
1. DEALURILE ARIZONEI 


Sunt un om foarte bătrin, dar cât de bătrân, nici eu nu mai ştiu. Posibil să 
am o sută de ani, poate mai mult. Nu ştiu pentru că n-am îmbătrânit ca toți 
oamenii şi nici n-am avut o copilărie; îmi amintesc doar faptul că am fost 
dintotdeauna un bărbat de aproape treizeci de ani. Înfăţişarea mea de acum este 
aceeaşi cu cea de acum patruzeci de ani sau chiar mai mult şi, cu toate acestea, 
presimt că nu voi trăi o veşnicie, că într-o bună zi va trebui să mor cu adevărat de o 
moarte din care nu mai există întoarcere. Nu-mi dau seama de ce ar trebui să-mi fie 
teamă, de vreme ce am murit deja de două ori şi sunt încă în viață; cu toate acestea 
resimt aceeaşi oroare ca toți ceilalți şi, poate datorită acestui fapt, nu mai sunt 
acum atât de convins de nemurirea mea. 

Această convingere m-a determinat să aştern pe hârtie momentele cele mai 
interesante ale vieţii, dar şi ale morții mele. Nu pot explica fenomenul; pot doar 
întocmi, folosindu-mă de cuvintele unui simplu soldat, o cronică a evenimentelor 
ciudate ce mi s-au întâmplat, în decursul celor zece ani cât cadavrul meu a zăcut 
nedescoperit într-o peşteră din Arizona. 

N-am mai spus această poveste şi nimeni nu va vedea manuscrisul până ce 
nu voi fi trecut definitiv în eternitate. Ştiu că omul obişnuit nu dă crezare la ceea ce 
mintea sa nu este în stare să cuprindă şi sunt convins că voi fi pus la stâlpul 
infamiei de către public, pastori sau presă, că voi trece drept un mincinos colosal, 
în timp ce eu nu spun decât purul adevăr căruia, într-o bună zi, ştiinţa îi va da, cu 
siguranță, consistenţa şi atuurile necesare. Poate că impresiile despre Marte, pe 
care le-am câştigat şi cunoştinţele pe care am să le expun pe parcursul acestei 
cronici vor ajuta primele încercări de înțelegere a misterelor planetei surori, mistere 
care nu mai există pentru mine. 

Numele meu este John Carter, deşi sunt mai bine cunoscut drept Căpitanul 
Jack Carter din Virginia. La sfârşitul Războiului Civil m-am trezit cu mai multe sute 
de mii de dolari (Confederaţi) şi gradul de căpitan de cavalerie într-o armată care nu 
mai exista, fiind supusul unui stat ce dispăruse o dată cu speranţele Sudului. Fără 
bani, fără stăpân, numai cu ce aveam pe mine, m-am îndreptat atunci spre Sud- 
Vest pentru a căuta aur şi a-mi recâştiga astfel norocul. 

Am petrecut aproape un an, prospectând întruna în compania unui alt ofițer 
confederat, căpitanul James K. Powell din Richmond. Norocul ne-a surâs din plin 
pentru că la sfârşitul iernii lui 1865, după multe eforturi şi privaţiuni, am localizat 
cel mai remarcabil filon de aur pe care nici în visele noastre cele mai frumoase nu 
îndrăznisem să ni-l imaginăm. Powell, care prin educație era inginer minier, 
apreciase că puteam obține pe minereul de acolo, în mai puţin de trei luni, peste un 
milion de dolari. 

Deoarece echipamentul pe care-l aveam cu noi era destul de rudimentar, am 
hotărât ca unul dintre noi să se întoarcă în lumea civilizată, să cumpere 
echipamentul necesar şi să revină cu forța umană de care aveam nevoie ca să 
începem exploatarea. 


Fiind mai familiarizat atât cu ţinutul dar şi cu echipamentul minier de 
trebuință am fost de acord că Powell era cel mai nimerit să întreprindă această 
călătorie. Totodată ne-am înţeles ca eu sâ rămân pe loc şi să susțin dreptul nostru 
de proprietate în fața unor eventuali, deşi puţin probabil, prospectori rătăcitori. 

Pe 3 martie 1886 am împachetat proviziile de drum pe doi dintre asinii 
noştri, apoi Powell s-a urcat pe cal şi, luându-şi la revedere, a început să coboare 
pantele muntelui ce închidea valea — prima etapă a călătoriei sale. 

Dimineaţa în care plecase Powell se dovedise, ca mai toate aici în Arizona, 
clară şi foarte frumoasă şi zărisem multă vreme animalele lui de povară, căutându- 
şi cu greu drumul la vale, ori de câte ori apăreau de după vreun promontoriu sau 
ajungeau pe vreun platou. Ultima oară îl văzusem cam pe la trei după-amiaza, când 
intrase în umbra aruncată de lanțul versanților aflați de cealaltă parte a văii. 

O jumătate de oră mai târziu, aruncându-mi întâmplător ochii de-a lungul 
văii, am fost surprins să remarc trei siluete micşorate de distanță cam în acelaşi loc 
unde-mi zărisem ultima oară prietenul şi cele două animale de povară ale sale. Nu 
m-am alarmat imediat dar, pe măsură ce încercam să mă conving că lui Powell nu i 
se putuse întâmpla nimic şi că siluetele pe care le văzusem pe urmele lui nu erau 
decât antilope sau cai sălbatici, deveneam tot mai neliniştit. 

De când pătrunsesem în zona aceea, nevăzând niciun indian ostil, 
devenisem cumva foarte pujin precauțţi, ba chiar începusem să ridiculizam poveştile 
pe care le auzisem despre marele număr de tâlhari fioroşi despre care se 
presupunea c-ar bântui regiunea, luându-şi obolul de vieţi şi torturându-i pe toți 
aceia care le căzuseră în ghiarele nemiloase. 

Ştiam că Powell era bine înarmat şi, pe deasupra, antrenat în luptele cu 
indienii, dar din propria-mi experiență, pentru că luptasem şi eu mulți ani printre 
indienii Sioux din Nord, îmi dădeam seama că ar fi avut puţine şanse în fața unei 
potere de Apaşi vicleni. În cele din urmă, nemaiîndurând tensiunea, m-am înarmat 
cu puşca şi cu cele două Colt-uri, am apucat la repezeală două centuri de cartuşe 
şi, aruncându-mă în şa, am pornit-o pe urmele lui. 

Imediat ce am ajuns la poalele muntelui, am trecut de un făgaş şi am 
continuat să mă strecor pe unde se putea, până am descoperit locul unde alte urme 
le intersectau pe cele ale lui Powel. Erau urmele a cel puţin trei ponei nepotcoviți ce 
trecuseră pe acolo în galop. 

Am urmat traseul cu înfrigurare până la căderea nopţii, apoi, în timp ce 
aşteptam răsăritul lunii, am avut răgazul să mă întreb dacă ar fi fost înțelept să-mi 
continui urmărirea. Poate că invocasem pericole imaginare, asemeni unei gospodine 
nervoase, iar când aveam să-l ajung din urmă, avea să se amuze copios pe seama 
temerilor mele. Din fire nu prea sunt înclinat spre efuziuni lirice. Dimpotrivă. 
Urmărirea unui anume sentiment al datoriei, indiferent unde putea duce el, a fost 
dintotdeauna un fel de fetiş al întregii mele vieți şi acest lucru explică în parte 
onorurile pe care mi le-au acordat trei republici sau decoraţiile şi semnele de 
prietenie venite din partea unui bătrîn şi puternic împărat sau ale unor regi mai 
mici, în al căror serviciu îmi pusesem, nu o dată, sabia. 

Pe la ora nouă, Luna devenise suficient de strălucitoare pentru a-mi putea 
continua drumul şi n-am avut nicio dificultate să mă ţin după urmele unui galop 

rapid, transformat, din loc în loc, în trap vioi, astfel că până la miezul nopții am 
ajuns la gura de mină inundată unde mă aşteptasem ca Powell să înnopteze. 
Ajunsesem acolo pe neaşteptate şi găsisem locul complet pustiu, fără nici cel mai 
mic semn că servise de curând drept loc de înnoptare. 

Am fost intrigat să constat că urmele lăsate de călăreţii ce veniseră din spate 
— eram deja convins că despre aşa ceva era vorba, continuaseră pe urmele lăsate 
de Powel, după o scurtă oprire la gura de mină inundată, şi că ele aveau acelaşi 
ritm de mers ca şi al lui. 

Eram acum sigur că urmăritorii nu puteau fi decât Apaşi şi că doreau să-l 
prindă viu pentru plăcerea lor diavolească de a tortura, aşa că mi-am zorit calul 
într-un ritm extrem de periculos, în speranța deşartă că voi reuşi să-l ajung din 
urmă înainte de a fi atacat. 

M-a întrerupt brusc din şirul acestor speculații zgomotul surd a două focuri 
de armă ce venea de undeva din fața mea. Mi-am dat seama că încă îi mai puteam fi 
de folos lui Powell şi mi-am zorit calul, cât am putut mai repede, pe poteca îngustă 
şi dificilă a muntelui. 

Parcursesem deja aproape un kilometru fără să mai aud alte zgomote, când 
poteca pe care veneam se deschise într-un platou mic şi întins, aproape de vârful 
trecătorii. Tocmai trecusem de pragul defileului îngust şi priveliştea mă umplu de 
consternare şi groază. 

Fâşia îngustă de teren era albită de corturi indiene, probabil o jumătate de 
mie de războinici se adunaseră în jurul unui stâlp aproape de centrul campusului. 
Atenţia le era atât de intens atrasă spre punctul de interes, încât nu observaseră 
venirea mea, astfel că aş fi reuşit să mă retrag în întunericul defileului şi să mă 
salvez. Faptul că aceste gânduri mi-au venit totuşi în zilele care au urmat înlătură 
orice posibilă pretenţie de eroism la care m-ar îndreptăți povestirea acestui episod. 

Nu cred că sunt făcut din substanța proprie eroilor, pentru că în alte sute de 
ocazii în care actele mele voluntare mă puseseră față în față cu moartea, nu-mi 
amintesc vreuna în care să mă fi gândit la o altă alternativă posibilă față de ceea ce 
întreprinsesem, mai devreme de câteva ore. Am o asemenea constituție încât sunt, 
în mod subconştient forțat să aleg calea datoriei fără să mai apelez la obositoare 
procese mentale de conştiinţă. Şi n-am regretat niciodată că am fost curajos în 
aceste împrejurări. 

În situajia de atunci eram mai mult decât convins că Powell se afla în 
centrul atenției indienilor, dar nu pot spune cu certitudine dacă am gândit sau am 
acționat mai întâi. Nu trecuse o clipă de când scena despre care vorbeam îmi izbise 
violent privirile, şi mi-am scos revolverele năpustindu-mă asupra întregii armate de 
războinici cu focuri rapide şi strigăte cît mă ţineau plămânii. În situaţia în care mă 
găseam, nu puteam alege o tactică mai bună, pentru că pieile roşii, convinse 
datorită surprizei că sunt atacate de cel puțin un regiment din trupele regulate, 
fugiră care încotro. 

Imaginea fugii lor în toate direcțiile mă umpluse de furie. Sub razele Lunii 
zăcea trupul lui Powell ciuruit de săgețile vrăjmaşe. Eram convins că murise deja, 
dar vroiam să-i salvez măcar trupul de la mutilarea care-l aştepta, odată căzut în 
mâinile apaşilor. Şi eram tot atât de hotărât pe cât dorisem sa-i salvez viața. 

Călărind cât mai aproape, m-am aplecat în şa şi, apucându-l de cartuşieră, l-am 
ridicat lângă mine pe cal. O privire aruncată în spate m-a convins că drumul pe 
care venisem ar fi fost, în noile condiții, mult mai periculos decât continuarea lui 
de-a lungul platoului, aşa că, dând pinteni bietului meu animal, m-am îndreptat 
spre deschiderea trecătorii ce se distingea în depărtare, la capătul platoului. 

Între timp, descoperind că eram singur, o parte din indieni revenise pe 
platou şi începuse să mă urmărească cu o ploaie de vorbe de ocară, săgeți şi 
gloanţe. Faptul că la lumina Lunii doar imprecaţiile îşi atingeau ținta cu precizie, că 
erau furioşi din pricina felului brusc şi neaşteptat în care îmi făcusem apariția şi că, 
în plus, mă dovedeam a fi şi o ţintă rapid mişcătoare, mă salvaseră de proiectilele 
lor mortale şi-mi permiseseră să ating adăpostul primelor contraforturi înainte ca o 
echipă organizată de urmăritori să se formeze. 

Calul meu mergea practic neghidat, fiind convins că, oricum, se descurca 
mai bine cu topografia locului şi, nu după multă vreme, intră într-un defileu ce 
ducea spre vârful lanțului de munți şi nu la vale, aşa cum mă aşteptasem. Poate 
tocmai acestui fapt datorez viața şi remarcabilele mele experiențe şi aventuri ce 
aveau să mi se întâmple în următorii zece ani. 

Prima senzaţie că mă aflam pe un drum greşit am avut-o atunci când am 
auzit strigătele urmăritorilor mei venind tot mai slabe de undeva din stânga mea. 

Mi-am dat seama atunci că depăşiseră prin stânga formaţia de stânci 
colțuroase ce străjuia platoul, în dreapta căruia ma găseam împreună cu trupul 
neînsuflețit al lui Powell. 

Ajungând pe un mic promontoriu ce străjuia cărarea din stânga, am văzut 
echipa de urmăritori sălbatici care tocmai dispărea după un pisc stâncos din 
împrejurimi. 

Eram convins că în curând indienii îşi vor da seama că sunt pe o pistă 
greşită şi vor relua urmărirea în direcția bună, imediat ce-mi vor fi localizat urmele. 

Abia mai parcursesem o scurtă distanță, când drumul, ce părea a fi o 
trecătoare excelentă, aproape că se înfunda la poalele unei stânci masive. Devenise 
mai îngust şi urca aproape în aceeaşi direcție în care vroiam să merg şi eu. Stânca 
se ridica la câteva sute de metri în dreapta mea, iar în stânga se termina brusc şi 
aproape perpendicular, pe fundul unei ravine extrem de accidentată. 

Am urmat poteca încă vreo sută de metri, când, după o cotitură spre 
dreapta, în unghi drept, m-am trezit la gura unei peşteri mari. Intrarea avea mai 
mult de un metru şi ceva pe un metru şi acolo se sfârşea cărarea. Se făcuse deja 
dimineaţă şi, cum se întâmplă în Arizona, lumina zilei izbucnise aproape fără de 
veste. 

Am descălecat şi l-am întins pe Powell pe pământ, dar în ciuda unei 
examinări extrem de meticuloase n-am reuşit să descopăr nici cea mai infimă 
fărâmă de viață, i-am picurat apă printre buzele moarte, i-am stropit pe față şi i-am 
frecat mâinile, m-am străduit fără-ncetare mai bine de o oră, deşi ştiam că este în 
zadar. 

Ținusem foarte mult la el, fusese cu adevărat un om în toate privințele, un 
gentleman sudist instruit, un prieten statornic şi adevărat şi, cu sentimentul unei 
tristeți nesfârşite, am încetat acea încercare primitivă de a-l readuce la viață. 

Părăsind cadavrul lui Powell, acolo unde îl întinsesem, am intrat în peşteră 
pentru o primă recunoaştere. Am descoperit o cameră imensă, probabil de vreo 
treizeci de metri în diametru şi înaltă de vreo cincisprezece, planşeul ei aproape 
şlefuit nefăcând decât să confirme faptul că într-un trecut îndepărtat fusese cu 
siguranță locuită. Baza peşterii era atât de adânc cufundată în întuneric încât nu 
mi-am dat seama dacă mai comunică sau nu cu o altă încăpere. 

În timp ce-mi continuam cercetarea, o senzaţie de oboseală plăcută punea 
treptat stăpânire pe mine, fapt ce l-am atribuit eforturilor depuse în lunga şi 
extenuanta călătorie călare, dar şi emoţiilor care urmaseră luptei cu indienii 
încheiată cu acea urmărire atât de periculoasă. Mă simțeam oarecum în siguranță 
în locul acesta, pentru ca îmi dădeam seama că, la nevoie, un singur om putea 
apăra intrarea în peşteră împotriva unei întregi armate. 

Curând, oboseala şi-a spus cuvântul, încât, cu greu, am mai putut să rezist 
tentației de a mă lungi pe jos doar pentru câteva momente de odihnă; eram însă 
conştient că asta ar fi însemnat moarte sigură, căci nu era departe mâna prietenilor 
roşii care puteau sosi dintr-o clipă în alta. Cu un ultim efort, m-am îndreptat spre 
ieşire, dar n-am reuşit decât să mă rezem amețit de peretele lateral şi de acolo să 
alunec cu fața în jos pe podeaua peşterii. 


2. EVADAREA ÎN MOARTE 


Mă învăluia senzaţia unor vise plăcute, muşchii se relaxau în voie şi eram pe 
punctul de a ceda dorinței să dorm, când zgomotul unor cai ce se apropie îmi 
ajunse la ureche. Am încercat să sar în picioare dar, spre surprinderea mea, 
muşchii refuzau să mă asculte. Eram complet treaz, însă nu reuşeam să mişc nici 
măcar un muşchi, parcă mă transformasem în stană de piatră. Abia atunci, pentru 
prima oară, remarcasem un fel de ceață uşoară ce umplea întreaga peşteră. Era 
extrem de rarefiată si nu puteai s-o observi decât dacă priveai spre intrarea care 
ducea la lumina zilei. Tot atunci am simțit în nări înțepătura uşoară a unui miros şi 
m-am gândit că probabil fusesem victima unui gaz toxic, dar de ce-mi păstrasem 
doar facultățile mintale nu şi pe cele locomotorii, nu puteam să înțeleg. 

Zăceam cu fața spre intrarea peşterii, astfel că puteam vedea bucăţica de 
potecă până la stânca după care cotea în unghi drept. Zgomotul făcut de apropierea 
cailor încetase, ceea ce nu putea să însemne decât că indienii înaintau acum pe jos, 
furişându-se tiptil pe îngusta fâşie de stâncă ce ducea chiar spre mormântul acesta 
viu unde mă refugiasem. Mi-amintesc că atunci speram să termine mai repede cu 
mine, deşi nu mă părăsea imaginea îngrozitoare a ceea ce mi-ar fi putut face la 
îndemnul spiritele lor malefice. 

N-a trebuit să aştept mult şi un zgomot înfundat, venit din apropiere, apoi o 
față boită, acoperită de însemnele războinice îşi făcu precaut apariția de după colțul 
stâncii şi doi ochi sălbatici priviră în ochii mei. Eram sigur că mă vedea în 
penumbra peşterii pentru că lumina soarelui de dimineață pătrundea până la mine 
prin deschiderea aceea aproape pătrată. 

În loc să se apropie, tipul rămăsese pironit şi privea cu uimire, cu ochii 
bulbucaţi şi falca paralizată. Între timp îşi făcuse apariția faţa unui alt sălbatic, 
apoi o a treia, în fine a patra şi a cincea; îşi lungiseră gâturile peste umărul celui 
din față, neputând să treacă de el datorită locului extrem de îngust. Toate aceste 
chipuri exprimau, într-un fel sau altul, uimirea şi teama, dar din ce motive, nu-mi 
dădeam seama şi nici nu aveam să aflu mai bine de zece ani. Am remarcat, de 
asemenea, că pentru cei mai nerăbdători şi curajoşi războinici, ce încercau să 
treacă în față, şeful lor le rostise în şoaptă câteva ordine. 

Brusc, un mormăit înfundat şi totuşi limpede, se făcu auzit din fundul 
cavernei şi, de cum ajunse la urechile indienilor, îi convinse pe dată să se retragă în 
panică şi teroare. Atât de evidente erau eforturile lor de a scăpa prin fugă de ceea ce 
apăruse în spatele meu, încât unul dintre războinici căzu în prăpastie. Tipetele lui 
sălbatice răsunară în canion o vreme, apoi liniştea se aşternu din nou. 

Sunetul care îi speriase într-atâta nu se mai repetă, dar fu suficient pentru a 
mă determina să fac tot felul de presupuneri asupra posibilelor pericole cumplite ce 
mă pândeau în întunericul peşterii. Teama este un lucru relativ, la vremea aceea 
îmi puteam măsura simțămintele numai în raport cu ceea ce trăisem în situații 
asemănătoare, când mă aflasem în pericol sau mi se întâmplase ceva groaznic; pot 
însă afirma, fără să-mi fie ruşine, că dacă senzaţia pe care am îndurat-o în 


următoarele minute fusese teamă, atunci mă rog ca Domnul să-i ajute pe fricoşi 
pentru că frica este, fără-ndoială, şi o mare pedeapsă. 

Să fii paralizat şi țintuit cu spatele la un pericol atât de îngrozitor şi 
necunoscut, al cărui simplu sunet pusese pe fugă pe ferocii războinici apaşi, 
precum o turmă de oi amenințată de o haită de lupi, însemna, în cazul meu, 
obişnuit să lupt pentru a-mi salva viața cu toată energia unui psihic extrem de 
puternic, chiar ultima expresie în domeniul groazei. 

De mai multe ori am crezut că aud sunete slabe în spatele meu, ca şi cum 
cineva s-ar fi mişcat cu precauţie, dar, în cele din urmă, şi acestea încetaseră, 
lăsându-mă într-o stare de contemplare continuă. Nu puteam decât să fac tot soiul 
de speculații vagi asupra cauzei paraliziei mele şi să trăiesc cu speranța că va 
dispărea tot atât de brusc pe cât apăruse. 

Spre sfârşitul amiezii, calul, ce aşteptase până atunci la intrarea peşterii, o 
porni încet la vale, evident în căutare de hrană şi apă, lăsându-mă singur cu 
misteriosul companion, alături de corpul neînsuflețit al prietenului meu, rămas 
acolo unde-l aşezasem în dimineața aceea, deci în raza mea vizuală. 

Până aproape de miezul nopţii a domnit liniştea — o linişte de moarte, apoi, 
brusc, mormăitul acela îngrozitor auzit dimineața îmi izbi din nou urechile, iar din 
profunzimile peşterii se auzi din nou sunetul pe care-l făcea cineva în mişcare, 
asemănător foşnetului de frunze moarte. Şocul produs asupra sistemului meu 
nervos, şi aşa extrem de surescitat, se dovedi teribil. Cu un efort aproape 
supranatural am încercat să mă eliberez de îngrozitoarele legături ce mă ţintuiau 
locului. Era o sforțare a minții, a voinţei, a nervilor, nu una musculară pentru că nu 
puteam să-mi mişc nici măcar degetul mic. Atunci s-a întâmplat ceva, un soi de 
senzație trecătoare de greață, s-a auzit un clinchet ascuţit, ca de coardă ciupită, şi 
m-am trezit că stau rezemat cu spatele de peretele peşterii, față în față cu inamicul 
necunoscut. 

Lumina Lunii a inundat peştera şi, în față, mi-am zărit propriul trup, aşa 
cum zăcuse toate aceste ore, cu ochii ațintiți pe cărare şi mâinile odihnindu-se 
inerte pe jos. M-am uitat uimit, mai întâi la cadavrul întins pe pardoseala peşterii şi 
apoi la mine; şi în vreme ce acolo zăceam lungit şi îmbrăcat, aici eram în picioare şi 
complet gol, precum imediat după naştere. 

Tranziția fusese atât de bruscă şi de neaşteptată încât, pentru o clipă, am 
uitat de toate, în afară de această ciudată metamorfoză. Primul gând a fost să mă 
întreb dacă nu cumva era vorba de moarte, dacă nu trecusem definitiv într-o altă 
viață! Nu puteam să cred prea uşor aşa ceva, de vreme ce-mi simțeam inima 
accelerându-şi bătăile, ca urmare a efortului de a mă elibera din starea aceea de 
anestezie copleşitoare. Respirația decurgea normal, simțeam cum îmi iese prin toți 
porii o sudoare rece şi, folosindu-mă de vechiul experiment cu ciupitul, m-am 
convins că nu devenisem fantomă. 

Din nou şi brusc, atenţia mi-a fost atrasă de realitatea înconjurătoare, de 
repetarea acelui mormăit ciudat care venea dinspre fundul peşterii. Gol puşcă şi 
neînarmat, cum eram, nu aveam nicio dorință de a da piept cu acea amenințare 
nevăzută. Revolverele erau prinse sub trupul fără viață şi, din motive de neînțeles, 
nu puteam să le ating. Carabina se afla la locul ei, agățată de şa, şi cum calul 

plecase deja, rămăsesem fără mijloace de apărare. Singura alternativă ce-mi era la 
îndemână părea să fie fuga, iar decizia nu mai suferea amânare, dată fiind 
repetarea acelui foşnet produs de ființa care, acum, în penumbra peşterii şi în 
starea mea de percepţie distorsionată, îmi dădea senzația cât se poate de limpede că 
se apropie de mine. 

Incapabil să mai rezist tentaţiei de a scăpa din locul acesta teribil, am sărit, 
prin deschizătura peşterii, afară, în noaptea înstelată din Arizona. Aerul proaspăt şi 
răcoros de aici acționă imediat ca un tonic, făcându-mă să simt cum îmi curge în 
vine o nouă viață şi un nou curaj. Mă oprisem pe micul platou din fața prăpastiei, 
chinuindu-mă să înţeleg ce se întâmplase cu adevărat. Mi-am zis că dacă zăcusem 
neajutorat mai multe ore în peşteră şi nu mi se întâmplase nimic rău, o judecată 
logică nu mă putea conduce decât la convingerea că zgomotul pe care-l auzisem 
trebuie să fi fost rezultatul unor cauze naturale inofensive; probabil conformația 
peşterii era de aşa natură încât cea mai mica adiere putea produce asemenea 
sunete. 

M-am decis să verific ipoteza dar, mai înainte, mi-am ridicat capul pentru a 
mai trage o dată în piept aerul tonic de munte. În față, departe, se întindea un lanţ 
de stânci golaşe ce închidea un platou invadat de cactuşi pe care lumina Lunii îi 
transformase într-un miracol de o splendoare nemaivăzută. 

Puţine peisaje din vest rivalizează cu ţinuturile Arizonei scăldate de lumina 
lunii; munţii argintii în depărtare, ciudatele lumini şi umbre peste coamele 
dealurilor şi văile nurilor, groteştile detalii punctate de cactuşii caraghioşi formează 
o imagine încântătoare şi evocatoare în acelaşi timp — ca şi cum am privit pentru o 
clipă oglinda unei lumi moarte si de mult uitate, ceva ce nu se mai întâlneşte în alt 
loc de pe Pământ. 

În timp ce meditam astfel, mi-am ridicat privirile spre cer, unde miliardele de 
stele alcătuiau o tapiserie impresionantă şi potrivită pentru măreția scenei terestre. 
Atenţia mi-a fost repede atrasă de o stea roşie şi mare ce atârna deasupra 
orizontului îndepărtat. Şi, în timp ce o priveam, m-a pătruns vraja şi o fascinațţie 
extrem de puternică — era Marte, zeul războiului, care exercitase dintotdeauna o 
atracţie irezistibilă asupra luptătorului care eram. Privind-o atunci, în noaptea 
aceea de mult apusă, mi se părea că mă cheamă peste vidul de necuprins, că mă 
ademeneşte şi mă atrage, precum un magnet firicelul de fier. 

Dorinţa mea depăşea puterea de a mă opune; am închis ochii, mi-am întins 
braţele spre zeul vocației mele şi m-am trezit atras cu iuțeala gândului prin 
imensitatea fără de urme a spaţiului. O clipă de frig extrem şi întuneric profund. 

3. SOSIREA PE MARTE 


Când am deschis ochii, în fața mea se întindea un peisaj necunoscut şi 
straniu. Ştiam că mă aflam pe Marte şi nu o dată mă întrebasem dacă sunt cu 
adevărat treaz sau mintea nu mi-o luase cumva razna. Dar nu visam şi nu aveam 
nevoie să mă ciupesc pentru ca să-mi dau seama de acest lucru. O voce interioară 
îmi spunea cât se poate de limpede că mă aflam pe Marte, aşa cum ceva în 
dumneavoastră vă spune că vă aflați pe Pământ. Şi cum sunt sigur că nu vă îndoiți 
de această senzaţie, nici eu nu puteam să pun la îndoială faptele! 

M-am trezit, aşadar, întins cu fața în jos pe un strat de vegetație galbenă, 
asemănătoare mugşchiului, ce se întindea în jurul meu la nesfârşit şi în toate 
direcţiile. Zăceam într-un fel de bazin circular şi puţin adânc, la marginile căruia 
puteam distinge neregularitățile unor dealuri joase. 

Era la amiază, pentru că soarele strălucea cu putere deasupra capului, iar 
căldura lui îmi încălzea destul de bine trupul gol, deşi poate nu mai mult decât ar fi 
făcut-o, în condiţii similare, în deşertul Arizona. Ici şi colo se zăreau uşoarele 
proeminențe ale stâncii de cuarț, ce străluceau în lumina soarelui, iar puțin în 
stânga mea, cam la o sută de metri, se zărea o albie de râu nu mai adâncă de un 
metru şi ceva. Nu avea apă şi nici alt fel de vegetaţie, în afara acelui muşchi şi, 
pentru că mi se făcuse un pic sete, m-am hotărât să întreprind o mică explorare a 
zonei. 

Sărind în picioare, am avut prima surpriză marțiană, pentru că efortul, care 
pe Pământ m-ar fi ajutat să mă ridic vioi în picioare, aici mă propulsă în aerul 
marțian la aproape trei metri înălțime. Am aterizat, însă, foarte lin pe sol, fără să 
simt niciun fel de şoc sau zdruncinătură. Din acel moment mi-a fost dat să trăiesc 
tot soiul de întâmplări şi de schimbări care, chiar şi atunci, mi s-au părut extrem de 
groteşti. Am descoperit cu surprindere că trebuie să învăţ din nou să merg, de 
vreme ce exercițiul muscular, capabil să mă poarte cu uşurinţă şi siguranță pe 
Pământ, îmi juca atâtea feste aici, pe Marte. 

În loc să înaintez, într-un mod normal şi demn, încercările mele de mers se 
dovedeau a fi mai degrabă un fel de salturi ce mă propulsau câţiva paşi de la sol 
pentru a ateriza, inevitabil după al doilea sau al treilea salt, întins pe burtă sau pe 
spate. Perfect adaptațţi la forța de gravitație a Pământului, muşchii îmi erau acum 
înşelați de primele încercări de a se adapta cu gravitația şi presiunea aerului, mult 
mai reduse pe Marte. 

Deoarece eram hotărât să explorez o structură mai joasă, ce se profila la 
orizont, singura evidență probabilă a unui fel de locuință, am recurs la primul 
mijloc de locomoţie cunoscut, târâtul. Si am făcut-o destul de bine pentru că, după 
câteva momente, am ajuns la peretele jos şi curbat ce închidea o incintă. 

Păreau să nu existe nici uşi, nici ferestre, cel puțin pe partea mai apropiată 
de mine. Cum, însă, zidul avea aproape un metru înălțime, m-am ridicat precaut în 
picioare şi am aruncat o privire peste marginea lui spre una dintre cele mai 
formidabile privelişti ce mi-a fost dat să văd vreodată. 

Acoperişul incintei era din sticlă masivă de aproape zece centimetri grosime, 
iar sub el se aflau câteva sute de ouă gigantice, perfect rotunde şi albe ca zăpada. 
Ouăle, aproape uniforme ca mărime, aveau cam şaptezeci şi cinci de centimetri în 
diametru. 

Cinci sau şase erau deja clocite, iar caricaturile groteşti ce clipeau în lumina 
soarelui se dovediseră de ajuns pentru a mă întreba din nou dacă nu cumva îmi 
pierdusem minţile. Păreau să aibă mai multe capete, trupurile lor erau mici şi 
costelive, iar gâturile, lungi şi subțiri. Aveau şase picioare sau, aşa cum urma să 
aflu mai târziu, două braţe şi două picioare, dar şi o pereche de membre 
intermediare ce puteau fi utilizate, după nevoie, fie ca braţe fie ca picioare. Ochii, 
plasați la extremitatea capului, puţin deasupra liniei mediane, erau suficient de 
bulbucaţi pentru a-i putea îndrepta, independent unul de altul, atât în față cât şi în 
spate, permițând astfel acestui animal ciudat să privească în două direcții, în 
acelaşi timp, fără să fie nevoit, să-şi întoarcă capul. 

Urechile, aşezate puţin deasupra ochilor şi apropiate una de alta, semănau 
cu un fel de antene parabolice, nu mai mari de câţiva centimetri, însă, în cazul 
acestor tinere specimene. Cât despre nas, nu era decât o fantă longitudinală în 
centrul feței la egală distanţă între gură şi urechi. 

Pe trupurile lor galben-verzui nu aveau păr. La adulți, aşa cum aveam să 
aflu curînd, culoarea se întuneca până la verdele măsliniu, la masculi mult mai 
pronunțat decât la femele. în plus, aveam să mai observ, ulterior, la adulți, capetele 
nu erau atât de disproporţionate față de trupuri. 

Irisul ochilor era roşu-sângeriu, ca la albinoşi, în timp ce pupilele erau 
închise la culoare. Globurile oculare sunt, pe ansamblu, foarte albe, asemenea 
dinților. Aceştia din urmă adaugă încă un element feroce unei imagini la fel de 
înspăimântătoare, de vreme ce colții inferiori se răsfrâng în unghi ascuţit şi se 
termină cam acolo unde ar fi aşezaţi ochii unei ființe umane. lar albeața lor nu era 
cea obişnuită, de fildeş, ci mai degrabă amintea de albul ca zăpadă al porțelanului 
chinezesc. Pe fundalul întunecat al tenului verzui, colții erau astfel plasați încât 
dădeau animalului o înfăţişare teribilă. 

Multe dintre aceste detalii le-am notat mai târziu pentru că atunci nu 
bănuiam cât de puţin timp îmi mai rămăsese să fac speculații asupra uimitoarei 
mele descoperiri. Remarcasem deja că multe dintre ouă erau clocite şi, în timp ce 
priveam hidoasele creaturi cum se străduiesc să iasă din găoace, nu mi-am dat 
seama că din spate se apropiau câțiva marțieni adulți. 

Aşa cum veneau pe muşchiul moale ce înăbuşea orice zgomot şi care 
acoperea practic toată suprafața planetei, cu excepţia poate a zonelor înghețate de 
la poli şi a suprafețelor cultivate, m-ar fi capturat cu uşurinţă. Intenţiile lor 
trebuiau deci să fi fost cu mult mai sinistre. De fapt, ceea ce m-a pus în gardă, a 
fost tocmai zăngănitul produs de harnaşamentul celui mai avansat dintre ei. 

Viața mea atârnase de un amănunt atât de nesemnificativ, încât mă întreb şi 
astăzi cum de reuşisem să scap atât de uşor. Dacă puşca conducătorului acelei cete 
de războinici n-ar fi săltat din teaca ei din piele de la oblâncul şeii şi n-ar fi lovit 
metalul suliței sale impresionante, aş fi fost ucis fără să fi bănuit măcar că moartea 
este atât de aproape. Zgomotul acela mă făcuse, însă, să mă întorc pentru a 

descoperi uluit, la mai puţin de trei metri de pieptul meu, vârful unei sulițe uriaşe 
de aproape cincisprezece metri lungime, ornată cu metal strălucitor şi ținută în 
cumpănă cam la înălțimea unui exemplar adult al micuțului drăcuşor la care 
tocmai privisem cu câteva clipe mai înainte. 

Cât de plăpânzi şi de inofensivi arătau, în comparație cu imensa şi teribila 
încoronare a urii, răzbunării şi morții, omul călare, pentru că semăna într-adevăr 
cu un om, avea pe puţin cinci metri înălțime şi, dacă ar fi fost pe Pământ, ar fi 
cântărit cu siguranță peste 200 de kilograme. Călărea animalul său aşa cum 
folosim noi calul, strângându-i pântecul cu membrele inferioare. În timp te braţele 
din partea dreaptă ţineau imensa suliță la nivelul spinării animalului, celelalte două 
mâini stângi erau întinse lateral, probabil pentru a-l ajuta să-şi menţină echilibrul, 
neavând la dispoziție şa sau orice altceva care să semene a posibilitate de ghidare. 

Cât despre animalul călărit, cum ar putea cuvintele unui pământean să-l 
descrie? Domina împrejurimile de la înălțimea celor peste trei metri la care se 
ridicau şoldurile celor opt picioare, câte patru de fiecare parte; avea o coadă lată şi 
turtită, mai lată la vârf decât la rădăcină, pe care o ţinea întinsă înapoi, atunci când 
alerga, şi o spărtura de gură ce le secţiona figura de la bot până la grumazul masiv. 

Asemeni stăpânului său era complet lipsit de păr, în schimb, avea pielea, de 
un albastru închis, întinsă şi lucioasă. Burta avea o culoare albă, iar picioarele 
deveneau tot mai gălbui dinspre şolduri spre copite. Acestea nu aveau, însă, unghii 
ci mai degrabă un fel de pernute, particularitate care explică, de altfel, faptul ca se 
apropiaseră fără zgomot. De fapt, constatasem că mulțimea picioarelor şi lipsa 
copitelor erau elemente caracteristice ale faunei de pe Marte. Doar cea mai evoluată 
rasă de oameni precum şi un alt animal, singurul mamifer existent pe Marte, aveau 
unghii bine definite. 

În spatele acestui demon călare urmau alți nouăsprezece, ce-i semănau 
întru totul, deşi, aşa cum aveam să aflu mai târziu, posedau anumite caracteristici 
individuale, asemeni oamenilor de pe Pământ care nu sunt identici, chiar dacă au 
trăsături asemănătoare. Această imagine, sau mai degrabă coşmarul materializat de 
care v-am povestit mai pe larg, mi-a provocat pe loc o impresie teribilă şi 
irevocabilă. 

Neînarmat şi gol cum eram, prima lege a naturii mi-a oferit singura soluţie 
posibilă pentru a rezolva problema cea mai stringentă — cum să mă îndepărtez de 
vârful ascuţit al suliței amenințătoare. Ca atare, cu un efort supraomenesc, raportat 
la standardele de pe Pământ, am făcut un salt în încercarea de a sări pe acoperişul 
a ceea ce consideram c-ar fi un incubator marțian. 

Efortul mi-a fost încununat de un asemenea succes, încât m-a uimit şi pe 
mine, aşa cum păreau surprinşi şi războinicii marțieni, pentru că saltul mă ridicase 
aproape zece metri în aer şi mă propulsase la peste treizeci de metri în spatele lor şi 
al incubatorului. 

Aterizasem pe mugşchiul moale, fără să mă dezechilibrez şi, întorcându-mă, 
mi-am văzut inamicii adunaţi în jurul incintei. Unii mă priveau cu o expresie care, 
am aflat mai târziu, marca uimirea extremă, alții erau bucuroşi că nu le 
molestasem progeniturile. 

Discutau între ei cu voce scăzută, gesticulau şi arătau spre mine. 
Constatarea că nu vătămasem în vreun fel tinerii marțieni şi că eram neînarmat, i-a 
determinat să mă privească cu mai puţină ferocitate. Mai târziu aveam să aflu, însă, 
că ceea ce cântărise mai greu în favoarea mea fusese acel salt formidabil. Căci 
marțienii sunt imenşi şi au oasele foarte mari, iar muşchii lor sunt dimensionați pe 
măsura efortului impus de gravitația redusă. Rezultatul este că sunt infinit mai 
puţin agili şi mai puţin puternici, comparativ cu pământeni de aceeaşi greutate, şi 
mă îndoiesc că, dacă ar fi transportați brusc pe Pământ, ar putea să-şi ridice de la 
sol propria persoană; de fapt sunt total convins de lucrul acesta. 

Soarta ce mi se hărăzise, aşadar, pe Marte se dovedea la fel de „minunata” 
ca cea de pe Pământ. De unde la început doriseră să mă anihileze, brusc începură 
să mă considere ca pe o descoperire uluitoare care trebuia capturată şi arătată 
tuturor. 

Răgazul oferit de neaşteptata săritură îmi permitea să-mi fac planuri pentru 
viitorul apropiat şi să remarc mai bine înfăţişarea războinicilor, pentru că încă nu-i 
puteam disocia în mintea mea de ceilalți războinici ce mă urmăriseră cu numai o zi 
în urmă. 

Am remarcat că fiecare era înarmat şi cu alte arme în afara suliței uriaşe de 
care am amintit. Dar arma care mă hotărâse să renunţ definitiv la intenția de a 
scăpa prin fugă era un fel de puşcă pe care bănuiam că ştiu s-o utilizeze destul de 
eficient. 

Puştile erau dintr-un metal alb şi decorate cu un soi de lemn despre care am 
aflat că este foarte uşor şi extrem de dur, foarte prețuit pe Marte, dar complet 
necunoscut nouă pământenilor. Metalul încărcătorului era dintr-un aliaj de 
aluminiu şi oțel, aliaj pe care învățaseră să-l călească dincolo de ceea ce eram noi 
obişnuiţi cu oţelul. Greutatea acestor arme este comparativ mică şi, deoarece 
folosesc proiectile explozive de calibru mic din radiu şi au o ţeavă lungă, sunt 
extrem de periculoase. Bătaia lor este de neconceput pe Pământ. Teoretic ajunge la 
aproape cinci sute de kilometri, dar cele mai bune rezultate practice, când sunt 
însoțite şi de ochitoarele cu unde, depăşesc cu puțin trei sute de kilometri. 

Aceste simple observaţii fuseseră suficiente să-mi impună un respect 
deosebit față de armurierii marțieni şi poate că o forță telepatică mă prevenise 
împotriva oricărei încercări de fugă, aşa în plină zi, supravegheat de cele douăzeci 
de guri ale unor asemenea arme mortale. 

După o scurtă conversație, marțienii se îndepărtară în direcţia din care 
veniseră, lăsându-l pe unul de-al lor lângă incubator. După aproape două sute de 
metri se opriseră şi îşi întorseseră bidiviii cu fața spre noi pentru a supraveghea 
războinicul lăsat în urmă. 

Era, de fapt, cel a cărui suliță fusese atât de aproape de mine şi care părea a 
fi conducătorul grupului, dacă mă gândesc la felul cum se depărtaseră ceilalți. 
După ce însoțitorii săi se opriseră acolo, la distanță, el descălecase, îşi aruncase 
sulița şi începuse să se apropie de mine pe după incubator, complet neînarmat şi 
gol, aşa cum dealtfel eram şi eu, dacă nu tineam seama de ornamentele pe care şi le 
prinsese de frunte, braţe şi piept. 

Ajuns la mai puţin de cinsprezece metri de mine, îşi scosese o brățară 
imensă si, oferindu-mi-o pe palma deschisă, mi se adresă cu o voce clară şi plină de 
rezonanță, într-o limbă pe care evident că n-o înțelegeam. Apoi tăcuse, ca şi cum ar 
fi aşteptat un răspuns din partea mea, ciulindu-şi urechile, asemenea unor antene, 
şi bulbucându-şi şi mai mult ochii spre mine. 

Pe măsură ce liniştea devenea tot mai stânjenitoare, am încercat, la 
întâmplare, să leg câteva propoziţii, bănuind că aveam de-a face cu începutul unor 
negocieri de pace. Aruncarea armelor şi retragerea trupei mai înainte de a avansa 
spre mine, oriunde pe Pământ ar fi avut o semnificație paşnică, aşa că nu era 
exclus să aibă aceeaşi semnificaţie şi aici, pe Marte. 

Aşezându-mi mâna în dreptul inimii am făcut o plecăciune spre marțian şi i- 
am explicat că, deşi nu-i înțeleg limba, gesturile şi acţiunile sale vorbesc clar de 
pace şi prietenie, lucruri la fel de dragi, în momentul de față şi pentru mine. Oricât 
de strălucit s-ar fi dovedit acest scurt discurs al meu, gesturile care-l urmară au 
fost cu siguranță mult mai bine înțelese. 

Mi-am întins, aşadar, brațele spre el, am avansat şi am luat brățara pe care 
mi-am prins-o de braț deasupra cotului, apoi am continuat să-l privesc zâmbind. 
Gura sa imensă se schimonosi într-un zâmbet de răspuns şi, apucându-mă cu unul 
din braţele intermediare, ne îndreptarăm împreună spre bidiviul său. Între timp le 
făcuse semn tovarăşilor săi să avanseze. Aceştia porniseră spre noi într-o cursă 
nebună, dar se potoliră tot atât de repede la un alt semnal al său. Îi era probabil 
teamă să nu mă sperii din nou şi dintr-un alt salt să nu ies din peisaj. 

După un schimb de cuvinte cu ai lui, îmi făcu semn că trebuia să călăresc în 
spatele unuia dintre ei şi încălecă. Cel desemnat întinse câteva brațe după mine şi 
mă aşeză, în spatele său, pe spinarea lucioasă a bidiviului, unde m-am agăţat cum 
am putut mai bine de curelele şi legăturile ce fixau armele şi ornamentele 
marțianului. 

Întreaga cavalcadă se puse în mişcare, îndreptându-se în galop spre 
dealurile ce se zăreau în depărtare. 

4. PRIZONIER 


Abia parcursesem vreo cincisprezece kilometri că terenul începu să se ridice 
tot mai pronunțat. Ajunsesem, cum aveam să aflu mai târziu, în apropierea 
țărmului uneia dintre demult-dispărutele mări marțiene, pe fundul căreia avusese 
loc întâlnirea mea cu marțienii. 

Nu peste multă vreme, ajunseserăm deja la poalele munților si, după ce 
traversarăm o trecătoare foarte îngustă, intrarăm într-o vale deschisă, la orizontul 
foarte îndepărtat al căreia se zărea un mic podiş, pe care am remarcat un oraş 
imens, într-acolo ne îndreptasem în galop şi, nu după multă vreme, pătrunsesem în 
el printr-un fel de drum în ruine ce-l traversa şi se termina la marginea podişului 
într-o prăpastie foarte adâncă. În timp ce treceam prin dreptul clădirilor, am 
remarcat că nu erau locuite şi, deşi nu arătau prea dărăpănate, aveau totuşi aerul 
că nu fuseseră întreținute de ani, poate chiar de secole. 

Spre centrul oraşului era o piață mai largă şi în ea, cât şi în clădirile ce o 
înconjurau, erau cazate între nouă sute şi o mie de creaturi din aceeaşi specie cu 
acei ce mă capturaseră. Pentru că de asemenea intenții îi bănuiam, în ciuda 
manierei blânde în care o făcuseră. 

Cu excepţia ornamentelor, erau cu toții goi. Femeile difereau, ca aspect, cu 
foarte puţin față de bărbați, cu excepţia poate a colților mai lungi, comparativ cu 
înălțimea lor, şi uneori atât de curbați încât le ajungeau la urechi. Trupurile lor 
erau mai mici şi mai deschise la culoare, iar degetele de la mâini şi picioare purtau 
unele rudimente de unghii — lucru ce lipsea cu desăvârşire la bărbaţi. Înălțimea 
medie a femeilor adulte se situa între trei şi patru metri. 

Copiii aveau o culoare şi mai deschisă şi toți îmi păreau la fel, cu excepţia 
faptului că unii erau mai înalți decât alții, probabil fiind mai în vârstă. 

De altfel, nu remarcasem vârste extreme printre ei şi nici vreo diferență 
apreciabilă în aspectul lor fața de vârsta maturității, cuprinsă între aproximativ 
patruzeci şi aproape o mie de ani, vârstă la care pornesc de bună voie în acel ciudat 
pelerinaj în josul râului Iss. Niciun marțian în viață nu ştie unde duce acel râu 
pentru că niciunul nu se întorsese de la izvoarele sale. De altfel, niciunuia nu i s-ar 
fi permis să trăiască, după ce se îmbarcase pe apele lui reci şi întunecate. Numai un 
marțian din o mie moare de vreo boală şi probabil vreo douăzeci iau voluntar calea 
acestui pelerinaj. Ceilalţi nouă sute şaptezeci şi nouă mor violent în dueluri, la 
vânătoare, în aviaţie şi război; dar poate că de departe cele mai mari pierderi survin 
la vârsta copilăriei, când un număr imens de mici marțieni cad victime uriaşei 
maimuțe albe de pe Marte. Speranța medie de viață a unui marțian, după vârsta 
maturității, este de aproape trei sute de ani, dar ea s-ar putea apropia de o mie, 
dacă diverse cauze nu ar conduce la o moarte violentă. Marcaţi de resursele 
epuizate ale planetei, a devenit evident necesar efortul de a contracara 
impresionanta longevitate, rezultat al remarcabilului lor talent în terapeutică şi 
chirurgie. Pe Marte viața a început să fie considerată ca ceva de care te poți 
dispensa cu uşurinţă, lucru evidenţiat de sporturile lor atât de periculoase şi de 
războaiele aproape necontenite între diferite comunități. 

Desigur, vor fi existând şi unele cauze naturale care să influențeze 
diminuarea populației, dar nimic nu contribuie într-o măsură mai mare la acest 
final decât faptul că orice marțian, bărbat sau femeie, poartă întotdeauna cu sine o 
armă extrem de distructivă. 

În timp ce ne apropiam de piaţă şi prezența mea fusese remarcată, am fost 
imediat înconjurați de sute de creaturi ce păreau dornice să mă tragă jos de pe locul 
unde mă aflam. Un cuvânt al căpeteniei fu însă suficient pentru a potoli zarva şi a 
ne continua drumul la trap, de-a lungul piațetei, îndreptându-ne spre intrarea unui 
edificiu magnific, nemaivăzut cred, vreodată, de ochii vreunui muritor. 

Clădirea era joasă, dar acoperea o suprafață enormă. Era construită din 
marmură albă strălucitoare încrustată cu aur şi briliante ce scăpărau şi scânteiau 
în lumina soarelui. Intrarea principală avea aproape treizeci de metri, iar frontonul 
clădirii era astfel conceput încât să formeze o arcadă deasupra holului de intrare. 
Nu existau trepte, ci doar o rampă uşoară ce urca la etajul întâi al clădirii şi se 
deschidea într-o cameră enormă înconjurată de galerii. 

Pe pardoseala încăperii, mobilată cu mese şi scaune dintr-un lemn şlefuit cu 
migală, se adunaseră în jurul treptelor unui podium, aproape patruzeci sau 
cincizeci de bărbaţi marțieni. Pe podium stătea aşezat un războinic imens încărcat 
din belşug cu ornamente metalice, pene vesel colorate şi o minunată lucrătură din 
piele împodobită ingenios cu pietre preţioase. De umeri îi atârna o capă scurtă de 
blană albă, căptuşită cu mătase roşie strălucitoare. 

Ceea ce m-a frapat, însă, în mod deosebit în legătură cu această întâlnire şi 
sala în care se adunaseră războinicii era faptul că aceştia distonau evident cu 
proporţiile meselor, scaunelor şi celorlalte elemente de mobilier. Ele păreau, mai 
degrabă, adaptate unor ființe umane de mărimea mea, pentru că marțienii aceştia 
imenşi cu greu s-ar fi putut aşeza în acele scaune, nemaivorbind de faptul că 
picioarele lor lungi n-ar fi avut loc sub mese. Evident, trebuie că mai existau şi alți 
locuitori ai planetei decât ființele sălbatice şi groteşti în mâinile cărora căzusem, dar 
evidența unei vechimi extreme a tot ce mă înconjura mă ducea cu gândul la faptul 
că aceste clădiri s-ar fi putut să fi aparținut unei rase de mult dispărute şi uitate în 
negură istoriei marțiene. 

Grupul nostru se oprise la intrarea în clădire şi la un semn al căpeteniei am 
fost coborât. Ţinut bine de mână, am pătruns în camera de audiențe. Aici am 
remarcat cât de puţine formalități erau necesare pentru abordarea unui şef 
marțian. Cel ce mă capturase dăduse buzna, pur şi simplu, în sală, în timp ce ai săi 
îi făceau loc să avanseze. Căpetenia de pe podium se ridică în picioare şi strigă 
numele excortatorului meu care, la rândul său, se opri şi repetă numele şefului 
urmat de titlurile sale. 

Pe vremea acestui ceremonial, cuvintele schimbate de ei nu însemnau nimic 
pentru mine; mult mai târziu aflasem că era vorba de ceremonialul obişnuit de 
întâlnire a marțienilor verzi. Dacă s-ar fi întâlnit nişte străini, fiind astfel în 
imposibilitatea de a face acest schimb de nume, şi-ar fi schimbat în tăcere 
elementele de ornamentațţie. Asta dacă misiunea ar fi fost paşnică, pentru că altfel 
ar fi schimbat împuşcături şi s-ar fi declanşat lupta cu tot felul de arme. 

Cel ce mă capturase se numea Tars Tarkas şi era practic vice-căpetenia 
comunității, o persoană de mare abilitate ca om politic şi luptător. Evident, 
explicase pe scurt incidentul legat de expediţia sa, inclusiv capturarea mea, şi când 
terminase, căpetenia îmi adresase mai multe întrebări. 

I-am răspuns în buna mea engleză, mai degrabă cu speranţa de a-l convinge 
că în acest fel niciunul dintre noi nu putea să-l înțeleagă pe celălalt, dar 
remarcasem că atunci când îi spuneam ceva cu un zâmbet, îmi răspundea prompt 
cu acelaşi gest. Acest fapt si cele similare petrecute în timpul primelor întâlniri cu 
Tars Tarkas, mă convinseseră că, cel puţin, aveam ceva în comun, simțul umorului 
exprimat prin zâmbete şi hohote de râs. Mai târziu am aflat, însă, că zâmbetul 
marțienilor este, mai degrabă, o obligaţie şi că un hohot de râs ar fi trebuit să 
umple de groază chiar şi o creatură mult mai puternică şi mai curajoasă decât 
mine. 

Ideea umorului printre marţienii verzi era departe de concepția noastră de 
incitaţie la distracție. Agonia unui tovarăş provoacă acestor creaturi ciudate o stare 
de hilaritate sălbatică, pentru ei forma principală de amuzament constă în a 
provoca moartea prizonierilor în cele mar ingenioase şi oribile feluri. 

Războinicii şi căpeteniile lor, adunați acolo, mă examinară cu atenţie, dornici 
să-mi pipăie musculatura şi țesutul pielii. Apoi, căpetenia principală probabil că îşi 
manifestase dorința de a mă vedea demonstrându-mi performanţele, pentru că îmi 
făcu semn să-l urmez şi porni împreună cu Tars Tarkas spre ieşire. 

Atunci n-am înţeles de la început ce vroia şi, până să mă dezmeticesc, m-am 
trezit bine strâns de brațul lui Tars Tarkas şi cărat în salturi printre mesele şi 
scaunele sălii, precum o lăcustă caraghioasă. După ce m-am lovit de câteva ori, în 
amuzamentul general al marțienilor, am recurs din nou la târât, lucru ce, se pare, 
nu le convenea, aşa că am fost ridicat fără menajamente în picioare de o brută ce 
părea că se amuză cel mai mult de necazurile mele. 

În timp ce mă ridica, îşi apropiase foarte mult figura de mine, astfel încât nu 
m-am putut abţine să-i ofer singurul lucru pe care un gentleman l-ar fi făcut în 
asemenea circumstanțe de brutalitate, bădărănie şi lipsă de consideraţie pentru 
drepturile unui străin, i-am repezit un pumn în fălci, trântindu-l la pământ ca pe 
un bou înjunghiat. Şi, în timp ce se prăvălea pe podea, m-am întors cu spatele către 
cea mai apropiată masă, aşteptând să fiu copleşit de răzbunarea celorlalți, dar 
hotărât să le servesc o lecţie, pe cât mi-ar fi permis ciudata inegalitate, şi asta, 
bineînțeles, înainte de a-mi da viața. 

Teama mea se dovedise, însă, fără motiv, pentru că ceilalți marțieni, la 
început rămaşi muţi de uimire, izbucniseră apoi în aplauze şi în hohote nestăpânite 
şi sălbatice de râs. Nu recunoscusem aplauzele ca atare, dar mai târziu, când mă 
obişnuisem cu obiceiurile lor, am aflat că obținusem ceea ce ei acordă arareori: o 
manifestaţie de aprobare. 

Tipul pe care-l lovisem zăcea întins acolo unde căzuse fără ca vreuna din 
perechile sale să se apropie de el. În schimb, Tars Tarkas veni înspre mine, mă 
prinse cu una din mâini şi ne continuarăm drumul spre piață fără vreun alt 
incident. Nu ştiam, desigur, motivul pentru care trebuia să ajungem în spațiu 
deschis, dar aveam să aflu foarte curând. Mai întâi repetaseră de câteva ori 

cuvântul "sak", apoi Tars Tarkas făcuse câteva sărituri, folosind cuvântul de fiecare 
dată şi îndreptându-se spre mine spusese din nou "sak!" Mi-am dat seama ce voiau 
de la mine şi, încordându-mă din toate puterile, am "sakat" cu un asemenea succes 
încât m-am îndepărtat la aproape cincizeci de metri şi am aterizat în picioare, fără 
să cad sau să-mi pierd echilibrul. Am revenit apoi, în salturi mai mici, până la vreo 
opt sau zece metri de grupul războinicilor şi am rămas în espectativă. 

Performanța mea fusese urmărită şi de câteva sute de marțieni din 
categoriile inferioare şi ei ceruseră în cor să repet saltul, lucru pe care căpetenia mi- 
l ordonă pe loc; mie îmi era, însă, foame şi sete şi mă hotărâsem pe loc că singura 
metodă de salvare era să le smulg puțină consideraţie acestor creaturi prea puțin 
dispuse să o acorde. Am ignorat, aşadar, repetatele comenzi de "sak" şi, de fiecare 
dată când o făceau, eu îmi frecam şi îmi apăsam stomacul şi clămpăneam din buze 
cât se poate de semnificativ. 

Tars Tarkas şi căpetenia schimbară câteva cuvinte şi ultimul chemă o tânără 
femelă din mulțime, îi dădu câteva instrucțiuni şi îmi făcu semn s-o urmez. Am luat 
mâna pe care mi-o oferise femeia şi am străbătut piața împreună, îndreptându-ne 
spre o clădire impozantă aflată pe latura opusă. 

Simpatica mea însoțitoare avea aproape trei metri înălțime, abia ajunsese la 
maturitate, dar mai putea încă să mai crească. Avea totodată o culoare oliv deschis 
şi o piele moale şi lucioasă. Aşa cum aveam să aflu mai târziu, se numea Sola şi 
aparținea suitei lui Tars Tarkas. Mă condusese într-o cameră spațioasă, undeva în 
aripile dinspre piaţă ale clădirii, care, judecând după mătăsurile şi blănurile 
aşternute pe jos, părea a fi camera de dormit a mai multor nativi. 

Încăperea era bine luminată de câteva ferestre largi şi minunat decorată cu 
picturi murale şi mozaicuri. Peste toate, însă, părea să plutească acelaşi aer 
inconfundabil de antichitate, ceea ce mă convingea tot mai mult că arhitecții şi 
constructorii acestor minunate creații n-aveau nimic de-a face cu semibrutele ce le 
ocupau acum. 

Sola îmi făcu semn să mă aşez pe o grămadă de mătase, aproape de centrul 
camerei, şi întorcându-se, slobozi un fel de sâsâit ciudat, ca şi cum ar fi trimis un 
semnal cuiva din camera alăturată. Ca răspuns la chemarea ei, am obținut o altă 
imagine a unei noi minuni marțiene. Venise legănându-se pe cele zece picioare 
scurte şi se aşezase jos, în fața fetei, întocmai unui cățeluş ascultător. Creatura era 
cam de mărimea unui ponei Shetland, în schimb capul avea o uşoară asemănare cu 
cel al unei broaşte, cu excepţia faptului că fălcile îi erau echipate cu trei rânduri de 
dinți lungi şi ascuțiți. 

5. ÎMI PĂCĂLESC CÂINELE DE PAZĂ 


Sola privi în ochii vicleni ai brutei, murmură un cuvânt sau două de 
comandă, arătă spre mine şi părăsi camera. M-am întrebat atunci, cu teamă, care 
aveau să fie reacțiile acestei monstruozități cu aspect feroce, lăsată singură în 
apropierea unei atât de ispititoare bucăți de carne; dar teama mea se dovedi fără 
temei pentru că animalul, după ce mă analiză cu atenţie câteva clipe, străbătu 
camera spre singura ieşire ce da în stradă şi se întinse cât era de lung pe pragul 
acesteia. 

Era prima mea experienţă cu un câine de pază marțian, dar din fericire nu şi 
ultima, pentru că acea creatură m-a păzit cu devotament pe toată durata captivității 
mele printre oamenii verzi; îmi salvase de două ori viața şi nu mă părăsise fără 
ordin niciun moment. 

În timp ce Sola era plecată, am profitat de ocazie pentru a examina mai 
amănunțit camera în care eram ţinut captiv. Picturile murale înfățişau scene de o 
rară frumusețe: munți, râuri, lacuri, oceane, arbori şi flori, drumuri de țară, grădini 
însorite — imagini ce ar fi putut reprezenta foarte bine scene pământeşti, dacă nu 
ar fi fost diferită culoarea vegetației. Era evident munca unui artist desăvârşit, atât 
de subtilă părea atmosfera şi de perfecta tehnica de realizare. Nicăieri, însă, nu se 
întâlnea reprezentarea vreunei forme de viață animală din care să pot ghici 
înfăţişarea unor locuitori dispăruți şi diferiți de cei de acum ai planetei. 

În timp ce îmi lăsasem fantezia să zburde în tot soiul de conjecturi 
fantastice, încercând posibile explicaţii pentru ciudatele anomalii pe care le 
întâlnisem pe Marte, Sola se înapoiase atât cu mâncare, cât şi cu băutură. Le 
orânduise pe podea lângă mine şi, aşezându-se şi ea mai încolo, mă privi cu o 
licărire semnificativă. Hrana consta din aproximativ o jumătate de kilogram de 
substanță solidă de consistenţa brânzei, aproape fără gust, în timp ce băutura 
părea un fel de lapte de la vreun animal. Deşi puțin acidulat, nu era prea neplăcut 
la gust şi, în scurtă vreme, am învățat să-l preţuiesc foarte mult. Provenea, după 
cum aveam să aflu mai târziu, nu de la un animal, pentru că pe Marte nu trăieşte 
decât un singur mamifer şi acesta o specie foarte rară, ci de la o plantă uriaşă care 
creşte practic fără apă dar care pare să-şi distileze impresionanta rezervă de lapte 
atât din sol, cât şi din umezeala aerului şi razele soarelui. O singură astfel de plantă 
produce cam cincisprezece până la douăzeci de litri de lapte pe zi. 

După ce am mâncat, m-am simțit un pic învigorat şi, cum aveam nevoie şi 
de odihnă, m-am întins pe valurile de mătase. Probabil dormisem câteva ore bune 
pentru că, atunci când m-am trezit, afară se întunecase şi se lăsase frigul. Am 
remarcat că cineva aruncase o blană peste mine care acum alunecase şi, în 
întuneric, nu vedeam s-o trag la loc. În aceeaşi clipă, o mână mă acoperi din nou cu 
blana şi, aproape imediat mai puse încă una. 

Am presupus că ocrotitorul meu fusese Sola şi nu mă înşelasem. Singură 
această fată, din mulțimea marțienilor verzi cu care venisem în contact, manifesta 
față de mine un fel de simpatie, bunătate şi afecțiune, iar solicitudinea ei față de 

cererile mele îndrăznețe era fără cusur, ferindu-mă de multe neplăceri şi suferințe 
inutile. 

Aşa cum aveam să învăţ, nopțile marțiene sunt extrem de reci şi de vreme 
ce, practic, nu există nici amurguri, nici zori, schimbarea de temperatură este 
bruscă şi neplăcută, la fel cum este şi tranziția de la lumina orbitoare a zilei la 
întuneric. 

Aici nopțile sunt fie iluminate strălucitor, fie foarte întunecate. Dacă 
niciunul dintre sateliții planetei nu se afla pe cer, întunericul devenea deplin, de 
vreme ce lipsa atmosferei, sau mai bine zis atmosfera foarte rarefiată, nu reuşeşte 
să difuzeze lumina stelelor. Pe de altă parte, dacă ambii sateliți sunt pe bolta nopţii, 
suprafața planetei este luminată puternic. 

Cei doi sateliți ai lui Marte se află la o mai mică distanță de ea decât Luna de 
Pământ, cel mai apropiat fiind la aproximativ şapte mii de km., iar cel mai 
îndepărtat la aproape douăzeci de mii, față de sfertul de milion de km. ce ne separă 
pe noi de Lună. Cel mai apropiat satelit al lui Marte încheie o rotaţie completă în 
jurul planetei în mai puţin de şapte ore şi jumătate, aşa încât el pare că traversează 
cerul, precum un meteorit uriaş, de două sau de trei ori în fiecare noapte, 
revelându-şi toate fazele pe parcursul fiecărui tranzit. 

Luna cea mai îndepărtată se roteşte în jurul lui Marte în aproape treizeci de 
ore şi un sfert şi, împreună cu sora sa mai apropiată, transformă peisajul nocturn 
marțian într-o privelişte splendidă şi misterioasă. Este un lucru minunat că natura 
s-a gândit să lumineze atât de miraculos şi de abundent nopțile marțiene, pentru că 
aceşti oameni verzi, o rasă nomadă fără o prea mare dezvoltare intelectuală, nu au 
decât mijloace primitive de iluminare artificială. Ei se bazează, în principal, pe torţe, 
pe un gen de lumânări şi pe un fel de ulei lampant care generează un gaz ce arde 
fără fitil. 

Acest din urmă dispozitiv produce o lumină albă, intensă şi foarte 
pătrunzătoare dar, din cauză că uleiul natural de care are nevoie poate fi extras 
numai în câteva localităţi foarte îndepărtate, se utilizează arareori de aceste creaturi 
a căror principală preocupare este ziua de azi şi al căror dispreț față de munca 
manuală i-a menținut în această stare de semibarbarie. 

După ce Sola m-a acoperit, am adormit din nou şi nu m-am trezit până a 
doua zi. Celelalte ocupante ale încăperii, cinci la număr şi numai femei, încă mai 
dormeau bine învelite în straturi de mătase şi blănuri. Pe prag, aşa cum îl lăsasem 
în ziua precedentă, stătea întinsă bruta de gardian fără somn; aparent nu se 
mişcase niciun milimetru; avea privirea ca lipită de mine şi nu m-am oprit să mă- 
ntreb ce mi-ar fi putut face dacă aş fi încercat să scap. 

Dintotdeauna am fost înclinat spre aventură, să investighez şi să 
experimentez lucruri pe care un om normal, cu siguranţă, le-ar fi evitat. Mi-a venit 
atunci ideea că cea mai sigură cale de a afla atitudinea exactă a animalului față de 
mine era să încerc să părăsesc încăperea. Nutream speranța că aş fi putut să-i 
scap, odată ajuns în afara clădirii, pentru că începusem să mă mândresc cu 
abilitatea mea de săritor. Mai mult, puteam deduce din scurtimea picioarelor sale că 
bruta nu putea fi niciun săritor, niciun alergător redutabil. 

M-am ridicat, deci, încet şi cu multă atenţie în picioare spre a constata cu 
stupoare că bruta face acelaşi lucru. Precaut, am început să mă apropii de el, 
descoperind cu această ocazie că, dacă-mi târşesc picioarele, îmi pot menţine 
balansul mai bine şi totodată pot înainta mai rapid. Pe măsură ce mă apropiam de 
el, animalul se retrăgea prudent, iar atunci când am ajuns în prag, mi-a făcut loc să 
trec. Rămase în urma mea cam zece paşi, după care începu să mă urmărească de la 
această distanţă, în timp ce înaintam pe strada pustie. 

Evident, misiunea lui era doar să mă protejeze, m-am gândit, dar când am 
ajuns la marginea oraşului, mi-a sărit brusc în față slobozind sunete ciudate şi 
arătându-şi colții fioroşi. Crezând că mă amuz un pic pe seama lui, m-am repezit 
spre el şi, când mai aveam puţin până să-l ating, am sărit dincolo de el aterizând 
departe în afara oraşului. M-a urmat instantaneu cu o viteză la care nu bănuiam că 
voi fi martor vreodată. Credeam că picioarele lui scurte nu i-ar fi permis să alerge 
astfel. Acum îmi dădeam seama că, dacă s-ar fi întrecut cu un ogar, acesta din 
urma ar fi părut că nici măcar n-a început cursa. Aşa cum aveam să aflu mai 
târziu, era cel mai rapid animal de pe Marte şi, datorită inteligenței, loialității şi 
ferocităţii sale, extrem de folositor lă vânătoare, în războaie şi ca protector al 
marțienilor. 

Mi-am dar repede seama că n-aş fi reuşit să scap de colții animalului luând- 
o direct la fugă, în schimb i-am acceptat provocarea şi, când aproape să mă ajungă, 
am sărit din nou peste el, dublându-mi aproape efortul. Manevra mi-a creat un 
avantaj considerabil, permițându-mi să ajung înapoi în oraş înaintea lui şi să sar 
din nou, la aproape zece metri, pe fereastra unui imobil din împrejurimi. 

Prinzându-mă de pervaz, m-am aşezat acolo fără să privesc în interiorul 
clădirii, ci la animalul descumpănit, rămas sub mine. Dar bucuria mi-a fost de 
scurtă durată pentru că, de abia apucasem o poziție mai confortabilă pe pervazul 
ferestrei, când o labă uriaşă mă prinse de gât pe la spate şi mă trase cu violenţă în 
cameră. Am aterizat pe spate pentru a constata cu groază că deasupra mea stătea 
ridicată o colosală creatură, asemănătoare unei maimuțe albe lipsite de păr cu 
excepția coamei zburlite de pe cap. 

6. O LUPTĂ CARE MI-A ADUS PRIETENI 


Creatura, ce semăna mult mai bine oamenilor de pe Pământ decât 
marțienilor pe care-i întâlnisem până atunci, mă ţintuise de podea cu unul dintre 
uriaşele sale picioare, în timp ce mormăia şi gesticula spre cineva din spatele meu. 
Acesta din urmă, evident perechea sa, se apropia de mine înarmat cu o bâtă de 
piatră şi cu intenţii nu tocmai prietenoase. 

Creaturile aveau aproape patru sau cinci metri înălțime când stăteau 
ridicate şi, asemenea marțienilor verzi, mai aveau o pereche suplimentară de 
membre situate între cele superioare şi inferioare. Ochii le erau foarte apropiați, fără 
să iasă din orbite, urechile drepte, dar mai lateral localizate decât la marţienii verzi, 
în timp ce boturile şi dinţii erau surprinzător de asemănătoare cu cele ale gorilelor 
africane. Cu toate acestea, nu păreau atât de fioroşi, în comparaţie cu marțienii 
verzi. 

Bâta se îndrepta deja spre fața mea, când o închipuire miriapodă țâşni prin 
uşă direct în pieptul executorului. Cu un țipăt de groază, maimuța care mă ținea 
țintuit de podea, sări prin fereastra deschisă, în schimb, perechea sa rămase 
încleştată într-o teribilă luptă pe viață şi pe moarte cu apărătorul meu, nimeni altul 
decât credincioasa creatură de pază; mi-e greu să numesc câine o ființă atât de 
hidoasă. 

Am țâşnit imediat în picioare, lipindu-mă cu spatele de zid, pentru a fi 
martorul unei lupte cum nu mai văzuse nimeni până atunci. Puterea, agilitatea şi 
ferocitatea oarbă a acestor două creaturi nu avea nimic de-a face cu ceea ce 
cunoaşte un pământean. Animalul meu avea avantajul primei lovituri şi îşi înfipsese 
adânc colții săi puternici în pieptul adversarului, dar brațele şi labele uriaşe ale 
maimuței, animate de o musculatură ce depăşea cu mult pe cea a marțienilor pe 
care-i văzusem până atunci, îi încleştase gâtlejul şi îl răsucea încet spre spate unde 
mă aşteptam să ajungă din clipă în clipă, iar apărătorul meu să alunece mort cu 
gâtul rupt. 

Maimuţa avea deja pieptul sfâşiat de colți puternici şi, în timp ce se 
rostogoleau pe podea, niciunul dintre cei doi adversari nu scotea vreun sunet de 
teamă sau durere. Deodată, am văzut ochii uriaşi ai animalului meu ieşiţi complet 
din orbite, şi sângele țâşnindu-i din nări. Devenise limpede faptul că puterile îl 
lăsau cu fiecare clipă, deşi acelaşi lucru se putea spune şi despre maimuţă. 

Brusc, m-am trezit la realitate cu acel ciudat instinct ce mă împinge de 
fiecare dată să-mi fac datoria, am apucat bâta ce căzuse pe podea încă de la 
începutul luptei, mi-am adunat toate forțele braţelor mele pământene şi am repezit- 
o în capul maimuţei. Ţeasta a explodat parcă ar fi fost o coajă de ou. 

Dar abia apucase lovitura să sfarme țeasta agresorului, că am fost din nou 
confruntat cu un alt pericol. Perechea maimuţei îşi revenise din primul şoc de 
teroare şi se întorsese la scena bătăliei prin interiorul imobilului. Îl zărisem chiar 
înainte de a ajunge în prag, dar răcnetul său la vederea tovarăşului întins pe podea 
fără viaţă şi spuma ce i se formase la gură, ca semn al furiei depline, îmi înghețase 
definitiv sângele în vine. 

Fusesem întotdeauna gata să lupt, dar, în condiţiile de față, nu găseam nici 
glorios, nici profitabil să-mi măsor relativ firava putere cu muşchii de oțel şi 
ferocitatea brutală a locuitorilor înfuriați dintr-o lume necunoscută; de fapt, 
singurul rezultat al unei asemenea întâlniri, în ceea ce mă privea, n-ar fi fost decât 
moartea violentă. 

Eram lângă fereastră şi îmi dădeam seama că, odată ajuns în stradă, aş fi 
reuşit să revin în piață înainte ca turbata creatură să mă ajungă din urmă; cel 
puţin în fugă exista o şansă de salvare, față de moartea sigură, dacă aş fi rămas să 
lupt, oricât de disperat aş fi făcut-o. 

Este adevărat că mai aveam bâta, dar ce puteam face cu ea împotriva celor 
patru brațe uriaşe. Chiar dacă aş fi reuşit să rup unul din ele cu prima lovitură, 
pentru că îmi închipuiam că va încerca să pareze lovitura, m-ar fi anihilat oricum 
cu celelalte, înaintea de a schița măcar un al doilea atac. 

În clipele când aceste gânduri îmi treceau prin minte şi mă-ntorceam spre 
fereastră, privirea mi-a căzut pe fostul meu gardian. Într-o clipă, toate gândurile de 
fugă mi s-au spulberat. Zăcea pe podea, abia trăgându-şi sufletul şi privirea lui 
părea un impresionant apel la ajutor. N-am rezistat acelei priviri şi, mi-am dat 
seama atunci, n-aş fi putut să-mi părăsesc salvatorul fără măcar să încerc pentru el 
cel puţin tot atâta cât făcuse el pentru mine. 

Aşadar, fără alte considerente, m-am hotărât să înfrunt maimuța 
dezlănțuită. Ajunsese mult prea aproape de mine pentru ca bâta să-mi mai 
folosească la ceva, aşa că am aruncat-o cu toată forța pe care-o mai aveam în masa 
de muşchi turbată ce înainta atât de ameninţțător. Lovitura, primită chiar sub 
genunchi, i-a smuls un urlet de durere şi furie şi, dezechilibrându-l, s-a prăvălit 
spre mine cu brațele deschise în încercarea de a-şi atenua căderea. 

Din nou, ca şi în ziua precedentă, am recurs la tactica pământeană: o 
lovitură în plină figură cu pumnul drept urmată de alta la fel de puternică în plex, 
cu stângul. Efectul s-a dovedit miraculos, pentru că, fentând uşor după a doua 
lovitură, l-am văzut cum se lungeşte pe podea cu respiraţia blocată, torturat de 
durere. Fără să mai pierd nicio clipă, m-am repezit la bâtă şi am terminat treaba 
înainte ca monstrul să poată să-şi revină din amețeală. 

În timp ce lichidam astfel bestia, un hohot de râs izbucni în spatele meu. 
Întorcându-mă, i-am zărit în pragul încăperii pe Tars Tarkas, Sola şi trei sau patru 
războinici, iar când privirile ni s-au întâlnit, am receptat pentru a doua oară aceeaşi 
aprobare respectuoasă. 

Absența mea fusese remarcată de Sola de îndată ce se trezise. Îl informase 
imediat pe Tars Tarkas şi acesta pornise imediat, împreună cu o mână de 
războinici, în căutarea mea. Când se apropiaseră de marginea oraşului, 
remarcaseră maimuța turbată de furie precipitându-se la intrarea clădirii. 

O urmăriseră îndeaproape în speranţa că le va furniza vreo pistă în privința 
dispariției mele şi deveniseră astfel martorii scurtei dar decisivei lupte. Această 
întâlnire, împreună cu cea din ziua precedentă, când avusesem de-a face cu 
războinicul marțian, mă ridicase mult în ochii lor. Lipsiţi complet de acele 
sentimente mai profunde, legate de prietenie, de dragoste sau afecțiune, aceste 
ființe divinizau calităţile fizice şi curajul şi nimic nu era mai potrivit cu obiectul 

adorațţiei lor ca menţinerea poziției sociale prin repetate exemple de abilitate, putere 
sau curaj. 

Sola, care însoțise grupul de cercetaşi din proprie inițiativă, a fost singura 
care n-a izbucnit în râs în timp ce eu mă luptam să-mi salvez viața. Dimpotrivă, 
părea sobră şi plină de solicitudine, iar când am terminat cu monstrul, s-a repezit 
la mine pentru a-mi examina corpul, să vadă cum stau cu rănile şi loviturile 
primite. Zâmbi satisfăcută, constatând că eram neatins şi, luându-mă de mână, mă 
conduse înspre ieşire. 

Tars Tarkas pătrunse în încăpere împreună cu ceilalți războinici, aplecându- 
se cu toții peste trupul animalului care-mi salvase viața şi pe care, la rândul meu, îl 
salvasem. Se părea că exista o dispută în jurul unui argument, pentru că unul 
dintre ei încercă să mi se adreseze dar, amintindu-şi de ignoranța mea în privința 
limbii sale, renunţă şi se întoarse la Tars Tarkas. Acesta, prin cuvinte şi gesturi, 
dădu câteva comenzi oamenilor săi, pentru ca apoi să ne urmeze spre ieşire. 

Mi se părea ceva ameninţător în atitudinea lor față de animalul meu, aşa că 
am ezitat să plec până nu aflam urmarea. Şi am făcut bine că am rămas, pentru că 
unul dintre războinici îşi scoase pistolul drăcesc pregătindu-se să pună capăt vieții 
creaturii. Am sărit şi l-am lovit peste mână. Glonţul s-a îndreptat spre tocul 
ferestrei perforând atât Semnul cât şi zidăria. 

Am îngenunchiat apoi lângă creatura oribilă şi, ajutând-o să se ridice, i-am 
făcut semn să mă urmeze. Uimirea pe care acțiunea mea o produsese asupra 
marțienilor se dovedi a fi foarte caraghioasă; erau incapabili să înțeleagă, altfel 
decât ca pe o slăbiciune sau o copilărie, gesturi şi atitudini ce țineau de gratitudine 
sau compasiune. Războinicul al cărui pistol îl deviasem îl privea întrebător pe Tars 
Tarkas, dar acesta îi făcu semn să mă lase în pace, astfel că ne-am întors în piață 
împreună cu animalul meu urmărindu-mă îndeaproape şi Sola ținându-mă strâns 
de braț. 

Îmi făcusem cel puţin doi prieteni pe Marte; o tânără femeie ce avea grijă de 
mine cu solicitudinea unei mame şi o brută stupidă care, aşa cum am aflat mai 
târziu, purta în atât de respingătoarea sa carcasă, mai multă dragoste, loaialitate şi 
gratitudine decât aş fi putut întâlni la cei peste cinci milioane de marțieni verzi care 
locuiau în oraşele părăsite şi mările secate de pe Marte. 

7. CREȘTEREA COPIILOR PE MARTE 


După micul dejun, o replică exactă a prânzului din ziua precedentă şi, 
practic, un cod al tuturor prânzurilor care au urmat şederii mele printre marțienii 
verzi, Sola m-a escortat până în piață, unde întreaga comunitate era angajată în a 
privi sau ajuta la înhămarea unor animale de dimensiunea unor mastodonţi la nişte 
care imense cu trei roți. Erau cam 250 de astfel de vehicule, fiecare tras de un 
singur animal care, cel puțin după aparente, ar fi fost în stare să tracteze întreaga 
caravană. 

În legătură cu aceste care, pe lângă dimensiunile lor uriaşe, trebuie să 
adaug că erau şi impresionant decorate. În fiecare stătea câte o femeie marțiană 
împodobită cu ornamente de metal, bijuterii, mătăsuri şi blănuri, iar pe spatele 
fiecărui animal înhămat la car era cocoțat câte un tânăr conducător marțian. 
Asemenea animalelor pe care călăreau războinicii, animalele acestea de povară nu 
aveau nici ele hățuri sau căpăstru, fiind ghidate în întregime pe cale telepatică. 

Această forță telepatică este minunat dezvoltată la toți marțienii şi explică în 
mare măsură simplitatea limbajului lor şi relativ puţinele cuvinte pe care le 
schimbă între ei, chiar în conversațiile mai lungi. Este un limbaj universal pe Marte, 
prin intermediul căruia animalele superioare şi inferioare ale acestei lumi 
paradoxale sunt capabile să comunice într-o măsură mai mare sau mai mică, 
depinzând de sfera intelectuală a fiecărei specii şi nivelul de dezvoltare individuală. 

În timp ce cavalcada se pregătea să se pună în mişcare în şir indian spre 
locul pe unde intrasem în oraş cu o zi mai devreme, Sola mă trase într-unul din 
carele libere. În fruntea caravanei călăreau aproape 200 de războinici, aşezaţi pe 5 
rânduri, cam acelaşi număr în spatele caravanei şi câte 25 pe fiecare flanc. 

Toată lumea, în afară de mine, bărbați, femei şi copii, era bine înarmată, iar 
în spatele fiecărui car alerga câte un câine marțian; al nostru urmărind îndeaproape 
propriul nostru car; de fapt credincioasa creatură nu m-a părăsit niciodată în toți 
cei 10 ani cât am stat pe Marte. Ne-am continuat drumul prin mica vale din fața 
oraşului, printre dealuri şi, în fine, am coborât pe fundul mării secate în care 
întâlnisem pentru prima oară incubatorul. Acesta, de altfel, s-a dovedit a fi şi 
punctul final al călătoriei noastre pentru că, după ce am depăşit şi ultima 
denivelare aflată pe fundul mării, întreaga caravană a pornit-o într-un galop nebun 
spre incubatorul ce apăruse la orizont. 

La sosire, atelajele au fost parcate cu precizie militară pe cele 4 laturi ale 
incintei, iar o parte dintre războinici conduşi de imensa căpetenie, inclusiv Tars 
Tarkas şi alți câțiva şefi mai mici, au descălecat şi s-au îndreptat spre ea. Tars 
Tarkas a explicat ceva şefului principal al cărui nume s-ar fi putut traduce cu 
aproximaţie în engleză drept Lorquas Ptomei Jed; Jed fiind titlul de noblețe. 

Aveam să apreciez curând subiectul conversațţiei lor, pentru că imediat Tars 
Tarkas o anunță pe Sola să mă trimită la el. Deprinsesem cât de cât, în această 
perioadă de timp, primele elemente din abecedarul mersului în condiţiile de pe 
Marte aşa că m-am apropiat destul de repede de latura incubatorului unde se afla. 

Când am ajuns suficient de aproape, am remarcat faptul că mai toate ouăle 
fuseseră clocite, iar incubatorul fremăta de mici drăcuşori. Aveau o înălțime de 
aproape 1 metru şi se mişcau fără astâmpăr prin incintă, ca şi cum ar fi căutat 
hrană. 

După ce m-am oprit în fața lui, Tars Tarkas a arătat spre incubator şi a spus 
"sak". Mi-am dat seama că dorea de la mine să repet performanța de ieri pentru 
edificarea lui Lorquas Ptomel. Deoarece, trebuie să vă mărturisesc, încercarea îmi 
provoca şi mie o anumită satisfacție, m-am executat imediat, reuşind un salt 
dincolo de carele parcate în spatele incubatorului. Când m-am înapoiat, Lorquas 
Ptomel a mormăit ceva pentru mine, apoi, întorcându-se spre războinicii săi le 
adresă, probabil, câteva vorbe de comandă cu privire la incubator. 
Nemaiacordându-mi niciun fel de atenţie, am dedus că mi se permitea să rămân şi 
să observ operaţiile care constau, în principal, în practicarea unei deschizături, în 
peretele incubatorului, suficient de mare pentru a permite ieşirea micuţilor 
marțieni. 

De fiecare parte a deschizăturii, femeile şi tinerii marțieni de ambele sexe, 
formau doi pereți solizi ce duceau, printre care, departe în câmpie. Scăpaţi printre 
aceşti pereți, micuţilor marţieni, vioi ca nişte corbişori, li se permitea să alerge pe 
toată lungimea culoarului pentru a fi capturați, unul câte unul, de femeile şi copiii 
mai în vârstă; ultimul din linie captura primul sosit, apoi cel de vizavi pe următorul 
şi tot aşa, până ce toți micuţii părăseau incubatorul şi erau adjudecați de un tânăr 
sau o femeie. Dacă o femeie îşi realiza captura părăsea rândul şi se îndrepta spre 
parul său, în timp ce, dacă micuţii erau capturați de tineri, erau oferiţi ulterior altor 
femei. 

Văzând că ceremonia, dacă putea fi înnobilată de acest nume, se terminase, 
am căutat-o pe Sola care se retrăsese în carul ei ţinând strâns în brațe una dintre 
acele micuțe creaturi hidoase. 

Munca aceasta de educare a micilor marțieni consta numai în învățarea lor 
să vorbească şi să utilizeze armele pe care le primeau încă din primul an de viaţă. 
Provenind din ouăle în care au stat 5 ani, cât durează perioada de incubație, păşesc 
în viață perfect dezvoltați, cu excepția mărimii. Complet ignoranţi în privința 
propriilor mame, care, la rândul lor, n-ar fi putut numi cu prea multă siguranță 
taţii, devin copiii comunității, iar sarcinile educației revin femeilor care au reuşit să- 
i captureze la părăsirea incubatorului. 

Mamele adoptive puteau chiar să nici nu aibe vreun ou în incubator, aşa 
cum era şi cazul lui Sola ce nu începuse încă ovulația. Dar lucrurile acestea nu 
aveau o importanță prea mare printre marțienii verzi, de vreme ce dragostea 
paternă şi filiala le erau la fel de necunoscute, pe cât de comune printre noi şi sunt 
încredințat că acest oribil sistem, moştenit din vremuri imemoriale, este cauza 
directă a absenței sentimentelor profunde şi a instinctelor umanitare superioare 
printre aceste sărmane creaturi. Încă de la naştere nu cunosc dragostea mamei sau 
a tatălui nici înțelesul cuvântului acasă şi sunt învățați să demonstreze prin forța 
fizică şi ferocitatea lor că sunt apți să trăiască. Dacă se dovedesc a avea defecte 
fizice sunt împuşcaţi pe loc şi nu vei vedea măcar o lacrimă vărsată pentru 


29 


încercările extrem de dure pe care trebuie să le depăşească din cea mai fragedă 
pruncie. 

Nu vreau să spun cu aceasta că marțienii adulți ar fi cruzi față de copiii lor 
ci, mai degrabă, că acest comportament reprezintă, de fapt, o luptă dură si fără milă 
pentru existență pe o planetă muribundă ale cărei resurse naturale se diminuaseră 
până acolo încât a întreține până şi o viață suplimentară ar fi fost o povară pentru 
comunitatea în sarcina căreia ar fi căzut. 

Printr-o selecţie atentă, aleg exemplarele cele mai puternice ale fiecărei specii 
si, cu un spirit de prevedere aproape supranatural, regularizează rata naşterilor 
pentru a acoperi pierderile prin moarte. Fiecare femeie marțiană adultă produce 
cam 13 ouă pe an, iar cele ce ating, în urma testelor, mărimea, greutatea si 
densitatea necesare, sunt ascunse în anumite caverne subterane unde temperatura 
este prea scăzută pentru a se cloci. În fiecare an, aceste ouă sunt analizate cu 
atenţie de un consiliu format din douăzeci de căpetenii. Ei păstrează 100 din cele 
mai bine conservate şi le distrug pe celelalte. La sfârşitul unei perioade de 5 ani, 
aproape 500 ouă, dintre cele mai perfecte, au fost alese din miile disponibile. Ele 
sunt plasate în incubatoare aproape etanşe pentru a fi clocite de razele soarelui 
timp de alți 5 ani. Evenimentul la care fusesem martor astăzi era cât se poate de 
semnificativ în acest sens, pentru că aproape 99% dintre ouă dăduseră la iveală în 
2 zile ceea ce se clocise vreme de 5 ani. Dacă celelalte vor fi ieşit la lumină mai 
târziu, nu ştiu care va fi fost soarta lor. Oricum n-ar fi fost doriţi, pentru că 
progeniturile lor ar fi putut moşteni şi transmite tendința de prelungire a incubațţiei. 
S-ar deregla astfel un sistem stabilit din vremuri străvechi, sistem care permite 
adulților să se întoarcă la locul incubațţiei cu precizie de ore. 

Incubatoarele erau construite cât mai departe, oriunde existau şanse mai 
mici de a fi descoperite de alte triburi. Rezultatul unei asemenea catastrofe ar fi 
însemnat lipsa copiilor din comunitate pentru alți 5 ani. Mi s-a întâmplat, mai 
târziu, să fiu martorul descoperirii unui incubator de către străini. 

Comunitatea, în care ajunsesem, era compusă din aproape 30000 suflete. Ei 
hălăduiau pe o suprafață enormă de teren arid şi semiarid, între paralelele 40 şi 80 
ale emisferei sudice, ce se mărginea atât la Est cât şi la Vest cu două regiuni întinse 
şi fertile. Cartierul lor general era plasat în colțul sud-vestic al acestui district, în 
apropiere de încrucişarea a două aşa-numite canale marțiene. 

Cum incubatorul fusese plasat în extremitatea nordică a teritoriului lor, într- 
un ținut considerat nelocuit şi necirculat, ne aşteptă o îndelungată călătorie de 
întoarcere, despre care, atunci, evident, nu ştiam nimic. 

După revenirea în oraşul părăsit, mi-am petrecut câteva zile într-o dulce 
leneveală. În ziuă următoare întoarcerii noastre, războinicii porniseră călare încă de 
dimineaţă şi se întorseseră abia la căderea întunericului. Mai târziu am aflat că 
fuseseră în grotele subterane, în care țineau ouăle, să le transporte la incubatorul 
pe care-l ridicaseră pentru o altă perioadă de 5 ani şi care, mai mult ca sigur, nu va 
mai fi vizitat în toată această perioadă de timp. 

Grotele care ascunseseră ouăle erau localizate la câțiva kilometri Sud de 
incubator şi urmau să fie vizitate anual de către consiliul celor douăzeci de 
căpetenii. De ce, însă, nu-şi construiau incubatoarele în apropierea caselor a rămas 

definitiv un mister pentru mine şi, ca multe alte mistere marțiene, inexplicabil 
pentru raționamentul pământean. 

Îndatoririle lui Sola se dublaseră acum, pentru că trebuia să aibă grijă şi de 
micuțul marțian. Cum, însă, niciunul dintre noi nu ceream prea multă atenţie şi, 
cum amândoi eram la fel de avansați în educația marțiană, se hotărâse să ne înveţe 
împreună. 

Captura sa consta într-un mascul de aproape un metru înălțime, foarte 
puternic şi perfect din punct de vedere fizic. Învăţa repede şi pe seama rivalităţii ce 
se născuse între noi m-am amuzat copios! Aşa cum am mai spus, limba marțiană 
este extrem de simplă şi într-o săptămână puteam să-mi exprim toate nevoile şi să 
înțeleg tot ce mi se spunea. Totodată, sub îndrumarea lui Sola, mi-am dezvoltat 
puterile telepatice astfel încât, peste puțin timp, puteam simți prezența oricui ar fi 
ajuns în preajma mea. 

Ceea ce o surprinsese, însă, cel mai mult pe Sola în ceea ce mă priveşte era 
faptul că, deşi puteam prinde cu uşurinţă mesaje telepatice de la alții, adesea chiar 
şi când nu-mi erau adresate, nimeni nu putea citi, în nicio circumstanță, măcar o 
fărâmă din mintea mea. La început, lucrul acesta mă vexase, dar mai târziu am 
ajuns să mă bucur pentru că îmi conferea un avantaj deosebit în fața marțienilor. 

8. O CAPTIVĂ ROȘCATĂ CĂZUTĂ DIN CER 


A treia zi după ceremonia de la incubator am pornit spre casă. Dar abia dacă 
ieşiseră din oraş primele atelaje că au venit ordine să ne întoarcem imediat şi cât 
mai repede cu putință. Ca şi cum ar fi fost antrenați ani de zile pentru o asemenea 
împrejurare, marțienii verzi se topiseră ca o ceaţă în intrările spațioase ale clădirilor 
din apropiere şi, în mai puţin de câteva minute, întreaga caravană cu atâtea care, 
mastodonți şi războinici călare dispăruse din vedere. 

Împreună cu Sola intrasem în prima clădire de la marginea oraşului, acolo 
unde întâlnisem, de fapt, maimuța albă. Curios să aflu care fusese motivul acestei 
întoarceri precipitate, m-am urcat la etaj şi am privit de-a lungul văii până la 
dealurile profilate la orizont. De abia atunci am văzut cauza pentru care se 
ascunseseră atât de rapid. 

O navă aeriană uriaşă, de culoare cenuşie, mai mult lungă decât înaltă, 
plutea lin peste creasta celui mai apropiat deal. După ea urma alta si alta, douăzeci 
de nave asemănătoare se îndreptau maiestos spre noi, zburând foarte aproape de 
suprafața solului. 

Fiecare purta un drapel ciudat întins între extremitățile punţii superioare, 
iar pe prora fiecăreia era pictată un fel de emblemă sau semn heraldic ce strălucea 
vizibil în soare, chiar şi de la distanța apreciabilă care ne despărțea. Am remarcat, 
de-asemenea, figuri ce se îngrămădeau în partea din față a punților navelor aeriene. 
Nu-mi dădeam seama dacă ne descoperiseră sau pur şi simplu vroiau să admire 
priveliştea oraşului pustiu, dar oricare ar fi fost situaţia, presimțeam că nu-i aştepta 
o primire prea călduroasă. Şi, ca şi cum ar fi vrut să-mi confirme ipoteza, brusc şi 
fără avertisment, războinicii marțieni deschiseseră un teribil baraj de foc de la toate 
ferestrele ce dădeau spre valea de unde înaintau atât de paşnic uriaşele nave 
zburătoare. 

Instantaneu, scena se schimbase ca prin farmec; navele cele mai avansate 
îşi îndreptau pe rând flancurile spre noi pentru a ne răspunde cu lovituri de tun, 
apoi reveneau în poziția inițială cu intenţia clară de a ocoli oraşul şi de a ne cădea 
în spate. Celelalte nave urmau aceeaşi tactică, deschizând focul asupra noastră, 
pentru scurta perioadă de timp cât se desfăşurau în dispozitiv de luptă. Focul 
nostru nu-şi micşorase tirul nicio clipă şi mă îndoiesc că mai mult de 25% dintre 
lovituri nu-şi nimereau ținta. Nu mi se mai întâmplase să fiu martorul unei 
asemenea precizii mortale. Explozia fiecărui glonț dobora o figură de pe puntea 
navelor aeriene, iar drapelele şi punţile superioare se dizolvau vizibil în jeturi de foc, 
pe măsură ce erau perforate de proiectile. 

Focul de răspuns de pe navele aeriene era destul de ineficient şi se datora, 
aşa cum aveam să aflu mai târziu, efectului de surpriză al primelor rafale ce 
găsiseră echipajul complet nepregătit, iar tunurile neprotejate, de ţinta teribilă a 
războinicilor marțieni. 

Se pare că fiecare războinic verde are obiective precise în circumstanțe 
identice de război. De pildă, o parte dintre ei, de regulă cei mai buni ochitori, îşi 
direcționează tirul spre aparatele de locaţie şi ochire ale marilor tunuri care 

armează navele aeriene; o altă grupă atacă aparatele tunurilor mai mici, în aceeaşi 
manieră, alții ţintesc servanțţii tunurilor, alții ofițerii, în timp ce alte grupe sunt 
preocupate de ceilalți membri ai echipajului, fie că sunt răspândiţi la proră sau 
pupă sau pe una dintre punțţile principale. 

După numai 20 minute de la prima salvă de foc, impresionanta flotilă 
aeriană se retrăgea în grabă în direcția din care îşi făcuse apariția, mai multe nave 
fiind vizibil în dificultate şi abia controlate de echipajele decimate, încetaseră 
complet focul şi îşi concentraseră acum energiile numai pentru a scăpa. În schimb, 
războinicii noştri se grăbiseră să ia poziții pe acoperişurile clădirilor în care 
intraseră şi continuau să urmărească armata în retragere cu un tir continuu şi 
mortal. 

Una câte una, navele reuşiră, totuşi, să se retragă după crestele lanțului de 
dealuri. Numai una, abia plutind, mai rămăsese la vedere. Era cea care primise din 
plin tirul nostru şi părea complet rămasă fără echipaj, de vreme ce nicio figură 
mişcătoare nu era vizibilă pe punţile ei. Încet, încet îşi schimba direcţia, 
îndreptându-se într-un cerc larg şi de o manieră nesigură, în direcția noastră. 
Brusc războinicii încetară focul, fiind evident faptul că nava era complet inofensivă; 
nu numai că n-ar mai fi putut riposta, dar nu mai era în stare nici să se retragă. 

Pe măsură ce nava aeriană se apropia de oraş, războinicii se grăbeau, de-a 
lungul câmpiei, în întâmpinarea ei, deşi era evident faptul că rămăsese mult prea 
sus pentru a se putea ajunge pe vreuna dintre punți. De la fereastra la care mă 
aflam, am remarcat cadavrele echipajului răspândite peste tot, dar nu mi-am putut 
da seama ce fel de creaturi puteau fi. Şi, în timp ce nava era purtată în derivă de 
briza uşoară, undeva spre Sud-Est, nu se manifesta niciun fel de viață la bord. 

Plutea la aproape cincisprezece metri de sol, urmărită de toţi războinicii, în 
afara unui grup de vreo 100 ce fuseseră rechemațţi în oraş pentru a acoperi o 
eventuală întoarcere a flotei. Curând devenise evident faptul că nava urma să se 
izbească de primele clădiri ale oraşului la mai puțin de 1,5 km. de poziția noastră, 
iar o parte dintre războinici, depăşind-o în galop, descălecaseră şi se grăbeau să 
intre în clădirea unde avea să se producă impactul. 

În timp ce nava se apropia de tristul său destin, cu câteva clipe înaintea 
impactului, înaintarea i-a fost încetinită de o pădure de lănci ieşite pe ferestrele 
clădirii, iar în momentele următoare adusă la sol cu ajutorul harpoanelor şi 
cârligelor. 

După ce au ancorat-o bine, au urcat la bord pentru o cercetare amănunțită, 
l-am văzut examinând cadavrele, evident în speranța vreunui semn de viață, iar 
câţiva dintre ei tocmai apăruseră de undeva din cală escortând o figură omenească. 
Creatura nu avea mai mult de jumătate din înălțimea unui marțian verde şi, din 
balconul meu am putut remarca faptul că umbla în 2 picioare; probabil era o altă 
nouă şi ciudată monstruozitate marțiană cu care încă nu mă familiarizasem. 

După ce au debarcat prizonierul, au început devalizarea sistematică a navei. 
Operația a durat mai multe ore, perioadă în care un număr de care au fost 
rechiziționate pentru a căra prada ce consta în arme, muniție, mătăsuri, blănuri, 
bijuterii, vase din piatră ciudat sculptate, precum şi dintr-o cantitate apreciabilă de 

hrană solidă şi lichidă, inclusiv câteva butoaie cu apă, primele pe care le vedeam de 
la sosirea mea pe Marte. 

După ce au luat şi ultima încărcătură, războinicii au legat nava cu frânghii 
şi au târât-o la vale în direcția Sud-Vest. Apoi câţiva au urcat la bord şi s-au apucat 
foarte conştiincios de ceea ce, din locul în care mă aflam, semăna cu golirea 
conținutului unor damigene peste cadavrele echipajului cât şi peste punți. 

Odată încheiată operaţia, s-au lăsat din nou la sol pe frânghiile întinse pe 
lateralele navei. Ultimul luptător s-a întors, a aruncat ceva în spate şi a aşteptat 
preț de câteva clipe pentru a aprecia rezultatul gestului său. Când primele flăcări 
au izbucnit acolo unde lovise proiectilul, s-a grăbit să coboare şi el cât mai repede 
Apoi nava, eliberată simultan din toate frânghiile, s-a ridicat maiestuos, în timp ce 
punțile ei trosneau cuprinse de flăcări. 

Plutea în derivă spre Sud-Est şi se ridica tot mai sus pe măsură ce flăcările 
mistuiau părțile lemnoase şi-i micşorau astfel greutatea. Urcându-mă pe acoperişul 
clădirii am urmărit-o cu privirea ore în şir până ce s-a pierdut în ceața depărtărilor. 
Priveliştea maiestuosului rug funerar zburător în derivă peste vastele întinderi 
pustii marțiene era extrem de impresionantă; o epavă a morții şi distrugerii, oglindă 
a vieții acestor creaturi ciudate şi feroce în braţele neprietenoase ale căreia mă 
aruncase soarta. 

Foarte deprimat, deşi nu-mi puteam explica de ce, am coborât agale în 
stradă. Scena la care fusesem martor părea că marchează înfrângerea şi anihilarea 
forțelor unui trib înrudit, mai degrabă decât punerea pe fugă a unei hoarde de 
creaturi similare războinicilor verzi şi poate la fel de necruțătoare. Nu se putea să 
nu mă preocupe o asemenea scenă halucinantă şi nici nu puteam să mă eliberez de 
ea, deşi în adâncul sufletului simțeam o ciudată compasiune pentru aceşti duşmani 
necunoscuți, iar vocea unei speranțe secrete îmi şoptea că poate flota se va întoarce 
şi va cere socoteală războinicilor verzi pentru atacul lor atât de sălbatic şi lipsit de 
sens. 

Cât mai aproape pe urmele mele, la locul lui de acum obişnuit, mă însoțea 
câinele Woola. N-am făcut prea mulți paşi pe stradă că am văzut-o pe Sola 
alergându-mi în întâmpinare, ca şi cum m-ar fi căutat de foarte multă vreme. 
Cavalcada se întorsese în piață, renunțându-se pentru ziua aceea la călătoria spre 
casă; de fapt, nu aveam să plecăm mai devreme de o săptămână, de teama unui 
contraatac al navelor aeriene. 

Lorquas Ptomel era mult prea şiret, ca un bătrân soldat ce era, să se lase 
surprins în câmp deschis cu o caravană de care şi copii, aşa că a trebuit să 
rămânem în oraşul părăsit până ce pericolul părea să fi trecut. 

Când am intrat, însoțit de Sola, în piață, priveliştea mi-a umplut sufletul cu 
un neaşteptat fior amestecat din speranță, teamă, bucurie şi tristețe, deşi 
sentimentul dominant era unul de uşurare şi fericire, pentru că atunci când m-am 
apropiat de gloata marțienilor am văzut, pentru o clipă, prizonierul capturat de pe 
nava aeriană cum era tras spre cea mai apropiată clădire de o pereche de femei 
marțiene. 

Această frântură de privire m-a făcut să descopăr chipul unei fete grațioase, 
care semăna în toate privințele unei femei pământene din viața mea de odinioară. 

La început nu mă văzuse, dar chiar în momentul când trecea pe sub portalul 
clădirii, ce urma să-i fie închisoare, s-a întors şi privirile ni s-au întâlnit. Avea o față 
ovală extrem de frumoasă, fiecare trăsătură fină şi minunat cizelată, ochii mari şi 
strălucitori, iar capul, acoperit de un păr negru ca smoala, atrăgea atenţia printr-o 
coafură ciudată. Culoarea pielii era de un roşu deschis, asemenea aramei, iar pe 
fondul ei, îmbujorarea obrajilor şi rubiniul buzelor, minunat modelate, străluceau 
ciudat şi misterios. 

Era la fel de lipsită de îmbrăcăminte precum marțienii verzi care o însoțeau, 
cu excepția ornamentelor extrem de elaborate, era complet goală şi nu cred că 
vreun veşmânt i-ar fi sporit frumusețea figurii sale perfect simetrice. 

În momentul când privirea i se oprise asupra mea, ochii i s-au mărit de 
uimire şi mi-a făcut un semn cu mâna rămasă liberă; un semn pe care, desigur, nu 
l-am înțeles. Dar, după numai câteva momente în care ne-am contemplat unul pe 
celălalt, sentimentul de speranță şi curaj reînnoit, care-i luminase figura când mă 
descoperise, se transformase rapid într-unul de cumplită dezamăgire amestecat cu 
aversiune şi dispreţ. Am înţeles atunci că nu-i răspunsesem la semnal şi, ignorant 
cum eram în privința obiceiurilor marțienilor, am intuit doar că apelase la ajutor şi 
protecție, iar ignoranța mă împiedicase să-i răspund. Imediat, însă, fu îmbrâncită în 
adâncul edificiului părăsit şi îmi dispăru complet din vedere. 

9. ÎNVĂȚ LIMBA 


După ce mi-am revenit şi am privit-o pe Sola, care fusese martora acestei 
întâlniri, am rămas surprins să constat o stranie expresie pe figura ei de regulă 
lipsită de orice expresivitate. Nu ştiam ce gândea pentru că puţinul pe care-l 
învățasem din limba marțiană îmi folosea numai pentru nevoile zilnice. 

Când am ajuns, însă, în pragul clădirii noastre s-a apropiat un războinic 
purtând arme, ornamente şi o mulțime de efecte personale de felul acesta. Mi le-a 
prezentat pe toate însoţite de câteva cuvinte ininteligibile, dar care păreau, în 
acelaşi timp, amenințătoare şi respectuoase. 

Mai târziu, Sola, ajutată de alte câteva femei le-a ajustat pe dimensiunile 
mele şi după aceea n-am mai umblat înveşmântat decât în această panoplie de 
război. 

Tot de atunci, Sola a început să mă instruiască în tainele diferitelor arme şi, 
împreună cu tinerii marțieni petreceam mai multe ore pe zi antrenându-ne în 
piațeta oraşului. Nu m-am dovedit a fi prea îndemânatic la toate tipurile de arme, 
dar familiaritatea cu unele similare de pe Pământ m-au făcut să progresez rapid de 
o manieră cât se poate de mulțumitoare. 

Antrenamentul meu şi al tinerilor marțieni era condus numai de femei. Ele 
asigură nu numai educaţia tinerilor în arta apărării individuale şi a ofensivei, dar 
sunt şi artizanele ce produc fiecare lucru utilizat de marțienii verzi. Ele fac praful de 
puşcă, ele fac cartuşele, puştile; de fapt orice are o anumită valoare este produs de 
femei. !n timpul bătăliei care de-abia se încheiase, ele formaseră un detaşament de 
rezervă, iar dacă nevoile o cer, luptă cu şi mai mare determinare şi ferocitate decât 
bărbații. 

Bărbaţii sunt antrenați în cele mai înalte aspecte ale artei războiului, în 
strategie şi manevrarea unor corpuri mari de trupe. Ei fac legile de care au nevoie; o 
lege nouă pentru fiecare situație, nefiind în niciun fel afectați de precedente juridice. 
Obiceiurile acestea se întipăriseră profund în caracterul lor prin secole de repetiţii, 
iar pedeapsa pentru ignorarea vreunui obicei făcea obiectul unei judecăţi 
individuale din partea unui juriu de egali şi, trebuie să adaug, că rareori această 
justiție îşi greşeşte ținta, poate chiar în raport invers proporțional cu ascendența 
legii. Într-un anume fel, poate că aceşti marţieni sunt nişte oameni fericiţi; nu au 
avocați. 

N-am mal văzut prizoniera multe zile după prima noastră întâlnire; atunci 
fusese doar o scurtă încrucişare de priviri, în timp ce era condusă în marea cameră 
de audiențe, unde avusesem şi eu prima întâlnire cu Lorquas Ptomel. Nu putusem 
să nu remarc inutila grosolănie şi brutalitate cu care o tratau gardienele, atât de 
diferită de atitudinea de afecțiune maternă pe care Sola o manifestase față de mine 
sau de atitudinea de respect deplin ai celor câtorva marțieni ce-şi dăduseră 
osteneala să mă bage în seamă. 

Observasem în două rânduri că ea schimba cuvinte cu gardienele sale şi 
acest lucru m-a convins că ei vorbeau, sau cel puţin se puteau face înțeleşi printr- 
un limbaj comun. Mânat de acest nou imbold, aproape am sufocat-o pe Sola cu 

această dorință de a-mi desăvârşi cât mai curând educația şi, în câteva zile, 
reuşisem să stăpânesc limba marțiană suficient de bine pentru a purta o 
conversație şi a înțelege pe deplin practic tot ce auzeam. 

De data aceasta, alături de Sola, de tânărul ei învățăcel, de mine şi câinele 
Woola, dormitoarele noastre erau ocupate de trei sau patru femei şi o pereche din 
tinerii recent ieşiţi din ouă. După ce se retrăgeau pentru noapte, înainte de a 
adormi adulții obişnuiau să poarte o conversaţie fără vreun subiect anume. Acum, 
că puteam să le înțeleg limbajul, mă transformasem într-un ascultător interesat, 
deşi niciodată n-am îndrăznit să-mi expun propriile păreri. 

În noaptea care a urmat vizitei prizonierei în camera de audiențe, 
conversaţia a ajuns în final să se refere şi la acest subiect, motiv pentru care am 
devenit dintr-o dată numai ochi şi urechi. Îmi era teamă s-o întreb pe Sola despre 
frumoasa captivă, pentru că nu puteam uita ciudata expresie pe care o remarcasem 
pe figura ei, la prima mea întâlnire cu acea ființă. N-aş putea spune dacă era vorba 
de gelozie, deşi, judecând lucrurile după interesul practic, aşa cum îmi era obiceiul, 
am simţit că este mai sigur să afişez o atitudine indiferentă în această privinţă, 
până ce aflam mai multe despre părerea Solei în legătură cu obiectul interesului 
meu. 

Sarkoja, una dintre femeile bătrâne cu care împărțeam locuința, fusese 
prezentă la audienţe în calitate de gardian a captivei, aşa că ea devenise ţinta 
întrebărilor. 

— Când o să ne bucurăm de chinurile morții roşcatei? întrebă una dintre 
femei sau intenționează Jed Lorquas Ptomel s-o tină pentru răscumpărare? 

— S-a hotărît s-o ducem cu noi în Thark şi să-i prezentăm ultima agonie, în 
fața lui Tal Hajus, cu ocazia marilor jocuri, răspunse Sarkoja. 

— O vor omori? se întrebă Sola. E atât de mică şi frumoasă, încât mă 
aşteptam să se hotărască s-o ținem pentru răscumpărare. 

Sarkoja şi celelalte femei mormăiră ceva, supărate din pricina acestei 
evidente slăbiciuni pe care-o manifestase Sola. 

— Nu degeaba se spune că tu, Sola, eşti născută acum un milion de ani, 
izbucni Sarkoja, când toate gropile câmpiei erau umplute cu apă şi cu oameni la fel 
de moi ca materia aceasta pe care obişnuiau să plutească. Astăzi noi am progresat 
până acolo încât asemenea sentimentalisme înseamnă slăbiciune şi atavism. N-ar fi 
deloc bine dacă ai lăsa să se vadă că ai asemenea sentimente degenerate, altfel mă 
îndoiesc că Tars Tarkas ar putea să încredințeze cuiva ca tine grava responsabilitate 
a maternității. 

— Nu văd nimic greşit în opiniile mele față de această femeie roşcată, 
răspunse Sola. Nu ne-a făcut niciun rău şi nici nu cred c-ar fi făcut-o dacă am fi 
căzut în mâinile ei. Numai bărbaţii din rasa ei se războiesc cu noi şi, de multe, ori, 
m-am gândit că atitudinea lor în ce ne priveşte, nu este decât un reflex al propriei 
noastre atitudini față de ei. 

Trăiesc în pace cu toţi ai lor, până când datoria îi cheamă la război, pe când 
noi nu suntem în pace cu nimeni, mereu ne războim între noi sau cu oamenii roşii, 
şi chiar în propria noastră comunitate indivizii se luptă între ei. Vai, mă tem că 
trăim într-o continuă şi îngrozitoare vărsare de sânge, de când spargem coaja până 

37 


când îmbrățişăm fericiți sânul acelui râu al misterelor, întunecatul şi bătrânul Iss, 
cel ce ne poartă în necunoscut poate spre o existență mai puțin înfricoşătoare. 
Fericit într-adevăr, este cel ce-şi întâlneşte moartea devreme. Nu vă împiedică 
nimeni să-i spuneți ce vreţi lui Tars Tarkas, pentru că nu poate să-mi ofere o soartă 
mai rea decât această oribilă existență pe care sunt nevoită s-o duc. 

Această ieşire neaşteptată din partea lui Sola, surprinsese şi şocase într-o 
asemenea măsură celelalte femei încât, după câteva cuvinte de dojană generală, se 
refugiaseră în tăcere şi, în curînd, adormiră. Episodul avusese darul de a mă 
convinge de atitudinea prietenoasă a Solei față de biata fată şi, dintr-o dată, am 
înțeles că fusesem extrem de norocos să cad pe mâinile ei şi nu în seama celorlaltor 
femei. Ştiam că ţine la mine, dar acum descopeream că urăşte cruzimea şi barbaria 
şi că aş fi putut conta pe ea să mă ajute să scap împreună cu prizoniera, bineînțeles 
dacă asemenea lucru ar fi fost posibil. 

Nu puteam şti dacă aveau să se ivească asemenea condiții favorabile 
evadării, dar aş fi fost mult mai dornic să-mi încerc şansele printre făpturi 
asemănătoare mie decât să mai rămân prizonier printre sângeroşii şi hidoşii 
marțieni verzi. Dar unde să mă duc şi cum să scap, erau pentru mine întrebări la 
fel de nebuloase, aşa cum, probabil, fuseseră pentru pământeni căutarea primăverii 
vieţii eterne, încă de la începuturile timpului. 

M-am hotărât, însă, ca la prima ocazie, să mă confesez Solei pentru a-i cere 
ajutorul deschis şi, odată această hotărâre luată şi adânc întipărită în minte, m-am 
învelit bine în mătăsuri şi blănuri şi am intrat în somnul reconfortant şi fără vise de 
pe Marte. 

10. CAMPION ȘI ȘEF 


A doua zi m-am trezit dimineața devreme. Mi se acordase acum o libertate 
considerabilă; Sola mă informase că, în măsura în care nu voi încerca să părăsesc 
oraşul, eram liber să merg unde doream. M-a avertizat totuşi să nu mă aventurez 
prea departe neînarmat pentru că oraşul, la fel ca celelalte metropole pustii ale 
vechii civilizații marțiene, era bântuit de marea maimuţă albă cu care avusesem 
ocazia să mă întâlnesc. 

Sfătuindu-mă să nu părăsesc granițele oraşului, Sola îmi explicase că Woola 
mă va împiedica oricum, chiar dacă aş încerca, dar mai ales m-a atenţionat să nu-i 
pun la încercare natura sa feroce apropiindu-mă prea mult de zona interzisă. Este 
în natura sa, a mai spus Sola, să te aducă înapoi în oraş, viu sau mort, de 
preferință mort, în măsura în care persişti în a i te opune. 

În dimineaţa aceea alesesem să explorez o altă stradă, când m-am trezit 
brusc la marginea oraşului. Înaintea mea se întindeau dealuri joase, străpunse din 
loc în loc de ravine îmbietoare. Doream din tot sufletul să explorez ținutul din fața 
mea şi, datorită aluatului de pionier din care proveneam, tânjeam să văd ce este 
dincolo de lanțul dealurilor care-mi limitau privirile. 

În acelaşi timp, mi-am dat seama că acum mi se oferea posibilitatea să 
testez calitățile lui Woola. Eram convins că bruta mă iubeşte; remarcasem evidența 
afecțiunii mai mult decât la oricare alt animal marțian şi eram încredințat că 
recunoştinţa pentru faptul că-i salvasem viața de două ori, va cântări mai mult 
decât loialitatea față de o datorie impusă lui de nişte stăpâni cruzi şi insensibili. 

În momentul când am ajuns la granița oraşului, Woola a ţâşnit neliniştit pe 
lângă mine punându-şi stavilă corpul în fața picioarelor mele. Expresia lui era mai 
degrabă una de implorare decât de ameninţare feroce; nu şi-a dezvelit colții imenşi 
şi nici nu a încercat să mă înspăimânte cu înfiorătoarele sale sunete guturale. Lipsit 
de prietenia şi compania unor semeni de-ai mei, mă ataşasem afectiv de Woola şi 
Sola, pentru că un pământean are nevoie permanent de un fel de obiect asupra 
căruia să-şi reverse afecțiunea sa înnăscută. Mizam pe existența unui rudiment al 
unei asemenea trăiri şi în această brută şi eram convins că nu mă va dezamăgi. 

Nu-l răsfățasem şi nu-l alintasem niciodată; acum, însă, mă aşezasem jos 
lângă el, îi cuprinsesem gâtul puternic în brațe şi începusem să-l mângâi, vorbindu- 
i în noul limbaj marțian pe care începusem să-l stăpânesc, aşa cum aş fi făcut şi cu 
câinele meu de acasă, aşa cum aş fi făcut-o şi pe Pământ cu oricare dintre prietenii 
mei din lumea animală. Răspunsul său la manifestarea mea de afecțiune a fost, 
într-un anume fel, remarcabil; şi-a căscat gura imensă, dezvelindu-şi complet şirul 
colților superiori, iar botul şi-l încreţise atât de mult încât pliurile pielii îi 
ascunseseră aproape complet ochii uriaşi. Zâmbetul unui câine ciobănesc ar fi 
poate expresia cea mai potrivită pentru a ilustra această distorsiune facială 
îngrozitoare. 

Se lăsa pe spate, tăvălindu-se la picioarele mele; se ridica şi sărea asupra 
mea în hârjoană, răsturnându-mă cu greutatea lui; îmi dădea târcoale ca un 
cățeluş pus pe joacă, sau îmi întorcea spatele aşteptând să-i mângâi şoldurile. N- 

am putut rezista acestui spectacol caraghios şi, întorcându-mă cu fața în sus, am 
izbucnit în primul râs sănătos de când mă aflam pe Marte. 

Râsul îl înspăimântase pe Woola, giumbuşlucurile sale încetaseră, şi acum 
se târa ruşinat spre mine pentru a-şi sprijini capul urât de genunchii mei. Abia 
atunci mi-am amintit ce semnificație avea râsul pe Marte — tortură, suferință, 
moarte. Liniştindu-mă treptat, am mângâiat capul nefericitului companion, 
vorbindu-i din nou preț de câteva minute, apoi, pe un ton autoritar, i-am ordonat să 
mă urmeze spre dealuri. 

Între noi nu se mai punea problema autorităţii; din acel moment Woola îmi 
devenise un sclav devotat, iar eu ajunsesem unicul şi indiscutabilul său stăpân. 
Drumul până la dealuri n-a durat mai mult de câteva minute, dar am rămas un pic 
dezamăgit pentru că n-am găsit acolo nimic deosebit care să-mi fi răsplătit efortul. 
Ravinele erau presărate cu nenumărate flori alcătuite ciudat şi având culori 
strălucitoare, iar de pe vârful primului deal am remarcat altele întinzându-se către 
Nord, şiruri după şiruri, până în zarea străjuită de un lanț muntos de dimensiuni 
apreciabile. Deşi după aceea aflasem că numai puţine vârfuri depăşesc 1500 m., 
sugestia de înălțime neobişnuită era, mai degrabă, relativă. 

Plimbarea aceasta de dimineaţă a avut o importanţă deosebită asupra mea, 
pentru că am obținut acea înțelegere perfectă cu Woola, cel pe care se baza atât de 
mult Tars Tarkas să mă ţină în pază. Acum ştiam că, deşi teoretic prizonier, practic 
eram liber şi m-am grăbit să ajung din nou între granițele oraşului, înainte ca 
atitudinea lui Woola să fie descoperită de fostul stăpân. Totodată, această aventură 
mă hotărâse să nu mai încerc niciodată să depăşesc limitele teritoriale impuse până 
nu voi fi fost gata să mă aventurez definitiv, altfel, dacă am fi fost descoperiţi, ar fi 
însemnat, cu siguranţă, îngrădirea libertăţilor de mişcare şi moartea lui Woola. 

Odată ajuns în piaţetă, am zărit pentru a treia oară fata captivă. Aştepta 
împreună cu garda înaintea intrării sălii de audienţe şi, în timp ce mă apropiam, 
mi-a aruncat o privire plină de dispreț şi mi-a întors spatele ostentativ. Gestul era 
atât de feminin, atât de pământean încât, deşi îmi lezase mândria, mi-a încălzit 
sufletul cu un sentiment de prietenie; era reconfortant să aflu că şi altcineva pe 
Marte, în afara mea, avea instincte umane civilizate, chiar dacă manifestarea lor se 
dovedeau atât de dureroasă pentru mine. 

Dacă o marțiană verde ar fi dorit să-şi exprime nemulțumirea, mai mult ca 
sigur ar fi făcut-o cu ajutorul unei săbii; dar, de vreme ce sentimentele lor sunt în 
mare măsură atrofiate, ar fi fost nevoie de un afront serios pentru a trezi asemenea 
pasiuni în ei. Ar trebui să adaug, însă, din nou, că Sola era o excepţie printre ele; n- 
am văzut-o niciodată executând un act de cruzime sau barbarie sau să-şi iasă din 
firea ei, egală ca bunătate şi blândeţe. Era într-adevăr, aşa cum tovarăşele ei 
marțiene spuseseră despre ea, o formă de atavism, o scumpă şi prețioasă întoarcere 
la un strămoş mai blând şi mai sensibil. 

Remarcasem că prizoniera devenise centrul atenţiei, aşa că m-am oprit să 
văd ce se mai întâmplă. N-a trebuit să aştept prea mult pentru că Lorquas Ptomel şi 
curtea sa de căpetenii militare s-a apropiat de clădire şi a făcut semn gărzii să-l 
urmeze împreună cu prizoniera în sala de audienţe. Înţelegând că într-un anume fel 
mă puteam considera un pic favorizat şi că războinicii marțieni nu erau conştienţi 

de performanțele mele în domeniul limbii lor, o rugasem pe Sola să ţină acest lucru 
secret, pe motiv că nu aş fi dorit să fiu forțat să vorbesc cu aceşti oameni până ce 
nu stăpânesc limba perfect, aşa că am profitat de ocazie să intru în sala de audienţe 
şi să urmăresc desfăşurarea evenimentelor. 

Consiliul era adunat pe treptele tribunei, în timp ce, jos, aşteptau, în 
picioare, prizoniera şi cele două paznice. Am recunoscut în una dintre ele pe 
Sarkoja şi astfel am înţeles cum de fusese prezentă la audierile din ziua precedentă, 
ceea ce, de fapt, şi povestise celor ce ocupau dormitorul nostru, în seara trecută. 
Atitudinea ei față de captivă era dură şi brutală. Când o conducea, îşi înfigea 
unghiile rudimentare în carnea bietei fete sau îi răsucea brațul într-un mod foarte 
dureros. Când era necesar s-o mute dintr-un loc în altul, fie o îmbrâncea cu 
brutalitate, fie o împingea de ceafă cu capul înainte. Părea că-şi revarsă asupra 
bietei creaturi, lipsită complet de apărare, toată ura, cruzimea şi ferocitatea adunate 
în cei 900 ani ai ei, dar şi moştenite de-a lungul a nenumărate generații de strămoşi 
cruzi şi brutali. 

Cealaltă femeie se dovedea mai puţin crudă, poate şi pentru faptul că era 
complet indiferentă, iar dacă prizoniera ar fi fost lăsată numai în seama ei, ceea ce 
din fericire se întâmpla pe timpul nopţii, ar fi avut parte de un tratament mai blând, 
chiar dacă i s-ar fi dat mai puțină atenție. 

Când Lorquas Ptomel şi-a ridicat privirea pentru a se adresa prizonierei, a 
remarcat prezența mea şi s-a răsucit spre Tars Tarkas cu gesturi şi cuvinte de 
nelinişte. Tars Tarkas a schițat probabil un semn de răspuns, pe care eu nu l-am 
văzut, dar care l-a făcut pe Lorquas Ptomel să zâmbească, după care nu mi-au mai 
dat niciun fel de atenție. 

— Cum te cheamă? a întrebat Lorquas Ptomel, adresându-se prizonierei. 

— Dejah Thoris, fiica lui Mors Kajak din Helium. 

— Care era scopul expediției voastre? continuă el. 

— Era vorba de o cercetare pur ştiinţifică organizată de tatăl tatălui meu, 
Jedak de Helium, pentru a recartografia curenţii de aer şi a testa eşantioane de 
atmosferă, răspunse frumoasa prizonieră cu o voce joasă şi bine temperată. Nu 
eram pregătiți de luptă, continuă ea, de vreme ce ne găseam într-o misiune paşnică, 
aşa cum dovedeau atât drapelele cât şi culoarea navelor noastre. Activitatea pe care 
o desfăşuram era şi în interesul vostru pentru că ştiţi foarte bine că, fără 
laboratoarele şi realizările noastre ştiinţifice, n-ar fi suficient aer şi apă pe Marte 
nici pentru a întreține măcar o singură viață. De secole am menţinut rezervele de 
aer şi apă, practic la acelaşi nivel, fără pierderi apreciabile, şi toate astea în ciuda 
ingerințelor brutale şi ignorante din partea oamenilor verzi din neamul vostru. 

De ce, vai, de ce nu învățați să trăiţi în pace cu semenii voştri, de ce vreți să 
coborâți secolele până la distrugerea finală, fără să vă depărtați prea mult de 
inteligența brutelor de care vă serviţi! Un popor fără limbă scrisă, fără artă, fără 
case, fără dragoste, victimă a oribilei idei de colectivism. Stăpânind totul în comun, 
chiar şi femeile şi copiii, ați ajuns să nu stăpâniți de fapt nimic. Vă urâţi între voi şi 
îi urâţi pe toţi ceilalți, cu excepţia propriilor voastre persoane. Întoarceţi-vă la felul 
de a fi al strămoşilor noştri comuni, trăiţi la lumina blândeții şi a prieteniei. Calea 
vă este deschisă şi veți găsi întotdeauna mâinile întinse ale oamenilor roşii gata să 

vă ajute. Împreună am putea face mai mult pentru regenerarea planetei noastre 
muribunde. Vă cere acest lucru nepoata celui mai mare şi mai puternic dintre 
jedakii roşii. Veţi veni? 

Lorquas Ptomel şi războinicii săi rămăseseră tăcuți, privind tânăra femeie 
preț de câteva minute după ce terminase de vorbit. Nimeni n-ar fi putut spune ce se 
petrecea în mintea lor, dar sunt încredințat că fuseseră profund mişcați şi, dacă 
vreo personalitate dintre ei ar fi fost suficient de înțeleaptă să se ridice deasupra 
obiceiurilor, momentul ar fi marcat o nouă si puternică eră pentru Marte. 

Când s-a ridicat să vorbească, pe chipul lui Tars Tarkas se întipărise o 
expresie pe care n-o mai întâlnisem până atunci printre războinicii verzi marțieni. 
Ea exprima o teribilă luptă interioară cu propriul eu, cu ereditatea, cu obiceiuri 
imemoriale iar când deschisese gura pentru a vorbi, o străfulgerare benignă de 
bunătate îi luminase chipul, altfel fioros şi îngrozitor. 

Ce vorbe ar fi rostit în acele clipe buzele sale n-am să ştiu niciodată, pentru 
că în aceeaşi clipă, un tânăr războinic, sesizând evident tendința din gândurile 
bătrânului conducător, a sărit de pe treptele estradei direct lângă prizonieră, a lovit- 
o peste față atât de puternic încât a trântit-o la podea, apoi, aşezându-şi triumfător 
piciorul peste fragila creatură încremenită, acolo jos, s-a întors spre adunare în 
hohote groaznice de râs. 

Pentru o clipă am crezut că Tars Tarkis îl va lovi mortal, de altfel nici 
aspectul lui Lorquas Ptomel nu era prea favorabil brutei, dar acea scurtă stare 
sufletească fu din nou înfrântă de vechile obiceiuri şi amândoi sfârşiră prin a zâmbi. 
A fost totuşi semnificativ că nu râseseră în hohote, de vreme ce, potrivit eticii ce 
guvernează umorul marțienilor verzi, fusese o glumă foarte reuşită. 

Dacă vă povestesc cu lux de amănunte ce a urmat după acea lovitură nu 
înseamnă că înainte de ea rămăsesem complet inactiv. Cred că începusem să 
bănuiesc ceva din ceea ce urma să se întâmple pentru că abia acum realizez cum 
am sărit ca un arc când am văzut lovitura abătându-se peste chipul ce implora al 
acelei făpturi minunate, înainte ca mâna brutei să parcurgă jumătate din drum 
eram în mijlocul sălii. 

Abia apucase râsul acela hidos să se reverbereze o dată în imensa sală că 
ajunsesem deja peste el. Bruta avea aproape patru metri şi era înarmată până în 
dinți, dar cred că în starea de furie în care ajunsesem m-aş fi confruntat cu întreaga 
adunare. În timp ce se întorcea avertizat de strigătul meu, sărind în sus, l-am lovit 
din plin în figură, apoi, în timp ce-şi scotea sabia scurtă mi-am scos-o şi eu şi i-am 
sărit din nou la piept. Sprijinindu-mă cu un picior pe tocul pistolului m-am agăţat 
cu mâna stângă de unul din colții săi imenşi, iar cu cealaltă am început să-l 
bombardez cu lovituri. 

Nu-şi putea folosi spada, pentru că eram prea aproape de el şi nici să-şi 
scoată pistolul, încercase să facă acest lucru în contrast direct cu obiceiurile 
marțiene care spun că nu poţi lupta cu un alt războinic într-o luptă personală decât 
cu armele cu care eşti atacat. De fapt nu putea face decât încercări zadarnice de a 
mă desprinde. Cu toată imensitatea sa, nu era mai puternic decât mine şi, după 
alte câteva momente de zbatere, se prăvăli la podea sângerând şi fără viaţă. 

Dejah Thoris se înălțase şi ea într-un cot si privea lupta cu o uimire 
nedisimulată. După ce m-am ridicat şi eu în picioare, am luat-o în braţe si am 
aşezat-o pe una din băncile laterale ale încăperii. 

Din nou, niciunul dintre marțieni nu intervenise, aşa că mi-am rupt o 
bucată de mătase din tunică şi am încercat să-i opresc sângele ce-i curgea 
abundent din nas. Curând am reuşit să-i opresc sângerarea, iar când a fost în stare 
să vorbească, m-a prins de braț si, privindu-mă în ochi, mi-a spus. 

— De ce ai făcut-o? Tocmai tu, care îmi refuzaseşi până şi recunoaşterea 
prietenească în primele mele clipe de pericol? Iar acum ţi-ai riscat viața şi ai omorât 
un companion pentru a mă salva pe mine. Nu te pot înțelege. Ce soi ciudat de om 
eşti de te-ai adunat cu oamenii verzi, deşi aspectul te apropie mai mult de rasa mea, 
iar culoarea îți este cu puțin mai închisă decât a maimuței albe? Eşti om cu 
adevărat sau mai mult decât atât? 

— E o poveste ciudată, i-am răspuns, prea lungă pentru a încerca să ţi-o 
depăn acum, o poveste de care şi eu am început să mă îndoiesc şi nu mai sper ca 
alții să-i dea crezare. Pentru acum este suficient să crezi că-ți sunt prieten şi, atât 
cât ne vor permite cei ce ne-au capturat, protector şi servitor. 

— Deci şi tu eşti prizonier? Atunci de unde ai aceste arme şi echipamentul 
unei căpetenii tharkiene? Cum te cheamă şi din ce țară vii? 

— Într-adevăr, Dejah Thoris, sunt şi eu prizonier; numele meu este John 
Carter şi consider că Virginia, unul din Statele Americii de pe planeta Pământ este 
țara mea; dar n-aş şti să-ți spun nici de ce mi se permite să port arme şi nici dacă 
echipamentul meu este acela al unei căpetenii. 

În acest moment al dialogului am fost întrerupți de apropierea unui 
războinic ce purta arme, efecte personale, ornamente şi care, deşi avusese darul să 
lămurească într-o clipă una din întrebările ei, mă aruncase pe mine într-o 
încurcătură teribilă. Cadavrul adversarului meu fusese despuiat şi am citit în 
atitudinea amenințătoare, deşi respectuoasă, a războinicului care mi-aducea 
trofeele celui ucis, acelaşi comportament afişat de celălalt marțian care mi-adusese 
echipamentul original. Realizam acum, pentru prima oară, că loviturile mele aduc 
moartea şi că prima luptă, în aceeaşi sală, se soldase tot cu moartea adversarului. 

Rațiunea acestei atitudini față de mine devenea acum evidentă; îmi 
câştigasem singur galoanele, ca să spun aşa, şi potrivit crudei justiții ce arbitrează 
întotdeauna neînțelegerile la marțieni, fapt care mă determinase s-o numesc 
planeta paradoxurilor, mi se acordau onorurile unui cuceritor, primind, ca atare, 
harnaşamentul şi poziția socială a celui ucis. De fapt, eram o căpetenie marțiană şi, 
aşa cum am aflat după aceea, aceasta era cauza libertății mele, precum şi toleranța 
în sala de audienţe. 

În timp ce eram ocupat să primesc bunurile războinicului mort, am remarcat 
că Tars Tarkas, împreună cu alți războinici, se apropiase de mine, iar privirea lui se 
oprise asupra mea într-un mod persiflant. În cele din urmă mi se adresă: 

— Ai învățat cam repede să vorbeşti limba de pe Barsoom pentru cineva 
care, cu numai o zi în urmă, era surd si mut pentru noi. Cum ai reuşit, John 
Carter? 

— Tu însuți eşti responsabil, Tars Tarkas, am răspuns, pentru că mi-ai pus 
la dispoziție o instructoare cu remarcabile calități; Solei trebuie să-i port 
recunoştinţă pentru performanța mea. 

— A făcut-o foarte bine, încuviință el, dar în alte privințe educația ta mai 
trebuie cizelată. Ştii cumva ce preț ar fi avut temeritatea asta a ta fară precedent 
dacă ai fi dat greş şi nu ai fi omorât pe vreunul din cele două căpetenii a căror metal 
îl porți? 

— Presupun că cel pe care n-aş fi reuşit să-l ucid m-ar fi omorât el pe mine, 
am răspuns zâmbind. 

— Nu. Greşeşti. Numai într-o situaţie extremă de autoapărare, un războinic 
marțian ar ucide un prizonier; ne place să-i salvăm pentru propriile noastre 
interese. 

Pe figura lui se putea citi că era vorba de un subiect despre care nu-i place 
să vorbească, totuşi continuă. 

— Un singur lucru te mai poate salva acum. Luând în considerare valoarea 
ta remarcabilă, ferocitatea şi puterea ta, Tal Hajus ar putea să le considere 
valoroase pentru serviciul său şi, astfel, să te primească în comunitate şi să devii un 
tharkian adevărat. Dar până ajungem la curtea lui Tal Hajus, este dorința lui 
Lorquas Ptomel să ţi se acorde respectul cuvenit de pe urma faptelor tale. Vei fi 
tratat de noi ca un şef tharkian, dar nu uita că fiecare dintre egalii tăi în rang este 
responsabil pentru predarea ta în siguranță puternicului si mult prea ferocelui 
nostru conducător. Eu sunt hotărât. 

— Te-am ascultat, Tars Tharkis, i-am răspuns. După cum ştii, eu nu sunt 
de pe Barsoom; felul vostru de a fi nu este şi al meu, aşa că în viitor voi acționa ca 
şi până acum, în conformitate cu ceea ce-mi dictează propria mea conştiinţă, 
lăsându-mă deci ghidat de standardele poporului meu. Dacă mă lăsați în pace, vă 
las şi eu; dacă nu, atunci orice barsoomian care nu-mi va respecta drepturile de 
străin printre voi va trebui să suporte toate consecințele. De un lucru trebuie să fiți 
siguri, indiferent care vor fi intenţiile voastre ultime în privința acestei nefericite 
tinere femei, oricine îi va aduce injurii sau insulte pe viitor va avea de a face cu 
mine. Înţeleg că voi disprețuiţi orice sentiment de generozitate şi bunătate, eu însă 
nu, şi pot convinge pe cel mai neîncrezător dintre voi că aceste trăsături de caracter 
nu sunt incompatibile cu iscusința în luptă. 

În mod obişnuit, nu prea sunt obişnuit cu discursurile, nici înainte nu 
căzusem în astfel de declarații bombastice, dar ghicisem că asta trebuia să fie cheia 
care ar fi smuls un acord din piepturile marţienilor verzi. Nu mă înşelasem, vorbăria 
mea îi impresionase profund şi de atunci înainte atitudinea lor față de mine a fost 
extrem de respectuoasă. 

Chiar şi Tars Tharkis părea a fi încântat de răspunsul meu, dar singurul său 
comentariu a fost cât se poate de enigmatic: "Cred că-l cunosc bine pe Tal Hajus, 
Jeddak de Thark”. 

Mi-am întors apoi atenţia către Dejah Thores şi, ajutând-o să se ridice, m- 
am îndreptat cu ea spre ieşire, ignorându-le pe cele două harpii de gardiene şi 
privirile nedumerite ale căpeteniilor. Doar eram şi eu o căpetenie acum, nu? şi 
trebuia să-mi asum anumite responsabilități. 

Nu încercaseră să mă oprească, aşa că Dejah Thoris, Prințesă de Helium şi 
John Carter, Gentleman de Virginia, urmaţi de credinciosul Woola au ieşit într-o 
linişte desăvârşită din sala de audienţe a lui Lorquas Ptomel, Jed printre tharkienii 
de pe Barsoom. 

11. DEJAH THORIS 


După ce am ieşit afară, cele două femei care o aveau în pază pe Dejah Thoris 
se grăbiseră după noi şi se comportau ca şi cum şi-ar fi asumat în continuare 
această responsabilitate. Biata fată se zgribulise în mine şi abia atunci am devenit 
conştient de strânsoarea delicată a mâinilor sale pe brațul meu. Alungându-le cu 
un semn al mâinii, le-am informat că de acum înainte Sola va avea grijă de captivă, 
iar pe Sarkoja am avertizat-o că dacă mai repetă vreuna din crudele sale "atenții" 
asupra prizonierei, voi avea grijă să aibe parte de o moarte în chinuri. 

Amenințarea mea s-a dovedit nefericită, pentru că a avut drept efect sporirea 
violențelor asupra lui Dejah Thoris. Mult mai târziu aveam să aflu că pe Marte 
bărbaţii nu ucid femei şi nici femeile bărbaţi. Sarkoja mi-a aruncat o privire plină de 
ură şi s-a retras să clocească alte planuri drăceşti împotriva noastră. 

Curând am găsit-o pe Sola şi i-am explicat că aş dori să o păzească şi pe 
Dejah Thoris, aşa cum mă păzeşte şi pe mine, că doream să găsească altă locuință 
unde să nu mai fie molestată de Sarkoja şi, în fine, că eu însumi îmi voi găsi loc de 
cazare printre bărbați. 

— Acum eşti o mare căpetenie, John Carter, spuse Sola privind spre 
harnaşamentul pe care-l duceam în mână sau agăţat de umăr şi trebuie să 
îndeplinesc întocmai ceea ce-mi porunceşti, dar sunt fericită s-o fac în orice 
circumstanțe. Bărbatul al cărui metal îl porți era tânăr dar, în acelaşi timp, şi un 
mare războinic care, urcând treptele ierarhiei prin cruzime, ajunsese aproape de 
rangul lui Tars Tarkas, iar acesta, ştii prea bine, este al doilea după Lorquas 
Ptomel. Tu eşti, aşadar, al unsprezecelea şi deci numai zece căpetenii ale acestei 
comunități îți egalează vitejia. 

— Şi dacă l-aş ucide şi pe Lorquas Ptomel? am întrebat. 

— Atunci ai fi primul, John Carter, dar pentru asta va trebui să câştigi 
onoarea, prin voința întregului consiliu, ca Lorquas Ptomel să te întâlnească în 
luptă sau să te atace, iar tu, în autoapărare, să-l ucizi; numai aşa ai putea câştiga 
primul loc. 

Am râs şi am schimbat subiectul pentru că nu aveam nici cea mai mică 
dorință să-l ucid pe Lorquas Ptomel pentru a ajunge Jed printre Tharki. 

Le-am însoțit, pe Sola şi Dejah Thoris, în căutarea unui nou loc de cazare, 
undeva pe lângă clădirea alăturată sălii de audienţe, o clădire mult mai reuşită 
arhitectural decât vechea locuință. Aici găsisem chiar dormitoare în care mai erau 
vechile paturi lucrate în întregime din metal forjat şi agățate de plafoanele de 
marmură prin lanțuri groase de aur. Decorația pereţilor era mult mai elaborată şi, 
spre deosebire de frescele din celelalte clădiri pe care le cercetasem, portretizau mai 
multe figuri umane. Erau oameni asemănători mie, mult mai deschişi la culoare 
decât Dejah Thoris, îmbrăcaţi în robe cu falduri bogat ornamentate în metal şi 
pietre preţioase, iar părul luxuriant avea culoarea minunată a aurului şi a 
bronzului roşcat. Bărbaţii nu purtau barbă şi puţini aveau arme. În majoritatea 
cazurilor, scenele înfățişau oameni plăcuțţi vederii, cu păr frumos, jucându-se sau în 
poziții destinse. 

Dejah Thoris îşi lovise palmele uimită, în timp ce privea magnificele opere de 
artă aparținând unei lumi de mult apuse, dar Sola, aparent, nici nu le văzuse. 

Am hotărât să folosim această cameră de la etaj şi cu vedere spre piațetă, 
pentru dormit, iar încăperea alăturată, care dădea în curtea interioară, pentru gătit 
şi cămară. Apoi am trimis-o pe Sola să aducă aşternuturile şi câte alimente şi 
ustensile avea nevoie, asigurând-o că am s-o păzesc eu pe Dejah Thoris, până la 
revenirea ei. 

După plecarea Solei, Dejah Thoris s-a întors spre mine cu un zâmbet abia 
schițat. 

— Chiar dacă i-ai da voie, nu crezi că prizonierul tău n-ar fugi nicăieri ci, 
mai degrabă, ar trebui să te urmeze, să-ți cerşească protecție şi iertare pentru 
gândurile crude pe care le-ai adăpostit în aceste câteva zile? 

— Ai dreptate, i-am răspuns, nu există scăpare pentru niciunul din noi, 
decât împreună. 

— Am auzit disputa cu creatura pe care ai numit-o Tars Tharkis şi acum 
cred că înțeleg poziția ta printre aceşti oameni, dar ceea ce n-am putut pricepe din 
vorbele tale este faptul că n-ai fi de pe Barsoom. În numele primului meu strămoş, 
continuă ea, de unde vii atunci? Semeni şi nu semeni cu cei din neamul meu. Îmi 
vorbeşti limba, dar am aflat din ceea ce-i spuneai lui Tars Tharkis că ai învățat-o 
recent. Toți Barsoomienii, de la calota de gheață din Sud la cea din Nord, vorbesc 
aceeaşi limbă, deşi au scrieri diferite. Numai în Valea Dor, unde Râul Iss se varsă în 
pierduta Mare Korus, se presupune că ar fi vorbită o altă limbă şi, cu excepţia 
legendelor strămoşilor noştri, nu există vreo dovadă că vreunul dintre Barsoomieni 
s-ar fi întors vreodată de la Riul Iss de pe țărmul Mării Korus din Valea Dor. Să nu- 
mi spui că tu te-ai întors de acolo! Dacă ar fi adevărat, vei fi ucis în chinuri oribile, 
oriunde pe suprafața Barsoomului; spune-mi că nu este aşa! 

Ochii i se umpluseră de o ciudată lumină spectrală; vocea era rugătoare, iar 
mâinile delicate, aşezate pe pieptul meu, parcă încercau să-mi smulgă această 
negare direct din inimă. 

— Nu vă cunosc obiceiurile, Dejah Thoris, dar în mâna mea, un gentleman 
nu minte pentru a se salva! Nu sunt din Dor, n-am văzut niciodată misteriosul Iss; 
pierduta Mare Korus este tot pierdută, cel puțin în ceea ce mă priveşte. Mă crezi? 

Abia atunci, brusc, mi-am dat seama că eram preocupat de ceea ce credea 
ea. Şi nu de teama a ceea ce ar fi putut urma credinței generale că mă întorsesem 
din raiul sau iadul barsoomian. Atunci ce era? De ce-mi păsa de ceea ce avea să 
creadă? Mi-am coborât privirile spre ea; obrazul ei frumos conturat era înălțat spre 
mine, iar ochii minunați se deschideau până în străfundul sufletului. Când privirile 
ni s-au întâlnit, am ştiut de ce, şi m-au trecut fiorii. 

Un val de simțăminte asemănătoare păreau să o fi cuprins şi pe ea; se 
depărtă de mine cu un oftat şi, continuând să mă privească cu figura ei minunată, 
îmi şopti: 

— Te cred, John Carter; nu ştiu ce înseamnă gentleman şi nici n-am mai 
auzit de Virginia; dar pe Barsoom niciun bărbat nu minte; dacă nu vrea să spună 
adevărul, tace. Unde e această Virginia, țara ta, John Carter? mă întrebă ea şi mi se 

păruse atunci că numele melodios al ținuturilor mele natale nu sunase vreodată 
mai frumos decât îl rostiseră acele buze perfecte în acea zi demult apusă. 

— Sunt dintr-o altă lume, i-am răspuns, marea Planetă Pământ care se 
roteşte în jurul soarelui nostru comun, alăturat de orbita Barsoomului vostru pe 
care noi o cunoaştem sub numele de Marte. Cum am ajuns pe Barsoom nu pot să-ţi 
spun pentru că nici eu nu ştiu; dar iată-mă aici şi, de vreme ce prezența mea mi-a 
permis să-i fiu de ajutor lui Dejah Thoris, mă bucur că lucrurile s-au întâmplat aşa. 

Mă privi lung şi întrebător cu ochii neliniştiți. Îmi dădeam bine seama că-i 
venea greu să accepte spusele mele, oricâtă încredere şi respect i-aş fi inspirat. Mai 
degrabă aş fi dorit să nu-i fi spus nimic din antecedentele mele, dar ce bărbat ar fi 
putut ascunde ceva privind în adâncul acelor ochi? 

În cele din urmă zâmbi şi, ridicându-se, spuse: 

— Trebuie să te cred, chiar dacă nu înţeleg. Mai degrabă aş fi putut accepta 
că nu aparții de Barsoomul zilelor noastre. Ne semeni, dar eşti diferit — dar de ce 
să-mi mai frământ capul cu aşa ceva, de vreme ce inima îmi spune să te cred 
pentru că doresc acest lucru! 

Era o logică cunoscută, obişnuita logică a femeilor de pe Pământ şi, în 
măsura în care o satisfăcea, nu avea rost să mai insist. De fapt, era singurul fel de 
logică care mă putea ajuta să-mi rezolv problemele. Am început atunci o conversație 
generală cu întrebări şi răspunsuri reciproce. Era curioasă să afle care erau 
obiceiurile pe la noi, dar am constatat că avea cunoştinţe surprinzătoare despre 
evenimentele petrecute pe Pământ. Când am întrebat-o despre această neaşteptată 
familiarizare pe care o dovedea față de ceea ce se întâmpla pe Pământ, a râs puțin 
complice. 

— Orice copil de şcoală de pe Barsoom cunoaşte la fel de bine geografia, 
flora, fauna, istoria planetei tale ca şi a propriei sale planete. Nu-ţi dai seama că noi 
putem vedea orice se întâmplă pe Pământ, aşa cum îl numeşti tu; nu pluteşte el 
acolo pe cer la vedere? 

Trebuie să recunosc că argumentul mă pusese în încurcătură şi i-am 
mărturisit ce simțeam, adăugând că probabil acelaşi lucru i se întâmplase şi ei în 
urma afirmațiilor mele. Ea mi-a explicat atunci principiile instrumentelor pe care 
marțienii le utilizau şi le perfecționau din vremuri imemoriale. Toată această 
tehnologie le permite să proiecteze pe un ecran o imagine perfectă a ceea ce se 
întâmplă pe oricare planetă şi chiar pe mai mulți sori. Aceste imagini sunt atât de 
perfect detaliate, încât prin mărire pot fi recunoscute elemente chiar de 
dimensiunea unui fir de iarbă. Mai târziu, în Helium, aveam să văd multe dintre ele 
cât şi instrumentele care le făcuseră posibile. 

— Atunci, dacă eşti atât de familiarizată cu lucrurile de pe Pământ, am 
întrebat, de ce nu m-ai identificat cu un locuitor al acestei planete? 

A zâmbit din nou cu semnificația unei indulgențe față de o întrebare 
copilăreasca. 

— Pentru că, John Carter, fiecare planetă a unui sistem solar având condiții 
atmosferice asemănătoare celor de pe Barsoom, prezintă forme de viață animală 
aproape identice cu mine sau cu tine. În plus, oamenii de pe Pământ, aproape fără 
excepție, îşi acoperă corpul cu piese ciudate de îmbrăcăminte, iar capetele cu o 

drăcie hidoasă a cărui folos n-am fost capabili să-l înțelegem; tu, însă, când ai fost 
descoperit de războinicii tharkieni erai complet gol şi neimpodobit. Faptul că nu 
porți ornamente este o dovadă puternică asupra originii tale extrabarsoomiene, în 
timp ce absența grotescului acoperământ, aruncă o urmă de îndoială asupra 
provenienței tale de pe Pământ. 

I-am povestit atunci amănuntele plecării mele de pe Pământ, explicându-i că 
acolo corpul meu zace complet îmbrăcat în acele veşminte ciudate ale locuitorilor 
tereştrii. Tocmai când ajunsesem aici, s-a întors şi Sola cu puţinele noastre obiecte 
personale şi protejatul său marțian care, desigur, urma să împartă dormitoarele cu 
ele. 

Sola ne-a întrebat dacă avusesem vizitatori în timp ce lipsise ea şi a rămas 
surprinsă când i-am răspuns negativ. Se părea că, în timp ce urcase spre noi, o 
întâlnise pe Sarkoja coborând. Am bănuit că probabil ne ascultase conversaţia dar, 
cum nu discutasem nimic esenţial între noi, nu i-am mai dat importanţă întâmplării 
şi am hotărât ca pe viitor să fim mult mai prevăzători. 

Însoţit de Dejah Thoris, m-am apucat să examinez arhitectura şi decoraţiile 
minunatelor încăperi ale clădirii pe care o ocupam. Ea îmi povestise că civilizația 
aceea înflorise probabil cu aproape o sută de mii de ani în urmă. Fuseseră primii 
strămoşi ai rasei ei, dar se amestecaseră cu alte rase importante de marțieni, mai 
închişi la culoare — aproape negri, dar şi cu rasele galben-roşcate, ce înfloriseră 
cam în aceeaşi perioadă de timp. 

Aceste mari ramuri ale marțienilor superiori au fost forțate să formeze o 
alianță puternică, pe măsură ce mările muribunde îi obligaseră să se mulțumească 
cu din ce în ce mai puţin teren fertil şi, în acelaşi timp, să se apere, în noile condiții 
de viaţă, de hoardele sălbatice ale oamenilor verzi. 

Milenii de relaţii strânse şi căsătorii mixte conduseseră la o rasă unică a 
oamenilor roşii al cărei superb exemplar era această Dejah Thoris. În perioadele 
dificile de lupte intestine, dar şi cu oamenii verzi, înainte de a se adapta condiţiilor 
în schimbare, o bună parte din civilizația şi operele de artă ale marțienilor blonzi se 
pierduse; rasa roşie de astăzi ajungând la concluzia că trebuie făcute noi 
descoperiri pe baza cărora să fie construită o civilizație mult mai practică decât tot 
ce zăcea îngropat în anticul Barsoom. 

Aceşti vechi marțieni fuseseră foarte cultivați şi iubitori de artă, dar, din 
pricina vicisitudinilor acelei perioade de readaptare la noile condiţii, producția şi 
progresul încetaseră complet; în plus, toate arhivele, înregistrările şi operele literare 
se pierduseră. 

Dejah Thoris îmi povestise şi alte fapte interesante legate de această rasă 
dispărută de oameni nobili şi paşnici. Mi-a spus că oraşul, pe care-l foloseau ca loc 
de campare se presupune că ar fi fost un centru comercial si cultural cunoscut sub 
numele de Korad. Fusese construit pe țărmurile unui port natural ferit din calea 
vânturilor de un lanț de dealuri magnifice. Mica vale din vestul oraşului era tot ce 
mai rămăsese din port, iar trecerea printre dealuri spre vechiul țărm al mării era 
canalul prin care navele ajungeau la porțile oraşului. 

Tărmurile vechilor mări erau presărate cu astfel de oraşe, dispuse tot mai 
concentric spre centrul lor, pe măsură ce oamenii urmăreau retragerea apelor, până 
când nevoia îi forțase să recurgă la ultima salvare — aşa-numitele canale marțiene. 

Eram atât de prinşi în explorarea clădirii şi de discuția noastră încât nu ne- 
am dat seama cum a trecut timpul şi, spre sfârşitul amiezii, am fost readuşi la 
realitatea condiției noastre prezente de un mesager din partea lui Lorquas Ptomel 
care-mi cerea să mă înfățişez înaintea lui. Mi-am luat la revedere de la Soia şi Dejah 
Thoris, lui Woola i-am poruncit să rămână de gardă, iar eu m-am grăbit spre sala 
de audiențe unde i-am întâlnit pe Lorquas Ptomel şi Tars Tharkis aşezaţi pe 
podium. 

12. PRIZONIER SI CĂPETENIE 


Când am intrat şi am salutat, Lorquaş Ptomel mi-a făcut semn sa mă aşez 
şi, fixându-şi ochii hidoşi şi imenşi asupra mea, mi-a declarat solemn: 

— Eşti printre noi abia de câteva zile şi iată că ai reuşit să-ți câştigi o înaltă 
poziție în comunitatea noastră. Asta nu înseamnă, însă, că de acum ai devenit unul 
de-al nostru sau că ne datorezi loialitate. Situaţia ta este una aparte, continuă el, 
eşti prizonier, în schimb, dai ordine care trebuie respectate; deşi eşti străin, ai ajuns 
căpetenie tharkiană; eşti scund de statură şi totuşi poți omori un războinic puternic 
cu o singură lovitura de pumn. Acum mi s-a adus la cunoştinţă că plănuieşti să 
evadezi împreună cu un alt prizonier, de altă rasă, un prizonier care, conform 
propriilor sale mărturisiri, este aproape convinsă că te-ai întors din Valea Dor. 
Oricare dintre aceste acuzaţii se dovedeşte reală, constituie un motiv întemeiat 
pentru a fi executat; noi, însă, suntem oameni corecți şi îți promitem o judecată 
dreaptă la întoarcerea la Thark, bineînțeles dacă Tal Hajus porunceşte acest lucru. 
Dar, continuă el pe acelaşi ton fioros şi gutural, dacă fugi împreună cu fata roşie, 
eu va trebui să dau seama în fața lui Tal Hajus, şi să-l înfrunt pe Tars Tarkas. În 
această situație, fie îmi voi demonstra dreptul de comandă, fie metalul de pe 
cadavrul meu va fi oferit unui bărbat mai vrednic. Astea sunt obiceiurile 
tharkienilor. Mă împac bine cu Tars Tarkas, împreună conducem una dintre cele 
mai mărețe comunități ale oamenilor verzi şi nu doresc să ne certăm din pricina ta, 
aşa că, dacă te-aş vedea mort, John Carter, aş fi foarte bucuros. În condiţiile de 
față, însă, şi fară un ordin expres din partea lui Tai Hajus, doar în două împrejurări 
ai putea fi ucis până ajungem la Thark: într-o luptă de autoapărare, dacă te 
hotărăşti să ataci vreunul dintre noi ori dacă eşti surprins că încerci să evadezi. 
Consider, aşadar, cinstit din partea mea, să te avertizez că abia aşteptăm una din 
aceste scuze pentru a scăpa de o asemenea responsabilitate. Predarea în siguranță 
a fetei roşii în mâinile lui Tal Hajus este de cea mai mare importanță. Nici în o mie 
de ani n-o să mai facă tarkienii o asemenea captură, pentru că ea este nepoata celui 
mai mare Jeddak roşu, dar şi cel mai aprig duşman al nostru. Asta e tot. Ba..., mai 
este ceva. Fata roşie spunea că suntem lipsiți de sentimente umane. Poate! În 
schimb, să ştii, prețuim foarte mult dreptatea şi justiția. Acum poți pleca. 


M-am întors pe călcâie şi am părăsit sala de audienţe. Aşa arăta, deci, 
începutul persecuțiilor lui Sarkoja, pentru că eram sigur că nimeni altcineva nu 
putea fi responsabil de informaţiile ajunse atât de repede la urechile lui Lorquas 
Ptomel. Abia acum îmi aduceam aminte de fragmentele din conversaţia cu Dejah 
Thoris ce atinseseră ideea evadării sau a originii mele. 

Sarkoja era la vremea aceea cea mai bătrână şi de încredere femeie. Prin 
asta devenise şi cea mai puternică forță din spatele tronului, pentru că nimeni nu 
se bucura de mai multă încredere din partea lui Lorquas Ptomel decât abilul său 
locotenent Tars Tarkas. 

În loc să-mi scoată din minţi ideea evadării, întâlnirea cu Lorquas Ptomel 
avusese darul să-mi îndrepte întreaga atenție asupra acestui subiect. Eram din ce 

în ce mai convins de necesitatea absolută a evadării, cel puţin în ceea ce o privea pe 
Dejah Thoris, pentru că la cartierul general al lui Tal Hajus o aştepta o soartă 
îngrozitoare. 

Aşa cum îl descria Sola, acest monstru era personificarea multiplicată la 
infinit a secolelor şi mileniilor de cruzime, ferocitate şi brutalitate din care 
descinsese. Rece, şiret, calculat şi, în contrast evident cu majoritatea semenilor săi, 
era sclavul acelei pasiuni brute a procreării, tot mai diminuată pe această planetă 
muribundă. 

Gândul că divina Dejah Thoris putea să cadă în ghiarele unui exemplar 
atavic atât de abisal, îmi dădea sudori reci. Poate era bine să păstrez, în ultima 
clipă, două gloanţe şi pentru noi, aşa cum obişnuiau acele femei trăind de-a lungul 
frontierei de prin ținuturile mele natale care, mai degrabă, îşi luau viața, decât să 
cadă în mâinile indienilor. 

În timp ce străbăteam piaţa, pierdut în aceste gânduri negre, în drumul lui 
spre sala de consiliu, Tars Tarkas se apropiase de mine. Nu sesizasem o schimbare 
a comportamentului său în ceea ce mă priveşte, ba chiar mă salutase, ca şi cum nu 
ne-am fi despărțit doar cu câteva clipe mai devreme. 

— Unde ţi-ai stabilit cartierul, John Carter? 

— N-am ales nici unul, am răspuns. Nu m-am hotărât dacă să mă cazez 
singur sau împreună cu alți războinici şi aşteptam ocazia să-ţi cer sfatul. După cum 
ştii, am continuat zâmbind, nu sunt încă obişnuit cu toate obiceiurile tarkienilor. 

— Atunci, vino cu mine, îmi spuse el direct şi ne îndreptarăm împreună, de- 
a lungul pieţii, către o clădire care, am constatat cu bucurie, se învecina cu cea 
ocupată de Sola şi ai ei. 

— Cartierul meu este la primul etaj al clădirii, spuse el, etajul doi este 
ocupat de războinici, dar etajul trei şi cel de deasupra sunt libere. Poţi să-ți alegi 
unul dintre ele. 

Am înțeles, continuă el, că ţi-ai dat femeia prizonierei roşii. Precum spuneai, 
căile noastre nu coincid întotdeauna, dar de vreme ce ai câştigat prin luptă dreptul 
de a face ce-ţi place, faptul că ţi-ai dat femeia unei captive, este treaba ta. Fiind 
căpetenie, ai nevoie de cineva care să te îngrijească şi, potrivit uzanțelor noastre, 
poţi alege oricare dintre femeile ce au aparținut căpeteniilor ale căror metale le porți 

I-am mulțumit, dar, totodată, l-am asigurat că mă puteam descurca şi fără 
asistența cuiva, cu excepţia poate a pregătirii hranei, iar el îmi promise să-mi 
trimită câteva femei în acest scop, cât şi pentru fabricarea muniției care, ţinuse să 
sublinieze, ne va fi foarte necesară. l-am sugerat, atunci, ca ele să-mi aducă lenjeria 
pentru dormit şi blănurile ce-mi reveniseră în urma luptei, pentru că nopțile erau 
reci şi nici nu aveam cu ce să mă acopăr. 

Îmi promisese totul şi ne despărțisem. Rămas singur, am urcat la etajele 
superioare, în căutarea unui loc potrivit. Frumuseţea şi fastul, întâlnite în celelalte 
clădiri, se repeta şi aici şi, ca de obicei, m-am pierdut curând într-un tuf, încercând 
să investighezi să descopăr ceva în lumea aceea prea puţin cunoscută. 

În cele din urmă, am ales o cameră în pavilioanele frontale de la etajul trei, 
pentru că astfel eram mai aproape de Dejah Thoris al cărui apartament se afla la 
etajul al doilea al clădirii alăturate. Îmi trecuse atunci prin minte să improvizez un 

sistem de comunicație prin care să-mi semnaleze cazul în care ar avea nevoie de 
serviciile sau de protecția mea. 

Alături de dormitoare se găseau camere de baie şi de zi, în total cam vreo 
zece apartamente pe nivel. Ferestrele camerelor din spate închideau o imensă curte 
interioară ce forma centrul unui pătrat mărginit de clădiri şi care servea de adăpost 
pentru diferitele animale ce aparțineau războinicilor cazați în clădirile din jur. 

În timp ce curtea era practic invadată de vegetaţia gălbuie asemănătoare 
muşchiului şi care, practic, acoperea întreaga suprafață a planetei Marte, 
numeroase fântâni, grupuri statuare, bănci şi pergole mărturiseau tăcut 
frumusețile de odinioară, când era animată de râsetele oamenilor blonzi pe care 
riguroasele şi inalterabilele legi cosmice îi alungase nu numai din case dar şi din 
istorie, rămânând doar vagi legende în mintea descendenților lor. 

Îți puteai imagina cu uşurinţă frunzişul bogat al luxuriantei vegetaţii 
marțiene ce umpluse odată peisajul de viață şi culoare; figurile grațioase ale 
femeilor frumoase, bărbaţii puternici, copiii zburdalnici şi veseli — totul numai 
soare, fericire şi pace; apoi secolele de întuneric, cruzime şi ignoranță până ce 
ereditatea culturală şi umanista izbucnise din nou în rasa compozită care domina 
acum întreaga planetă. 

Gândurile îmi fură întrerupte brusc de sosirea mai multor femei tinere 
încărcate de arme, mătăsuri, blănuri, bijuterii, ustensile de gătit şi butoiaşe cu 
alimente şi lichide, multe fiind capturate de pe nava aeriană. Toate, se pare, 
aparținuseră celor două căpetenii pe care le omorâsem, şi acum, potrivit obiceiurilor 
tharkienilor, deveneau ale mele. Le-am indicat să le aranjeze într-una din camerele 
din spate, apoi plecaseră pentru a se întoarce cu o a doua încărcătură care, 
spuneau ele, constituia grosul bunurilor mele. La acest al doilea transport, fuseseră 
însoțite de zece sau cincisprezece femei şi tineri care, după cum aveam să aflu, 
formaseră anturajul celor două căpetenii. 

Nu făceau parte nici din familie, nu erau nici văduvele, nici servitorii 
acestora; relaţiile lor erau cu totul aparte şi atât de diferite de tot ceea ce 
cunoscusem până atunci, încât îmi este foarte greu să le descriu. La oamenii verzi, 
proprietatea este stăpânită în comun de întreaga comunitate, fac excepție armele, 
ornamentele, mătăsurile şi blănurile care-i acoperă pe cei ce dorm, aparținând 
fiecărui individ în parte. Numai acestea pot fi dobândite prin luptă, dar nici ele nu 
pot fi acumulate peste nevoile normale ale unui individ. Surplusul îl deține doar în 
custodie, trecându-l tinerilor membri ai comunității când se iveşte necesitatea. 

Femeile şi copiii din anturajul unui bărbat puteau fi legaţi, în diverse feluri, 
de o unitate militară în care el era responsabil, de pildă în domeniul instrucției şi 
disciplinei, la manutanţă şi, în general, la tot ce era legat de nevoile continuei lor 
migrații şi luptelor fără sfârşit cu alte comunități sau cu marțienii roşii. Femeile lor 
nu au înțelesul de soții. Marţienii verzi nu au un cuvânt care să corespundă ca 
semnificaţie celui terestru, împerecherea lor este numai o problemă de interes 
pentru comunitate şi este condusă fără nicio legătură cu vreo preferință afectivă a 
partenerilor. Consiliul căpeteniilor fiecărei comunități controlează această problemă 
cu aceeaşi siguranță cu care proprietarul unui ranch de cai din Kentucky, de 
exemplu, se ocupă de selecția animalelor sale. 

În teorie s-ar părea să sune bine, cum se întâmplă adesea cu teoriile, dar 
peste secole şi milenii, rezultatul acestor practici nefireşti, la care se adaugă 
obiceiul de a separa mama de propria ei progenitură, se remarcă din plin la aceste 
creaturi reci şi crude şi în existența lor cenuşie, lipsită de dragoste şi înțelegere. 

Este adevărat ca marțienii verzi reprezintă, din acest punct de vedere, 
virtutea întruchipată, exceptând, desigur, degeneraţi precum Tal Hajus; dar este de 
preferat, totuşi, echilibrul unui caracter uman, chiar pe seama unor minore şi 
ocazionale pierderi a castităţii. 

Văzând că trebuie să-mi asum responsabilitatea pentru aceste creaturi, 
chiar dacă vroiam sau nu, am început prin a le indica să-şi găsească camere la 
etajul superior, pentru a-mi păstra în întregime etajul trei. Pe una din fete am 
însărcinat-o cu problemele legate de bucătăria mea simplă, iar pe ceilalți i-am 
îndemnat să se ocupe în continuare de diferitele activități ce constituiseră până 
acum vocaţia lor. De atunci n-am mai ştiut de ei, dar nici nu mi-a păsat de lucrul 
acesta. 


55 


13. DRAGOSTEA PE MARTE 


După bătălia cu navele aeriene, comunitatea rămăsese în oraş câteva zile, 
abandonând revenirea acasă până ce nu se asigurau rezonabil că acestea nu aveau 
să se întoarcă; surprinderea în câmp deschis, cu o caravană de care şi copii în 
seamă, era tot ce-şi dorea mai puțin, chiar şi un popor războinic precum marțienii 
verzi. 

În timpul perioadei de inactivitate, Tars Tarkas mă instruise în multe din 
obiceiurile şi arta militară a tharkienilor, dându-mi inclusiv lecţii de călărie şi 
ghidare a animalelor călărite de războinici. Aceste creaturi, cunoscute sub numele 
de thoațţi, sunt la fel de perfide şi periculoase, precum stăpânii lor dar, odată 
îmblânzite, sunt suficient de docile şi utile pentru scopurile marțienilor verzi. 

Două dintre aceste animale îmi reveniseră de la războinicii a căror metal îl 
purtam şi, în scurt timp, reuşisem să-i stăpânesc la fel de bine ca un localnic. 
Metoda nu era prea complicată. Dacă thoatul nu răspundea cu suficientă iuțeală 
comenzilor telepatice ale călăreţului, primea o lovitură teribilă între urechi cu patul 
pistolului; tratamentul continua astfel până ce bruta fie că se supunea, fie că îşi 
trântea stăpânul din spinare. 

În această din urmă situaţie urma o luptă pe viață şi pe moarte între om şi 
animal. Dacă primul îşi mânuieşte cu suficientă repeziciune pistolul, va trăi şi va 
călări din nou, dar pe alt animal, desigur; dacă nu, corpul său sfârtecat era adunat 
de femeia sa şi ars potrivit obiceiurilor tharkiene. 

Experiența cu Woola mă determinase să încerc să-mi tratez cu blândețe 
thoaţii mei. Mai întâi i-am convins că nu mă pot trânti şi chiar i-am scărmănat între 
urechi pentru a-mi impune autoritatea în fața lor. Apoi, treptat, le-am câştigat 
încrederea cam în acelaşi fel pe care l-am adoptat de fiecare dată cu nenumăratele 
mele animale de călărit. Dintotdeauna am avut o mână bună la animale, atât prin 
înclinație cât şi pentru că obținusem rezultate satisfăcătoare şi de durată prin 
tratarea cu blândeţe a speciilor inferioare. La nevoie, puteam lua viața unui om cu 
mai multă hotărâre decât a unei sărmane brute iresponsabile şi iraționale. 

În decurs de numai câteva zile, thoaţii mei deveniseră minunea întregii 
comunități. Ar fi fost în stare să se țină după mine ca nişte câini, să-şi frece uriaşele 
boturi de corpul meu dintr-un impuls care era evident de afecţiune sau să-mi 
execute orice comandă cu un asemenea zel şi docilitate încât bieţii războinici 
marțieni ajunseseră să creadă ca sunt în posesia unor puteri terestre necunoscute 
pe Marte. 

— Cum ai reuşit să-i farmeci? mă întrebase Tars Tarkas într-o după-amiază, 
văzându-mă că-mi băgasem adânc brațul între fălcile imense ale unuia dintre 
thoaţii mei, căutând o bucată de piatră ce i se prinsese între dinţi în timp ce păştea 
vegetația asemănătoare muşchiului din curtea interioară. 

— Cu duhul blândeţii, am răspuns. Vezi tu, Tars Tarkas, blândețea 
sentimentelor îşi are valoarea sa, chiar şi la un războinic. Pentru că în focul unei 
lupte, sau chiar în marşul obişnuit, sunt convins că thoaţii mei se vor supune 
neclintit ordinelor mele, sporindu-mi astfel eficiența luptei. Sunt un războinic mai 

bun şi pentru faptul că sunt un stăpân blând. În această privință, războinicii tăi vor 
găsi un avantaj, atât pentru ei cât şi pentru comunitate, dacă îmi vor adopta 
metodele. Nu mai departe de acum câteva zile îmi spuneai că, nesiguranța 
comportamentului acestor brute, transformase adesea victoriile certe în înfrângeri, 
de vreme ce, în momentele cruciale, se hotărau să-şi arunce şi să-şi omoare 
călăreții. 

— Arată-mi cum ai obținut aceste rezultate, a fost singurul lui răspuns. 

I-am explicat cum am putut mai bine întreaga metodă de antrenament pe 
care o adoptasem cu animalele mele, iar după aceea mă convinsese s-o repet în fața 
lui Lorquas Ptomel şi a războinicilor reuniți. Acel moment a marcat începutul unei 
noi existențe pentru bieţii thoați şi, înainte de a părăsi comunitatea lui Lorquas 
Ptomel, am avut satisfacția să văd aproape un regiment de astfel de animale 
maleabile şi docile. Efectul asupra preciziei şi rapidităţii cu care executau comenzile 
militare fusese atât de remarcabil încât Lorquas Ptomel îmi dăruise o brățară 
masivă din aur, de la propriul său picior, ca semn al aprecierii serviciilor aduse 
hoardei. 

În a şaptea zi după bătălia cu navele aeriene, am început din nou marșul 
spre Thark, posibilitatea unui nou atac fiind considerată de Lorquas Ptomel extrem 
de redusă. 

În zilele dinaintea acestei plecări o văzusem destul de rar pe Dejah Thoris, 
fiind foarte prins cu lecţiile pe care mi le dădea Tars Tarkas în arta războiului pe 
Marte, dar şi cu antrenamentul thoaţilor mei. De fiecare data când o vizitasem în 
apartamentele sale, fusese absentă pentru că se plimba pe străzi cu Sola sau 
cerceta clădirile din apropierea pieţei. O prevenisem să nu se aventureze prea 
departe de teama marii maimuțe albe cu a cărei ferocitate eram mult prea obişnuit. 
Dar cum Woola o acompania în toate aceste excursii ale sale, iar Sola era bine 
înarmată, aveam puţine motive de nelinişte. 

În seara dinaintea plecării i-am văzut apropiindu-se de-a lungul unui 
bulevard ce dădea în piață dinspre Est. I-am întâmpinat şi, spunându-i lui Sola că 
voi prelua eu paza prizonierei, am trimis-o înainte acasă. O simpatizam şi aveam 
încredere în Sola dar, din anumite motive, doream să rămân singur cu Dejah Thoris 
pentru că ea reprezenta pentru mine tot ce lăsasem în urmă pe Pământ în materie 
de companie agreabilă şi potrivită. Păreau să existe între noi legăturile unui interes 
mutual atât de puternic, ca şi cum ne-am fi născut sub acelaşi acoperiş, nicidecum 
pe planete diferite, azvârlite în spaţiu la nu mai puţin de optzeci de milioane de 
kilometri depărtare. 

Eram convins că şi ea îmi împărtăşea sentimentele, pentru că, la apropierea 
mea, am văzut cum aerul de tristețe fără speranță ce-i acoperea chipul, fusese 
înlocuit imediat de un zâmbet fericit de bun venit, atunci când îşi aşezase cu 
delicateţe mâna dreaptă pe umărul meu stâng, făcând semnul de salut al 
marțienilor roşii. 

— Sarkoja i-a spus lui Sola că de acum ai devenit un adevărat Thark, mi-a 
spus ea, şi că va trebui să văd în tine doar un alt războinic de-al lor. 

— Sarkoja este o mincinoasă de prima clasă, i-am răspuns, şi nu 
îndreptățeşte în niciun fel pretenția mândră a tharkienilor la adevărul absolut. 

Chipul ei se lumină într-un zâmbet suav: 

— Bănuiam eu că, deşi ai devenit membru al comunităţii, nu ai încetat să- 
mi rămâi prieten. "Un războinic îşi poate schimba metalul, dar nu şi inima" se 
spune la noi pe Barsoom. Cred că au încercat să ne țină separați, continuă ea, 
pentru că de fiecare dată când aveai liber, putând să-ţi oferi un răgaz față de noile 
tale îndatoriri, una din femeile mai în vârstă din suita lui Tars Tarkas găsea motive 
de a ne îndepărta pe Sola şi pe mine cât mai mult de tine. M-au dus în pivnițele de 
sub clădiri pentru a le ajuta la amestecul îngrozitorului praf de radiu din care-şi 
fac teribilele proiectile. Ştii că ele trebuiesc realizate la lumină artificială pentru că 
expunerea la lumina soarelui conduce întotdeauna la explozie. Ai remarcat că 
gloanțele lor explodează când ating ţinta? Ei bine, învelişul opac crapă în urma 
impactului, iar cilindrul masiv de sticlă în care se găsesc câteva particule din praful 
de radiu, este expus luminii. În momentul în care lumina soarelui, chiar difuză, 
ajunge la praf, acesta explodează cu o violență căreia nu-i rezistă nimic. Dacă ai să 
priveşti o bătălie nocturnă, ai să-ți dai seama de absența acestor explozii, în timp ce 
dimineața care urmează bătăliei, la răsăritul soarelui va răsuna de explozia 
proiectilelor trase în noaptea precedentă. De altfel, ca regulă, noaptea se folosesc 
proiectile care nu explodează. 

În timp ce ascultam foarte interesat în explicaţiile lui Dejah Thoris privind 
aceste adjuvante ale războiului pe Marte, eram preocupat şi de problemele imediate 
ale modului cum o tratau. Faptul că o ţinuseră departe de mine nu era o surpriză, 
dar că o puteau forța să ia parte la munci periculoase şi grele, mă umplea de mânie. 

— Te-au supus la cruzimi sau umilințe, Dejah Thoris? am întrebat în timp 
ce simțeam cum sângele cald al strămoşilor mei războinici îmi pulsa în vene în 
aşteptarea răspunsului. 

— Numai în mică măsură, John Carter. Nimic care să-mi rănească mândria. 
Ei ştiu că sunt urmaşa a zece mii de jeddaki şi că linia strămoşilor mei se întinde 
înapoi în timp, fără întrerupere, până la constructorii primelor canale gigante de 
apă; mă invidiază, poate, şi pentru faptul că ei nici măcar nu ştiu cine le sunt 
propriile mame. În adâncul sufletelor lor urăsc această soartă oribilă şi încearcă să- 
şi verse sărmana pizmă asupra mea pentru că eu reprezint tot ceea ce şi-ar dori cel 
mai mult şi nu pot obţine. Mai bine să le plângem de milă, căpetenia mea. Chiar şi 
în cazul că vom primi moartea din mâinile lor, ne putem permite să fim generoşi, 
fiind mai presus decât ei, iar acest lucru îl cunosc foarte bine. 

Dacă aş fi cunoscut semnificația cuvintelor "căpetenia mea" cu care o femeie 
roşie gratulează un bărbat, aş fi avut surpriza vieţii, dar la vremea respectivă şi nici 
multe luni după aceea, n-o cunoşteam. Într-adevăr, aveam încă foarte multe lucruri 
de învățat despre Barsoom. 

— Presupun şi eu că este lucrul cel mai înțelept posibil pe care-l putem 
opune soartei, Dejah Thons, sper însă să apuc timpul când orice marțian, fie el 
verde, roşu, roz sau violet să nu aibe îndrăzneala nici să clipească în prezența ta, 
prințesa mea. 

La ultimele mele cuvinte Dejah Thoris îşi ținuse respirația şi mă privise cu 
ochi dilatați şi respirația abia simțită, apoi, cu un zâmbet larg, ce-i provocase două 
gropițe roşcate în colțurile gurii, îşi clătinase capul şi spuse: 

— Ce copil! Ditamai războinicul şi încă un copil pus pe şotii. 

— Ce-am mai făcut? am întrebat de-a dreptul perplex. 

— Într-o bună zi vei afla, John Carter, dacă vom trăi, dar eu n-o să-ţi spun. 
Şi ca fiică a lui Mors Kajak, fiul lui Tardos Mors, te-am ascultat fără mânie, îşi 
continuă ea monologul drept concluzie. 

Apoi izbucni din nou în acel fel de-a fi vesel şi fericit, tachinându-mă pe 
seama apartenenței mele la casta războinicilor tharkieni, în contrast evident cu 
sufletul meu generos şi firea mea blândă. 

— Presupun că dacă ai răni accidental un duşman, ai fi în stare să-l duci 
acasă şi să-l îngrijeşti, râse ea. 

— Chiar aşa se-ntâmplă pe Pământ, i-am răspuns, cel puţin printre oamenii 
civilizați. 

Precizarea mea o făcu să râdă din nou. Nu putea înțelege. Cu toată 
tandrețea şi blândeţea unei femei, rămânea totuşi o marțiană pentru care singurul 
duşman bun era unul mort, orice inamic mort însemnând mai mult pentru cei 
rămaşi în viață. 

Eram curios să aflu ce spusesem sau făcusem, cu câteva momente mai 
înainte, încât o tulburasem într-atât şi am continuat s-o provoc să-mi explice. 

— Nu, exclamase ea, este suficient că ai spus şi eu am ascultat. lar când vei 
afla, John Carter, iar eu voi fi moartă, aşa cum este sigur că voi fi când luna 
îndepărtată va mai înconjura Barsoomul de alte douăsprezece ori, aminteşte-ți că 
am ascultat şi că am zâmbit. 

Eram complet năuc, dar pe măsură ce o imploram să-mi explice, devenea tot 
mai evident refuzul ei şi astfel, fără speranțe, am abandonat. 

Ziua făcuse loc nopții şi, cum rătăceam de-a lungul marelui bulevard 
luminaţi de cele două luni ale lui Barsoom şi de privirea Pământului, ca un ochi 
luminos şi verde, mi s-a părut că rămăsesem singuri în univers, iar eu, cel puțin, 
eram fericit că se întâmplase astfel. Frigul nopții marţiene se făcea tot mai mult 
simţit aşa că mi-am scos haina de mătase şi am aşezat-o pe umerii ei. În clipa când 
mâna mea o atinsese pentru o clipă, am simţit un fior străbătându-mi fiecare fibră 
a corpului, o senzație pe care nicio altă ființă muritoare nu mi-o mai produsese 
vreodată, şi mi se păruse, deşi nu pot fi foarte sigur, că s-a aplecat uşor către mine. 
Tot ce ştiu cu precizie e că tot timpul cât brațul mi-a zăbovit pe umerii ei, mai mult 
decât era necesar gestului de a o acoperi cu haina de mătase, nu s-a retras şi n-a 
scos un cuvânt. Păşeam astfel tăcuți pe suprafața unei lumi muribunde, dar în 
sufletul cel puţin al unuia dintre noi se năştea ceea ce este vechi decât lumea şi 
totuşi veşnic tânăr. 

O iubeam! Atingerea brațului meu pe umărul ei gol îmi vorbea în cuvinte ce 
nu mă puteau înşela, şi îmi dădeam seama că mă îndrăgostisem chiar din prima 
clipă când privirile ni se întâlniseră în piațeta oraşului mort, acolo, la Korad. 

14. DUEL CU MOARTEA 


Primul impuls a fost să-i mărturisesc dragostea, apoi m-am gândit la 
situația ei fără speranţe şi la faptul că doar eu îi puteam uşura vicisitudinile 
captivității, protejând-o cât de puţin de miile de duşmani ereditari cu care urma să 
se confrunte odată ajunşi în Thark. Nu-mi puteam permite să-i provoc suferințe şi 
regrete în plus declarându-i o dragoste pe care, după toate probabilitățile, nu putea 
să mi-o împărtăşească. Dacă aş fi fost într-atât de indiscret, poziţia ei ar fi devenit şi 
mai de nesuportat decât acum, iar gândul că putea crede că mă prevalez de 
avantajul pe care-l aveam pentru a-i influența decizia, a fost argumentul final care 
mi-a ferecat buzele. 

— De ce eşti atât de tăcută, Dejah Thoris? Vrei să ne întoarcem la Sola şi la 
apartamentele voastre? 

— Nu, murmură ea, sunt fericită aici. Nu ştiu de ce, dar întotdeauna mă 
simt fericită şi mulțumită când tu, John Carter, un străin, eşti cu mine; poate că în 
acele momente sunt mai în siguranță, ca şi cum m-aş întoarce brusc la curtea 
tatălui meu şi aş simţi brațele sale puternice în jurul meu, iar lacrimile şi sărutul 
mamei mi-ar acoperii obrajii. 

— Deci oamenii se sărută şi pe Barsoom? am întrebat când îmi explicase, la 
cererea mea, înțelesul cuvântului pe care-l folosise în acest sens. 

— Părinţii, fraţii, surorile şi, adăugă ea pe un ton coborât şi reținut, iubiții. 

— lar tu, Dejah Thoris, ai părinți, frați si surori? 

— Da. 

— Şi un iubit? 

Tăcuse şi nu am îndrăznit să repet întrebarea. 

— Pe Barsoom, spuse ea după un timp, un bărbat nu pune întrebări 
indiscrete unei femei decât dacă-i este mamă sau dacă a câştigat-o în luptă. 

— Dar eu am luptat... am izbucnit, pentru ca apoi să-mi pară rău că nu-mi 
fusese smulsă limba din gură, pentru că ea se întorsese încă înainte de a termina 
de vorbit, îmi înapoie haina de mătase pe care i-o pusesem pe umeri, şi fără niciun 
cuvânt, se îndepărta cu pas mândru ca de regină spre piață si de acolo în direcția 
apartamentelor lor. 

N-am încercat s-o urmăresc decât pentru a mă asigura că intră în deplină 
siguranță în clădire şi, trimițându-l pe Woola s-o acompanieze, m-am întors 
neconsolat la reşedinţa mea. Am rămas aici ore în şir, întins picior peste picior pe 
aşternuturile de mătase, meditând la festele pe care o soartă crudă le poate juca 
sărmanilor muritori. 

Deci asta înseamnă dragostea! Scăpasem toți acei ani cât colindasem cele 
cinci continente şi mările care le înconjoară, în ciuda femeilor frumoase şi ocaziilor 
neaşteptate; în ciuda dorinţei de a-mi împlini idealul prin dragoste, mi se-ntâmplase 
să mă-ndrăgostesc turbat şi fără speranţă de o creatură dintr-o altă lume, o specie 
asemănătoare cu a mea, dar nu identică. O femeie care ieşise dintr-un ou şi putea 
ajunge la vârsta de aproape o mie de ani; o femeie ai cărei semeni au obiceiuri şi 

idei ciudate; o femeie cu speranțe, plăceri şi unități de măsură ale binelui şi răului 
mult diferite de ale mele sau ale marțienilor verzi. 

Eram într-adevăr îndrăgostit şi, deşi înduram cea mai grea dintre suferințele 
cunoscute, nu aş fi dat-o pe toate bogăţiile de pe Barsoom. Astfel sunt îndrăgostiții 
şi tot astfel, dragostea, oriunde ajungi s-o cunoşti. 

Pentru mine, Dejah Thoris era întruchiparea perfecțiunii, a tot ce reprezenta 
virtute, frumusețe, nobleţe şi bunătate. Am crezut acest lucru din adâncul inimii, 
din străfundurile sufletului şi atunci, în acea noapte în Korad, când stăteam întins, 
picior peste picior, pe cuverturile de mătase, în timp ce luna cea mai apropiată a lui 
Marte alerga pe cerul de Vest spre orizont, iluminând aurul, marmura şi mozaicul 
care mă înconjura, o cred şi acum, aşezat la biroul meu în micul apartament de pe 
malurile Hudsonului. Douăzeci de ani s-au scurs de atunci; zece dintre ei i-am trăit 
şi am luptat pentru Dejah Thoris şi semenii săi, iar ceilalți zece cu amintirea ei. 

Dimineaţa plecării noastre spre Thark începuse clară şi caldă, ca mai toate 
diminețile marțiene, cu excepţia celor şase săptămâni când la poli se topeşte 
zăpada. 

Am căutat-o pe Dejah Thoris în îmbulzeala carelor ce erau pregătite de 
drum, dar şi-a întors umărul spre mine şi am remarcat cum sângele îi colorase 
brusc obrajii. Împins de o nebunească inconştiență, de vâltoarea dragostei, nu 
puteam să-mi găsesc liniştea până nu mi-aş fi exprimat ignoranța în privința naturii 
ofensei mele, sau cel puţin asupra gravităţii ei, ca un prim pas spre o eventuală 
conciliere. 

Datoria îmi dicta să veghez ca ea să călătorească cât mai confortabil, aşa că 
m-am apropiat de car şi, în timp ce aranjam mătăsurile şi blănurile, am remarcat 
cu oroare un lanţ gros ce-i prindea glezna de una din laturile vehiculului. 

— Ce-nseamnă asta? am strigat întorcându-mă spre Sola. 

— Sarkoja a crezut că e mai bine, răspunse ea, pe față citindu-i-se 
dezaprobarea față de acest procedeu. 

Examinând mai îndeaproape cătuşele, am remarcat că erau prinse cu un 
lacăt masiv. 

— Unde este cheia, Sola? Dă-mi-o! 

— E la Sarkoja, John Carter. 

M-am întors fără să mai spun nimic în căutarea lui Tars Tarkas pentru a 
protesta vehement împotriva inutilelor umilințe şi cruzimi, mi se păruse că le 
zărisem în ochii iubitei mele, cu care fusese copleşită Dejah Thoris. 

— John Carter, îmi răspunse el, dacă eşti hotărât să evadezi împreună cu 
Dejah Thoris, o mai poţi face numai în timpul acestei călătorii spre Tharks. Ştim că 
n-o vei face fără ea. Te-ai dovedit un luptător puternic şi nu dorim să te încătuşăm 
pe tine, în schimb vă ținem pe amândoi în felul cel mai simplu posibil. Asta-i tot ce 
am să-ţi spun. 

Mi-am dat seama într-o clipă de soliditatea argumentului său şi că ar fi fost 
inutil să apelez la el pentru a-şi schimba decizia, în schimb i-am cerut să fie luată 
cheia de la Sarkoja şi aceasta să fie îndepărtată pe viitor din preajma prizonierei. 

— Cel puţin, Tars Tarkas, măcar atâta poți să faci pentru prietenia pe care 
mărturisesc ca ţi-o port. 

— Prietenie? replică el. Nu există aşa ceva, John Carter, dar dacă doreşti, 
am să-i poruncesc lui Sarkoja să nu mai sâcâie fata, iar eu însămi voi lua cheia în 
custodie. 

— Aş putea să-mi asum eu această responsabilitate, am adăugat zâmbind. 

Înainte de a-mi răspunde mă privi lung şi serios. 

— Dacă îmi dai cuvântul că nici tu, nici Dejah Thoris nu veți încerca să 
scăpați până vom ajunge în siguranţă la curtea lui Tal Hajus, îți dau cheia şi poţi să 
arunci lanțul în Riul Iss. 

— Este mai bine să ţii tu cheia, Tars Tarkas, am conchis. 

Zâmbise fără să mai adauge ceva, dar când se lăsase prima seară şi ne 
oprisem să ne odihnim, l-am văzut cum o dezleagă singur pe Dejah Thoris. 

Cu toată cruzimea şi ferocitatea sa, exista ceva în lăuntrul lui Tars Tarkas, 
cu care părea că se luptă şi se confruntă în permanenţă. Poate era vorba de un 
instinct uman provenit de la un înaintaş străvechi ce-i bântuia conştiinţa încărcată 
de purtarea semenilor săi. 

În timp ce mă apropiam de căruța lui Dejah Thoris, am trecut pe lângă 
Sarkoja şi privirea întunecată şi veninoasă cu care mă gratulase, fusese pentru 
mine cel mai dulce balsam din ultima vreme. Dumnezeule, cât mă ura! Se scurgea 
ura din ea atât de palpabil, încât putea fi tăiată cu sabia. 

Câteva momente mai târziu o văzusem discutând cu un războinic pe nume 
Zad — o brută masivă şi puternică dar care, neucigând pe niciuna dintre căpeteniile 
sale, rămăsese tot un "o mad" sau bărbat cu un singur nume, cel de-al doilea 
putând fi câştigat numai odată cu metalul unei căpetenii. Era acelaşi obicei ce mă 
îndreptățea şi pe mine să iau numele oricăreia dintre căpeteniile pe care le 
omorâsem; de fapt, unii dintre războinici mi se adresau cu Dotar Sojat, o 
combinaţie a numelor avute de cei al căror metal îl purtam sau, cu alte cuvinte, a 
numelor pe care le purtaseră cei pe care-i ucisesem în luptă dreaptă. 

În timp ce vorbea cu Zad, Sarkoja aruncase priviri întâmplătoare în direcţia 
mea si părea că-l îndeamnă la o acțiune foarte hotărâtă. Nu i-am prea dat atunci 
atenţie, dar a doua zi aveam deja motive să-mi amintesc circumstanțele şi să-mi 
dau seama de profunzimile urii acestei femei şi cât de departe era capabilă să 
meargă pentru a-şi duce la îndeplinire răzbunarea împotriva-mi. 

Din nou, în seara aceea, Dejah Thoris nu mă băgase în seamă şi, deşi i-am 
rostit numele, n-a răspuns şi nici măcar n-a catadicsit să-mi arate prin cel mai 
neînsemnat gest că este conştientă de existența mea. În disperare de cauză, am 
recurs şi eu la ceea ce ar fi făcut orice îndrăgostit: trimiterea unui mesaj prin 
intermediul unui prieten intim. În cazul meu, nu putea fi decât Sola, pe care o 
întâlnisem în altă parte a campusului. 

— Ce s-a întâmplat cu Dejah Thoris? am izbucnit către ea. De ce nu mai 
vrea ea să-mi vorbească? 

Sola părea şi ea încurcată, pentru că astfel de acțiuni ciudate din partea a 
două ființe umane, o depăşeau complet, şi sărmana, nu era departe de adevăr. 

— Zice că ai supărat-o şi asta e tot ce vrea să spună, cu excepţia faptului că 
este fata unui Jed şi nepoata unui Jeddak şi că a fost umilită de o creatură care n- 
ar fi avut dreptul să lustruiască nici măcar dinţii sorakului bunicii sale. 

M-am gândit o vreme la cele spuse, apoi am întrebat-o. 

— Ce este un sorak, Sola? 

— Un animal mic, nu mai mare decât mâna mea, cu care femeile roşii 
marțiene obişnuiesc să se joace, îmi explică ea. 

Dacă nu eram demn să lustruiesc nici măcar dinții pisicuței bunicii sale 
înseamnă că scăzusem mult în ochii lui Dejah Thoris, dar acest fapt nu mă 
împiedicase să zâmbesc, gândindu-mă la ciudata figură de stil, în fond atât de 
pământeană. Mi se făcuse dor de casă, pentru că suna mult prea asemănător cu 
"nu meriți să-mi lustruieşti pantofii”. Apoi, alte amintiri îmi copleşiseră gândurile. 
Oare ce mai făceau cunoscuţii mei de acasă? Nu-i văzusem de ani de zile. Exista o 
familie Carter în Virginia care se pretindea rudă apropiată cu mine; se presupunea 
că eu aş fi fost unchiul cel mare sau o nebunie de genul ăsta. Să ai între douăzeci şi 
cinci şi treizeci de ani şi în acelaşi timp să fii şi unchiul mai mare, mi se păruse 
dintotdeauna culmea paradoxului, pentru că gândurile şi simțămintele mele 
rămăseseră cele ale unui copil. Erau doi copii în familia Carter pe care îi iubisem şi 
care ar fi considerat că nu era nimeni pe Pământ ca Unchiul Jack. Mi-i aminteam 
atât de clar, în timp ce stăteam aici sub cerul luminat de lunile planetei Barsoom, şi 
tânjeam după ei, aşa cum n-o mai făcusem pentru niciun muritor până atunci. 
Fiind din fire un veşnic pelerin, nu cunoscusem niciodată înţelesul cuvântului 
acasă, iar marele hol al căderilor însemnase pentru toți altceva decât pentru mine, 
iar acum, de aici dintre aceste creaturi reci şi neprietenoase printre care fusesem 
aruncat, inima mi se îndrepta spre ei. Până şi Dejah Thoris mă disprețuia! Nu mă 
dovedisem eu o creatură atât de inferioară încât să nu fiu îndreptățit nici măcar să 
lustruiesc dinţii pisicii bunicii sale. În acele momente m-a salvat, cu adevărat, 
simțul umorului. Am râs, în timp ce mă înveleam cu mătasea şi blănurile de noapte 
şi am căzut în somnul fără vise al războinicului obosit şi sănătos. 

A doua zi am plecat foarte devreme şi am călătorit până la căderea 
întunericului doar cu o singură haltă. Doar două incidente rupseseră monotonia 
marşului. Aproape de prânz trecusem, foarte departe în dreapta, pe lângă un 
incubator şi Lorquas Ptomel îl trimisese pe Tars Tarkas să cerceteze locul. Acesta 
mă luase pe mine şi încă o duzină de războinici, şi am pornit peste covorul pluşat 
de muşchi spre mica incintă. 

Era, într-adevăr, un incubator, dar ouăle păreau foarte mici în comparaţie 
cu cele pe care le văzusem clocind la sosirea mea pe Marte. 

Tars Tarkas descălecase şi după ce examinase locul cu multă atenţie, ne 
anunţă că aparțin oamenilor verzi din Warhoom şi că abia se uscase cimentul în 
zidărie. 

— Nu pot fi mai departe de o zi în fața noastră, exclamă el în timp ce faţa i se 
luminase de bucuria luptelor feroce ce aveau să vină. 

Munca la incubator n-a durat mult. Războinicii spărseseră intrarea şi câțiva 
dintre ei s-au strecurat înăuntru pentru a distruge toate ouăle cu ajutorul săbiilor 
scurte. Odată treaba terminată, am încălecat şi ne-am îndreptat spre caravană. Pe 
drum am avut ocazia să-l întreb pe Tars Tarkas dacă acei warhoomi, cărora le 
distrusesem ouăle, erau mai mici decât tharkienii şi am adăugat: 

— Am remarcat că ouăle lor erau cu mult mai mici decât cele pe care le-am 
văzut clocind în incubatorul vostru. 

El îmi explicase că ouăle tocmai fuseseră puse acolo şi, ca toate ouăle 
marțienilor verzi, urmau să crească în timpul perioadei de 5 ani, cât dura incubaţia, 
până la dimensiunile pe care le văzusem în prima mea zi pe Barsoom. Era, într- 
adevăr, o informație extrem de importantă pentru că altfel nu puteam înțelege cum 
femeile verzi marțiene, oricât de mari erau ele, ar fi putut produce ouă de asemenea 
dimensiuni. De fapt, la început, oul depus nu depăşeşte mărimea unuia obişnuit de 
gâscă şi cum nu începea să crească decât odată expus la lumina soarelui, 
căpeteniile nu aveau dificultăți prea mari în transportarea câtorva sute dintre ele, 
de la depozite la incubatoare. 

Scurt timp după acest incident, caravana s-a oprit din nou pentru ca să se 
poată odihni animalele şi, în timpul acestei pauze s-a petrecut al doilea episod 
interesant de care vorbeam. Tocmai mă apucasem să schimb lucrurile de pe un 
thoat pe altul, pentru că îi foloseam cu schimbul, când Zad se apropie de mine şi 
fără niciun cuvânt, îmi izbi puternic animalul cu sabia lui lungă. 

Nu-mi trebuia un manual despre manierele marțienilor verzi pentru a şti ce 
răspuns să dau. De fapt, eram atât de turbat de furie încât cu greu m-am stăpânit 
să-mi scot pistolul si să-l împuşc pe loc; el însă mă aştepta cu sabia scoasă şi 
singura mea alegere rămânea să-mi scot si eu sabia si să-l înfrunt într-o luptă 
dreaptă, folosind arma pe care o alesese sau eventual una inferioară. 

Ultima alternativă fiind întotdeauna permisă îmi puteam deci folosi sabia 
scurtă, pumnalul, securea sau pumnii dacă doream, dar, în niciun caz, nu puteam 
apela la arme de foc sau la suliță. 

Mi-am ales şi eu aceeaşi armă pentru că ştiam că se mândrea cu abilitatea 
cu care o mânuia şi doream ca, dacă îl înfrâng, s-o fac pe baza propriei sale alegeri. 
Lupta care urmase, se dovedise suficient de lungă pentru a întârzia plecarea cu cel 
puţin o oră. Întreaga comunitate ne înconjurase, lăsându-ne un spaţiu circular de 
luptă de aproape treizeci de metri în diametru. 

La început, Zad încercase să mă doboare precum atacă taurul un lup, dar 
mă dovedeam mult prea rapid si de fiecare dată, scăpând pe după el, mă 
mulțumeam să-i fac doar câte o crestătură pe brațe sau pe spate. Curând sângera 
abundent din o mulțime de răni minore fără să reuşesc, însă, să-i dau lovitura de 
gratie. Apoi schimbase tactica, luptând prudent şi cu dexteritate extremă, încercând 
să obțină prin ştiinţă ceea ce nu reuşise prin forța brută. Trebuie să mărturisesc că 
se dovedise un spadasin de excepție şi, dacă nu m-aş fi bazat pe marea mea 
rezistență şi remarcabila agilitate pe care mi le conferise gravitația redusă de pe 
Marte, n-aş fi fost în stare să-i fac față. 

Ne-am rotit o vreme fără să ne rănim prea mult, spadele lungi şi subțiri, 
asemenea acelor, fulgerau în lumina soarelui sau rezonau cu putere de fiecare dată 
când oţelul lor se încrucişa. În cele din urmă, Zad, înțelegând că oboseşte mai 
repede decât mine, se hotări să se apropie şi să pună capăt luptei într-un final 
glorios pentru el. Şi, în timp ce se apropia, un reflex orbitor mă izbi în ochi astfel 
încât, nemaivăzându-mi adversarul, am sărit la întâmplare lateral, încercând 
disperat să scap de lovitura imensei spade. Reuşisem doar parțial să parez, lucru 

atestat de o durere ascuțită în umărul stâng, dar în timp ce încercam să-mi 
localizez adversarul privirea-mi uimită întâlnise pentru o clipă o imagine ce-mi 
răsplătise pe deplin rana pe care orbirea temporară mi-o cauzase. Acolo, pe căruța 
lui Dejah Thoris, se aflau trei chipuri, evident interesate să vadă desfăşurarea luptei 
peste capetele celorlalți tharkieni. Erau Dejah Thoris, Sola şi Sarkoja, iar în timp ce 
privirea trecea peste ele, un mic tablou mi se întipărea în minte, tablou pe care n-o 
să-l uit până la sfârşitul zilelor mele. 

În acea fracțiune de secundă, am văzut-o pe Dejah Thores cum se întoarce 
spre Sarkoja, cu furia unei tinere tigrese, şi loveşte ceva din mâna ei ridicată, ceva 
ce strălucea în soare în timp ce cădea spre solul acoperit de muşchi. Abia atunci am 
înțeles ce mă orbise în acel moment crucial al luptei şi cum Sarkoja găsise o cale să 
mă omoare fără sa se implice direct. Am mai văzut atunci ceva care, abătându-mi 
pentru o clipă atenția de la duşmanul meu, era să mă coste viața. Faptul că Dejah 
Thores îi doborâse oglinda din mână, aproape o scosese din minţi pe Sarkoja. Cu 
figura răvăşită de furie şi ură îşi scosese pumnalul şi se pregătea să-i aplice lui 
Dejah 'Thoris o lovitură mortală. În acel moment, Sola, scumpa şi credincioasa 
noastră Sola, sărise între ele şi ultimul lucru pe care l-am văzut a fost înaintarea 
pumnalului spre pieptul ei. 

Inamicul îşi revenise din balansul loviturii precedente şi îmi pregătea ceva 
foarte interesant, aşa că am fost nevoit să-i dau atenţia cuvenită, deşi gândul nu-mi 
mai era la această luptă. 

Ne-am tatonat amândoi furioşi, iar şi iar, până ce brusc am simțit pe piept 
vârful ascuţit al spadei sale într-o poziție pe care nu puteam nici s-o parez, darmite 
să scap. M-am aruncat atunci asupra sa cu spada întinsă şi cu toată greutatea 
corpului, hotărât să nu mor singur, dacă altfel nu se putea. Am simţit cum oţelul 
îmi pătrunde în piept, cum totul se întunecă în jurul meu capul a început să-mi 
vâjâie şi genunchii să mă lase. 

15. POVESTEA SOLEI 


Când mi-am venit în simțiri, curând aveam să aflu că nu fusesem jos decât 
câteva momente, am sărit rapid în picioare căutând cu febrilitate spada. Am găsit-o 
şi am împlântat-o până la mâner în pieptul verde al lui Zad care rămase mort, 
întins pe muşchiul roşcat ce acoperea fundul anticei mări. În timp ce-mi căpătăm 
pe deplin conştiinţa, am descoperit că spada îmi pătrunsese prin stânga pieptului, 
şi trecuse deasupra coastelor undeva spre centru, pentru a ieşi apoi pe sub umăr. 
În timp ce mă aruncasem asupra lui, mă şi rotisem puţin, astfel încât spada îmi 
străpunsese doar muşchii, provocându-mi o rană dureroasă, dar nu mortală. 

Mi-am smuls spada din rană, apoi mi-am recuperat-o pe a mea şi, întorcând 
spatele cadavrului oribil m-am îndreptat bolnav, amărât şi dezgustat spre căruțele 
cu anturajul şi lucrurile mele. Murmurul aplauzelor marțienilor mă lăsase rece de 
astă dată. 

Sângerând şi slăbit m-am dat pe mâna femeilor mele care, obişnuite cu 
astfel de întâmplări, mi-au oblojit rănile cu miraculoasele lor alifii şi agenți 
terapeutici ce făceau ca numai loviturile ce aduceau moartea instantaneu să fie 
fatale. O şansă cât de mică îi era suficientă femeii marțiene pentru ca moartea să 
dea un pas înapoi. Curind mă 'cârpiseră" în aşa fel încât, în afara unei slăbiciuni 
datorate pierderii de sânge şi a unei uşoare dureri în jurul rănii, n-am suferit prea 
mari neplăceri din pricina acestei lovituri care, pe Pământ, m-ar fi ținut la pat multe 
zile, 

Imediat ce îşi terminaseră treaba, m-am grăbit spre căruţa lui Dejah Thoris, 
unde am găsit-o pe biata Sola cu pieptul plin de bandaje. Aparent scăpase uşor din 
confruntarea cu Sarkoja al cărui pumnal părea că se izbise de unul din 
ornamentele metalice ale pieptului şi-i provocase doar o rană uşoară. 

Dejah Thoris stătea întinsă pe blănurile ei şi trupul îi era răvăşit de suspine. 
Nu remarcase prezența mea şi nici nu mă auzise vorbind cu Sola care stătea la o 
anumită distanţă de vehicul. 

— Este cumva rănită? am întrebat-o pe Sola arătând spre ea printr-o 
înclinare a capului. 

— Nu, mi-a răspuns, crede că eşti mort. 

— Şi pisicii bunicii ei nu mai are cine să-i lustruiască dinţii? am glumit 
zâmbind. 

— Cred că o judeci greşit, John Carter, spuse Sola. Nu înţeleg prea bine nici 
felul ei de a fi, nici pe al tău, dar sunt sigură că nepoata a zece mii de jeddaki n-ar 
boci astfel moartea cuiva pe care-l consideră inferior ci, mai degrabă, e vorba de 
cineva care ocupă locul cel mai important prin afecțiunea ce-i poartă. Face parte 
dintr-o rasă mândră, dar sunt şi oameni drepți, ca toți barsoomienii; probabil, însă, 
ai rănit-o foarte tare sau i-ai greşit grav dacă acum, deşi nu-ţi mai admite existența 
printre vii, îţi plânge moartea. 

Lacrimile pe figura cuiva reprezintă o imagine extrem de rară pe Barsoom, 
continuă ea, de aceea îmi este greu să le interpretez. În afara lui Dejah Thoris, am 
mai văzut doar doi oameni plângând în viața mea; unul plângea de durere, celălalt 

dintr-o furie nestăpânită. Prima a fost mama mea, cu mulți ani înainte de a fi ucisă, 
celălalt e Sarkoja, astăzi, şi s-a întâmplat când au tras-o de pe mine. 

— Mama ta! am exclamat, dar Sola, copile, n-aveai cum să-ţi cunoşti mama. 

— Eu da. Chiar şi pe tatăl meu, adăugă ea. Dacă vrei să afli o ciudată 
poveste nebarsoomiană, vino la noapte la căruţă, John Carter, şi ai să auzi ceea ce 
n-am mai spus până acum nimănui. Acum a fost dat semnalul de pornire, aşa că 
trebuie să te duci. 

— Am să vin la noapte, Sola, îți promit. Te rog, însă, spune-i lui Dejah 
Thoris ca sunt în viață şi sănătos. N-am să forțez nota şi să apar din nou în fața ei 
şi te rog să nu afle că i-am văzut lacrimile. Dacă vrea să vorbească cu mine îi aştept 
ordinele. 

Sola a urcat în căruța aliniată deja, iar eu m-am grăbit spre thoatul meu 
pentru a galopa spre locul rezervat mie, alături de Tars Tarkis, în spatele 
convoiului. 

În timp ce străbăteam acest peisaj predominant galben, probabil că formam 
cel mai impresionant şi impunător spectacol. Cele 250 căruțe ornate şi viu colorate, 
precedate de o avangardă de aproape 200 războinici călare, aveau în față, la 
aproape o 100 m. depărtare, căpeteniile aşezate câte 5 în rând. Ariergarda şi 
flancurile erau cam la fel constituite, în schimb cei 50 de mastodonți de rezervă, 
sau animalele de povară, cunoscute şi sub numele de zitidari, precum si cei 
aproape 500 sau 600 de thoați de rezervă ai diferiților războinici, mărşăluiau 
separat într-un spaţiu gol, de formă pătrată, lăsat liber de războinicii călare. Metalul 
strălucitor şi bijuteriile impresionantelor ornamente ale oamenilor, multiplicate în 
harnaşamentele zitidarilor şi thoatilor, alături de culorile vii ale magnificelor 
mătăsuri, blănuri sau pene, confereau caravanei o splendoare barbară care ar fi 
umplut de invidie orice maharajah indian. 

Roţile extrem de late ale căruțelor şi pernuţele de pe labele animalelor nu 
produceau niciun sunet pe fundul de mare acoperit cu muşchiul gălbui, astfel că ne 
deplasam într-o linişte desăvârşită, precum o imensă fantasmagorie. Făceau 
excepție momentele când liniştea era spartă de răgetul gutural al vreunui zitidar 
îmboldit sau de țipătul de luptă al thoațţilor. Marţienii verzi conversau puţin şi 
atunci, de regulă, în cuvinte monosilabice şi pe un ton scăzut, asemeni zgomotului 
unui tunet îndepărtat. 

Traversam o întindere de muşchi fără sfârşit, ce se comprima sub apăsarea 
roţilor late sau a picioarelor acoperite cu pernițe, pentru a se ridica la loc în spatele 
nostru, fără să mai păstreze nici cea mai mică urmă a trecerii noastre. Puteam fi, 
într-adevăr, spectrele unor morți călători pe o mare moartă aparținând unei planete 
muribunde, dacă cineva s-ar fi luat după sunetele sau semnele pe care le lăsam în 
urmă. Era primul marş al unui imens corp de oameni şi animale pe care-l văzusem 
vreodată şi care să nu ridice praf sau să lase urme. Pe Marte nu există praf decât în 
lunile de iarnă şi numai în zonele cultivate şi, chiar şi atunci, lipsa unor curenți de 
aer importanți îl fac aproape de neobservat. 

În noaptea aceea am poposit la poalele unui deal unde ajunsesem în două 
zile şi care marca țărmurile sudice ale acestei mări deosebite. Animalele nu se 
adăpaseră de două zile, de altfel nu băuseră apă de aproape două luni, la scurtă 

vreme după ce părăsiseră Tharkul, dar, aşa cum îmi explicase Tars Tharkas, aveau 
nevoie de apă puțină şi de fapt puteau trăi la nesfârşit numai cu muşchiul ce 
acoperea planeta şi care, mi s-a spus, conţinea suficientă umezeală pentru a 
satisface nevoile minime ale animalelor. După ce mi-am sfârşit cina compusă dintr- 
un aliment de forma brânzei şi din lapte vegetal, am căutat-o pe Sola pe care am 
găsit-o lucrând, luminată de o torță, la hamurile lui Tars Tharkas. Mă privise 
apropiindu-mă şi figura i se luminase de plăcere, în semn de bun venit. 

— Mă bucur că ai revenit, spuse. Dejah Thoris doarme, iar eu mă simt 
singură. Semenilor mei nu le pasă de mine, John Carter; sunt diferită de ei. Este o 
soartă tristă că trebuie să-mi trăiesc viața printre ei şi adesea mi-am dorit să fi fost 
şi eu o adevărată femeie verde, lipsită de dragoste şi speranță; am cunoscut, însă, 
dragostea şi acum sunt pierdută. 

ŢȚi-am promis că am să-ți spun povestea mea, sau, mai degrabă, povestea 
părinților mei. Din ceea ce am învățat de la tine despre semenii tăi, sunt convinsă 
că nu-ți va părea atât de stranie, dar printre marțienii verzi nu are egal nici în 
memoria celui mai bătrân dintre Tharki şi nici legendele nu pomenesc cazuri 
similare. 

Mama mea avea o constituție delicată, de fapt prea mică pentru a i se acorda 
responsabilitățile maternității, precum ştii, căpeteniile noastre preferă mărimea. 
Era, de asemenea, mai puțin crudă şi rece decât majoritatea femeilor verzi marțiene, 
nu-i prea păsa de societatea lor şi adesea rătăcea singură pe străzile pustii din 
Thark sau se culca printre florile sălbatice ce acopereau dealurile din apropiere, 
lăsându-se purtată de gânduri şi hrănind dorințe care numai eu, dintre toate 
femeile tharkiene de astăzi, aş fi în stare să le înțeleg. 

Acolo, printre dealuri, a întâlnit un tânăr războinic a cărui datorie era să 
păzească o turmă de zitidari şi thoaţi, ce păşteau pe acolo, să nu se depărteze. La 
început au vorbit de lucruri ce interesau comunitatea din Thark, treptat, însă, pe 
măsură ce se întâlneau tot mai des, simțeau tot mai evident faptul că nu din 
întâmplare, au început să vorbească despre ei, despre ceea ce le place, despre 
ambiții şi speranțe. Avea încredere în el şi îi mărturisise că-i repugnau teribil 
semenii săi din pricina cruzimii lor, din cauza acelor vieți lipsite de dragoste, pe care 
trebuiau să le ducă. Apoi aşteptase ca de pe buzele lui reci să se dezlănțuie 
protestul vehement; el, însă, o luase în braţe şi o sărutase. 

Au ţinut tăinuită dragostea lor timp de 6 ani. Ea, mama mea, aparținea 
anturajului marelui Tal Hajus, în timp ce iubitul ei era un simplu războinic ce-şi 
purta numai metalul său. Dacă această abatere de la tradiția tharkiană ar fi fost 
descoperită, amândoi ar fi fost condamnaţi să-l înfrunte în marea arenă pe Tal 
Hajus şi hoardele lui reunite. 

Oul din care m-am născut a fost ascuns sub un vas mare de sticlă, pe cel 
mai înalt şi inaccesibil dintre turnurile parțial ruinate ale vechiului Thark. În cei 5 
ani necesari procesului de incubare, mama îl vizitase anual. Nu îndrăznea să vină 
mai des pentru că datorită acestei taine în care trăia, îi era teamă să nu fie 
supravegheată. În acea perioadă, tatăl meu se distinsese ca războinic şi luase 
metalul multor căpetenii. Dragostea lui pentru mama mea nu scăzuse şi singura sa 
ambiție în viață era să ajungă într-o asemenea poziție socială încât să poată smulge 

metalul chiar de pe însuşi Tal Hajus şi atunci, devenind conducătorul tharkienilor, 
să poată să o ceară în anturajul său, iar prin puterea poziției sale să poată proteja 
copilul care, altfel, dacă adevărul ar fi fost aflat, ar fi fost omorât. 

Era un vis nebunesc să lupte pentru metalul lui Taj Hajus în numai 5 ani, 
dar avansul său se dovedi rapid şi curând ajunsese în consiliul tharkienilor. Într-o 
bună zi, norocul nu le-a mai surâs, în sensul că el n-a ajuns la timp să-şi salveze 
odrasla. Fusese trimis într-o expediţie îndelungată spre sudul acoperit de gheață 
spre a se război cu locuitorii de acolo şi a le lua blănurile; acestea sunt obiceiurile 
barsoomienilor verzi — nu se ostenesc să muncească pentru a avea ceea ce pot 
obţine prin lupte de la alții. 

Fusese plecat 4 ani şi când se întorsese aveam deja 3 ani. La aproape 1 an 
de la plecarea sa şi scurt timp înainte de întoarcerea unei expediții ce plecase să 
aducă odraslele din incubatorul comunității, oul meu ajunsese la ecloziune. Mama 
a continuat să mă ţină în vechiul turn şi să mă viziteze noaptea pentru a-şi revărsa 
asupra mea dragostea pe care viața comunității ne-o furase la amândouă. Spera, la 
întoarcerea expediției de la incubator, să mă amestece cu ceilalți copii repartizați 
suitei lui Tal Hajus şi astfel să scape de soarta care ar fi aşteptat-o, dacă s-ar fi 
descoperit marele ei păcat față de vechile tradiții. 

M-a învățat foarte devreme limba şi obiceiurile semenilor mei şi într-o noapte 
mi-a spus povestea pe care ţi-am spus-o şi eu până la acest punct. Insistase asupra 
păstrării secretului absolut şi a unei precauțţii speciale, după ce m-ar fi amestecat 
cu ceilalți copii, pentru a nu le permite să-şi dea seama că eram mai avansată ca 
educație decât ei, sau prin vreun semn oarecare să divulg în prezența celorlalți, 
afecțiunea pentru ea şi faptul că-mi cunosc tatăl; apoi m-a tras aproape şi mi-a 
şoptit la ureche numele tatălui meu. 

Atunci un fulger a luminat întunericul din camera turnului şi am văzut-o în 
picioare pe Sarkoja cum o fixa pe mama într-o frenezie a disprețului şi bucuriei 
nestăvilite ce se citeau uşor în ochii ei strălucitori şi răi. Torentul de ură şi injurii 
ce-l revărsase atunci asupra mamei mele îmi înghețase inima în piept. Se părea că 
auzise toată povestea şi că bănuise ceva suspect în lungile absențe nocturne ale 
mamei mele ce dispărea din apartamentele sale, altfel nu se explica prezența ei 
acolo în noaptea aceea fatală. 

Un singur lucru nu auzise, şi nici nu-l ştia, numele şoptit al tatălui meu. 
Acest fapt devenea tot mai evident din cererile repetate adresate mamei de a divulga 
numele partenerului său în păcat. Eram încredințată că niciun fel de injurie sau 
amenințare nu i l-ar fi putut smulge dar, pentru a mă feri pe mine de torturi inutile, 
mințise că numai ea îl ştia şi că nu-l va spune nici măcar copilului ei. 

După alte imprecaţii, Sarkoja se grăbise să raporteze lui Tal Hajus 
descoperirea ei şi, după ce plecase, mama mă învelise în aşternuturile sale de 
noapte, astfel încât să nu fiu remarcată cu uşurinţă, am coborât în stradă şi am 
fugit cât am putut de repede spre marginea oraşului, în direcția care ducea spre 
Sud spre bărbatul a cărei protecție n-o mai putea cere, dar al cărui chip dorea să-l 
mai vadă o dată înainte de a muri. 

În timp ce ne apropiam de extremitatea sudică a oraşului, auzisem un sunet 
ce venea dinspre câmpia acoperită de muşchi, din direcția singurei treceri printre 

dealuri care ajungea în oraş, o trecătoare prin care erau nevoite să meargă toate 
caravanele, indiferent dacă veneau din Nord, Sud, Est sau Vest. Sunetele auzite 
proveneau de la tipetele thoațţilor sau răgetele guturale ale zitidarilor, dar şi de la 
zăngănitul armelor, semn că se apropia un corp de războinici. Cel dintâi gând al ei 
fusese acela că tatăl meu se întorcea din expediția, dar viclenia tharkiană o 
împiedicase să se îndrepte direct şi precipitat spre el. 

Retrăgându-ne sub un prag umbrit, am aşteptat sosirea caravanei care nu 
întârziase să-şi facă apariția pe stradă şi să-şi desfacă formaţia de la un zid la altul 
al clădirilor. După ce ariergarda procesiunii trecuse de noi, cea de-a doua lună 
țâşnise peste acoperişuri, luminând scena în toată splendoarea luminii sale 
strălucitoare. Mama se retrăsese şi mai mult în umbra protectoare şi de acolo 
observă că expediţia nu era cea a tatălui meu, ci se întorsese caravana care aducea 
copiii tharkieni. Planul îl întocmise pe loc şi cum o căruță imensă tocmai trecuse 
foarte aproape de locul nostru, se urcă cu agilitate prin spatele ei şi, cuibărindu-se 
într-un loc retras, mă strânse cu frenezie la piept. 

Ştia, ceea ce eu atunci nu ştiam, că niciodată după acea noapte nu mă va 
mai strânge la piept şi poate nici măcar nu ne vom mai putea privi una pe alta. În 
confuzia din piața oraşului mă amestecase cu ceilalți copii al căror paznici din 
timpul călătoriei fuseseră absolviți de responsabilitatea lor. Am fost adunaţi cu toții 
într-o sală mare, hrăniți de femei care nu acompaniaseră expediția, iar a doua zi 
fusesem împărțiți între suitele diferitelor căpetenii. 

Nu mi-am mai văzut mama după noaptea aceea. Fusese închisă de Tal 
Hajus şi cu toate eforturile acestuia, inclusiv cele mai oribile şi odioase torturi, nu 
reuşise să-i smulgă de pe buze numele tatălui meu; se păstrase neînduplecată şi 
loaială şi murise în hohotele de râs ale lui Tal Hajus şi ale căpeteniilor sale în 
timpul unor torturi îngrozitoare. 

Am auzit după aceea că le spusese ca mă omorâse pentru a mă salva de 
soarta care m-ar fi aşteptat dacă aş fi căzut în mâinile lor şi că îmi aruncase trupul 
la maimuţțele albe. Singură, Sarkoja se îndoise de lucrul acesta şi, presupun, că şi 
astăzi are dubii în privința originii mele, dar nu îndrăzneşte să mă deconspire 
pentru că bănuieşte, sunt sigură de asta, care este identitatea tatălui meu. 

Când s-a întors din expediţie şi a aflat din gura lui Tal Hajus de soarta 
mamei mele, eram şi eu de față, dar nici măcar tremurul uşor a vreunui muşchi nu 
i-a trădat emoția; numai că n-a râs când Tal Hajus îi descria vesel agonia. Din acel 
moment a devenit cel mai crud dintre cei cruzi, şi aştept ziua când îşi va atinge țelul 
ambiției sale şi va simți cadavrul lui Tal Hajus sub picior. Sunt tot atât de sigură că 
aşteaptă şansa de a-şi duce la bun sfârşit această teribilă răzbunare, şi că marea sa 
iubire îi este la fel de puternică în piept ca atunci când îl transfigurase, cu patruzeci 
de ani în urmă, cum sunt sigură că acum stăm pe țărmul unui fost ocean, iar 
oamenii cumsecade dorm, John Carter. 

— Şi tatăl tău este cu noi, acum ? 

— Da, îmi răspunse, dar nu ştie cine sunt şi nici cine mi-a trădat mama lui 
Tal Hajus. Numai eu ştiu numele tatălui meu şi numai eu şi Tal Hajus ştim că 
Sarkoja a pricinuit tortura şi moartea iubitei sale. 

Am rămas tăcuți pentru câtăva vreme; ea drapându-se în gândurile triste ale 
teribilului trecut, iar eu gândindu-mă cu milă la bietele creaturi condamnate de 
nişte obiceiuri fără sens la o viaţă fără iubire, o viaţă de cruzime şi ură. În cele din 
urmă ea, rupse tăcerea. 

— John Carter, dacă vreodată un om adevărat va încălzi floarea rece şi 
moartă a Barsoomului, tu vei fi acela. Ştiu că pot avea încredere în tine şi că 
dezvăluindu-ți numele tatălui meu, fără nicio condiţie, într-o bună zi acest lucru te- 
ar putea ajuta atât pe tine, dar poate şi pe el, pe Dejah Thoris sau pe mine. Când va 
veni vremea, spune adevărul, dacă ție ți se pare potrivit. Am încredere în tine 
pentru că ştiu că nu eşti legat de teribilul obicei al adevărului neabătut şi absolut, 
că tu poți minți asemeni gentlemanilor tăi din Virginia, dacă această minciună 
poate salva pe cineva de la tristețe sau suferință. Numele tatălui meu este Tars 
Tarkas. 

16. PLĂNUIM EVADAREA 


Restul drumului până la Thark s-a desfăşurat fără alte evenimente 
deosebite. Călătoream de douăzeci de zile, străbătusem două mări secate şi 
trecusem pe lângă numeroase oraşe în ruină, majoritatea mai mici decât Korad. De 
două ori traversasem faimoasele căi de apă marţiene sau aşa-zisele canale, după 
cum le-au botezat astronomii de pe Pământ. Când ne apropiam de ele, trimiteam 
mult înainte un războinic cu o lunetă foarte puternică şi dacă nu zărea vreo armată 
mai mare de-a marțienilor roşii, avansam cât mai mult posibil, apoi poposeam până 
la căderea nopții. Numai pe întuneric ne apropiam de zonele cultivate şi, localizând 
unul din drumurile extrem de largi, ce traversau zona la intervale regulate, ne 
strecuram în linişte de-a lungul lui pe partea cealaltă. Ne trebuiseră mai mult de 
cinci ore să facem o astfel de traversare, fără nicio oprire, pentru primul canal, iar 
pentru celălalt, aproape întreaga noapte, părăsind aceste câmpuri înconjurate de 
ziduri înalte o dată cu răsăritul soarelui. 

Cum traversasem pe întuneric, observasem câte ceva doar în perioadele 
când apărea luna inferioară care, în graba ei teribilă pe cerul barsoomian, lumina 
din când în când frânturi de peisaj, scoțând în lumină ziduri, câmpuri şi clădiri 
răzlețe, asemănătoare în aparenţă cu fermele de pe Pământ. Am văzut mulți pomi, 
aranjați metodic, unii cu o înălțime enormă, am văzut, de asemenea, animale 
închise într-un fel de ţarcuri care, adulmecând animalele noastre sălbatice, dar şi 
sălbăticite fiinţe umane, îşi făceau simțită prezenţa prin răgete şi mugete teribile. 

Numai o singură dată observasem o ființă umană şi acest lucru se 
întâmplase la intersecția drumului nostru cu un fel de barieră mare şi albă ce taie 
longitudinal fiecare district, exact prin centru. Poate că adormise la marginea 
drumului, pentru că atunci când am ajuns în dreptul lui, se ridicase într-un cot şi 
după o singură privire aruncată caravanei care se apropia, sărise în picioare şi o 
rupsese la fugă înnebunit, escaladând zidurile apropiate cu agilitatea unei pisici. 
Tharkienii nu-i dăduseră nici cea mai mică atenţie, nu erau într-o expediție militară 
şi singurul semn pe care l-am avut că, totuşi, îi remarcaseră prezența a fost o 
grăbire a ritmului de trecere al caravanei spre deşertul ce înconjura zonele cultivate 
şi marca imperiul lui Tal Hajus. 

Nu mai vorbisem cu Dejah Thoris, de vreme ce nu-mi trimisese vreun semn 
că aş fi fost binevenit la căruța ei şi mândria mea nebunească mă împiedica să fac 
orice avans. Întotdeauna am fost de părere că felul în care un bărbat se poartă cu o 
femeie trebuie să fie în raport direct cu gradul său de curaj față de ceilalți bărbați. 
Cei slabi si prostălăi aveau adesea mai mult succes în a încânta sexul frumos, în 
timp ce luptătorul obişnuit cu mii de pericole reale, se ascunde în umbră, asemeni 
unui copil înspăimântat. 

Exact la treizeci de zile de la sosirea mea pe Barsoom, am intrat în anticul 
oraş Thark de la ai cărui locuitori de mult uitaţi hoardele acestea de oameni verzi 
furaseră până şi numele. Comunitatea tharcilor număra aproape treizeci de mii de 
suflete şi era împărțită în 25 hoarde. Fiecare hoardă îşi avea propriul jed si 
căpetenii mai mici, dar cu totul erau conduse de Tal Hajus, Jeddak de Thark. 5 

comunități îşi aveau cartierul general în oraşul Thark, celelalte ocupaseră alte oraşe 
părăsite de-a lungul si de-a latul districtului revendicat de Tal Hajus. 

Ne făcusem intrarea în marea piață centrală pe la începutul după-amiezii şi 
nu remarcasem vreo manifestare de entuziasm cu ocazia acestei reveniri a 
expediției. Cei ce ajunseseră să se vadă cu această ocazie, pronunțau numele 
războinicului sau femeii respective în maniera lor obişnuită de salut, dar când se 
răspândise vestea că aduceau şi doi captivi, interesul spori considerabil, iar eu şi 
Dejah Thoris devenirăm repede centrul lor de interes. 

Imediat după sosire am fost repartizați în apartamentele noastre şi restul 
zilei am petrecut-o cu aranjatul în noile condiţii. Locuința mea era pe o stradă ce 
conducea spre piaţa centrală dinspre Sud, marea arteră pe care mărşăluisem de la 
intrarea în oraş. Era aşezată la capătul unui scuar şi întreaga clădire îmi aparținea. 
Aceeaşi arhitectură grandioasă, remarcată ca o caracteristică şi în oraşul Korad, era 
prezentă şi aici, dar la o scară mai mare şi mai bogată, dacă se poate face o 
asemenea comparație. Apartamentele mele ar fi fost potrivite pentru găzduirea celor 
mai mari împărați de pe Pământ, dar aceste creaturi ciudate nu apreciau decât 
dimensiunile clădirilor şi enormitatea camerelor; cu cât o clădire era mai mare, cu 
atât era mai râvnită. În acest sens, Tal Hajus ocupa ceea ce trebuie să fi fost o 
enormă clădire publică, cea mai impunătoare din oraş, deşi complet nepotrivită 
pentru locuit. A doua ca mărime fusese rezervată lui Lorquas Ptomel, următoarea 
jedului situat imediat sub el şi tot aşa, până la sfârşitul listei celor cinci jedi. 
Războinicii ocupau aceleaşi clădiri repartizate căpeteniilor din suita cărora făceau 
parte; dacă preferau, însă, puteau alege drept adăpost oricare dintre miile de clădiri 
nelocuite din propriul lor cartier, pentru că fiecărei comunități îi era repartizată o 
anumită zonă a oraşului. Alegerea clădirilor trebuia să se facă în raport cu aceste 
împărțiri, doar jedii făceau excepție pentru că ei trebuiau să locuiască în edificiile 
cu fronton din piața centrală. 

Până ce mi-am pus casa în ordine sau, mai degrabă, am crezut că am făcut- 
o, soarele se apropiase de asfințit, aşa că m-am grăbit s-o caut pe Sola şi cartierul 
său pentru că eram hotărât să-i vorbesc lui Dejah Thoris şi să încerc s-o conving de 
necesitatea unui fel de armistițiu până puteam găsi ceva care să o ajute să evadeze. 
Căutasem zadarnic până ce marele disc roşu al soarelui dispăruse în spatele 
orizontului şi abia atunci am zărit capul urât al lui Woola la una dintre ferestrele 
etajului al doilea al unei clădiri situate pe partea opusă a străzii unde se afla şi 
locuința mea, dar mult mai aproape de piaţă. 

Fără să mai aştept vreo altă invitaţie, am pătruns, pe sub arcada scării ce 
conducea la etajul doi, într-o cameră imensă ce da spre fațada clădirii şi am fost 
primit cu frenezie de Woola care se aruncase pur şi simplu peste mine, gata, gata să 
mă trântească la pământ. Bietul de el era atât de bucuros să mă vadă, încât îmi 
făcea impresia că vrea să mă devoreze, aşa cum mă privea cu fața lui dominată de 
gura despicată de la o ureche la alta care dezvelea cele trei rânduri de colţi într-un 
zâmbet de drăcuşor. 

Liniştindu-l cu vorbe de comandă şi mângâieri, am căutat-o din priviri, prin 
întunericul ce se apropia, pe Dejah Thoris, şi cum n-am zărit-o, i-am strigat 
numele. Răspunsul a venit ca un murmur din cel mai îndepărtat colț al 

apartamentului şi, după câteva mici salturi, eram lângă un vechi fotoliu din lemn 
gravat, unde am găsit-o cuibărită printre mătăsuri şi blănuri. În timp ce aşteptam 
să se ridice în picioare, mă privi drept în față şi spuse: 

— Ce doreşte tharkul Dotar Sojat de la Dejah Thoris, captiva sa? 

— Dejah Thoris, nu ştiu cum am reuşit să te supăr. Era mult prea departe 
de mine gândul de a răni sau ofensa tocmai pe cea pe care doream s-o protejez şi să 
o consolez. Crezi ce vrei, dar faptul de a-ţi cere să mă ajuţi să-ți aranjez evadarea, 
dacă acest lucru este posibil, nu este o rugăminte, ci o comandă. Când vei fi din 
nou în siguranţă la curtea tatălui tău, ai să procedezi cu mine cum vei voi, dar de 
acum înainte până în acea zi, eu îți sunt stăpânul căruia trebuie să i te supui şi pe 
care trebuie să-l ajuţi. 

M-a privit lung, afectată si am crezut că s-a mai înmuiat puţin. 

— Îţi înţeleg vorbele, Dotar Sojat, răspunse ea, dar pe tine nu te înțeleg. Eşti 
un amestec ciudat de copil şi bărbat, de brută si nobil. Sper doar să-ți pot citi 
inima. 

— Priveşte la picioarele tale, Dejah Thoris zace acolo unde ai părăsit-o în 
noaptea aceea la Korad, şi unde va bate neîncetat pentru tine până ce moartea o va 
linişti. 

Se apropie un pas si îşi întinse brațele într-un gest ciudat de căutare. 

— Ce vrei să spui, John Carter? şopti ea. Ce vrei să-mi cert? 

— Vreau să-ţi cer ceea ce mi-am promis mie însumi că n-am să-ți spun, cel 
puțin atâta timp cât vei mai rămâne captivă printre oamenii verzi, iar după 
atitudinea ta din ultimele douăzeci de zile, niciodată. Vreau să-ţi mărturisesc, Dejah 
Thoris, că mă angajez cu trup şi suflet în serviciul tău ca să lupt şi să mor pentru 
tine. Un singur lucru îţi cer în schimb, să nu faci niciun semn, fie de aprobare sau 
de respingere în fata vorbelor mele. Până când nu te vei afla în siguranţă printre ai 
tăi, orice sentimente ai avea față de mine nu trebuie îndulcite de gratitudine, pentru 
că tot ceea ce voi face pentru tine se va datora numai egoismului meu de a fi în 
preajma ta cât mai mult. 

— Îţi respect dorinţele, John Carter, pentru că înţeleg motivele care le-au dat 
naştere, şi îți accept serviciile la fel de bucuroasă cum mă voi supune autorităţii 
tale; cuvântul tău va fi lege. De două ori m-am înşelat în gândurile mele asupra ta 
şi din nou îţi cer iertare... 

Conversaţia aceasta precipitată fu întreruptă brusc de intrarea lui Sola ce 
părea foarte agitată, căci îşi pierduse obişnuitul ei calm şi stăpânirea de sine. 

— Oribila Sarkoja s-a înfățişat înaintea lui Tal Hajus, spuse ea pe 
nerăsuflate, şi din câte am auzit în piață, nu mai este nicio speranţă pentru 
niciunul dintre voi. 

— Ce spun? se interesă Dejah Thoris. 

— Că tu vei fi aruncată la caloţii (câini) sălbatici, în marea arenă, imediat ce 
hoardele se vor fi adunat pentru jocurile anuale. 

— Sola, am intervenit eu, tu eşti o tharkiană, dar le urăşti şi deteşti 
obiceiurile la fel de mult ca şi noi. Vrei să fii alături de noi într-un efort suprem de a 
scăpa? Sunt sigur că Dejah Thoris îți poate oferi găzduire şi protecție printre ai săi 
şi soarta nu-ți va fi mai rea printre ei decât ţi-a fost şi-ţi este aici. 

— Da, Sola, mă susținu entuziastă Dejah Thoris, vino cu noi. Vei trăi mai 
bine printre oamenii roşii din Helium decât eşti tratată aici şi îți promit nu numai 
găzduire printre noi, dar şi dragostea şi afecțiunea după care tânjeşte ființa ta şi 
care-ţi sunt refuzate de obiceiurile rasei tale. Vino cu noi, Sola; putem pleca şi fără 
tine, dar gândeşte-te ce soartă te aşteaptă dacă ei consideră că ne-ai ajutat să 
fugim. Ştiu că până şi această amenințare nu te va împiedica să ne ajuţi, dar te 
dorim alături, am vrea să vii cu noi într-un ținut al luminii şi bucuriei, printre 
oameni ce cunosc dragostea, simpatia şi recunoştinţa. Spune-mi că vrei, Sola; 
spune-mi că vei veni. 

— Marele canal ce duce la Helium este la mai puțin de optzeci de kilometri 
spre Sud, murmură ea mai mult pentru ea; un thoat rapid ar putea ajunge acolo în 
aproape trei ore; apoi până la Helium mai sunt 800 km., majoritatea drumului 
trecând prin regiuni foarte puţin populate. Vor afla şi ne vor urmări. Am putea să 
ne ascundem o vreme printre copacii uriaşi, dar şansele de a scăpa sunt, într- 
adevăr, mici. Ne vor urmări chiar până la porțile Heliumului şi vor lua multe vieţii 
cu fiecare pas; nu-i cunoaşteţi de ce sunt în stare. 

— Nu există o altă cale de a ajunge la Helium? am întrebat. N-ai putea să-mi 
desenezi o hartă aproximativă a ținuturilor pe care trebuie să le traversăm, Dejah 
Thoris? 

— Ba da, îmi răspunse şi, luând un diamant din păr, îmi desenă pe 
marmura pardoselii prima hartă a Barsoomului pe care o văzusem vreodată. Era 
împânzită în toate direcțiile de linii lungi şi drepte, uneori mergând paralel, alteori 
înaintând spre mari zone circulare. Liniile, explicase ea, reprezentau canalele, 
cercurile, oraşele, unul foarte departe în Nord-Vest fiind Helium. Erau şi altele mai 
aproape, dar spunea că se teme să intre în multe dintre ele pentru că nu aveau o 
atitudine prietenească față de Helium. 

În cele din urmă, după ce studiasem cu atenţie harta, în lumina lunii ce 
inunda camera în clipa aceea, am indicat un canal spre nord, ce părea că duce la 
Helium şi am întrebat 

— Ăsta nu străbate teritoriile tatălui tău? 

— Ba da, dar este la aproape 300 km. la Nord de noi; este canalul pe care l- 
am traversat în drumul nostru spre Thark. 

— Nu vor bănui că am ales acest canal îndepărtat, am răspuns şi de aceea 
cred că este cea mai bună cale pentru scăpare. 

Sola fusese de acord cu mine şi ne hotărâsem să părăsim Tharkul chiar în 
noaptea aceea, de fapt imediat ce aş fi reuşit să-mi găsesc şi să-mi înham thoatii. 
Sola avea să călărească pe unul dintre ei, iar eu şi Dejah Thoris pe celălalt, fiecare 
dintre noi urmând să care suficientă hrană şi lichide pentru a ne ajunge cel puțin 
două zile, de vreme ce animalele nu puteau fi zorite mai mult pe o distanță atât de 
lungă. 

I-am indicat lui Sola să plece împreună cu Dejah Thoris, pe străzi mai puţin 
frecventate, până la granița de Sud a oraşului de unde urma să le iau eu cu toații 
mei, cât mai repede posibil. Apoi, lăsându-le să adune atâta mâncare, mătase şi 
blănuri i se păreau necesare, m-am strecurat spre partea din spate a primului etaj, 

am intrat în curtea interioară, unde animalele noastre se foiau fără-ncetare, ca şi 
cum acesta ar fi fost obiceiul înainte de a se linişti peste noapte. 

La umbra clădirilor, adăpostite de lumina lunilor marțiene, se frământau 
marile turme de thoațţi şi zitidari, ultimii slobozind răgete guturale, primii mugind 
din când în când, ceea ce arăta starea de permanentă furie în care-şi duceau 
existența. Dată fiind absența oamenilor erau mai liniştite, dar în momentul în care 
îmi adulmecaseră prezența, îşi pierdură calmul din nou, iar zgomotul pe care-l 
făceau de obicei crescu în intensitate. Era foarte riscant să intri în padocul acestor 
thoațţi, singur şi în plină noapte, mai întâi că neliniştea lor sporită ar fi putut alerta 
războinicii din împrejurimi, apoi, pentru că şi din cel mai neînsemnat motiv, dacă 
nu fără motiv, vreunul din animale s-ar fi putut arunca asupra mea. 

Neavând nici cel mai mic interes să le trezesc furia, mai ales într-o noapte ca 
asta, când totul depindea de arta de a păstra un secret şi de rapiditatea mişcării, 
am urmat umbra clădirilor, pregătit ca la cel mai mic pericol să sar la adăpostul 
celei mai apropiate intrări sau ferestre. Astfel, am ajuns în linişte până la marile 
porți ce dădeau în strada din spatele curții interioare şi, în timp ce mă îndreptam 
spre ele, mi-am chemat aproape în şoaptă cele două animale. Nu pot spune cât de 
mult i-am mulțumit providenţei, care-mi dăduse înțelepciunea de a câştiga 
dragostea şi încrederea acestor animale stupide, văzând cum dinspre colțul opus al 
curții îşi fac loc spre mine prin masa imensă de carne vie si mişcătoare. 

Se apropiaseră şi îşi frecau boturile de corpul meu în aşteptarea bucățţilor de 
hrană cu care le obişnuisem ca recompensă. Am deschis porţile şi le-am ordonat 
celor două animale să iasă, apoi, strecurându-mă şi eu după ele, am închis la loc. 
Nu le-am încălecat acolo, ci le-am condus cât am putut mai în linişte, la umbra 
clădirilor şi pe străzi lăturalnice, până la locul unde mă înțelesesem să le întâlnesc 
pe Sola şi Dejah Thoris. Asemenea unor stafii, ne-am strecurat pe străzile tăcute şi 
numai când ne apropiasem de marginea oraşului, m-am mai relaxat puţin. Eram 
convins că Sola şi Dejah Thoris nu vor avea dificultăți să ajungă nevăzute la 
punctul nostru de întâlnire, dar nu şi în ceea ce mă privea, de vreme ce nu era un 
lucru obişnuit pentru un războinic să părăsească un oraş după căderea 
întunericului; nu avea unde să se ducă decât într-o călătorie lungă. 

Ajunsesem în siguranţă la punctul de întâlnire şi, cum Sola şi Dejah Thoris 
nu erau acolo, mi-am condus animalele în holul de intrare al unei clădiri 
impunătoare. Presupunând că una sau alta dintre celelalte femei din anturajul lor 
veniseră să-i vorbească lui Sola, amânându-i astfel plecarea, n-am intrat la bănuieli 
decât după ce se scursese aproape o oră şi nu aveam niciun semn de la ele; după o 
altă jumătate de oră, am devenit cu adevărat neliniştit. Apoi liniştea nopţii fu spartă 
de apropierea unui grup care, după zgomotul pe care-l făceau, numai fugari 
furişându-se spre libertate nu păreau să fie. Curând ajunse în dreptul meu şi, din 
umbra întrării în care mă refugiasem, am zărit câțiva războinici călare, iar frânturile 
de cuvinte pe care le-am auzit mi-au înghețat inima de spaimă. 

— Probabil c-au aranjat să se întâlnească în afara oraşului şi deci a fost tot 
ce-am auzit când au trecut prin dreptul meu, dar îmi era de ajuns. 

Planul nostru fusese descoperit, iar şansa de a mai scăpa acum devenise 
extrem de redusă. Speranța mea era să mă pot întoarce în siguranță până la 

cartierul lui Dejah Thoris pentru a afla ceva de soarta ei, dar cum să fac asta cu cei 
doi monştri pe capul meu, mai ales acum când, probabil, tot oraşul ştia de 
încercarea mea. 

Brusc îmi venise o idee şi bazându-mă pe felul în care erau construite aceste 
clădiri ale vechilor oraşe marțiene, fiecare cvartal închizând la mijloc o curte 
interioară, mi-am croit drum prin camerele întunecoase chemându-mi animalele 
după mine. Uneori aveau greutăți în a trece peste vreun prag, dar cum clădirile ce 
dădeau spre piața centrală erau toate proiectate la o scară magnifică, fuseseră în 
stare să le străbată şi să ajungem în cele din urmă în curtea interioară, unde am 
găsit ceea ce mă aşteptam, covorul vegetal obişnuit, asemănător muşchiului, ce le 
putea oferi hrană până reuşeam să le duc din nou de unde le luasem. Eram convins 
că nu ar fi fost mai liniştite şi mai mulțumite în altă parte şi că şansa de a fi 
descoperiți acolo era extrem de redusă, oamenii verzi evitând asemenea locuri din 
pricina unicului lucru de care le era teamă cu adevărat — marile maimuțe albe de 
pe Barsoom. 

Dezlegându-le şeile, le-am ascuns în spatele uşilor prin care intrasem în 
această curte interioară, apoi, părăsindu-le acolo, am traversat curtea spre 
frontonul interior al clădirii, iar de acolo până la strada din fața acesteia. Am 
aşteptat în prag până ce m-am asigurat că nimeni nu se apropie, am traversat-o 
rapid şi, prin prima poartă de pe latura opusă, am intrat în altă curte interioară. 
Astfel am străbătut curte după curte cu şanse mici de a fi descoperit numai atunci 
când traversam străzile şi am ajuns în siguranță în curtea din spatele clădirii lui 
Dejah Thoris. 

Evident, acolo am găsit animalele războinicilor care erau cazați în clădirile 
adiacente, dar şi războinicii însăşi, după cum mă şi aşteptasem,; din fericire aveam, 
însă, şi o altă metodă de a pătrunde la etajul superior unde aş fi putut s-o găsesc pe 
Dejah Thoris. După o scurtă apreciere a clădirii pe care o ocupa, deoarece n-o mai 
văzusem dinspre curtea inferioară, mi-am folosit puterea şi agilitatea sărind la al 
doilea nivel prin ceea ce credeam că este fereastra din spate a apartamentelor sale. 
M-am îndreptat spre partea frontală a clădiri şi, numai când era gata să intru în 
apartamentul său, mi-am dat seama, după voci, că este ocupat. 

Nu m-am repezit orbeşte înăuntru ci am aşteptat să aud dacă era vorba de 
Dejah Thoris şi puteam să mă aventurez în siguranță. Mi-am dat seama imediat cât 
de norocos fusesem să iau asemenea precauții, pentru că vorbele de bărbaţi pe care 
le auzeam erau joase şi guturale, iar înțelesul lor îmi oferise un avertisment 
salvator. Cel ce vorbea era o căpetenie ce dădea ordine războinicilor săi. 

— lar când se va întoarce în această cameră, spunea el, aşa cum, cu 
siguranță, că se va întâmpla când va vedea că nu s-au întâlnit la marginea oraşului, 
voi patru vă repeziți pe el şi-l dezarmațţi. Va fi nevoie de forța voastră reunită pentru 
acest lucru, dacă sunt corecte rapoartele cu care s-au întors de la Korad. După ce îl 
legaţi bine, aduceţi-l în beciul de sub cartierul Jedacului şi puneţi-l în lanţuri sigure 
pentru ca să-l poată vizita în voie Tal Hajus. Nu-i permiteți să vorbească cu nimeni 
şi nici altora să intre în acest apartament înainte de a sosi el. Nu este niciun pericol 
ca fata să se întoarcă pentru că de acum este în siguranță în mâinile lui Tal Hajus 
şi e posibil ca doar strămoşii ei să mai aibă milă de ea; măreața Sarkoja şi-a făcut 

din nou datoria. Eu plec, dar să ştiţi că, dacă nu reuşiţi să-l capturați când o să 
vină, cadavrele voastre vor ajunge în apele reci ale lui Iss. 

17. COSTISITOAREA RECUCERIRE A CAPTURII 


După ce termină de vorbit, se îndreptă să părăsească apartamentul prin uşa 
la care nu mai aveam ce să ascult. Auzisem destule pentru a-mi umple sufletul de 
groază şi, strecurându-mă tiptil, m-am retras în curtea de unde venisem. Îmi 
reformulasem pe loc planul de acţiune şi, străbătând scuarul şi strada alăturată, 
am ajuns în curtea interioară a lui Tal Hajus. 

Apartamentele strălucitor luminate de la primul etaj îmi arătau unde să 
caut, aşa că m-am apropiat de fereastră şi am privit înăuntru. Am descoperit rapid 
că apropierea nu-mi va fi uşoară, aşa cum sperasem, pentru că aceste camere ce 
dădeau în curtea interioară erau ocupate de femei şi războinici. Am privit atunci 
spre etajele superioare şi am descoperit că, aparent, cel de-al treilea era nelocuit 
aşa că m-am hotărât să-mi fac intrarea în clădire prin punctul acesta. Nu-mi 
trebuise decât o clipă pentru ca să ajung la ferestrele de deasupra şi să mă strecor 
la adăpostul camerelor neluminate de acolo. 

Din fericire, camera pe care o alesesem era nelocuită şi, strecurându-se în 
coridorul alăturat, am zărit o lumină în apartamentele din față. Ajungând la ceea ce 
părea o intrare, am descoperit că, de fapt, era o deschidere într-o imensă cameră 
interioară ce se ridica de la parterul aflat la două etaje sub mine, spre acoperişul 
sub formă de dom al clădirii, foarte sus deasupra capului meu. Pardoseala acestui 
imens hol circular era ticsită cu femei, războinici şi căpetenii, iar pe o platformă 
ridicată la marginea ei se lăfăia cea mai hidoasă bestie pe care-mi căzuse vreodată 
privirea. Avea toate trăsăturile teribile ale unui războinic verde marțian, răceală, 
duritate, cruzime, dar accentuate şi degenerate de pasiunea animală la care se 
dedase prea mulți ani. Nu întâlneai nici cea mai mică urma de mândrie sau 
demnitate pe chipul acela bestial, iar masa lui enormă se răspândise pe platformă, 
asemeni unei uriaşe caracatițe, cele şase membre ale sale accentuând similitudinea 
într-o manieră extrem de oribilă. 

Dar ceea ce-mi înghețase sângele în vine era imaginea lui Dejah Thoris şi a 
lui Sola, stând în picioare în faţa lui, dar şi privirile perverse cu care uriaşii săi ochi 
bulbucaţi sorbeau figura ei frumoasă. Vorbea, dar nu auzeam ce spune şi nici 
răspunsurile lui grohăite. Stătea în fața lui cu capul semeț ridicat şi, chiar de la 
distanța la care mă aflam puteam să disting pe figura ei disprețul şi dezgustul, 
atunci când îşi lăsase privirea semeaţă să-l înfrunte fără pic de teamă. Se dovedea, 
într-adevăr, fiica mândră a celor o mie de Jeddaki, cu fiecare centimetru din 
prețiosul şi adorabilul său trup, atât de mic şi de fragil în comparație cu masivitatea 
războinicilor ce o înconjurau, dar pe care îi reducea la insignifianță prin măreția ei; 
era cea mai puternică figură printre ei şi sunt convins că simțeau cu toţii acest 
lucru. 

În cele din urmă, Tal Hajus făcu un semn să fie lăsat singur cu prizonierii. 
Treptat, căpeteniile, războinicii şi femeile se topiră în umbrele camerelor alăturate, 
iar Dejah Thoris şi Sola rămaseră singure în fața marelui Jeddak de Tharks. O 
singură căpetenie ezitase înainte de a pleca; îl văzusem stând singur în spatele unei 
colonade imense, jucându-şi nervos degetele pe mânerul spadei sale enorme, iar 

ochii săi cruzi îl ţinteau cu o ură implacabilă pe Tal Hajus. Era Yars Tarkas şi îi 
puteam citi gândurile ce-i întipăriseră pe figură dezgustul, ca pe o carte deschisă. 
Se gândea la cealaltă femeie ce stătuse cu patruzeci de ani în urmă în fața aceleiaşi 
bestii şi, dacă aş fi putut să-i şoptesc ceva la ureche în acele clipe, domnia lui Tal 
Hajus ar fi luat sfârşit; în cele din urmă părăsise sala fără să ştie că-şi lasă propria 
fiică la cheremul creaturii pe care o ura atât de mult. 

Tal Hajus se ridică în picioare şi, pentru că-i anticipasem cu groază 
intenţiile, m-am grăbit spre calea de acces ce ducea şerpuitor la etajele inferioare. 
Pe drum n-am întâlnit pe nimeni, astfel că am ajuns în sala principală fără să mă 
observe cineva şi m-am ascuns după aceeaşi coloană pe care Tars Tarkas abia o 
părăsise. Când ajunsesem acolo Tal Hajus tocmai vorbea. 

— Prinţesă de Helium, aş putea scoate o sumă frumuşică de la ai tăi dacă 
te-aş înapoia nevătămată, dar asta n-ar valora nici a mia parte din plăcerea de a-ţi 
vedea frumosul chip cum se mistuie în chinurile torturii; a fost stabilit de mult ceea 
ce-ţi promit acum, zece zile de plăcere nu vor fi îndeajuns pentru a-ți arăta 
dragostea ce o port rasei tale. Teroarea morţii tale va bântui visele oamenilor roşii 
de-a lungul secolelor ce vin; vor tremura în umbra nopților în timp ce părinții le vor 
povesti cumplita răzbunare a oamenilor verzi, puterea, ura şi cruzimea lui Tal 
Hajus. Dar înaintea torturilor va trebui să fii a mea nu mai mult de o oră şi vestea 
aceasta va ajunge la Tardos Mors, Jeddak de Helium, bunicul tău, pentru a se 
tăvăli pe pământ în agonia disperării. Mâine vor începe torturile, dar în noaptea 
aceasta îți va dezvălui arta sa, Tal Hajus; vino! 

Coborâse de pe podium şi o cuprinse brutal de braț, dar abia o atinsese că 
am şi sărit între ei. Ţineam în dreapta sabia scurtă şi aş fi putut-o înfige în inima 
putredă, înainte de a-şi da seama că este atacat, dar în momentul în care îmi 
ridicam brațul m-am gândit la Tars Tarkas şi cum, în ciuda furiei şi urii ce o 
acumulasem, nu puteam să-i fur plăcerea momentului pentru care trăise şi sperase 
în toți anii aceştia grei, aşa că i-am repezit o lovitura sănătoasa de pumn sub 
bărbie. Fără zgomot, s-a prăbuşit la pământ ca şi mort. 

În aceeaşi linişte mormântală am luat-o de mână pe Dejah Thoris şi, 
făcându-i lui Sola semn să ne urmeze, ne-am grăbit tiptil spre etajul superior. Tot 
nevăzuți am ajuns la una dintre ferestrele din spate unde, cu ajutorul curelelor şi 
legăturilor de la harnaşamentul personal, am coborât-o în curte întâi pe Sola, apoi 
pe Dejah Thoris. Am sărit şi eu uşor şi le-am condus rapid în jurul curții, ascunşi 
de umbra clădirilor, apoi pe traseul pe care tocmai venisem din zona aceea 
îndepărtată a oraşului. 

Odată ajunşi la thoaţii mei, în curtea interioară în care îi lăsasem, i-am 
înşeuat şi ne-am grăbit să ajungem spre strada din spate. Urcând-o pe Sola pe unul 
dintre ei iar pe Dejah Thoris în spatele meu, pe celălalt, am părăsit oraşul Thark 
printre dealurile din Sud. 

În loc să înconjurăm oraşul spre Nord-Vest şi să ne îndreptăm spre cel mai 
apropiat canal ce se afla atât de aproape de noi, ne-am îndreptat spre Nord-Est prin 
câmpia de muşchi la capătul căreia, după aproape 350 km. lungi şi obositori, se 
găsea o altă arteră principală ce ducea la Helium. 

N-am scos nicio vorbă până ce nu ne-am îndepărtat bine de oraş; auzeam 
doar suspinele liniştite ale lui Dejah Thoris, care se ţinea strâns de mirie şi îşi 
rezemase capul său frumos pe umărul meu. 

— Dacă o să reuşim, căpetenia mea dragă, datoria Heliumului va fi mai 
mare decât ar putea vreodată să-ți plătească, iar dacă nu reuşim, continuă ea, 
datoria nu va fi mai mică, deşi Helium nu va şti niciodată că tu ai încercat să 
salvezi ultimul lor vlăstar de la o soartă mai rea decât moartea. 

Nu i-am răspuns, în schimb, i-am apăsat uşor, ca s-o liniştesc, degetele atât 
de delicate, pe care le îndrăgisem atât de mult. Le-am apăsat pe locul unde se 
țineau strâns de mine şi am continuat să mergem aşa, în tăcere, peste muşchiul 
luminat de lună, fiecare cu gândurile lui. În ceea ce mă privea, nu puteam decât să 
mă bucur că încercasem; având trupul cald al lui Dejah lipit de al meu, cu toate 
pericolele care ne pândeau, inima îmi cânta de bucurie ca şi cum am fi intrat deja 
pe porțile Heliumului. 

Clanurile noastre anterioare fuseseră atât de brutal depăşite încât acum ne 
găseam fără hrană şi apă şi numai eu eram înarmat. De aceea ne zoream animalele 
cu o viteză care ar fi putut să le revolte înainte de a vedea terminată prima etapă a 
călătoriei noastre. Am călărit toată noaptea si toată ziua următoare, cu foarte scurte 
popasuri. În a doua noapte, atât noi cât şi animalele eram complet epuizați aşa că 
ne-am întins pe muşchi şi am dormit cinci sau şase ore şi numai după aceea ne-am 
continuat călătoria. Am călătorit toată ziua următoare şi când, la sfârşitul ei, n-am 
zărit în depărtare pomi, semnul marilor canale oriunde pe Barsoom, groaznicul 
adevăr ne-a copleşit. Ne rătăcisem. 

Evident, ne învârteam în cerc, dar în care sens era greu de spus, chiar dacă 
avusesem deasupra noastră — drept călăuze — ziua, soarele şi noaptea, cele două 
luni şi stelele. Oricum nu se zărea nicăieri niciun canal şi cu toţii eram doborâți de 
foame, de sete şi de oboseală. Departe, la orizont şi puţin la dreapta, se distingeau 
vag primele coline ale unor munți joşi. Ne-am hotărât să încercăm să ajungem 
acolo, în speranța că de pe unul din vârfurile sale am putea zări canalul pierdut. 
Noaptea căzuse peste noi înainte de a ne atinge țelul şi, aproape leşinaţi de oboseală 
şi slăbiciune, ne-am întins să dormim. 

Am fost trezit dimineața devreme de un corp masiv ce se împingea în mine 
şi, deschizând brusc ochii, am dat de fericitul Woola cuibărit alături; bruta 
credincioasă ne urmărise de-a lungul câmpiei pe care nu lăsasem urme, pentru a 
ne împărtăşi soarta, oricare ar fi fost ea. I-am îmbrățişat gâtul, mi-am lipit obrazul 
de al lui şi nu-mi este ruşine că am făcut-o sau că ochii mi s-au umezit de lacrimi, 
gândindu-mă la dragostea ce mi-o purta. Puțin după aceea se treziseră şi Dejah 
Thoris şi Sola şi ne hotărârăm să pornim imediat pentru a ajunge cât mai repede la 
poalele dealurilor. 

Abia parcursesem un kilometru când am remarcat că thoatul meu începuse 
să se poticnească şi să se clatine într-un mod extrem de jalnic, deşi încetasem să-i 
forțăm peste ritmul normal încă din vremea prânzului zilei care trecuse. Brusc, se 
înclină pe o parte şi se prăbuşi violent la pământ. Eu şi Dejah Thoris am fost 
aruncați cât colo pe muşchiul moale şi nu ne-am ales nici măcar cu o zgârietură, 
dar biata creatură era într-o condiție mizerabilă, nici măcar nu se mai putea ridica, 

chiar şi uşurat de greutatea noastră. Sola îmi spusese că, fără-ndoială, avea să-şi 
revină datorită răcorii şi odihnei de peste noapte, aşa că m-am hotărât să nu-l ucid, 
cum aveam intenția, pentru că mi se părea o cruzime să-l părăsim singur acolo să 
moară de foame şi sete. Eliberându-i din harnaşamentul pe care l-am aşezat alături 
de el, l-am lăsat în voia soartei şi ne-am continuat drumul cum am putut mai bine 
doar cu un singur thoat. Eu şi Sola mergeam pe jos în timp ce Dehaj Jhoris călare, 
dar mai mult împotriva dorinţei ei. În acest fel abia dacă mai parcursesem vreo doi 
kilometri, spre dealurile unde speram să ajungem, când Dejah Thoris, datorită 
poziției avantajoase pe care-o avea pe spinarea thoatului, ne avertiză că văzuse o 
mare armată de oameni călare ce se strecura printre dealuri, la mai puțin de câțiva 
kilometri distanță. Am privit împreună cu Solă în direcția indicată şi, într-adevăr, 
deşi erau cu greu vizibili din pricina depărtării, totuşi, se zăreau câteva sute de 
războinici călare. Păreau că se îndreaptă spre Sud-Vest, ceea ce însemna că aveau 
să se îndepărteze de noi. 

Fără-ndoială era vorba de războinicii tharkieni, trimişi să ne captureze şi 
răsuflarăm uşurați când am remarcat că se îndreaptă într-o poziție opusă. Am tras- 
o repede pe Dejah Thoris de pe thoat şi i-am comandat animalului să se culce la 
pământ, iar noi trei îi urmarăm imediat exemplul pentru a expune vederii şi 
eventual atenţiei războinicilor o parte cât mai mică din noi. Îi urmărisem cu privirea 
cum se scurg prin dreptul trecătoarei pentru a dispare aproape imediat după o 
movilă prietenoasă — chiar providențţială aş putea spune, de vreme ce, dacă ar fi 
fost la vedere mai mult timp, şansele de a nu fi descoperiţi ar fi scăzut vertiginos. 
Când ultimul dintre războinici ajunse în deschiderea trecătoarei, se opri pentru o 
clipă şi, spre consternarea noastră, îşi duse la ochi mica, dar puternica lunetă de 
câmp şi cercetă cu atenţie fundul de mare în toate direcţiile. Evident, era vorba de o 
căpetenie, pentru că, în anumite formaţii de marş ale oamenilor verzi, se obişnuia 
ca ei să meargă la urmă. În timp ce luneta se îndrepta spre noi, mi se tăie respiraţia 
şi stropi de sudoare rece îmi acoperiră corpul. Ajuns cu cercetatul exact pe direcția 
noastră, se opri. Tensiunea nervilor depăşise limita de rupere şi mă-ndoiesc că 
cineva a putut să respire cât ne-am aflat în atenţia lunetei. După o vreme, luneta 
dispăru şi l-am văzut dând o comandă războinicilor ce defilaseră adineaori prin fața 
noastră. Nu-i aşteptase să i se alăture, ci se năpustise spre noi în goana nebună a 
thoatului său. 

Îmi mai rămăsese o şansă minoră şi trebuia s-o folosesc rapid. Mi-am dus, 
deci, ciudata puşcă marțiană la umăr, am expirat şi am apăsat butonul ce controla 
trăgaciul, s-a auzit o explozie ascuţită, semn că proiectilul îşi atinsese ţinta şi 
căpetenia furioasă căzu de pe animalul ce alerga de mânca pământul. 

Am sărit în picioare şi am zorit şi thoatul să facă acelaşi lucru apoi i-am 
cerut lui Sola să o ia pe Dejah Thoris călare şi să încerce să ajungă la dealuri 
înainte de apariţia războinicilor verzi. Îmi dădeam seama că în ravinele şi văile de 
acolo puteau găsi un adăpost temporar şi chiar dacă mureau acolo de foame sau 
sete, ar fi fost mai bine decât să cadă în ghearele tharkienilor. Le-am dat aproape 
forțat cele două revolvere ale mele ca pe un neînsemnat mijloc de protecție şi poate 
ca pe un ultim resort de a scăpa de moartea oribilă, dacă ar fi fost capturate din 

nou. Apoi am ridicat-o pe Dejah Thoris în braţe şi am aşezat-o pe thoat, în spatele 
lui Sola, care deja urcase la comanda mea. 

— La revedere, prințesa mea, am şoptit, o să ne întâlnim în Helium, ai să 
vezi. Am scăpat eu şi din încercări mai grele, am încheiat, încercând să zâmbesc 
când mințeam. 

— Cum, strigă ea, nu vii cu noi? 

— Cum aş putea, Dejah Thoris? Cineva trebuie să-i țină în loc pentru o 
vreme şi pot să le scap mai uşor decât dacă am fi toţi trei împreună. 

Sări vioaie de pe thoat şi, încolăcindu-şi braţele dragi în jurul gâtului meu, 
se întoarse spre Sola şi spuse solemn. 

— Fugi, Sola. Dejah Thoris rămâne să moară cu bărbatul pe care-l iubeşte. 

Acele cuvinte mi-au rămas gravate în inimă şi, vai, cât de bucuros aş mai 
muri de o mie de ori numai să pot să le mai aud o dată, pentru că atunci n-am 
putut să rămân mai mult de o clipă în dulcea ei îmbrățişare. Sărutând-o pentru 
prima oară, am luat-o din nou în braţe şi am depus-o la locul ei, în spatele lui Sola 
şi comandându-i acesteia să o ţină forțat acolo, pe un ton ce nu mai lăsa loc 
şovăielii, am lovit thoatul peste coapse, şi le-am văzut îndepărtându-se, în timp ce 
Dejah Thoris încerca să se elibereze din strânsoarea Solei. Când mi-am întors 
privirile, am zărit deja războinicii verzi apărând de după movilă în căutarea 
căpeteniei lor. În clipa următoare l-au zărit mai întâi pe el, apoi pe mine, dar abia 
dacă apucaseră să facă acest lucru că am şi început focul din poziția culcat pe 
burtă. Aveam o sută de gloanţe în magazia puștii şi alte o sută în centură aşa că am 
menținut tirul până ce toți războinicii ce-şi făcuseră apariția de după movilă erau fie 
morți fie se retrăgeau la adăpostul acesteia. 

Din păcate, pauza a fost de scurtă durată, pentru că foarte curând întreaga 
armată, numărând aproape o mie de oameni, şi-a făcut apariția într-un galop 
nebun în direcția mea. Am tras până am terminat muniția, apoi, dându-mi seama 
dintr-o privire că Dejah Thoris şi Sola dispăruseră pe după coline, mi-am aruncat 
arma inutilă şi m-am retras în direcția opusă celei pe care o apucaseră ele. Dacă 
acei marțienii nu avuseseră prilejul să asiste la un spectacol de sărituri, ei bine, el 
le-a fost oferit acelor războinici uimiți, în acea zi de mult apusă, gratuit, pentru că, 
în timp ce îi conduceam cât mai departe de Dejah Thoris, îi tineam ocupați cu 
prinderea mea. Galopaseră sălbatic după mine până ce, alunecându-mi piciorul pe 
o bucată de cuarț, m-am dezechilibrat şi m-am rostogolit pe pământul acoperit de 
muşchi. Când am reuşit să mă ridic, deja mă ajunseseră, şi deşi îmi scosesem 
spada lungă cu intenţia de a-mi vinde cât mai scump pielea, n-am reuşit să mai fac 
nimic. Am cedat sub loviturile lor, ce cădeau ca o ploaie torențială; mai întâi am 
amețit, apoi totul s-a întunecat în jurul meu, pentru ca apoi să alunec printre ei în 
uitare. 

18. PRIZONIER ÎN WARHOOM 


Probabil trecuseră câteva ore până mi-am venit în simțiri şi îmi amintesc 
destul de bine sentimentul de surpriză totală pe care l-am încercat atunci când am 
înțeles că nu eram mort. 

Stăteam întins pe un maldăr de lenjerie pentru dormit din mătase şi blănuri, 
în colțul unui camere mici în care mai erau câțiva războinici, şi aplecată asupra 
mea, zăream o femeie bătrână şi urâtă. 

În momentul în care am deschis ochii, s-a întors spre unul dintre războinici 
şi a spus: 

— Va trăi, O Jed. 

— Asta e bine, răspunse cel căruia i se adresase, ridicându-se şi apropiindu- 
se de locul unde mă aflam; ne va oferi un spectacol pe cinste cu prilejul marilor 
jocuri. Când ochii mi se opriră pe el, mi-am dat seama că nu era Thark pentru că 
ornamentele şi metalul nu aparțineau hoardei sale. Era un exemplar imens, cu 
semne profunde pe față şi pe piept, un colț rupt şi o ureche lipsă. 

De piept avea atârnate două cranii omeneşti şi atârnate de acestea un 
număr de mâini umane uscate. 

Referința lui la marile jocuri, despre care auzisem atâtea cât timp fusesem 
printre Tharki, mă convinse că, de fapt, picasem din purgatoriu în iad. 

După un alt schimb de cuvinte cu femeia, în care aceasta îl asigură că acum 
eram în stare să călătoresc, Jedul ordonă să încălecăm şi să pornim în urma 
coloanei principale de războinici. 

Am fost legat strâns pe spinarea unui thoat atât de sălbatic şi de puţin 
dresat cum nu mai văzusem, având pe ambele laturi câte un războinic călare care 
să-l împiedice să o ia la fugă, şi am călărit continuu, în ritm alert, pe urmele 
coloanei. Rănile nu-mi pricinuiau prea multe dureri, atât de minunate şi cu efect 
rapid se dovedesc alifiile şi injecţiile unei femei ce-şi exercită astfel puterea 
terapeutică, atât de iscusite în tratamentul şi bandajarea rănilor. 

Chiar înainte de căderea nopții, ajunsesem corpul principal de trupe, care 
abia se oprise pentru un popas. Am fost dus imediat înaintea conducătorului ce se 
dovedi a fi Jeddakul hoardei Warhoom. 

Asemeni Jedului care mă adusese, era puternic însemnat de cicatrice şi la 
fel de ornat, având peste piept o banderolă de care atârnau cranii şi mâini uscate de 
oameni, ceea ce, probabil, era un semn de distincţie al marilor căpetenii ale 
warhoonilor, dar, totodată, indica şi teribila lor ferocitate care o depăşeşte, de 
departe, până şi pe cea a tharkienilor. 

Jeddakul Bar Comas, relativ mai tânăr, era obiectul unei invidii feroce din 
partea locotenentului său mai în vârstă, Dak Kova, Jedul care mă capturase, şi n- 
am putut să nu remarc eforturile aproape studiate pe care le făcea să-şi înfrunte 
superiorul. 

Omisese, aşadar, complet salutul oficial în prezența unui Jeddak şi, în timp 
ce mă împingea brutal în fața acestuia, exclamă pe un ton jos şi ameninţător. 

— Am adus o creatură ciudată ce purta metalul unui Thark şi care o să-mi 
facă plăcerea să lupte cu un thoat sălbatic la marile jocuri. 

— Va muri sigur, după cum îl consideră de nepotrivit, Bar Comas, Jeddacul 
tău, răspunse el cu emfază şi demnitate. 

— Nepotrivit?, strigă Dak Kova. Pe mâinile moarte de la pieptul meu dar, Bar 
Comas, trebuie să moară. Nicio slăbiciune sentimentală din partea ta nu-l va salva. 
Vai, de ce a trebuit ca aceşti Warhooni să nu fie conduşi de un adevărat Jeddak, ci 
de unul cu inima moale ca apa şi căruia până şi bătrânul Dak Kova ar fi în stare să- 
i smulgă metalul cu mâinile goale. 

Bar Comas îşi privi pentru o clipă căpetenia obraznică şi nesupusă, cu un 
aer de resemnare trufaşă şi o ură curajoasă şi, fără să scoată vreo armă, sau să 
strige ceva, se repezi la gâtul defăimătorului. 

Nu mi se mai întâmplase până atunci să văd doi marțieni verzi luptându-se 
doar cu mâinile goale, iar exhibarea ferocității naturale ce urmase se dovedi atât de 
înspăimântătoare, încât chiar şi cele mai bolnave minţi nu şi-ar fi imaginat-o. Îşi 
sfâşiaseră reciproc ochii şi urechile cu ghearele şi îşi împlântaseră colții strălucitori 
până ce se făcuseră amândoi fărâme, din cap până-n picioare. 

Se părea că Bar Comas era într-un uşor avantaj, fiind mai puternic, mai 
rapid şi mai inteligent. Lupta se apropia de final şi numai lovitura de grație întârzia 
când Bar Comas alunecă dintr-un clenci. Fu momentul oportun pentru ca Dak 
Kova să se arunce peste adversar, să-i împlânte singurul colț în vintre şi, cu un 
ultim efort să sfâşie tânărul Jeddak, de-a lungul corpului, până sub fălci. 
Victoriosul şi învinsul se rostogoliră epuizați şi fără vlagă pe muşchiul gălbui, 
amândoi transformați într-o masă informă de carne sfâşiată şi sângerândă. 

Bar Comas murise şi poate numai eforturile herculeene din partea femeilor 
lui Dak Kova îl salvaseră pe acesta din urmă de la soarta pe care o merita. Trei zile 
mai târziu, mersese fără ajutor la cadavrul lui Bar Comas care, potrivit tradiției, nu 
fusese mişcat din locul în care căzuse şi aşezându-şi piciorul pe gâtul primului 
conducător, îşi asumă rolul de Jeddak de Warhoom. 

Mâinile şi capul Jeddakului mort au fost tăiate pentru a completa 
ornamentele câştigătorului şi numai după aceea femeia lui a avut voie să incinereze 
ce mai rămăsese din trup, ceremonie însoțită de un râs teribil şi sălbatic. 

Rănile lui Dak Kova întârziaseră într-atât marşul, încât se hotărâseră să 
amâne expediţia, care avea drept scop un raid asupra unei mici comunități 
tharkiene, ca represalii pentru că le distruseseră incubatorul, până după marile 
jocuri, şi împreună cu cei aproape zece mii de războinici ne înapoiarăm la 
Warhoom. 

Introducerea mea printre aceste creaturi crude şi sănătoase a fost un fel de 
preambul la scenele la care am fost nevoit să asist aproape zilnic, cât timp am 
rămas printre ei. Formau o hoardă mai mică decât cea a tharkienilor, dar erau mult 
mai feroci. Nu trecea o zi fără ca doi din comunitatea războinicilor Warhoom să nu 
se întâlnească într-o luptă ucigătoare. Numai într-o singură zi numărasem nu mai 
puţin de opt dueluri mortale. 

Ajunsesem în oraşul Warhoom după aproape trei zile de marş pentru ca 
imediat să fiu aruncat într-o temniţă şi legat bine cu lanțuri de pereți şi de podea. 

Mâncarea mi se aducea la intervale de timp, dar, din cauza întunericului profund ce 
domnea în acel loc, nu mi-am dat sema dacă am rămas acolo zile, săptămâni sau 
luni. Era cea mai oribilă experienţă din întreaga mea viaţă şi faptul că mintea nu-mi 
cedase terorii acelei bezne profunde, reprezintă şi astăzi un miracol. Locul era 
infestat de ființe târâtoare ce mişunau, corpuri sinuoase şi reci treceau peste mine 
când zăceam întins la pământ, iar din când în când, zărisem străfulgerarea unor 
ochi răi fixându-mă cu oribile şi cumplite intenţii. Niciun sunet nu ajungea acolo 
din lumea de deasupra, niciun cuvânt nu scotea temnicerul care îmi aducea 
mâncarea şi pe care la început, îl bombardasem cu o mulțime de întrebări. 

Până la urmă, toată ura şi scârba pricinuite de aceste creaturi, ce mă 
împinseseră într-un loc atât de îngrozitor, se concentraseră în mintea mea, 
împotriva acestui unic emisar al hoardei warhoonilor. 

Remarcasem că, de fiecare dată, avansa luminat de o torță anemică spre 
locul unde îmi lăsa hrana la îndemână, iar când se oprea s-o aşeze pe podea îi 
ajungeam cam la înălțimea pieptului. Când l-am auzit, aşadar, data viitoare 
apropiindu-se, cu viclenia omului nebun, m-am îndepărtat în colțul celulei mele şi 
l-am aşteptat să vină, ghemuit ca un animal de pradă, având în mână doar o 
bucată din lanţul ce mă ţinea legat de zid. Iar când se oprise să-mi aşeze hrana pe 
pardoseală, mi-am ridicat lanţul şi l-am lovit cu sete în moalele capului. Fără niciun 
sunet, s-a prăbuşit mort pentru totdeauna. 

Râzând şi țopăind ca un idiot gata să-şi piardă mințile, m-am aruncat peste 
cadavru, iar cu degetele îi căutam febril gâtul fără viață. În cele din urmă dădusem 
peste un lanț mic la capătul căruia zornăiră nişte chei. Abia când degetele le 
atinseră, rațiunea îmi reveni brusc cu iuțeala unui gând. Nu mai eram idiotul 
nenorocit de adineaori, ci bărbatul rațional şi sănătos care găsise, în fine, mijloacele 
să se salveze. 

În vreme ce eram preocupat să scot lanţul cu chei de la gâtul victimei, am 
privit în întuneric şi am văzut şase perechi de ochi strălucitori, fixați fără să 
clipească asupra mea. Se apropiau încet şi, la fel de încet, am început şi eu să mă 
retrag spre fundul celulei, îngrozit de grozăvia acelor chipuri oribile. Ajuns în colț, 
mi-am încrucişat mâinile în față, cu palmele în afară şi am aşteptat apropierea 
ochilor ce înaintaseră doar până la cadavrul părăsit de mine. Apoi, încet, încet, s-au 
retras, de data aceasta cu un ciudat sunet zornăitor, pentru ca, în final, să dispară 
în cine ştie ce cotlon îndepărtat al temniţei. 

19. BĂTĂLIE ÎN ARENĂ 


Treptat, am mai câştigat puţin curaj şi mi-am reînnoit încercarea de a 
recupera cheile de la fostul meu gardian. Dar, ajungând pe bâjbâite în zona în care-l 
lăsasem, am constatat cu oroare că dispăruse. Atunci m-a străfulgerat întregul 
adevăr; proprietarii acelor ochi strălucitori îmi furaseră victima pentru a o devora în 
linişte în bârlogul lor — şi poate că îmi aşteptaseră cadavrul, săptămâni sau luni, 
pe tot parcursul acestui îngrozitor şi aproape etern prizonierat. 

O vreme nu mi s-a mai adus mâncare, apoi a apărut un nou temnicer şi 
încarcerarea mea a continuat ca până atunci, de data aceasta, însă, fără ca 
rațiunea să-mi mai fie copleşită de oribilitatea situației în care mă aflam. 

La scurt timp după acest episod, a fost adus un alt prizonier şi înlănțuit 
alături de mine. În lumina plăpândă a torței remarcasem că era vorba de un 
marțian roşu şi abia am aşteptat plecarea gardianului pentru a sta de vorbă cu el. 
În timp ce paşii acestuia se mistuiau în întuneric, am pronunţat cu blândeţe 
cuvântul marțian de bun venit, "kaor". 

— Cine eşti tu, cel ce vorbeşti din întuneric? îl auzii întrebându-mă. 

— John Carter, un prieten al oamenilor roşii din Helium. 

— Şi eu sunt din Helium, spuse el, dar nu-mi amintesc de numele tău. 

Atunci i-am spus povestea mea, aşa cum am scris-o până acum, omițând 
doar referirile la dragostea mea pentru Dejah Thoris. Se dovedise extrem de 
interesat de veştile privind prințesa de Helium şi părea convins că, de unde ne 
despărțisem, împreună cu Sola, atinseseră cu uşurinţă un loc de salvare. Spunea 
că ştie bine locurile, iar defileul prin care trecuseră războinicii Warhoom când ne 
descoperiseră era singurul folosit de ei când se îndreptau spre Sud. 

— Dejah Thoris şi Sola au intrat printre dealuri la nu mai mult de zece 
kilometri de un mare canal si acum, probabil, sunt în siguranță, îmi răspunse el. 

Colegul meu de suferință se numea Kantos Kan, padwar — un soi de 
locotenent — în flota Heliumului. Participase la expediţia ghinionistă ce căzuse în 
mâinile tharkienilor, atunci când o capturaseră pe Dejah Thoris şi îmi povesti pe 
scurt ce se mai întâmplase după înfrângerea flotei aeriene. 

Foarte rău avariate şi cu echipajul decimat, navele aeriene s-au îndreptat 
neputincioase spre Helium, dar în timp ce treceau pe lângă oraşul Zodanga, 
capitala duşmanilor ereditari printre oamenii roşii de pe Barsoom, fuseseră atacați 
de un raid puternic de crucişătoare aeriene şi toate navele lor, cu excepţia celei de 
care aparținea Kantos Kan, fuseseră fie distruse, fie capturate. Nava sa fusese 
urmărită zile în sir, de trei crucişetoare zondangane, dar reuşise să scape pe o 
noapte fără lumina lunilor. 

Treizeci de zile de la capturarea lui Dejah Thoris, aproximativ când soseam 
noi în Thark, ajunsese la Helium cu aproape zece supraviețuitori ai echipajului 
original, compus din şapte sute de ofițeri şi civili. Imediat, şapte flote imense 
alcătuite fiecare din o sută de nave de război, fuseseră trimise în căutarea lui Dejah 
Thoris; în plus, alte două mii de vase mai mici fuseseră prinse în această căutare 
zadarnică a prinţesei. 

Două comunități mai mici ale marţțienilor verzi fuseseră şterse de pe 
suprafața Barsoomului, drept represalii, dar nu dăduseră de nicio urmă. Căutaseră 
mai ales printre hoardele din Nord şi abia de două zile îşi extinseseră cercetările şi 
în Sud. 

Kantos Kan fusese repartizat pe un aparat de zbor de mai mici dimensiuni şi 
avusese nenorocul de a fi descoperit de Warhooni în timp ce le explora oraşul. 
Curajul şi îndrăzneala lui erau în măsură să-mi câştige respectul şi admiraţia. 
Aterizase singur la marginea oraşului şi pătrunsese pe jos în clădirile din jurul 
piațetei centrale. Două zile şi două nopţi cercetase cartierele şi beciurile clădirilor, 
în căutarea prințesei lor iubite, dar căzuse în mâna unei patrule warhooniene chiar 
când se pregătea să plece cu convingerea că Dejah Thoris nu era prizonieră acolo. 

În timpul acestei perioade de încarcerare ne-am cunoscut foarte bine şi s-a 
născut o caldă prietenie personală. După o vreme, poate doar câteva zile de la 
venirea lui, fusesem târâți afară din temniță în vederea marilor jocuri. Am fost 
conduşi, dimineața devreme, într-un enorm amfiteatru care, în loc să fie construit la 
suprafața pământului, fusese săpat sub pământ, dar fiind parțial acoperit de ruine, 
nu se putea aprecia cât de mare fusese la origine. În starea de acum găzduia, 
probabil, cu uşurinţă pe toţi cei douăzeci de mii de warhoonieni ai hoardelor 
reunite. 

Arena părea imensă, dar era extrem de neîngrijită şi accidentată. În jurul ei, 
warhoonieni stivuiseră bucăţi de piatră din unele edificii în ruină ale vechiului oraş, 
pentru a preveni scăparea animalelor sau a captivilor în public, iar la fiecare capăt 
construiseră cuşti unde urmau să fie ținuți până la întâlnirea cu moartea oribilă 
care-i aştepta. 

Am fost închis în aceeaşi cuşcă alături de Kantos Kan. În celelalte se găseau 
caloți sălbatici, thoați, zitidari, războinici verzi şi femei aparținând altor hoarde, dar 
şi multe alte ciudate şi feroce animale sălbatice de pe Barsoom pe care nu le mai 
văzusem niciodată. Vacarmul mugetelor, răgetelor, grohăiturilor şi țipetele lor era 
asurzitor şi numai formidabilul aspect fizic al oricăruia dintre ele ar fi fost suficient 
să înmoaie genunchii celui mai curajos luptător. 

Kantos Kan îmi explicase că la sfârşitul zilei unul dintre aceşti prizonieri 
urma să-şi câştige libertatea în timp ce ceilalți aveau să moară întinşi de-a lungul 
arenei. Câştigătorii diferitelor întreceri ale zilei urmau să se confrunte reciproc până 
ce ar fi rămas în viață numai doi; învingătorul acestei ultime confruntări dintre ei, 
indiferent dacă era animal sau om, era declarat liber. În dimineţile care urmau, 
cuştile aveau să se umple cu noi contingente de victime şi tot astfel timp de zece zile 
cât durau jocurile. 

La puţin timp după ce fusesem închişi în cuşti, amfiteatrul începuse să se 
umple şi, în decurs de o oră, fiecare loc era ocupat. Dak Kova, împreună cu jedii şi 
căpeteniile sale, stăteau în centrul uneia din laturile arenei pe o platformă mai 
înaltă. 

La un semnal al lui, uşile celor două cuşti s-au deschis şi o duzină de femei 
verzi marțiene, fiecare înarmată cu câte un pumnal, au fost conduse spre centrul 
arenei pentru ca din capătul opus să fie asmuţită asupra lor o haită de doisprezece 
caloți sau câini sălbatici. 

În timp ce brutele hămesite se repeziseră la bietele femei fără apărare, 
urlând şi spumegând, mi-am întors capul pentru că nu puteam privi acea scenă 
oribilă. Chicotelile şi hohotele de râs ale hoardei verzi erau o dovadă a excelenței 
acestui sport dezgustător. Mi-am întors din nou privirea la arenă, numai după ce 
Kantos Kan îmi precizase că totul se sfârşise, şi am văzut trei caloți victorioşi 
mârâind şi lătrând deasupra cadavrelor. Femeile îşi vânduseră scump pielea. 

În continuare a fost lăsat liber printre câinii rămaşi un zitidar turbat, şi tot 
aşa până la sfârşitul acelei zile lungi, toride şi oribile. 

În timpul zilelor următoare am fost confruntat, mai întâi cu oameni, apoi cu 
animale, dar cum de fiecare dată fusesem înarmat cu o spadă lungă şi îmi 
depăşisem adversarul atât în agilitate cât şi în forță fizica, totul se dovedise pentru 
mine o joacă de copii. Din când în când câştigasem aplauzele mulțimii însetate de 
sânge, iar spre sfârşitul luptelor se auziseră chiar strigăte să fiu scos din arenă şi 
făcut membru al hoardelor warhoonilor. 

În cele din urmă rămăsesem doar trei în viaţă — un mare războinic verde ce 
aparținea unor hoarde din nord, Kantos Kan şi cu mine. Primii doi aveau să se 
lupte între ei, iar eu urma să concurez cu învingătorul pentru libertatea ce se oferea 
drept recompensă învingătorului. 

Kantos Kan luptase de mai multe ori în timpul zilei şi, ca şi mine, se 
dovedise de fiecare dată victorios, uneori, însă, cu o marjă extrem de redusă, mai 
ales când fusese confruntat cu războinici verzi. Existau puține speranţe că avea să- 
şi depăşească adversarul care toată ziua înlăturase totul în calea sa. Războinicul 
verde depăşea aproape cinci metri în înălțime, în timp ce Kantos Kan avea cu puțin 
sub doi metri. în timp ce avansau ca să se întâlnească, am văzut pentru prima oară 
un şiretlic al spadasinilor marțieni de care Kantos Kan îşi legase toate speranțele de 
supraviețuire, ca într-un joc de zaruri cu o singură aruncare. Când ajunsese cam la 
şapte metri de adversarul uriaş, îşi ridicase brațul înarmat cu spada mult deasupra 
umărului si, cu un efort teribil, o azvârlise spre războinicul verde. Spada zburase ca 
o săgeată si perforându-i inima drăcească, îl omorâse pe loc. 

Urmase confruntarea între noi şi, când m-am apropiat de el prima oară, i-am 
şoptit să temporizeze lupta până la căderea întunericului, în speranţa că vom găsi 
un mijloc de scăpare. Hoarda ghicise, evident, că nu aveam chef să luptăm unul 
împotriva celuilalt şi începuse să urle în draci văzând că niciunul dintre noi nu 
plasa lovituri fatale. Cum am văzut că se apropia noaptea, i-am şoptit lui Kantos 
Kan să-şi înfigă sabia între braţul meu stâng şi corp. În timp ce el se executa 
impecabil, am dat un pic înapoi, presându-i puternic spada cu antebraţul şi am 
căzut la pământ, aparent cu spada stăpungindu-mi pieptul. Kantos Kan, intrat deja 
în rol, se apropiase de mine, îşi plasase piciorul pe gâtul meu şi smulgându-şi 
spada din pieptul meu, îmi aplicase lovitura fatală ce se presupunea a fi vena 
jugulară, dar în acele circumstanţe vârful spadei lui lunecase doar pe lângă gât şi se 
înfipsese în nisipul arenei. în întunericul care de acum devenise consistent, nimeni 
nu putea spune că nu mă terminase cu adevărat, i-am şoptit atunci să-şi ceară 
dreptul de a fi liber, iar apoi să mă caute pe dealurile din Estul oraşului. 

Când amfiteatrul se golise, m-am furişat tiptil spre vârful marii excavații şi 
cum arena se afla departe de piața centrala, într-o zonă nelocuită a marelui oraş 
pustiu, n-am avut prea mari dificultăți să ajung la dealurile din apropiere. 

20. UZINA DE AER 


L-am aşteptat acolo două zile pe Kantos Kan, dar cum nu-şi făcuse în niciun 
fel apariția, am pornit-o pe jos în direcția Nord-Vest, spre locul unde-mi spusese că 
se găseşte cel mai apropiat canal. Singurul meu aliment consta din laptele vegetal 
oferit cu generozitate de un soi de plante cu adevărat minunate. 

Două săptămâni încheiate am rătăcit noaptea prin acele regiuni, călăuzit 
doar de stele, pentru că în cursul zilei mă ascundeam pe după vreun dâmb sau deal 
pe care îl întâlneam în cale din întâmplare. De mai multe ori am fost atacat de 
animale sălbatice — ciudate monstruozități informe ce săreau pe mine în noapte, 
aşa că, pentru a le putea face față, trebuia să-mi țin pregătită spada mai tot timpul. 
De regulă, misterioasa şi nou achiziționata mea putere telepatică, mă avertiza din 
vreme, dar odată m-am trezit cu nişte colți imenşi la gât şi o față păroasă ce se 
presa peste a mea, înainte de a-mi da seama că sunt amenințat. 

Ce creatură se aruncase asupra mea, nu aveam de unde să ştiu, dar că era 
imensă, foarte grea şi cu mai multe picioare, simțeam pe propria-mi piele. Mâinile 
mele îi găsiseră beregata, înainte de a apuca să-şi înfigă colții în vena mea jugulară, 
şi încet, încet, am îndepărtat figura păroasă de lângă fața mea, înfigându-mi tot mai 
puternic degetele în gâtul ei. 

Zăceam amândoi încleştați fără să scoatem niciun sunet, bestia încercând să 
mă ajungă cu acei colți înspăimântători ai ei, iar eu străduindu-mă să mențin 
strânsoarea în speranța că o voi vlăgui de viaţă şi o voi putea astfel îndepărta de 
lângă mine. Treptat braţele îmi cedau în bătălia aceea inegală şi, centimetru după 
centimetru, ochii arzători şi colții strălucitori ai adversarului se apropiau tot mai 
mult, iar când fața păroasă o atinse pe a mea, am înțeles că totul era pierdut. Dar 
chiar în acea clipă, o masă vie distrugătoare se aruncase din întunericul 
înconjurător asupra creaturii ce mă ţintuise la pământ. Cele două creaturi se 
rostogoliră urlând, sfâşiindu-se una pe alta într-o luptă îngrozitoare. Bătălia se 
terminase, însă, repede şi salvatorul meu ajunsese repede cu botul pe grumazul 
creaturii ce încercase să mă ucidă. 

Luna apropiată răsărise deasupra orizontului şi luminase peisajul 
barsoomian tocmai la timp pentru a-mi arăta că salvatorul meu era Woola, dar de 
unde apăruse şi cum mă găsise, erau deocamdată amănunte necunoscute. Nu mai 
e nevoie să spun cât de bucuros mă simțeam în compania sa, dar plăcerea de a-l 
revedea fu temperată aproape pe loc de teama motivelor pentru care ar fi părăsit-o 
pe Dejah Thoris. Numai moartea ei, eram sigur, i-ar fi permis să lipsească de lângă 
ea, căci ştiam cu câtă credință asculta de mine. 

În lumina strălucitoare a lunii am remarcat că nu mai era acum decât o 
umbră a ceea ce fusese odată şi, după ce se retrăsese din dezmierdări pentru a se 
apuca să devoreze cadavrul de la picioarele mele, mi-am dat seama că biata 
creatură era mai mult decât hămesită de foame. Nici eu nu eram într-o situație mai 
bună, dar, oricum, nu mă puteam cobori până acolo încât să mănânc carne crudă 
şi nici mijloace să fac focul nu aveam. După ce Woola îşi terminase prânzul, mi-am 
reluat căutarea obositoare încercând să descopăr eluzivul canal. 


93 


În zorii celei de-a cincisprezecea zi de căutare, m-am bucurat să văd, în 
sfârşit, arborii înalți ce marcau obiectul sforțărilor mele, iar pe la prânz m-am tras 
obosit la umbra portalului unei clădiri imense ce se întindea pe aproape zece 
kilometri pătraţi şi se ridica la aproape şaptezeci şi cinci de metri înălțime. În afara 
pragului de uşa pe care mă prăbuşisem ostenit, nu se mai zărea vreo altă 
deschizătură, cât de mică, în zidul enorm şi nici vreun semn de viață prin 
împrejurimi. 

N-am găsit niciun clopoțel sau alt mijloc de a-mi face cunoscută prezența 
eventualilor locatari ai clădirii, dacă o mică gaură rotundă în zid nu folosea cumva 
chiar acestui scop. Avea cam diametrul unui creion şi bănuind că este ceva 
asemănător cu un tub de vorbire, mi-am potrivit buzele şi, când tocmai mă 
pregăteam să strig, o voce ce ieşea pe acolo mă întrebă cine aş putea fi, de unde vin, 
şi de ce dau târcoale locului. 

Am explicat că scăpasem din ghiarele warhoonilor şi că muream de foame şi 
de oboseală. 

— Porți metalul unui războinic verde şi eşti urmat de un calot, dar figura ta 
aduce cu cea a unui barsoomian roşu. În numele celei de-a noua zi, ce fel de 
creatură eşti? 

— Sunt prieten al oamenilor roşii de pe Barsoom şi mor de foame. În numele 
omeniei, deschideți-ne. 

În cele din urmă, uşa începu să se retragă până ce pătrunse în zid cam 
cincisprezece metri, apoi se opri şi alunecă uşor spre stânga, dezvăluind un coridor 
îngust şi scurt din beton la capătul căruia se afla o altă uşă, asemănătoare până la 
identitate cu cea pe care tocmai o trecusem. Nu se zărea nimeni, dar imediat ce 
trecusem de prima uşă, aceasta alunecase lin la loc, în spatele nostru, şi se 
retrăsese cu repeziciune la poziţia originală pe zidul frontal al clădirii. În timp ce 
uşa aluneca lateral remarcasem grosimea ei impresionantă, aproape şase metri, iar 
când se închisese după noi, mai mulți cilindri masivi de oțel coborâseră din tavan 
prin spatele ei şi se zăvorâseră în locaşurile potrivite din podea. 

O a doua şi a treia uşă se retrăseseră apoi în fața mea şi alunecară în 
aceeaşi parte ca prima, înainte de-a ajunge într-o imensă sală circulară, unde am 
găsit hrană şi de băut pe o masă mare din piatră. O voce mă îndemnă să-mi 
potolesc foamea şi să-mi hrănesc şi calotul, dar între timp invizibila mea gazdă mă 
supuse unui sever interogatoriu. 

— Declaraţiile tale sunt mai mult decât remarcabile, spuse vocea încheind 
seria întrebărilor, dar, evident ai spus adevărul şi, într-adevăr, nu eşti de pe 
Barsoom. Pot să spun asta datorită conformațţiei creierului tău, după ciudata poziție 
a organelor tale interne, dar şi după forma şi mărimea inimii. 

— Poţi să vezi prin mine? am exclamat uimit. 

— Da, pot vedea totul în afara gândurilor, iar dacă ai fi barsoomian aş putea 
face şi acest lucru. 

Atunci se deschise o uşă în partea cea mai îndepărtată a camerei şi un 
bărbat uscat, asemenea unei mumii, se apropie de mine. Purta un singur articol de 
îmbrăcăminte sau ornamentație — un mic guler de aur de care atârna pe piept un 
medalion uriaş de mărimea unei farfurii, încrustat cu diamante imense, iar în 

centrul acestui medalion era o piatră ciudată, de aproape doi centimetri în 
diametru, şi ea strălucea în nouă raze diferite şi distincte, fireşte, cele şapte culori 
ale spectrului nostru pământean, dar mai erau şi două raze minunate care, după 
părerea mea, erau cu totul noi şi fără nume. Nu le pot descrie în niciun fel, aşa cum 
nu poți să descrii roşul unui orb, dar tot ce pot spune este că erau extrem de 
frumoase. 

Vorbisem cu bătrânul ore în şir, dar partea cea mai interesantă a dialogului 
nostru constase în faptul că eu îi citisem toate gândurile în timp ce el nu reuşise să 
desluşească nici măcar o iotă din mintea mea. 

Nu-i făcusem cunoscută abilitatea mea de a-i citi gândurile şi numai astfel 
am aflat multe lucruri care s-au dovedit de o imensă valoare mai târziu, lucruri pe 
care, de altfel, nu le-aş fi aflat niciodată, dacă mi-ar fi suspectat această ciudată 
putere, pentru că marțienii au un control atât de perfect al mecanismului lor 
mental încât sunt capabili să-şi direcționeze gândurile cu o precizie absolută. 

Clădirea în care mă aflam conținea maşinăria ce producea atmosfera 
artificială care susținea viața pe Marte. Secretul întregului proces se ascundea în 
spatele celei de-a noua raze, una din minunatele reflexe sau irizații pe care o 
remarcasem în timp ce izvora din marea piatră, a medalionului gazdei mele. 

Ea era separată de celelalte raze ale soarelui prin intermediul unor 
instrumente perfect ajustate şi plasate pe acoperişul imensei clădiri din care 
aproape trei sferturi era utilizată ca rezervor pentru depozitarea acestei celei de a 
noua raze. Apoi este tratată electric, sau, mai degrabă, o anumită proporție din 
vibraţiile electrice îi sunt incorporate, iar rezultatul este pompat în cele cinci centre 
principale de aer ale planetei şi, de aici în spaţiu, unde, în contact cu eterul, se 
transformă în aer. 

Există întotdeauna suficiente rezerve din raza a noua depozitate în marile 
clădiri pentru a menţine atmosfera marțiană prezentă pentru cel puţin o mie de ani 
şi singura teamă, după cum îmi spusese noul prieten, era să nu se întâmple ceva 
cu instalațiile de pompare. 

Mă condusese într-o cameră interioară unde am văzut o baterie de douăzeci 
de pompe cu radiu, fiecare în parte putând să furnizeze întregii planete 
componentele atmosferei. De opt sute de ani, îmi spusese el, veghease aceste pompe 
ce erau utilizate alternativ, cam douăzeci şi patru de ore şi jumătate fiecare. Avea 
un singur asistent cu care împărțea veghea şi o jumătate de alt marțian, adică trei 
sute patruzeci şi patru de zile terestre, fiecare dintre ei trăind de unul singur în 
această imensă uzină izolată. 

Fiecare marțian roşu este învăţat încă de copil principiile pe care se baza 
fabrica de aer, dar numai doi stăpânesc concomitent secretul pătrunderii în marea 
construcție ale căror ziduri groase de cincizeci de metri o fac absolut inaccesibilă, 
chiar şi acoperişul fiind apărat de atacuri aeriene printr-un strat de sticlă de 
aproape doi metri grosime. 

Se temeau doar de atacul oamenilor verzi sau al vreunui om roşu dement 
pentru că restul barsoomienilor îşi dau bine seama că existența fiecărei forme de 
viață pe Marte depindea de funcţionarea neîntreruptă a acestei uzine. 

Un lucru curios, pe care l-am descoperit citindu-i gândurile, a fost faptul că 
uşile exterioare erau manipulate prin mijloace telepatice, încuietoarea este astfel 
construită încât se deschide numai prin acțiunea unei anumite combinații de unde 
cerebrale. Şi pentru a experimenta noua mea jucărie, m-am gândit să-l surprind 
relevându-mi această combinaţie. L-am întrebat deci, ca din întâmplare, cum de 
reuşise să închidă uşa în spatele meu, el aflându-se în una din camerele interioare 
ale clădirii. Iute ca un fulger, trecuseră prin mintea sa nouă sunete marțiene ce se 
stinseseră imediat ce începuse să-mi răspundă că acesta reprezenta un secret pe 
care nu mi-l poate divulga. 

De atunci înainte, atitudinea sa se schimbase, ca şi cum s-ar fi temut că l-aş 
fi putut surprinde difuzându-mi marele lui secret, şi am descoperit suspiciune şi 
teamă în privirile şi gândurile sale, deşi în vorbe rămăsese la fel de amabil. 

Înainte de a mă retrage pentru noapte, îmi promisese că îmi va da o 
scrisoare către o oficialitate agricolă din apropiere care mă va ajuta să ajung la 
Zodanga, cel mai apropiat oraş marțian. 

— Nu le spune, însă, că ai legături cu Helium, pentru că sunt în război cu ei. 
Asistentul meu şi cu mine nu avem țară, aparținem întregului Barsoom şi acest 
talisman pe care-l purtăm ne protejează pretutindeni, chiar şi printre oamenii verzi, 
dar nu ne încredințăm niciodată în mâinile lor, dacă acest lucru poate fi evitat. 

Şi acum, noapte bună, prietene, continuă el, un somn lung şi odihnitor — 
da, da, un somn lung. 

Deşi îmi zâmbea plăcut, am citit în gândurile sale dorința de a nu mă fi 
admis niciodată în clădire, apoi imaginea lui stând deasupra mea în toiul nopții şi 
lovitura iute a unui pumnal lung, însoţită de o frază pe jumătate formulată: "îmi 
pare rău, dar este spre binele întregului Barsoom" 

Când închise uşa de la cameră în spatele său, gândurile îi fură tăiate de 
mine aşa cum îi dispăruse şi figura, lucru ce mi se păruse atunci straniu, având în 
vedere ignoranța mea în privința transmisiei gândurilor. 

Ce aveam de făcut? Cum aveam să scap prin aceste ziduri uriaşe? Puteam 
să-l ucid uşor, acum că-i ştiam intenţiile, dar odată mort tot n-aş fi putut scăpa, iar 
odată maşinile marii uzine oprite, aş fi murit alături de toți ceilalți locuitori ai 
planetei, inclusiv Dejah Thoris, dacă nu murise deja. Pentru ceilalți n-aş fi dat nici 
negrul de sub unghie, dar gîndul la Dejah Thoris îmi îndepărtă din minte dorința de 
a-mi ucide gazda îndoielnică. 

Foarte precaut, am deschis uşa apartamentului meu şi, urmat de Woola, am 
căutat ultima din marile uşi. Un plan nebunesc îmi încolțise în minte — să încerc 
să forțez ieşirea prin cele nouă unde cerebrale pe care le citisem în mintea gazdei 
mele. 

Furişându-mă din coridor în coridor şi coborând mai multe scări, am ajuns 
în cele din urmă în marea sală în care îmi sfârşisem călătoria în dimineața aceea. 
Nicăieri nu am dat de gazda mea şi nici nu am aflat unde stătea peste noapte. 

Eram pe punctul să păşesc curajos în încăpere când un uşor zgomot în 
spatele meu mă avertiză să mă retrag în umbra unei firide din coridor. Trăgându-l 
pe Woola după mine, m-am ascuns cât am putut mai bine în întuneric. 

În cele din urmă, bătrânul trecu pe lângă mine şi după ce intră în camera 
slab luminată, în care tocmai mă pregăteam şi eu să intru, l-am văzut că avea în 
mână un pumnal lung pe care şi-l ascuțea de o piatră. În mintea lui se născuse 
hotărârea de a inspecta pompele cu radium, care i-ar fi luat aproape treizeci de 
minute, iar apoi să se întoarcă în dormitorul meu şi să mă lichideze. 

După ce străbătu marele hol şi dispăru pe scările ce duceau la camera 
pompelor, am sărit iute din ascunzătoare şi am traversat până la uşa imensă, 
pragul de la uşa interioară aflată între cele trei care mă despărțeau de libertate. 

Concentrându-mă asupra închizătoarei masive, am slobozit cele nouă unde 
cerebrale asupra ei. Aşteptasem cu respirația tăiată până ce marea uşă începu să se 
mişte uşor spre mine şi să alunece tăcută într-o parte. Una după alta, 
impunătoarele porți se deschiseseră la comanda mea şi împreună cu Woola păşirăm 
în noapte liberi, de data asta, însă, cu burțile pline. 

Îndepărtându-ne tot mai mult de umbrele impunătoarei construcții, m-am 
îndreptat spre prima intersecţie cu intenția de a ajunge la linia mediană cât mai 
repede posibil. Aici am ajuns odată cu dimineața şi, intrând în prima incintă, am 
căutat să-mi fac cunoscută prezența dacă aş fi dat peste vreun eventual localnic. 

Găsisem mai multe clădiri joase din beton, prevăzute cu uşi grele, de 
nepătruns şi, cu toate ciocănelile şi zarva care le-am făcut, n-am primit niciun 
răspuns. Obosit şi epuizat de nopţile nedormite, m-am întins pe pământ şi i-am 
ordonat lui Woola să rămână de pază. 

După o vreme, am fost trezit de urletele sale înfricoşătoare şi, când am 
deschis ochii, am văzut la mică distanță de noi trei marțieni roşii ce ne ţineau în 
bătaia puştilor. 

— Nu sunt înarmat şi nu vă sunt duşman, m-am grăbit să le explic. Am fost 
prizonier la oamenii verzi şi acum sunt în drum spre Zodanga. Tot ce vă cer este 
mâncare şi un loc de odihnă pentru mine şi calotul meu. Totodată, vă mai rog să-mi 
arătați direcția potrivită pentru a ajunge la această destinație. 

După aceste scurte precizări, îşi coborâseră armele, înaintaseră binevoitori 
spre mine, îşi aşezaseră mâinile drepte pe umărul meu stâng, ceea ce reprezenta 
modul lor tradițional de salut şi mă potopiseră cu întrebări despre mine şi 
peregrinările mele. Apoi, mă duseseră într-una din locuinţele cele mai apropiate. 

Clădirile în care ciocănisem în acea dimineață erau ocupate doar de 
produsele fermei, casele propriu-zise se găseau sub un pâlc de copaci enormi şi, ca 
toate locuințele marțienilor roşii, erau ridicate în cursul nopţii aproape 
cincisprezece metri de la sol. Ele sunt aşezate pe o platformă rotundă de metal ce se 
înalță sau coboară, împinsă de nişte cilindri îngropaţi în pământ si acționați de un 
motor cu radiu miniatural aşezat în holul de intrare al clădirii. În loc să-şi protejeze 
locuinţele cu încuietori şi zăbrele, marțienii roşii le ridicau pur şi simplu din calea 
răufăcătorilor în cursul nopţii. Totodată, aveau posibilitatea de a le ridica sau 
cobori, chiar dacă nu erau înăuntru, de pildă când voiau să plece de acasă. 

Cei trei marțieni roşii erau frați şi, împreună cu femeile şi copiii lor, ocupau 
trei case similare din ferma aceea. Ei nu lucrau pământul, fiind numiți oficial 
guvernamentali. Munca fizică era prestată de condamnați, prizonieri de război, 

datornici şi celibatari declarați, prea săraci pentru a-şi putea plăti taxa ridicată de 
celibat pe care guvernele marțienilor roşii o impun. 

Noile cunoştinţe se dovediseră personificarea cordialității şi ospitalităţii şi 
petrecusem mai multe zile cu ei, perioadă în care mă întremasem de pe urma 
experiențelor dureroase încercate în ultima vreme. 

Când îmi auziseră povestea — omisesem toate referințele la Dejah Thoris şi 
la bătrânul de la uzina de aer — mă sfătuiseră să-mi colorez corpul, pentru a 
semăna mai mult cu cei din rasa lor si să încerc să-mi găsesc de lucru în Zodanga, 
fie în armată, fie în flota aeriană. 

— Ai avea şanse mici ca povestea ta să fie crezută înainte de a-ţi face 
prieteni printre nobilimea de la curte, iar acest lucru l-ai putea obţine mult mai 
uşor prin serviciul militar. De vreme ce noi, aici, pe Barsoom, suntem un popor 
războinic, îmi explicase unul dintre ei, onorurile cele mai mari sunt obţinute de 
luptători. 

Când fusesem gata să plec, îmi dăruiseră un micut thoat domestic, asemeni 
celor utilizați la călărit de marțienii roşii. Animalul era cam de înălțimea unui cal şi 
foarte blând, dar culoarea şi forma nu se deosebeau prin nimic de vărul său 
sălbatic, imens şi feroce. 

Cei trei frați îmi mai dăduseră şi un ulei roşu cu care mă unsesem pe tot 
corpul, iar unul dintre ei îmi tăiase părul, ce-mi crescuse, de altfel, foarte mult, 
după moda timpului — scurtat drept la spate şi mai lung în față, aşa că puteam 
trece oriunde pe Barsoom drept un tânăr marțian roşu bine crescut. Metalul şi 
ornamentele îmi fuseseră înlocuite cu modelele purtate de un gentleman din 
Zodanga, ataşat de casa Ptor, numele de familie al binefăcătorilor mei. 

Îmi umpluseră, de asemenea, o mică punguţă aşezată la şold, cu bani 
folosiți în Zodanga. Sistemul de plată pe Marte nu diferea de cel de pe Pămînt, cu 
excepția faptului că monedele erau ovale. Banii de hârtie sunt emişi de persoane 
particulare, când este nevoie de ei, şi răscumpărați de două ori pe an. Dacă cineva 
emite mai mult decât poate răscumpăra, guvernul plăteşte integral creditorilor, iar 
debitorul se achită de datorie lucrând la ferme sau în mină, toate în proprietatea 
statului. Acest aranjament mulţumeşte pe toată lumea, cu excepţia debitorului, 
desigur, pentru că altfel ar fi dificil de procurat suficientă forță de muncă voluntară 
care să lucreze în imensele, dar izolatele ferme marțiene, aşa cum se întind ele ca 
nişte panglici de la un pol la altul, traversând zone populate de animale şi oameni 
sălbatici. 

Când le-am amintit de imposibilitatea mea de a mă revanşa față de 
amabilitatea lor, m-au asigurat că voi avea multe ocazii, dacă voi mai rămâne pe 
Barsoom. Apoi mi-au urat drum bun şi m-au petrecut cu privirea până am dispărut 
din vedere după bariera albă şi iată. 

21. UN SCUT AERIAN PENTRU ZODANGA 


În timpul călătoriei spre Zodanga, multe privelişti ciudate şi interesante îmi 
atrăseseră atenţia, iar la cele câteva case-fermă la care poposisem, învățasem alte 
lucruri noi şi interesante privind obiceiurile şi manierele pe Barsoom. 

Apa care aprovizionează fermele de pe Marte este colectată în imense 
rezervoare subterane situate la cei doi poli şi rezultă din topirea calotelor de gheaţă. 
De aici, este pompată prin conducte lungi spre diferite centre populate. De o parte 
şi de alta, de-a lungul acestor conducte, se găsesc zonele cultivate. Ele sunt 
împărțite în tronsoane de aceeaşi mărime, fiecare tronson fiind sub controlul unuia 
sau a mai multor ofițeri guvernamentali. 

În loc să inunde suprafața de cultură şi astfel să irosească prin evaporare o 
imensă cantitate de apă, preţiosul lichid este transportat subteran printr-o vastă 
rețea de conducte mai subțiri, direct la rădăcina plantelor. Recolta pe Marte este 
astfel mereu constantă, de vreme ce nu există nici secetă, nici ploi, nici vânturi 
mari, nici insecte sau păsări dăunătoare. 

Tot în timpul acestei călătorii am mâncat pentru prima oară, de când am 
părăsit Pământul, carne — bucăţi mari şi suculente provenite de la animale 
domestice bine hrănite la ferme. De asemenea, m-am delectat cu fructe şi legume, 
dar niciunul dintre aceste articole alimentare nu se dovedise perfect similar 
vreunuia de pe Pământ. Fiecare plantă sau floare, legumă sau animal, fusese într- 
atât de rafinată de secole de selecție şi cercetare ştiinţifică, încât cele asemănătoare 
lor de pe Pământ nici nu puteau să sufere comparație. 

La cea de-a doua oprire întâlnisem câțiva oameni foarte cultivați din clasa 
nobililor şi, din întâmplare, în timpul conversației, ajunsesem să vorbim de Helium. 
Unul dintre ei, mai în vârstă, fusese acolo în misiune diplomatică, cu mai mulţi ani 
în urmă şi vorbea cu regret de condiţiile ce păreau a ţine pe veci aceste țări în 
război. 

— Helium, spuse el, într-adevăr, are cele mai frumoase femei de pe Barsoom, 
dar dintre toate bogăţiile, minunata fiică a lui Mors Kajak, Dejah Thoris, este 
bijuteria cea mai de pret. 

Oamenii venerează cu adevărat locul pe care calcă, continuă el, iar de la 
pierderea ei în acea expediţie fatală, tot Heliumul s-a drapat în doliu. 

Atacarea flotei decimate ce se întorcea la Helium nu a fost decât o altă 
neghiobie a conducătorului nostru care, mă tem, va forța Zodanga, mai devreme 
sau mai târziu, să aducă un bărbat mai înțelept în locul său. 

Chiar şi acum, când armatele noastre victorioase au înconjurat Heliumul, 
oamenii din Zodanga îşi manifestă nemulțumirea; acest război nu este popular 
pentru că nu e bazat pe dreptate şi justiție. Forţele noastre au profitat de avantajul 
pe care-l oferea absenţa flotei principale din Helium — plecată să caute prințesa şi 
ne-a fost uşor să reducem oraşul la o stare jalnică. Se zice ca va cădea peste numai 
câteva treceri ale lunii îndepărtate. 

— Şi ce soartă credeți că a avut prințesa Dejah Thoris? am întrebat ca din 
întâmplare. 

— A murit. Asta s-a aflat de la un războinic verde capturat de forțele noastre 
în Sud. Scăpase din hoarda Tharkilor, împreună cu o creatură ciudată de pe o altă 
lume, dar căzuse aproape imediat în mâinile warhoonilor. Thoaţii lor fuseseră 
descoperiți rătăcind pe fundul de mare, iar în apropiere exista în mod evident un 
conflict sângeros. 

Deşi aceste informații nu erau de natură să-mi dea prea mari speranţe, nu 
dovedeau nici moartea sigură lui Dejah Thoris şi de aceea m-am hotărât să fac toate 
eforturile posibile pentru a ajunge cât mai repede la Helium şi a-i duce lui Tardos 
Mors veştile ce le ştiam despre nepoata sa. 

La zece zile după ce-i părăsisem pe fraţii Ptor, am ajuns la Zodanga. Din 
momentul în care venisem în contact cu locuitorii roşii ai planetei Marte, 
remarcasem că Woola mă privea cu multă suspiciune, această brută uriaşă 
aparținea unei specii pe care n-o domesticise niciodată omul roşu. Eram deci 
convins că intrarea mea în Zodanga însoțit de Woola ar fi produs acelaşi efect, ca şi 
cum cineva s-ar fi plimbat pe Broadway alături de un leu namibian. 

Numai gândul de a mă fi despărțit de credinciosul meu companion îmi 
provocase un asemenea regret şi sincere păreri de rău, încât am amânat totul până 
ce am ajuns la porțile oraşului; dar acolo, devenise imperativă despărțirea noastră. 
Dacă n-ar fi fost vorba de propria mea siguranţă, niciun alt argument n-ar fi fost în 
stare să mă convingă să mă despart de singura creatură de pe Barsoom ce-şi 
demonstrase pe deplin afecțiunea şi loialitatea față de mine. Cum, însă, îmi 
oferisem de bună voie viața în serviciul aceleia pentru care eram în stare să înfrunt 
pericolele acestui oraş misterios, nu aş fi permis nici măcar cu prețul vieții lui 
Woola să periclitez în vreun fel succesul întreprinderii mele. Cu atât mai mult nu 
putea să-mi schimbe destinul o fericire de moment care, eram convins, nu avea să 
dăinuie prea mult. Astfel i-am pregătit bietului animal o despărţire sentimentală, 
promițându-i că dacă voi scăpa teafăr, voi găsi mijloacele de a-l căuta. 

Părea să mă fi înțeles pe deplin, iar când i-am indicat direcția Thark, se 
întoarse trist şi, cum nici eu nu rezistam să-l privesc plecând, mi-am întors hotărât 
privirile spre Zodanga şi, cu inima puțin îndoliată, m-am apropiat de zidurile ei 
impunătoare. 

Scrisoarea pe care o obţinusem de la frații Ptor îmi permisese intrarea 
imediată în vastul oraş. Se întâmplase să fie dimineața foarte devreme şi străzile 
erau practic pustii. Locuinţele, erau ridicate pe coloanele lor metalice, asemănătoare 
unor bordeie uriaşe aşezate pe trunchiuri de oţel. De regulă magaziile nu erau 
ridicate de la pământ şi nici nu aveau uşile încuiate pentru că hoţia este practic 
necunoscută pe Barsoom. În schimb, asasinarea este teama curentă aici pentru toţi 
barsoomienii şi numai din acest motiv îşi ridică de la pământ casele în timpul nopții 
sau în caz de pericol. 

Fraţii Ptor îmi explicaseră detaliat locul din oraş unde aş fi putut găsi 
găzduire în aşa fel încât să fiu şi aproape de ofițerul guvernamental către care îmi 
dăduseră scrisoarea de recomandare. Drumul ducea către careul central sau piața 
caracteristică tuturor oraşelor marțiene. Cea din Zodanga acoperea aproape trei 
kilometri pătraţi şi era mărginită de palatele Jeddakului, ale Jedilor şi altor membri 
ai nobilimii locale, dar şi de clădiri publice, precum cafenele şi magazine. 

În timp ce traversam imensa piață, pierdut de uimire şi admiraţie în faţa 
arhitecturii măreţe şi a exuberantei vegetaţii roşii care acoperea peluzele largi, am 
descoperit un marțian roşu ce se apropia sprinten de mine de pe una din străzile 
laterale. Nu-mi dăduse nici cea mai mică atenție, dar când trecuse prin dreptul 
meu, îl recunoscusem surprins şi, punându-i mâna pe umăr, l-am strigat: 

— Kaor, Kantos Kan! 

Se întorsese ca un fulger şi, înainte de a-mi retrage mâna definitiv, vârful 
ascuțit al spadei sale lungi se afla în dreptul pieptului meu. 

— Cine eşti? mormăi el, şi cum un salt înapoi mă dusese la aproape 
cincisprezece metri de vârful spadei sale, o îndreptă spre pământ şi exclamă râzând. 

— N-am nevoie de un răspuns mai bun; numai un singur om pe tot 
Barsoomul poate sări ca o minge de cauciuc. Pe mama lunii îndepărtate, John 
Carter, cum ai ajuns aici şi cum ai devenit un darseen de-ți poți schimba culoarea 
după dorință? M-ai speriat rău, pentru o jumătate de minut, prietene, continuase 
el, după ce eu îi povestisem pe scurt aventurile mele de la despărțirea din arena din 
Warhoom. Dacă numele şi oraşul meu ar fi fost cunoscute zodanganilor, m-aş fi 
odihnit imediat pe țărmurile mării pierdute, Korus, alături de îndepărtații mei 
strămoşi. Sunt aici trimis de Tardos Mors, Jeddak de Helium, să descopăr ceva în 
legătură cu Dejah Thoris, prințesa noastră. Se pare că Sab Than, Prinţ de Zodanga, 
o ascunde în oraş şi s-a îndrăgostit nebuneşte de ea. Tatăl său, Thari Kosis, Jeddak 
de Zodanga, a făcut din căsătoria de bună voie cu fiul său prețul păcii dintre țările 
noastre, dar Tardos Mors n-a acceptat cererea şi a trimis vorbă că el, împreună cu 
poporul lui, mai degrabă vor privi chipul mort al prințesei lor decât s-o vadă 
căsătorită cu cine nu reprezintă propria ei alegere şi că până la urmă el personal ar 
prefera să fie înghițit de cenuşa Heliumului distrus la rându-i, decât să-şi unească 
metalul casei sale cu cel al lui Than Kosis. Răspunsul său fusese cel mai mortal 
afront pe care l-ar fi putut aduce cineva lui Than Kosis şi zodanganilor, dar poporul 
l-a îndrăgit şi mai mult pentru asta şi astăzi puterea lui în Helium este mai mare 
decât oricând. 

— Sunt aici de 3 zile, continuă Kantos Kan, dar n-am aflat unde este închisă 
Dejah Thoris. Astăzi mă înscriu în flota zodangană ca patrulă aeriană şi sper ca în 
acest fel să câştig încrederea prințului Sab Than, comandantul diviziei navale, 
pentru a afla câte ceva despre Dejah Thoris. Mă bucur că eşti aici, John Carter, 
pentru că-ţi cunosc loialitatea față de prințesa mea şi amândoi am putea să 
obținem mai mult. 

Piața începuse să se umple de oameni ce veneau şi plecau după treburile lor 
zilnice. Magazinele se deschiseseră, iar cafenelele se umpluseră cu primii clienți. 
Kantos Kan mă conduse la unul din aceste grozave locuri de mâncat unde fusesem 
serviţi complet de aparate mecanice. Nicio mână nu atinge mâncarea, din momentul 
când intră, ca materie primă, în această clădire, până când iese caldă şi delicioasă 
pe mese, în fața clienților, ca răspuns la atingerea câtorva butoane care indică 
dorințele lor. 

După masă, Kantos Kan mă luă cu el la cartierul general al escadronului de 
scutere aeriene şi, prezentându-mă superiorilor săi, îi rugă să mă înroleze ca 
membru în acest corp de armată. Potrivit uzanțelor, era necesară o examinare, dar 

Kantos Kan mă prevenise să nu mă tem pentru că se va ocupa el de această 
problemă. Şi o rezolvase luându-mi ordinul de examinare către ofițerul examinator 
şi dându-se el drept John Carter. 

— Această şmecherie va fi descoperită mai târziu, îmi explicase el candid, 
când îmi vor compara greutatea şi înălțimea cu celelalte elemente de identificare 
personală, dar acest lucru se va întâmpla abia peste câteva luni, perioadă de timp 
în care, oricum, misiunea noastră va fi fost îndeplinită sau va fi eşuat. 

În zilele următoare, Kantos Kan mă învățase câte ceva din ştiinţa zborului şi 
repararea delicatelor mecanisme pe care marțienii le folosesc în scopul acesta. 
Carena unui avion de o singură persoană măsoară circa cinci metri lungime pe 
aproape unu lățime şi şapte centimetri grosime şi se îngustează la cele două 
extremități. Pilotul stă deasupra acestei platforme pe un scaun ce îmbracă micul şi 
silențiosul motor propulsat cu radiu. Mediul pentru forța portantă este cuprins în 
pereţii subțiri de metal ai carenei şi este constituit de cea de-a opta rază 
barsoomiană, sau raza de propulsie, dacă e definită după proprietatea ei. 

La fel ca şi cea de-a noua, această rază este necunoscută pe Pământ, dar 
marțienii descoperiseră că ea reprezintă o proprietate intrinsecă luminii, indiferent 
din ce sursă ar fi provenit. Ei aflaseră, de asemenea, că cea de-a opta rază 
propulsează lumina soarelui spre diferitele planete ale acestuia şi tot datorită ei, 
lumina se reîntoarce în spaţiu prin reflexie. Ea are deci proprietatea de a readuce în 
spaţiu lumina reflectată de Marte şi, cum aceasta se scurge continuu de pe planetă, 
constituie o forță de respingere a gravitaţiei ce este capabilă să ridice greutăți uriaşe 
de la sol, atunci când este închisă ermetic. 

De fapt, această rază le permisese să-şi perfecționeze într-atât aviația încât 
navele lor aeriene de război, depăşind cu mult tot ce se realizase pe Pământ, 
navigau la fel de grațios şi uşor prin atmosfera rarefiată a Barsoomului, precum un 
balon de copii în atmosfera densă a Pământului. 

În timpul primilor ani de când descoperiseră raza a opta, se petrecuseră 
multe accidente stranii până ce învățaseră să măsoare şi să controleze miraculoasa 
putere. La un moment dat, cu vreo nouă sute de ani în urmă, primul crucişător 
aerian construit fusese înzestrat cu un rezervor prea mare şi odată pornit din 
Helium cu un echipaj de cinci sute de oameni, nu se mai întorsese niciodată. 

Puterea de propulsie față de planetă fusese atât de mare încât îl purtase în 
spațiu unde se mai poate vedea şi astăzi cu ajutorul telescoapelor puternice, 
rotindu-se la şaisprezece mii de kilometri de Marte — un satelit minuscul ce avea să 
înconjoare Barsoomul până la sfârşitul timpului. 

A patra zi după sosirea mea la Zodanga, am încercat primul zbor şi, ca 
rezultat, am fost avansat, ceea ce însemna, printre altele, şi un apartament în 
palatul lui Than Kosis. 

După ce m-am ridicat deasupra oraşului, i-am dat ocol de câteva ori, aşa 
cum am văzut că făcea Kantos Kan, apoi, accelerând motorul, m-am îndreptat cu o 
viteză teribilă spre Sud, urmând cursul unui mare canal ce intra în oraş din această 
direcție. 

Traversasem aproape trei sute de kilometri, în mai puţin de o oră, când am 
zărit sub mine un grup de trei războinici verzi călărind nebuneşte spre o mică figură 

ce alerga pe jos în încercarea de a căuta adăpostul unuia din zidurile canalului. Mi- 
am coborât rapid maşina şi, postându-mă în spatele lor, am văzut că era vorba de 
un marțian roşu ce purta metalul escadronului de scutere aeriene din care făceam 
parte şi eu. La mică distanță mai încolo zăcea micul aparat de zbor înconjurat de 
sculele cu care, evident, încercase să repare vreun defect, atunci când fusese 
surprins de războinicii verzi. 

Aproape îl ajunseseră; animalele îşi continuau cursa spre relativ 
neînsemnata figură cu o viteză incredibilă, iar războinicii se şi aplecaseră în față cu 
sulițele pregătite. Fiecare dintre ei încerca să fie primul care să-l străpungă pe 
nefericitul Zodangan şi în clipa următoare soarta i-ar fi fost pecetluită dacă n-aş fi 
sosit la timp. 

M-am apropiat cu viteză prin spatele războinicilor şi, după ce i-am ajuns, m- 
am repezit cu prova scuterului aerian la nivelul umerilor celui mai apropiat. 
Impactul, suficient să străpungă centimetri de oţel solid, azvârlise capul 
războinicului decapitat peste capul thoatului său, apoi se prăbuşise şi trupul, 
rostogolindu-se violent pe câmpia acoperită de muşchi. Animalele celorlalți doi se 
opriseră mugind îngrozite şi porniseră glonț în direcția opusă. 

Reducând treptat viteza, am făcut un ocol mic şi am aterizat la picioarele 
zodanganului uluit. Îmi mulțumise cu căldură pentru gestul meu şi îmi promisese 
la sfârşitul zilei răsplata pe care o meritam, el nefiind altul decât unul din verii 
Jeddakului de Zodanga. 

N-am mai pierdut timp cu discuţiile acolo, amândoi ştiam că războinicii 
aveau să se întoarcă imediat ce vor reuşi să-şi stăpânească animalele. Grăbindu-ne 
către aparatul avariat, ne-am dat toată silința să-l reparăm şi aproape că reuşisem, 
când i-am văzut pe cei doi războinici verzi că se apropie în viteză de noi. Când 
ajunseseră la aproape o sută de metri, thoaţii lor deveniră din nou de nestăpânit şi 
refuzară cu îndărătnicie să se mai apropie de aparatul de zbor care-i terorizase într- 
atât. 

În cele din urmă au fost nevoiţi să descalece şi să se îndrepte spre noi cu 
spadele lungi pregătite. Am înaintat spre cel mai solid dintre ei, spunându-i 
zodanganului să-şi încerce şi el norocul cu celălalt. După ce mi-am terminat 
adversarul fără prea mare efort, după atâta practică, devenise un lucru banal 
pentru mine, m-am grăbit să-i sar în ajutor noii mele cunoştinţe care, într-adevăr, 
avea nevoie disperată de el. 

Era rănit şi trântit la pământ, piciorul uriaş al adversarului îi apăsa 
grumazul, iar sabia acestuia se ridicase pentru lovitura de grație. Dintr-un singur 
salt am acoperit distanța de aproape cincisprezece metri dintre noi şi cu o singură 
lovitură i-am străpuns trupul complet. Spada îi căzu neputincioasă din mână, iar el 
se prăbuşi alături de figura împietrită a zodanganului, fără nici cel mai mic zgomot. 
O examinare rapidă îmi confirmă faptul că nu primise lovituri mortale şi, după o 
scurtă perioadă de odihnă, pretinse că este în stare să încerce drumul de 
întoarcere. Oricum, era nevoit să-şi piloteze propriul aparat pentru că aceste nave 
fragile nu erau prevăzute să poarte decât o singură persoană. 

Imediat după ce terminarăm reparația, ne ridicarăm împreună pe cerul 
senin marțian şi, fără alte neplăceri, revenirăm cât se poate de repede la Zodanga. 

În timp ce ne apropiam, am remarcat o mare adunare de civili şi trupe pe 
câmpia din fața oraşului. Cerul era negru de nave aeriene de război, dar şi de 
aparate individuale sau de recreere, împodobite cu lungi panglici de mătase vesel 
colorată, precum şi cu drapele si steaguri într-un design extrem de pitoresc. 

Companionul îmi semnală să încetinesc şi apropiindu-şi aparatul de al meu, 
propuse să rămânem să privim şi noi ceremonia de conferire de onoruri personale 
ofițerilor şi bărbaților ce se distinseseră printr-un serviciu deosebit. Apoi, 
desfăşurând un fel de mică emblemă ce indica faptul că acel aparat poartă un 
membru al familiei regale din Zodanga, ne croirăm drum amândoi, printre puzderia 
navelor şi aparatelor individuale, până deasupra Jeddakului de Zodanga şi a suitei 
sale. Toţi erau călare pe micuţii thoați domestici ai marțienilor roşii, iar 
harnaşamentele lor erau ornate cu o asemenea cantitate de perie, impresionant 
colorate, încât nu m-am putut abține să nu compar acea ceremonie cu cea a 
indienilor roşii de pe Pământul meu natal. 

Cineva din suită îi atrăsese atenţia lui Than Kosr asupra prezenţei 
companionului meu deasupra lor, iar conducătorul îi făcuse semn să coboare. În 
timp ce aşteptau ca trupele să ia poziţie în fața Jeddakului, cei doi vorbiseră foarte 
animat, iar din când în când priviseră spre mine. Nu puteam, evident, să le aud 
conversaţia, care, de altfel, încetase scurt timp după aceea. Când şi ultimul corp de 
armată se aliniase în fața împăratului lor, descălecaseră cu toții. Un membru din 
anturaj înaintase spre trupe şi, strigând numele unui soldat, îi ordonă să avanseze. 
Apoi ofițerul enumeră natura faptelor sale eroice, ce câştigaseră aprobarea 
Jeddakului, pentru ca în cele din urmă acesta să înainteze şi să plaseze un 
ornament de metal pe umărul stâng al fericitului luptător. 

Zece oameni fuseseră astfel decorați, când ofițerul strigă din nou: 

— John Carter, escadronul scuterelor aeriene! 

Niciodată în viața mea nu fusesem atât de surprins, dar cum disciplina 
militară din tinereţe îmi marcase definitiv caracterul, mi-am coborât uşor scuterul 
la sol şi am avansat pe jos, aşa cum văzusem că procedaseră şi ceilalți. Când m-am 
oprit în fața ofițerului, acesta mi se adresă cu o voce suficient de puternică pentru a 
fi auzită de toată adunarea de trupe şi spectatori. 

— Ca o recunoaştere, John Carter, spuse el, a curajului deosebit şi a 
măiestriei cu care ai apărat persoana vărului Jeddakului Than Kosis, şi de unul 
singur ai învins trei războinici verzi, este plăcerea Jeddakului nostru să-ţi confere 
semnul prețuirii sale. 

Apoi, Than Kosis avansase şi, punând un ornament pe umărul meu, spuse: 

— Vărul meu mi-a povestit amănuntele minunatei tale realizării, ea pare, 
mai degrabă, un fel de miracol, şi dacă poți apăra atât de bine pe vărul unui 
Jeddak, cu atât mai mult ai putea apăra însăşi persoana Jeddakului. Te numesc, 
deci, padwar la gărzi, şi de acum înainte vei locui în palatul meu. 

l-am mulțumit şi, la semnul său, m-am alăturat membrilor suitei. După 
ceremonie am dus aparatul la cartierul general al escadronului de scutere aeriene, 
chiar pe acoperişul clădirii şi, însoțit de o ordonanță, m-am prezentat în fața 
ofițerului ce răspundea de paza palatului. 

22. O GĂSESC PE DEJAH 


Majordomul căruia raportasem îmi dăduse instrucțiuni să stau în preajma 
persoanei Jeddakului, care, în timp de război, era întotdeauna în mare pericol de a 
fi asasinat, de vreme ce regula conform căreia la război totul era permis, părea să 
constituie etica tuturor conflictelor de pe Marte. 

Mă însoți, deci, pe loc, la apartamentul în care se găsea atunci Than Kosis. 
Conducătorul era angajat într-o discuţie cu fiul său, Sab Than şi mai mulți curteni 
din suita acestuia şi nu observase intrarea mea. 

Pereţii apartamentului erau complet acoperiți cu tapițerii splendide ce 
mascau orice eventuală fereastră sau uşă. Camera era luminată de raze de soare 
ținute prizoniere între plafonul propriu-zis şi un plafon fals din sticlă, coborât cu 
câţiva centimetri mai jos. 

Ghidul meu dădu la o parte un colț din tapițerie şi-mi arătă un culoar, între 
aceasta şi pereți, ce înconjura în întregime camera. Eu trebuia să rămân în acel 
pasaj, îmi precizase, atâta timp cât Than Kosis se afla în acel apartament. Când îl 
părăsea, trebuia să-l urmez. Datoria mea era doar să-l păzesc pe conducător, şi pe 
cât posibil să nu-l pierd nicio clipă din ochi. Urma să fiu înlocuit după o perioadă de 
patru ore, îmi mai precizase majordomul şi mă lăsase singur. 

Tapiseria avea o urzeală ciudată ce dădea impresia, privită dintr-o parte, de 
consistență şi soliditate dar, din locul unde mă aflam eu puteam vedea tot ce se 
petrecea în cameră, ca şi cum n-ar fi fost niciun fel de obstacol între noi. 

Abia îmi luasem postul în primire că tapiseria de pe partea opusă se dădu la 
o parte pentru a permite intrarea a patru soldați din Gardă ce escortau o figură 
feminină. Odată ajunşi lângă Than Kosis, soldații se aşezaseră de o parte şi de alta 
a lui, lăsând acolo în picioare în fața Jeddakului, şi la mai puţin de trei metri de 
mine, chipul minunat luminat de un zâmbet al lui Dejah Thoris. 

Sab Than, prinţ de Zodanga, avansă s-o întâmpine şi mână în mână se 
apropiară de tronul Jeddakului. Than Kosis o privi surprins şi, ridicându-se, o 
salută. 

— Cărui ciudat capriciu datorez această vizită din partea Prințesei de 
Helium, de vreme ce cu numai două zile în urmă mă asigurase, cu evidentă lipsă de 
considerație pentru mândria mea, că l-ar prefera mai bine pe tharkul verde Tai 
Hajus decât pe fiul meu? 

Dejah Thoris zâmbise din nou şi, accentuând parcă şi mai mult cele două 
gropițe ştrengăreşti de la colțul guri, răspunsese. 

— De la începutul timpurilor, pe Barsoom, femeile au avut privilegiul de a-şi 
schimba părerea şi a-şi ascunde sentimentele în probleme legate de inima lor. O să 
uiţi asta, Than Kosis, aşa cum a făcut-o şi fiul tău. Cu două zile în urmă, nu eram 
sigură de dragostea lui, acum, însă, sunt şi am venit să-ți cer mai întâi iertare 
pentru vorbele mele aspre, iar apoi să-ți ofer asigurarea Prințesei de Helium că 
atunci când va veni vremea, se va mărita cu Sab Than, Prinţ de Zodanga. 

— Sunt bucuros că ai decis astfel, răspunse Than Kosis. Nu aş fi dorit să 
împing mai departe războiul împotriva poporului din Helium; promisiunea ta va fi 
înregistrată şi o proclamaţie către poporul meu va fi dată imediat. 

— Ar fi mai bine, Than Kosis, îl întrerupse Dejah Thoris, ca proclamația să 
aştepte sfârşitul acestui război. Ar părea, într-adevăr, straniu atât propriului meu 
popor cât si a poporului tău dacă Prințesa de Helium ar capitula astfel în fața 
duşmanilor țării sale, pentru a se încheia ostilitățile. 

— N-ar putea fi încheiat războiul pe loc? interveni Sab Than. E nevoie doar 
de cuvântul lui Than Kosis. Spune-i, tată, spune cuvântul care-mi va apropia 
fericirea şi va pune capăt acestei dispute nepopulare. 

— Vom vedea, replică Than Kosis, cum va aprecia pacea poporul din Helium. 
Cel puţin eu am să le-o ofer. 

După alte câteva cuvinte, Dejah Thoris părăsise apartamentul însoțită de 
garda sa. 

Astfel, edificiul visului meu de fericire se făcea bucățele, lovindu-se de solul 
realității. Femeia căreia îi oferisem viața şi de pe buzele căreia auzisem atât de 
recent o declaraţie de dragoste, uitase atât de uşor de existența mea şi se oferise 
zâmbitoare fiului celui mai urât duşman al poporului său. 

Deşi auzisem cu propriile mele urechi, nu-mi venea să cred. Trebuia să-i 
găsesc apartamentul şi s-o oblig să-şi repete crudul adevăr în fața mea pentru a fi 
convins pe deplin. Mi-am părăsit, deci, postul şi, grăbindu-mă prin pasajului din 
spatele tapiseriei, am ajuns la uşa prin care părăsise camera. Strecurându-mă fără 
zgomot prin ea, am descoperit uimit un labirint de scări şi coridoare care veneau şi 
duceau în toate direcțiile. 

Am luat-o rapid pe primul în jos, apoi tot pe primul coridor întâlnit, dar 
curând mi-am dat seama că mă rătăcisem şi când tocmai mă rezemasem resemnat 
de unul din pereți, am auzit voci în preajma mea. Aparent, veneau de după zidul 
opus celui de care mă rezemasem şi între ele am distins timbrul lui Dejah Thoris. 
Nu auzeam ce spune, dar eram sigur că nu mă înşel. 

Am mai făcut câțiva paşi şi am descoperit un alt pasaj la capătul căreia se 
găsea o uşă. M-am îndreptat hotărât spre ea şi când am deschis-o, am constatat că 
dădea într-o anticameră în care se găseau cei patru paznici ce o acompaniaseră. 
Unul dintre ei se şi ridicase întrebându-mă ce căutam acolo. 

— Vin din partea lui Than Kosis, am răspuns şi doresc să vorbesc între 
patru ochi cu Dejah Thoris, Prințesă de Helium. 

— Şi ordinul? 

Nu înțelegeam prea bine ce trebuia să fie cu acel ordin, dar i-am răspuns că 
sunt un membru al Gărzii şi fără să mai aştept un răspuns de la el m-am îndreptat 
spre uşa din fundul anticamerei, în spatele căreia o auzeam pe Dejah Thoris 
conversând. 

Intrarea nu se dovedi prea uşor de realizat. Paznicul îmi barase calea şi 
spuse răspicat: 

Nimeni nu vine de la Than Kosis fără să aibe un ordin sau o parolă. Dacă 
vrei să intri, trebuie să-mi dai sau una sau alta. 

— Singurul ordin de care am nevoie, prietene, pentru a intra acolo unde 
vreau, atârnă aici la şold, am spus trăgându-mi din teacă spada lungă; mă laşi să 
trec sau nu? 

În loc de răspuns îşi trase şi el spada şi, chemându-i pe ceilalți în ajutor, îmi 
barară drumul toți patru cu gesturi ferme. 

— Noi nu suntem aici la ordinul lui Than Kosis, strigă cel ce mi se adresase 
primul, şi nu numai că n-o să intri în apartamentul Prințesei de Helium, dar te vei 
întoarce la Than Kosis sub pază pentru a explica această îndrăzneală neautorizată. 
Aruncă spada; nu cred că speri să ne învingi pe toţi, adăugă el cu un zâmbet 
malițios. 

Răspunsul meu fusese o fandare scurtă, ce mai lăsase doar trei oponenți în 
viață, dar trebuie să vă asigur că se dovediseră vrednici de metalul meu. Cât ai clipi, 
mă şi împinseseră la zid, forțţându-mă să lupt cu disperare pentru a-mi salva viața. 
Cu greu mi-am făcut loc spre unul din colțurile anticamerei, unde erau nevoiți să 
mă atace numai câte unul. Luptasem astfel aproape douăzeci de minute, loviturile 
oțelului parat de oțel producând un vacarm de nedescris în mica încăpere. 

Zgomotul o atrăsese pe Dejah Thoris în pragul apartamentului şi de acolo 
privea lupta împreună cu Sola care stătea în spatele ei si se uita peste umăr. Chipul 
nu-i trăda nicio emoție şi mi-am dat seama că nici ea, nici Sola nu mă 
recunoscuseră. 

În cele din urmă, o lovitură norocoasă mai dobori unul dintre gardieni, iar 
cu numai doi care să mi se opună, am schimbat tactica şi i-am doborât imediat la 
pământ, după modelul deja utilizat în atâtea lupte victorioase, al treilea la zece 
secunde după al doilea, iar ultimul câteva momente mai târziu. Fuseseră curajoşi şi 
luptători nobili şi mă întristase faptul că fusesem nevoit să-i ucid, dar cred că în 
starea de atunci aş fi depopulat bucuros întreg Barsoomul, dacă altfel n-aş fi putut 
ajunge alături de iubita mea, Dejah Thoris. 

Mi-am pus sabia plină de sânge la loc în teacă şi am înaintat spre prințesa 
mea marțiană care continua să rămână mută şi să mă privească fără niciun semn 
că mă recunoaşte. 

— Cine eşti tu, zodangane, murmură ea. Un alt duşman care să mă târască 
în necaz? 

— Sunt un prieten, am răspuns, un prieten pe care odată l-ai apreciat. 

— Niciun prieten al Prințesei de Helium nu poartă acest metal, replica ea, 
deşi această voce... am mai auzit-o cândva; dar nu e, nu poate fi, nu, pentru că el 
este mort. 

— Şi totuşi, prințesa mea, nu sunt altul decât John Carter, am spus. Cum 
oare nu recunoşti dincolo de vopsea şi metal, inima căpeteniei tale? 

Cum ajunsesem foarte aproape de ea, avusese imboldul de a veni spre mine 
cu brațele larg deschise, dar când mă pregăteam, la rândul meu, s-o îmbrățişez, se 
retrăsese tremurând şi oftase trist. 

— Prea târziu, prea târziu, se tângui ea. Vai, căpetenia mea, totul s-a 
întâmplat astfel pentru că te-am crezut mort, dar dacă te-ai fi întors numai cu o oră 
mai devreme — acum este, însă, prea târziu, prea târziu. 

— Ce vrei să spui Dejah Thoris? am strigat. Că nu te-ai mai fi promis 
prințului zodangan dacă ai fi ştiut că trăiesc? 

— Tu crezi, John Carter, că ieri mi-aş fi dat inima ţie şi astăzi altcuiva? Am 
crezut doar că acea promisiune zace îngropată cu resturile tale în gropile 
Warhoonului şi astăzi mi-am promis trupul altuia pentru a-mi salva poporul de 
soarta hărăzită de armata zodangană victorioasă. 

— Dar nu sunt mort, prințesă. Am venit să te cer şi tot Zodanganul nu mă 
poate împiedica să o fac. 

— E prea târziu, John Carter, promisiunea mea este dată şi pe Barsoom ea 
este definitivă. 

Ceremoniile care vor urma mai târziu nu reprezintă decât formalități 
nesemnificative. Ele nu fac căsătoria mai sigură aşa cum cortegiul funerar al unui 
Jeddak nu pecetluieşte moartea sa. Sunt pur şi simplu măritată, John Carter. Nu 
mă vei mai chema prințesa ta. Nu mai eşti căpetenia mea. 

— Nu cunosc prea multe despre obiceiurile voastre aici, pe Barsoom, Dejah 
Thoris, dar ştiu bine că te iubesc şi dacă au fost adevărate acele ultime cuvinte pe 
care mi le-ai spus în ziua când hoardele warhooniene năvăleau peste noi, niciun alt 
bărbat nu poate să pretindă să-i fii mireasă. Au fost adevărate atunci, prințesa mea, 
şi au rămas la fel şi acum! Spune că ăsta e adevărul. 

— Au fost adevărate, John Carter, şopti ea, dar nu le mai pot repeta acum, 
pentru că m-am oferit altcuiva. Ah, dacă măcar ai încerca să ne înţelegi obiceiurile, 
prietenul meu, continuă ea mai mult pentru sine, promisiunea ar fi fost a ta cu 
multe luni în urmă şi ai fi putut să mă pretinzi înaintea altora. Chiar dacă ar fi 
însemnat căderea Heliumului, mi-aş fi dat bucuroasă imperiul în schimbul şefului 
meu tharkian. 

— Îţi aminteşti de noaptea când m-ai ofensat? adăugă ea cu voce tare. M-ai 
numit prințesa ta fără să-mi fi cerut mâna şi apoi te-ai lăudat că ai luptat pentru 
mine. Nu ştiai, iar eu n-ar fi trebuit să mă simt ofensată; de-abia acum îmi dau 
seama. 

Dar n-a fost nimeni care să-ți spună, ceea ce eu nu puteam, că pe Barsoom, 
în oraşele omului roşu, sunt două feluri de femei, unele pentru care te poți bate şi le 
poţi cere în căsătorie, celelalte pentru care, de asemenea te lupţi, dar cărora nu le 
ceri mâna. Când un bărbat a câştigat o femeie, i se poate adresa cu prințesa mea, 
sau în oricare alt mod ce indică posesiunea. Ai luptat pentru mine, dar nu m-ai 
cerut niciodată în căsătorie, iar atunci când m-ai numit prințesa mea, continuă ea 
înroşindu-se, m-am simțit jignită; dar chiar şi atunci, John Carter, nu te-am 
respins aşa cum ar fi trebuit s-o fac, de vreme ce tu ai mai făcut o greşeală, glumind 
că m-ai fi câştigat prin luptă. 

— Nu cred că ai nevoie de scuzele mele acum, Dejah Thoris, am răspuns, ştii 
prea bine că greşeala mea s-a datorat faptului că ignoram obiceiurile de pe 
Barsoom. Ceea ce n-am făcut atunci, crezând că cererea mea ar fi sosit într-un 
moment nepotrivit, fac acum. Îţi cer să-mi fii soție şi pe tot sângele meu virginian, 
ce-mi curge în vene, aşa va fi. 

— Nu, John Carter, n-are rost, spuse ea fără speranţe. N-o să fiu niciodată a 
ta cât Sab Than trăieşte. 

108 


— l-ai şi semnat actul de deces, prințesa mea — Sab Than va muri. 

— Nu în acest fel, se grăbi ea să-mi explice. N-o să mă pot mărita cu 
bărbatul care mi-a ucis soțul, chiar şi în autoapărare. Acesta este obiceiul şi aici pe 
Barsoom noi suntem conduşi de obiceiuri. E în zadar, prietene. Vom rămâne 
amândoi cu regretul şi cu amintirea acelor câtorva zile printre tharkieni. Acum 
trebuie să pleci şi nu mai încerca să mă vezi. La revedere, căpetenia mea de 
odinioară. 

Cu inima zdrobită şi deprimat profund, m-am retras din anticameră; până se 
încheiau ceremoniile, mai păstram o geană de speranţă că n-o pierdusem definitiv. 

Rătăcind de-a lungul coridoarelor, mă simțeam la fel de pierdut în labirintul 
lor, aşa cum fusesem înainte de a descoperi apartamentul lui Dejah Thoris. 

Îmi dădeam seama că singura şansă era să scap din oraşul Zodanga pentru 
că moartea celor patru gardieni trebuia explicată cumva, şi cum nu puteam ajunge 
la postul meu fără să mă călăuzească cineva, aş fi fost descoperit rătăcind fără ţel 
prin palat, iar suspiciunea ar fi căzut, cu siguranță, asupra mea. 

În cele din urmă, am ajuns la o scară în spirală, ce ducea spre etajele 
inferioare, şi am coborât pe ea mai multe nivele până am dat de intrarea într-un 
vast apartament în care se găseau un număr de gardieni. Pe pereți atârnau aceleaşi 
tapiserii transparente în spatele cărora m-am strecurat fără să mă observe cineva. 

Conversaţia gardienilor se dovedi neinteresantă până când intrase un ofițer 
şi ordonase la patru dintre ei să schimbe garda care o păzea pe Prinţesa de Helium. 
Ştiam că necazurile aveau să înceapă cat de curînd şi, într-adevăr, abia părăsiseră 
camera de gardă că unul dintre ei năvăli înapoi cu ştirea că îi găsiseră pe cei patru 
camarazi măcelăriți în anticameră. 

Într-o clipă, întregul palat se animase. Gardieni, ofițeri, curtieri, servitori şi 
sclavi alergau care-ncotro pe coridoare şi prin apartamente, ducând mesaje şi 
ordine sau căutând semne ale asasinului. 

Asta era şi şansa mea şi, oricât de mică părea, m-am agăţat cu nădejde de 
ea. Deoarece un grup de soldați tocmai trecea pe lângă locul ascunzătorii mele, m- 
am luat după ei prin labirintul palatului până ce, ajungând la un hol imens, am 
zărit binecuvântata lumină a zilei pătrunzând printr-o serie de ferestre impozante. 

Acolo mi-am părăsit ghizii şi, apropiindu-mă de una dintre ferestre, am 
căutat un mijloc de a scăpa. Fereastra se deschidea deasupra unui balcon ce da pe 
una din străduțele din Zodanga. Solul era la aproape zece metri şi la o distanță 
asemănătoare de palat se găsea un perete de vreo şapte metri înălțime, construit 
din sticlă polizată şi gros de aproape treizeci de centimetri. Pentru un marțian roşu, 
scăparea pe o asemenea cale părea imposibilă, dar pentru puterea şi abilitatea mea 
terestră, lucrul era ca şi îndeplinit. Singura teamă era să nu fiu detectat înainte de 
căderea nopţii, pentru că nu puteam face saltul la lumina zilei în timp ce palatul şi 
străzile adiacente forfoteau de zodangani. 

În consecință, am căutat o ascunzătoare şi, în cele din urmă, am găsit una 
din pură întâmplare, în interiorul unui ornament uriaş, ce atârna de plafonul unui 
hol, la aproape trei metri de podea. Am sărit cu uşurinţă în interiorul spațios, 
asemănător unei vaze, şi abia poposisem acolo că am auzit vocile câtorva oameni ce 

intraseră în apartament. Grupul se oprise sub ascunzătoarea mea astfel încât le-am 
auzit foarte bine conversaţia. 

— E sigur mâna Heliumiţilor, spusese unul din ei. 

— Într-adevăr, Jeddakule, dar cum or fi reuşit să intre în palat? Pot admite 
că, în ciuda vigilenței gărzilor tale, o singură persoană putea ajunge la camerele 
interioare, dar cum a putut o grupă de şase sau opt luptători să treacă, 
neobservată, este dincolo de puterea mea de înțelegere. 

Oricum o să aflăm în curînd pentru că, iată, vine psihologul palatului. 

Un alt bărbat se alăturase grupului şi, după salutul formal al 
conducătorului, spuse: 

— Mărite Jeddak, am citit o poveste ciudată în minţile moarte ale 
credincioşilor tăi gardieni. Ei au fost doborâţi nu de mai mulți luptători ci de unul 
singur. 

Făcuse o pauză pentru a lăsa audiența să se pătrundă de greutatea 
afirmațiilor sale, dar faptul că ele nu fuseseră crezute, rezulta din exclamația 
nerăbdătoare de neîncredere ce scăpase de pe buzele lui Than Kosis. 

— Ce fel de poveşti mai sunt şi astea, Notan? strigă el. 

— Adevărul, mărite Jeddak, răspunse psihologul. De fapt, amprenta mentală 
era foarte puternică la toţi cei patru gardieni. Adversarul lor fusese un bărbat foarte 
înalt purtând metalul unuia din gardienii tăi, iar abilitatea lui în luptă frizează 
miracolul, pentru că luptase împotriva tuturor şi-i depăşise atât în îndemânare, cât 
şi în forță şi rezistență. Deşi purta metalul din Zodanga, mărite Jeddak, un 
asemenea om n-a mai fost văzut nici în țara noastră nici în altele de pe fața 
Barsoomului. Mintea Prințesei de Helium, pe care, de asemenea, am examinat-o, a 
rămas albă pentru mine, are un control perfect si n-am putut citi nici măcar o iotă 
din ea. Mi-a spus doar că a fost martoră numai la o parte din întâmplare şi că 
remarcase că un singur om fusese angajat în luptă cu gardienii — un bărbat pe 
care nu-şi amintea să-l fi văzut vreodată. 

— Unde îmi este salvatorul? întrebă altcineva din grup şi l-am recunoscut pe 
dată pe vărul lui Than Kosis, pe care-l salvasem de oamenii verzi. Pe metalul 
primului meu strămoş, continuă el, descrierea i se potriveşte perfect, mai ales în ce 
priveşte abilitatea în luptă. 

— Unde e omul? strigă Than Kosis. Aduceţi-mi-l imediat. Ce mai ştii despre 
el, vere? Abia acum îmi dau seama că nu se putea să existe un asemenea luptător 
în Zodanga şi de care tocmai noi să nu fi aflat până ieri. La fel şi numele, John 
Carter, cine a mai auzit de un asemenea nume pe Barsoom! 

Curând, sosi informaţia că nu eram de găsit nicăieri, nici în palat, nici la 
cartierul general al escadronului de scutere aeriene. Kantos Kan, pe care-l găsiseră 
şi-l interogaseră, nu ştia nimic de cele întâmplate, iar în privința mea, le spusese că 
nu ştie mare lucru pentru că mă întâlnise doar în timpul captivităţii printre 
warhoonieni. 

— Ţineţi-l sub supraveghere, ordonă Than Kosis. Şi el este străin şi dacă, 
aşa cum se pare, au fost amândoi trimişi de Helium, unde este unul, îl vei găsi şi pe 
celălalt. Triplaţi patrulele aeriene şi ordonațţi ca fiecare bărbat care părăseşte oraşul 
pe jos sau pe calea aerului, să fie cercetat amănunțit. 

Un alt mesager sosise între timp cu vestea că mă găseam încă între zidurile 
palatului. 

— A fost cercetată cu multă atenţie asemănarea tuturor celor care au intrat 
sau au părăsit palatul astăzi, concluzionă el, şi niciunul nu se apropie de cea a 
noului padwar al Gărzii. 

— Înseamnă că o să-l avem cât de curînd, comentă Than Kosis, dar între 
timp ne vom duce la apartamentul Prințesei de Helium pentru a o interoga în 
privința acestei afaceri. S-ar putea să ştie mai multe decât şi-a dat osteneala să-ți 
dezvăluie ție, Notan. 

Părăsiseră holul şi cum căzuse întunericul, m-am strecurat tiptil din locul 
ascunzătoarei în balcon. Se vedea foarte puţin, dar pândind momentul când se 
părea că nu este nimeni prin apropiere, am sărit iute pe vârful zidului de sticlă şi de 
acolo pe strada de dincolo de incinta palatului! 

23. PIERDUT ÎN CER 


Fără niciun efort deosebit de a a mă ascunde, m-am grăbit să ajung în 
vecinătatea cartierului general unde eram sigur că-l voi putea întâlni pe Kantos 
Kan. Apropiindu-mă de clădire, am devenit mai precaut, pentru că mi-am dat 
seama) şi nu m-am înşelat, că locul putea fi păzit. Într-adevăr, mai mulţi bărbaţi 
civili, după metalul pe care-l purtau, mişunau la intrările din față şi din spate ale 
clădirii. În această situaţie, singura cale de a ajunge nevăzut la etajul superior, 
unde erau situate apartamentele noastre, a fost printr-o clădire alăturată şi, după 
manevre considerabile, am reuşit să ajung pe acoperişul unui magazin, câteva uşi 
mai încolo. 

Sărind din acoperiş în acoperiş, am descoperit repede o fereastră deschisă în 
clădirea în care speram să-l întâlnesc pe heliumian, iar în clipa următoare mă aflam 
în cameră în fața lui. Era singur, nu se arătase surprins de venirea mea şi mă 
întrebase de ce întârziasem, din moment ce mi se terminase schimbul mult mai 
devreme. 

Mi-am dat seama că nu ştia nimic de evenimentele de la palat, iar când l-am 
pus la curent, devenise extrem de interesat. Vestea că Dejah Thoris îşi promisese 
mâna lui Sab Than îl umpluse de consternare. 

— Nu se poate, exclamase el. Este imposibil! Toţi locuitorii Heliumului şi-ar 
dori, mai degrabă, moartea, decât să vândă prințesa noastră iubită casei 
conducătoare din Zodanga. Poate că şi-a pierdut mințile de vreme ce a fost de acord 
cu un târg atât de atroce. Tu, care nu ştii cât de mult ne iubim noi cei din Helium 
membrii casei noastre conducătoare, nu poți să-ți dai seama de oroarea ce mă 
cuprinde gândindu-mă la această alianță nelegiuită. Ce trebuie făcut, John Carter? 
continuă el. Eşti un tip ingenios. Nu poţi să te gândeşti la ceva care să salveze 
Heliumul de această dezonoare? 

— Dacă aş ajunge cu vârful spadei la Sab Than, i-am răspuns, aş putea 
rezolva şi problema Heliumului, dar, din motive personale, aş prefera ca altcineva 
să-i dea lovitura care s-o elibereze pe Dejah Thoris. 

Înainte de a-mi vorbi, Kantos Kan mă privise cu ochi micşoraţi. 

— O iubeşti! spuse el. Ea ştie? 

— Nu numai că ştie, dar m-a respins pentru că se promisese lui Sab Than. 

Minunatul meu prieten sărise atunci în picioare şi, apucându-mă cu o mână 
după umeri, îşi ridicase cu cealaltă spada şi spusese: 

— Pentru că sorții m-au hărăzit pe mine, nici că puteam găsi o pereche mai 
potrivită pentru prima Prinţesă a Barsoomului. lată mâna mea pe umărul tău, John 
Carter, şi cuvântul meu că Sab Than va muri de spada mea, în numele dragostei ce 
o port Heliumului, lui Dejah Thoris şi ţie. Chiar în noaptea asta am să încerc să 
ajung în palatul său. 

— Cum? l-am întrebat, când eşti atât de bine păzit, iar forțele de patrulare a 
cerului s-au triplat. 

Îşi plecase capul, în semn că se gândeşte pentru o clipă, apoi şi-l ridicase din 
nou semeț şi cu un aer încrezător. 

— Aş avea nevoie de ajutor doar să trec de aceşti gardieni, în rest mă 
descurc, spuse el în cele din urmă. Ştiu o intrare secretă în palat, prin zona celui 
mai înalt turn. Am dat de ea întâmplător, într-o zi când treceam pe deasupra într-o 
misiune de patrulare. În munca asta, trebuie investigată orice situaţie ciudată la 
care ni se întâmplă să fim martori, iar o figură apărută în acel turnuleț al palatului, 
trecea drept un lucru extrem de ciudat. M-am apropiat cu scuterul şi am remarcat 
cu uimire că posesorul acelei figuri nu era altul decât Sab Than. Fiind pus în 
această situație penibilă, mi-a comandat să țin secret incidentul, explicându-mi că 
pasajul din turnuleț ducea direct în apartamentul său şi era cunoscut doar de el. 
Dacă ajung, deci, pe acoperişul hangarelor şi pun mâna pe scuterul meu, aş putea 
atinge cartierul lui Sab Than în mai puţin de cinci minute; cum să scap, însă, din 
această clădire atât de păzită, precum mi-ai spus? 

— Cât de bine sunt păzite scuterele acolo, în hangare? 

— De regulă, nu este decât un om noaptea pe acoperiş. 

— Urcă pe acoperişul casei acesteia, Kantos Kan, şi aşteaptă-mă acolo. 

Fără să mai pierd timpul pentru a-i explica planul meu, m-am reîntors în 
stradă pe drumul pe care venisem, iar de aici m-am grăbit spre hangare. N-am 
îndrăznit să intru în clădire, ştiind că era plină cu membrii escadronului de scutere 
aeriene, care, împreună cu toți zodanganii, erau, cu siguranță, pe urmele mele. 

Clădirea era una enormă, ridicându-şi acoperişul la aproape trei sute de 
metri înălțime. Puţine construcții în Zodanga erau mai înalte decât aceste hangare, 
dar unele o depăşeau cu aproape o sută de metri. Docurile marilor crucişătoare de 
război se găseau cam la o 150 m. de sol, iar cele ale navelor comerciale, precum şi 
aeroporturile pentru pasageri, la o înălțime de două ori mai mare. 

A urmat o ascensiune îndelungată şi nu lipsită de riscuri, pe frontonul 
clădirii, dar neexistând o altă cale, am fost nevoit s-o folosesc. Faptul că arhitectura 
barsoomiană presupunea multe ornamente, îmi uşurase sarcina mai mult decât m- 
aş fi aşteptat; ieşiturile acestora erau tocmai potrivite să-mi formeze o scară 
naturală până în vârful clădirii. Acolo întâlnisem primul obstacol real. Acoperişul 
depăşea zidul cu aproape 7 m. şi, deşi dădusem ocol clădirii, nu găsisem nicio 
deschidere prin el. 

Etajul superior era în întregime luminat şi plin cu soldați ce-şi treceau 
timpul fiecare în felul lui; nu puteam, deci, atinge acoperişul prin interior. 

Mai aveam o şansă extrem de redusă şi disperată, dar mă decisesem s-o 
încerc. Era pentru Dejah Thoris şi cred că orice muritor şi-ar fi riscat viața de o mie 
de ori pentru ea. 

Agăţându-mă de perete cu picioarele şi o mână, am desfăşurat cu cealaltă 
una din curelele lungi din echipamentul meu, care, la unul din capete, avea prins 
un cârlig mare; cu ajutorul ei, piloții se agățau de marginile aparatelor lor de zbor, 
pentru a face unele reparații sau pentru a cobori la sol din marile crucişătoare 
aeriene. 

Am azvârlit deci, cârligul, de câteva ori pe acoperiş, până a reuşit să se agățe 
de ceva şi am tensionat cu grijă, deşi nu eram convins că va rezista greutății mele. 
S-ar fi putut, de asemenea, să se fi agăţat doar de bordura acoperişului, iar când 

îmi voi fi dat drumul de lângă zid, să alunece, iar eu să mă prăbugşesc de la aproape 
300 m. 

Am ezitat pentru o clipă, apoi am dat drumul ornamentului de care mă 
ținusem până atunci şi m-am trezit atârnând în aer, la capătul unei curele subțiri. 
Sub mine se desenau pregnant străzile intens luminate, pavajul lor şi moartea. 
Apoi, o scurtă alunecare a cârligului pe acoperiş şi sunetul care o însoți, îmi îngheță 
pentru o clipa sângele în vine. 

Cârligul se prinsese de ceva rezistent şi, grăbindu-mă să mă cațăr cât mai 
repede, m-am apucat de marginea acoperişului şi am reuşit să mă urc, în cele din 
urmă, deasupra acestuia. Dar abia m-am ridicat în picioare că m-am şi confruntat 
cu paznicul de serviciu, în gura revolverului căruia m-am pomenit că privesc. 

— Cine eşti şi de unde vii? a strigat el. 

— Sunt un pilot de scutere, prietene, şi foarte aproape de moarte, pentru că 
numai printr-o şansă extraordinară n-am căzut pe una din străzile de dedesubt, i- 
am răspuns. 

— Dar cum ai ajuns, omule, pe acoperiş? Căci nimeni nu a aterizat şi nu a 
decolat de pe clădire de cel puţin o oră. Explică-mi repede sau chem garda. 

— Priveşte aici şi ai să vezi cum am venit şi cât de aproape am fost să nu 
mai vin deloc, i-am răspuns sec, întorcându-mă spre marginea acoperişului, unde, 
şapte metri mai jos, la capătul curelei, îmi atârnau toate armele. 

Mânat de curiozitate, paznicul se apropie de mine şi se aplecă să privească 
peste bordura acoperişului. În aceeaşi secundă, l-am prins rapid de beregată şi de 
braţul care ţinea pistolul şi l-am trântit violent de acoperiş. Arma îi scăpă din 
strânsoare, iar degetele mele îi blocară orice tentativă de a cere ajutor. L-am legat 
bine, i-am pus un căluş în gură, apoi l-am suspendat de acoperiş, aşa cum fusesem 
şi eu doar cu câteva momente mai devreme. Ştiam că abia dimineața avea să fie 
descoperit, dar până atunci speram să-mi închei acțiunea. Mi-am refăcut la 
repezeală încingătoarele şi mi-am aranjat armele, apoi m-am grăbit spre hangare de 
unde în scurt timp am reuşit să scot atât scuterul meu cât şi pe cel al lui Kantos 
Kan. Legându-i scuterul strâns în spatele scuterului meu, m-am urcat pe şa, am 
pornit motorul şi, trecând razant peste bordura acoperişului, am coborât la nivelul 
străzilor, departe de zonele ocupate în mod normal de patrulele aeriene. După 
numai un minut, aterizam în siguranță pe acoperişul apartamentului nostru, sub 
privirile uimite ale lui Kantos Kan. 

N-am mai pierdut timp nici de astă dată cu explicaţiile şi am intrat direct în 
problemă, începând discuţia despre planurile noastre pentru viitorul foarte 
apropiat. Hotărâsem ca eu să încerc să ajung la Helium, iar Kantos Kan să 
pătrundă în palat şi să termine cu Sab Than. Dacă reuşea, avea să mă urmeze. 
Potrivise compasul scuterului meu, un mic dispozitiv extrem de ingenios ce 
rămânea fixat perfect pe orice punct de pe suprafața lui Barsoom, ne luasem la 
revedere şi decolasem concomitent în direcția palatului, aşezat chiar în drumul meu 
spre Helium. 

Tocmai când ne apropiam de turn, o patrulă ce-şi avea traseul mai jos, îşi 
înfipse lumina pătrunzătoare a proiectoarelor direct peste scuterul meu şi o voce îmi 
strigă pe un ton gutural să mă opresc. Kantos Kan se pierdu în întuneric iar eu, 

fără să dau atenție unei lovituri pe care tocmai o primisem, ca răspuns la 
nesupunerea mea, am urcat cu viteză maximă spre cerul marțian, urmărit 
îndeaproape de o duzină de scutere aeriene, iar mai târziu, de un crucişător rapid 
cu o sută de oameni la bord şi o baterie de tunuri cu tragere rapidă. Răsucindu-mi 
şi întorcându-mi maşina aeriană, ridicându-mă şi coborând pe neaşteptate, 
reuşisem în bună măsură să le evit proiectoarele, dar cu această tactică pierdeam 
teren, aşa că m-am hotărât să încerc la întâmplare o direcţie în linie dreaptă şi să 
mă încredințez încă o dată soartei şi vitezei maşinii. Kantos Kan îmi arătase un mic 
şiretlic, pe care-l cunoşteau doar piloţii din Helium şi prin care-şi sporea 
substanțial viteza aparatului său; folosindu-l acum, eram sigur că aş fi putut să mă 
distanțez, dacă aş fi reuşit să scap numai câteva momente de proiectoarele lor. 

În timp ce acceleram, astfel, la maxim, şuieratul proiectilelor ce se 
încrucişau deasupra mea mă convinsese că numai un miracol mă mai putea scăpa, 
dar zarurile fuseseră deja aruncate şi la viteza cu care zburam, acoperisem o bună 
parte din drumul spre Helium. Treptat, mi-am lăsat urmăritorii tot mai departe în 
urmă şi tocmai mă felicitam de norocul avut, când o lovitură bine ţintită de pe 
crucişător explodă la prova scuterului meu. Impactul aproape îl răsturnă, 
trimițându-l într-un vârtej continuu spre pământ, prin noaptea neagră. 

Nu ştiu cât timp am căzut înainte de a recâştiga controlul asupra 
aparatului, dar trebuie să fi fost foarte aproape de pământ când am reuşit să mă 
înalt din nou, pentru că auzisem răgete de animale. Ajuns sus, am scrutat cerul în 
căutarea urmăritorilor şi le-am descoperit luminile undeva în spate. Aterizaseră şi 
probabil mă căutau. 

Abia după ce luminile lor nu s-au mai zărit deloc, am îndrăznit să-mi aprind 
luminile de bord şi abia atunci am remarcat că un proiectil îmi distrusese atât 
vitezometrul cât şi singurul meu ghid, compasul. Desigur, puteam să urmez linia 
generală a stelelor în direcția Heliumului, dar fără să cunosc poziția exactă a 
oraşului şi nici viteza cu care zburam, şansele de a-l găsi erau minime. 

Helium se găsea la o mie 600 km. Sud-Vest de Zodanga şi dacă aş fi avut 
compasul intact şi n-aş fi avut vreo defecțiune, aş fi ajuns acolo în patru sau cinci 
ore. Cu toate acestea, după aproape şase ore de zbor continuu la viteză maximă, 
dimineața mă găsise deasupra vastei întinderi a unui fund de mare, în cele din 
urmă am văzut sub mine un mare oraş, dar nu era cu siguranță Helium, acesta 
fiind singurul printre metropolele Barsoomului compus din două imense oraşe 
circulare împrejmuite de ziduri. Cum fiecare avea nu mai puţin de o sută de 
kilometri în diametru, era imposibil să nu-l disting de la înălțimea la care zburam. 

Crezând că ajunsesem mult prea în Nord-Vest, m-am întors spre Sud-Est, 
am trecut înainte de prânz peste alte câteva oraşe mari, dar niciunul nu se potrivea 
cu descrierea Heliumului pe care mi-o făcuse Kantos Kan. În plus, față de aspectul 
celor două oraşe gemene ce alcătuiau Heliumul, o altă caracteristică distinctivă a 
impresionantei metropole era impusă de cele două turnuri imense, unul roşu 
aprins, ridicându-se la peste un kilometru înălțime din mijlocul unuia dintre oraşe, 
iar celălalt, galben intens, de aceeaşi înălțime, marcând centrul oraşului geamăn. 

24. TARS TARKAS GĂSEȘTE UN PRIETEN 


Pe la prânz zburam foarte jos peste un oraş mort şi extrem de întins al 
vechilor marţieni şi abia trecusem de ultimele clădiri spre câmpia ce se întindea 
dincolo de el că am zărit mai multe mii de războinici verzi angajaţi într-o luptă 
teribilă. De-abia îi zărisem, că o salvă de proiectile fusese deja îndreptată împotriva 
mea, şi cum ţinta lor este aproape întotdeauna impecabilă, într-o clipă, micul meu 
aparat de zbor devenise o ruină ce cobora în derivă spre sol. 

Căzusem chiar în centrul bătăliei feroce printre războinici care nu-mi 
remarcaseră apariția, atât de angajați erau în lupta lor pe viață şi pe moarte. Erau 
pe jos şi foloseau spadele lungi, uneori câte o împuşcătură rătăcită, de la vreun 
trăgător de elită de la marginea conflictului, dobora câte un războinic ce se 
despărțea pentru o clipă de masa umană încleştată. 

De vreme ce mă prăbuşisem în mijlocul lor, am înțeles că trebuia să lupt sau 
să mor, chiar dacă până la urmă tot n-aş fi scăpat, aşa că, imediat ce am atins 
solul, mi-am tras spada gata să mă apăr cum puteam mai bine. 

Căzusem lângă un monstru imens, angajat acum în luptă cu trei adversari, 
şi cum îi priveam figura îngrozitoare, iluminată de satisfacția bătăliei, am 
recunoscut în el pe tharkul Tars Tarkas. El nu mă zărise, fiind un pic mai în față, şi 
tocmai în acea clipă cei trei adversari, în care recunoscusem războinici warhoonieni, 
atacaseră simultan. Puternicul luptător termină repede unul dintre ei, dar 
retrăgându-se un pic în spate, pentru un altul, se împiedică de un cadavru, căzu şi 
într-o clipă se transformă într-o victimă sigură a adversarilor săi. Ca un fulger cei 
doi se repeziră asupra lui şi în scurt timp Tars Tarkas s-ar fi întâlnit cu strămoşii 
săi dacă n-aş fi intervenit eu, sub privirile sale uimite, şi nu i-aş fi angajat 
adversarii. Tocmai îl terminasem pe unul, când puternicul thark se ridicase din nou 
în picioare şi-l dobori pe al treilea. 

— Mă privi scurt şi un mic zâmbet îi înflori pe buzele verzi atunci când, 
atingându-mi umărul, spuse: 

— Abia de te-am recunoscut, John Carter, dar niciun alt muritor de pe 
Barsoom n-ar fi făcut ce ai făcut tu pentru mine. Cred, prietene, că abia acum am 
înțeles ce înseamnă prietenia. 

Nu mai continuase, nici nu mai avusese ocazia, pentru că warhoonienii se 
apropiau de noi. Luptasem împreună, umăr lângă umăr, toată acea după-amiază 
până ce focul bătăliei trecuse şi rămăşiţele hoardei de warhoonieni se aruncaseră pe 
spatele thoaților şi fugiseră la adăpostul întunericului ce tocmai se lăsase. 

Zece mii de oameni fuseseră angajaţi în acea titanică luptă, iar pe câmpul de 
bătaie zăceau trei mii de cadavre. Niciuna din părți nu ceruse sau oferise vreo 
pauză şi nici nu încercaseră să ia prizonieri. 

După bătălie, ne întorsesem în oraş direct la cartierele lui Tars Tarkas unde 
fusesem lăsat singur, iar căpeteniile se adunaseră pentru obişnuitul consiliu ce 
urma imediat după orice luptă. 

În timp ce aşteptam întoarcerea războinicul verde, am auzit ceva mişcându- 
se în camera alăturată şi cum mi-am întors privirile într-acolo, o creatură hidoasă şi 


116 


imensă se aruncase brusc asupra mea, doborându-mă pe o grămadă de mătăsuri şi 
blănuri pe care tocmai doream să ma întind. Era Woola — credinciosul şi iubitul 
Woola. Găsise drumul înapoi la tharkieni şi, aşa cur îmi povestise mai târziu Tars 
Tarkas, se dusese direct la fostele mele apartamente unde îşi reluase patetica 
aşteptare, aproape fără speranţă, a întoarcerii mele. 

— Tal Hajus ştie că eşti aici, John Carter, spusese Tars Tarkas la revenirea 
din cartierul Jeddakului; Sarkoja te-a văzut şi te-a recunoscut de cum ne-am 
întors. Tal Hajus mi-a ordonat să i te aduc înainte, chiar în noaptea aceasta. Am 
zece thoați, John Carter, poţi să-ţi alegi dintre ei, iar eu am să te acompaniez până 
la cel mai apropiat canal ce duce la Helium. Tars Tarkas poate fi un crud războinic 
verde, dar poate la fel de bine să fie şi prieten. Haideţi, trebuie să ne grăbim. 

— Şi când ai să te întorci, Tars Tarkas? am întrebat. 

— Probabil, cu caloțţii sălbatici, sau poate mai rău, îmi răspunse. Asta dacă 
nu mi se iveşte posibilitatea pe care am aşteptat-o atât de mult de a mă lupta cu Tal 
Hajus. 

— O să rămânem, Tars Tarkas, şi o să-l vedem pe Tal Hajus la noapte. Nu 
trebuie să te sacrifici şi poate că acum vei avea şansa pe care ai aşteptat-o. 

Obiectase puternic, spunând că Tal Hajus cădea adesea în accese de furie 
numai la gândul loviturii pe care i-o dădusem şi dacă punea cumva mâna pe mine 
m-ar fi supus la cele mai oribile torturi. 

În timp ce mâncam, i-am repetat lui Tars Tarkas povestea pe care Sola mi-o 
spusese în noaptea aceea, pe fundul secat de mare, în marşul spre Thark. 

Nu spusese nimic, dar muşchii uriaşi ai feței sale urmăreau cu pasiune şi 
agonie reamintirea ororilor pe care trebuise să le îndure singura ființă pe care o 
iubise vreodată în această rece, crudă, şi teribilă existenţă a lui. 

N-a mai obiectat când am sugerat din nou să mergem în fața lui Tal Hajus, 
doar îmi spusese că mai înainte vrea să vorbească cu Sarkoja. La cererea lui l-am 
acompaniat la cartierul său, iar privirea plină de veninul urii pe care ea o aruncase 
asupra mea, reprezenta un preludiu adecvat pentru neplăcerile viitoare pe care mi 
le putea aduce această întoarcere accidentală în Thark. 

—  Sarkoja, spuse Tars Tarkas, cu patruzeci de ani în urmă, ai instrumentat 
torturarea şi moartea unei femei numite Gozava. Tocmai am descoperit că 
războinicul care o iubise pe această femeie a aflat de rolul tău în acest târg. Nu te 
poate ucide, Sarkoja, pentru că nu este în obiceiul nostru, dar nimic nu-l opreşte să 
lege capătul unei funii de gâtul tău, iar celalalt capăt de un thoat sălbatic, şi asta 
numai pentru a testa capacitatea ta de a supravieţui şi a perpetua ajutorul dat rasei 
noastre. Auzind că vrea să-ți facă acest lucru mâine dimineață, m-am gândit că era 
de datoria mea să te previn, pentru că eu sunt un om drept. Râul Iss este doar un 
scurt pelerinaj, Sarkoja. Vino, John Carter. 

În dimineața următoare, Sarkoja dispăruse şi n-a mai fost văzută de atunci. 

Ne-am grăbit, apoi, în tăcere, la palatul Jeddakului unde am fost imediat 
admişi în prezența sa; de fapt era nerăbdător să mă întâlnească şi aştepta în 
picioare pe platforma strălucitoare, chiar la intrare. 

—  Leagă-l de stâlpul acela, strigă el. Să vedem cine se crede el de a 
îndrăznit să-l lovească pe măritul Tal Hajus. Încingeţi fiarele, cu mâna mea vreau 
să-i ard ochii pentru a nu-mi mai pângări chipul cu privirea lui ticăloasă. 

—  Căpetenii din Thark, am strigat întorcându-mă spre consiliul adunat 
acolo şi ignorându-l complet pe Tal Hajus, am fost căpetenie printre voi, iar astăzi 
am luptat pentru Thark, umăr la umăr cu măreţii săi războinici. Îmi sunteţi, cel 
puţin datori să mă ascultați. Cred că am câştigat, cel puțin atât, astăzi. Pretindeți 
că sunteţi oameni drepți... 

—  Linişte, strigă Taj Hajus. Astupă-i gura şi leagă-l aşa cum am poruncit. 

— Dreptate, Tal Hajus, exclamă Lorquas Ptomel. Cine eşti tu să nesocoteşti 
obiceiurile noastre străvechi? 

— Da, dreptate! exclamară în cor o duzină de voci, şi în timp ce Tal Hajus 
spumega de furie, am continuat. 

— Sunteţi un popor viteaz şi iubiţi vitejia, dar unde se găsea puternicul 
vostru Jeddak în timpul bătăliei de astăzi? Nu l-am văzut în toiul bătăliei pentru că 
nu era acolo. Omoară femei şi copii fără apărare în bârlogul lui, dar de când nu l-ați 
mai văzut luptând cu bărbaţii? De ce, chiar şi eu, un pitic pe lângă el, l-am doborât 
cu o singură lovitură de pumn. Asemenea oameni îşi aleg tharkienii drept Jeddak? 
lată, stă alături de mine un mare Thark, un măreț războinic şi un nobil bărbat, 
înțelepte căpetenii, cum vi s-ar părea să auziți, Tars Tarkas, Jeddak de Thark? 

Un ropot susținut de aplauze recompensă sugestia. 

— Atunci, consiliul va trebui sa comande, iar Tal Hajus să-şi dovedească 
capacitatea de a conduce. Dacă ar fi un om de curaj, ar trebui să-l provoace pe Tars 
Tarkas la luptă, acesta, cu siguranţă, nu-l îndrăgeşte, dar lui Tal Hajus îi este frică; 
Jeddak-ul vostru este un laş. Numai cu mâinile goale l-aş putea ucide şi el ştie 
acest lucru. 

După ce terminasem de vorbit, se aşternuse o linişte tensionată şi toate 
privirile se îndreptaseră spre Tal Hajus. Nu vorbea şi nu mişca, doar pustulele verzi 
de pe față deveniseră livide, iar spuma îi înghețase pe buze. 

— Tal Hajus, spuse Lorquas Ptomel cu o voce rece şi gravă, niciodată în 
lunga mea viață n-am văzut un Jeddak de Thark umilit astfel. Există doar un 
singur răspuns la aceste învinuiri. Îl aşteptăm. Tal Hajus rămăsese ca o stană de 
piatră. 

—  Căpetenii, continuă atunci Lorquas Ptomel, trebuie să-şi dovedească 
Jeddak-ul Tal Hajus capacitatea de a conduce în fața lui Tars Tarkas? 

Erau douăzeci de căpetenii în încăpere şi douăzeci de spade se ridicară în 
semn de acord. 

Nu mai exista alternativă. Hotărârea lor era finală şi Tal Hajus îşi scoase 
spada lungă şi avansa pentru a-l întâlni pe Tars Tarkas. 

Lupta se încheiase repede şi, cu un picior pe grumazul monstrului mort, 
Tars Tarkas deveni Jeddak de Thark. 

Primul său act a fost să mă facă căpetenie cu drepturi depline şi să-mi 
consolideze poziția pe care o cucerisem în luptă în primele mele săptămâni de 
captivitate printre ei. 

Sesizând atitudinea favorabilă a războinicilor, atât în privința lui Tars Tarkas 
cât şi a mea, am profitat de ocazie pentru a-i folosi în disputa mea cu Zodanga. I- 
am spus lui Tars Tarkas povestea aventurilor mele şi în câteva cuvinte i-am explicat 
ce aveam de gând. 

— John Carter a făcut o propunere spuse el adresându-se consiliului, care 
se bucură de aprobarea mea. lată, pe scurt, despre ce este vorba. Dejah Thoris, 
Prinţesa de Helium care a fost prizoniera noastră, este acum deținută de Jeddak-ul 
de Zodanga, cu al cărui fiu trebuie să se însoțească, pentru a-şi salva țara de la 
devastare din partea forțelor zodangane. 

John Carter propune să o salvăm şi să o înapoiem la Helium. Prada din 
Zodanga ar fi magnifică şi adeseori m-am gândit că, dacă am face alianță cu 
poporul din Helium, am putea obține o asigurare de ajutor care să ne permită să 
creştem mărimea şi frecvența ecloziunilor şi astfel să câştigăm o supremație 
incontestabilă printre oamenii verzi de pe Barsoom. Ce ziceți? 

Exista şansa de a se bate, oportunitatea unei prăzi, aşa că se prinseseră în 
plasă precum peştele la momeală. 

Cum tharkienii erau din fire extrem de entuziaşti, peste numai o jumătate de 
oră, douăzeci de mesageri pe cai se răspândiseră de-a lungul şi de-a latul fundului 
de mare, pentru a chema hoardele la noua expediţie. 

În trei zile eram deja în marş spre Zodanga o sută de mii de războinici pe 
care Tars Tarkas reuşise să-i înroleze si din alte hoarde mai mici cărora le 
promisese o mare pradă în Zodanga. 

Călăream în fruntea coloanei, alături de marele Thark, iar în spatele 
thoatului meu mă urmărea credincios Woola. 

Mărşăluiam numai noaptea, potrivindu-ne astfel ritmul încât să poposim 
ziua în oraşe părăsite, unde stăteam închişi între ziduri, chiar şi animalele, cât dura 
lumina zilei. Pe timpul marşului, prin remarcabila sa abilitate şi grație calităților 
înnăscute de conducător, Tars Tarkas mai înrolase cincizeci de mii de războinici din 
diferite hoarde, astfel că la zece zile după plecarea noastră din Thark, ne oprisem la 
miezul nopții, la marginea zidurilor marelui oraş Zodanga, o sută cincizeci de mii de 
războinici. 

Puterea de luptă şi eficiența acestei hoarde de monştri verzi era echivalentă 
cu de zece ori numărul oamenilor roşii. Niciodată în istoria Barsoomului, îmi 
spusese Tars Tarkas, nu se adunase să lupte împreună o asemenea forță de oameni 
verzi. Era o sarcină imensă să păstrezi doar o aparență de armonie printre ei şi 
fusese un miracol pentru mine că ajunseseră la zidurile oraşului fără vreo ceartă 
mai importantă. 

În timp ce ne apropiam de Zodanga, certurile personale fuseseră 
subordonate urii lor imense față de omul roşu, dar mai ales împotriva zodanganilor 
ce începuseră de câţiva ani o campanie susținută de exterminare a oamenilor verzi, 
îndreptându-şi atenţia mai ales asupra incubatoarelor pentru a le distinge. 

Odată ajunşi la porţile oraşului, sarcina pătrunderii lor cădea asupra mea. 
L-am sfătuit pe Tars Tarkas să-şi împartă forțele în două divizii şi să le plaseze în 
fața celor două intrări principale, dar suficient de departe pentru a nu fi auzite din 
oraş. Eu am luat cu mine douăzeci de războinici pedeştri şi m-am apropiat de una 

din porțile mici ce străpungeau zidurile la intervale scurte. Acestea nu aveau gardă 
regulată, ci erau acoperite de sentinelele ce patrulau străzile care înconjurau oraşul 
chiar de-a lungul zidurilor, ceva în genul poliției noastre metropolitane. 

Zidurile aveau aproape douăzeci şi cinci de metri înălțime şi cinci metri 
grosime. Fiind construite din imense blocuri de carborundum, intrarea în aceste 
condiții părea imposibilă pentru escorta mea de războinici verzi. De altfel, 
aparțineau unei hoarde mai mici şi nu mă cunoşteau. 

l-am plasat pe trei dintre ei cu fața la zid şi mâinile încleştate, apoi am 
comandat altor doi sa se urce pe umerii lor, iar celui de-al şaselea să urce pe umerii 
celor doi. Capul acestuia din urmă se ridica la aproape 13 metri înălțime. 

În acest fel, cu ajutorul a zece războinici, construisem o serie de trei trepte, 
de la sol până la umărul celui mai de sus războinic. Apoi, mi-am făcut elan şi am 
sărit din treaptă în treaptă până pe umerii lați ai celui mai de sus, de unde, cu o 
săritură finală, am reuşit să ajung la buza zidului, să mă agăţ de ea ca să mă sui pe 
vârful lui. Aveam cu mine şase curele luate de la tot atâţia războinici şi, după ce le- 
am unit, am coborât un capăt la cel mai de sus războinic, iar pe celălalt l-am trecut 
peste zid spre străzile de dedesubt. Şi, cum nu se vedea nimeni, am coborât pe ea 
până la aproape zece metri, iar de acolo am sărit pe pavaj. 

Învăţasem de la Kantos Kan secretul deschiderii acestor porţi şi, după numai 
câteva momente, cei douăzeci de luptători se găseau în oraşul de acum condamnat. 

Spre încântarea mea, pătrunsesem undeva chiar în apropierea imensului 
palat. Clădirea strălucea la mică distanță scăldată într-o lumină orbitoare şi, pe 
moment, m-am hotărât să conduc un detaşament de războinici direct în palat, în 
timp ce grosul forțelor ar fi atacat barăcile soldaților. 

Am trimis, în consecință, unul dintre războinici, înapoi la Tars Tarkas, cu 
cererea de a comunica la cincizeci de războinici intenţiile mele. În acelaşi timp, am 
trimis zece războinici să captureze şi să deschidă una din porțile mari, iar eu, 
împreună cu cei nouă rămaşi, urma să mă ocup de cealaltă. Era necesar să ne 
facem treaba în linişte, nu trebuiau trase focuri de armă şi nici să avanseze până ce 
eu nu ajungeam la palat cu cei cincizeci de tharkieni. Planul reuşise perfect. Cele 
două santinele întâlnite fuseseră trimise pe loc pe țărmurile mării pierdute Korus, 
iar gărzile celor două porți le urmaseră în tăcere. 

25. ZODANGA ESTE PRĂDATĂ 


După ce marea poartă, unde aşteptam, se deschisese în fața celor cincizeci 
de tharkieni călări pe uriaşii lor thoați şi conduşi de însuşi Tars Tarkas, i-am 
condus la zidurile palatului pe care l-am trecut fără niciun ajutor. Odată înăuntru, 
însă, deschiderea porții îmi dăduse destulă bătaie de cap, dar în cele din urmă o 
văzusem alunecând pe balamalele ei uriaşe şi foarte curând după aceea teribila mea 
escortă călărea de-a lungul grădinilor Jeddak-ului de Zodanga. 

În timp ce ne apropiam de palat, puteam vedea, prin marile ferestre de la 
etaj, direct în camera de audienţe a lui Than Kosis, care era strălucitor luminată. 
Imensa încăpere gemea de nobili şi femeile lor, ca şi cum acolo s-ar fi desfăşurat o 
ceremonie importantă. Nu întâlnisem până atunci nicio gardă pe lângă palat, 
probabil datorită faptului că, atât zidurile oraşului, cât şi ale palatului, erau 
considerate de nepătruns, aşa că m-am apropiat foarte mult şi am continuat să 
privesc înăuntru. 

La una din extremitățile camerei, stăteau pe tronuri din aur masiv încrustat 
cu diamante, Than Kosis şi consoarta sa, înconjurați de ofițeri şi demnitari de stat. 
Înaintea lor se deschidea un culoar larg, mărginit pe ambele laturi de soldaţi, şi în 
timp ce priveam, dinspre capătul cel mâi îndepărtat al acestui culoar se apropia de 
tron capul unei procesiuni. 

Mai întâi, păşeau patru ofițeri din garda Jeddak-ului. Ei purtau un platou 
imens pe care se odihnea, pe o pernă de mătase roşie, un lanț mare din aur cu 
gulere prevăzute cu încuietoare la ambele capete. Imediat în spatele lor, veneau alți 
patru ofițeri, purtând un platou similar pe care se găseau minunatele ornamente 
ale prinților şi prinţeselor casei de Zodanga. 

La picioarele tronului, cele două grupe se despărțiseră şi se opriseră, față în 
față, pe cele două laturi. Apoi, în urma lor, au început să sosească mai mulți 
demnitari şi ofițeri ai palatului şi ai armatei, iar în final, două figuri drapate complet 
în mătase roşie, astfel că nici măcar o fărâmă din figura vreunuia nu era vizibilă. 
Aceste două persoane se opriră direct în fața tronului lui Than Kosis. După ce toți 
membrii procesiunii îşi ocupaseră locurile lor, Than Kosis se adresa figurilor ce 
stăteau în fața lui. Nu-i puteam auzi vorbele, dar, în cele din urmă, doi ofițeri 
avansară şi înlăturară roba ce drapa una dintre figuri şi atunci am realizat eşecul 
misiunii lui Kantos Kan, pentru că cel ce rămăsese astfel dezvăluit nu era altcineva 
decât Sab Than, Prinţ de Zodanga. 

Than Kosis luase un set de ornamente de pe unul din platouri, plasase unul 
din capetele lanţului de aur, prevăzut cu guler, pe gâtul fiului său şi-l încuiase în 
această poziție. După alte câteva cuvinte adresate lui Sab Than, se întorsese spre 
cealaltă figură de pe care ofițerii tocmai trăgeau voalul de mătase, dezvăluind, spre 
edificarea mea deplină, pe Dejah Thoris, Prințesă de Helium. 

Obiectul ceremoniei devenise acum clar pentru mine; în clipele următoare 
Dejah Thoris urma să fie legată pe veci de prințul de Zodanga. Presupun că era o 
ceremonie frumoasă şi impresionantă, dar, pentru mine, reprezenta cea mai 
perversă imagine la care îmi fusese dat să asist şi, în timp ce ornamentele erau 

aranjate pe frumosul ei chip, iar Than Kosis înălța gulerul de aur, mi-am ridicat 
spada lungă deasupra capului, am spart geamul uriaş cu mânerul său greu şi am 
năvălit înăuntru, spre uimirea întregii asistențe. Dintr-un singur salt, ajunsesem 
direct pe treptele platformei, alături de Than Kosis, şi în timp ce acesta îngheţase de 
surpriză, am lovit cu sabia în lanțul ce urma s-o lege pe Dejah Thoris de fiul său. 

Într-o clipă, totul se transformase într-o confuzie totală; o mie de spade trase 
la repezeală mă amenințau din toate direcţiile, iar Sab Than sărise la mine cu un 
pumnal bătut în nestemate, pe care-l ascunsese în ornamentele nupţiale. L-aş fi 
putut ucide la fel de uşor ca pe o muscă, dar vechile cutume barsoomiene îmi 
opriseră avântul. L-am prins, atunci, de piept, ca într-o menghină, în timp ce-şi 
repezea pumnalul spre inima mea şi, îndreptându-mi spada spre cealaltă 
extremitate a încăperii, am strigat. 

— Zodanga a căzut. Priviţi! 

Toate privirile se întoarseră în direcția pe care o arătam, pentru că acolo, 
forțând intrarea prin marele portal, îşi făcuse apariția călări pe masivii lor thoați, 
Tars Tarkas şi cei cincizeci de războinici ai săi. 

Un strigăt de alarmă şi uimire, nu de ceartă, se ridică din mulțime şi în clipa 
următoare soldaţii şi nobilii de Zodanga se repezeau în întâmpinarea tharkienilor. 

Împingându-l pe Sab Than de pe platformă, am tras-o pe Dejah Thoris lângă 
mine. În spatele tronului se găsea o mică uşiță şi în pragul ei Than Kosis mă 
aştepta cu spada pregătită. În clipa următoare ne angajam în luptă, dar nu se 
dovedea un rival pe măsură. În timp ce înconjuram platforma largă, l-am văzut pe 
Sab Than că se grăbeşte să sară în ajutorul tatălui său, iar când ridicase mâna să 
lovească, Dejah Thoris sărise în fața lui şi atunci spada mea găsise prilejul de a-l 
face Jeddak de Zodanga. În timp ce tatăl său se rostogolea mort la podea, noul 
Jeddak se eliberase de prezența lui Dejah Thoris şi din nou eram față în față. 
Curând i se alăturară patru ofițeri şi astfel, cu spatele la tronul de aur, luptam din 
nou pentru Dejah Thoris. Eram destul de mult jenat de faptul că trebuia doar să mă 
apăr, pentru că dacă l-aş fi doborât, aş fi pierdut şi ultima şansă de a câştiga femeia 
pe care o iubeam. Spada îmi dansa în mână cu viteza fulgerului, încercând să parez 
loviturile şi asalturile adversarilor. Dezarmasem doi şi unul era pe jos, dar mai 
mulți se repeziseră deja în ajutorul noului lor stăpân şi pentru a răzbuna moartea 
celui vechi. 

— Femeia! Femeia! doborâţi-o; ea este cauza. Omorâţi-o! Omorâţi-o, strigau 
ei în timp ce avansau. 

Am chemat-o pe Dejah Thoris imediat în spatele meu şi ne-am retras 
împreună spre mica uşiță din spatele tronului. Ofițerii observară, însă, intenția mea 
şi trei dintre ei săriseră deja în spatele meu, blocându-mi astfel şansele de a câştiga 
o poziție de unde aş fi putut-o apăra pe Dejah Thoris împotriva unei armate de 
spadasini. 

Tharkienii erau ocupați undeva spre centrul sălii şi când mă gândeam că 
numai un miracol ne mai putea salva, l-am văzut pe Tars Tarkas făcându-şi loc 
spre mine, prin mulțimea de pigmei ce mişunau în jurul lui. Fiecare rotire a 
puternicei sale spade lăsa la picioarele sale o duzină de cadavre; astfel îşi croise 

cărare şi în clipa următoare era alături de mine pe platformă, aducând moartea şi 
prăpădul în dreapta şi în stânga. 

Curajul zodanganilor era de toată stima, niciunul nu încercase să fugă şi 
lupta încetase pentru că, în afară de mine şi Dejah Thoris, numai tharkienii 
rămăseseră în viață în marele hol. 

Sab Than zăcea mort alături de tatăl său, iar cadavrele florii nobilimii 
zodangane acopereau podeaua acestui abator sângeros. 

Primul gând, după ce se încheiase lupta, a fost la Kantos Kan şi, lăsând-o pe 
Dejah Thoris în seama lui Tars Tarkas, am luat o mână de războinici şi ne-am 
grăbit spre beciurile palatului. Gardienii săriseră şi ei să dea o mână de ajutor în 
sala tronului, aşa că am căutat prin labirintul temnițelor fără să simțim din partea 
lor niciun fel de opoziție. 

I-am strigat numele cu voce tare în fiecare coridor nou întâlnit şi, în cele din 
urmă, am fost răsplătit de un răspuns stins. Ghidaţi de sunet, l-am găsit epuizat 
într-o celulă întunecoasă. 

Se bucura nespus să mă vadă. Îşi dăduse seama de sensul luptelor, pentru 
că vagi ecouri ajunseseră chiar si în celula sa. Îmi povestise că patrulele aeriene îl 
capturaseră chiar înainte de a ajunge la turnuleț, aşa că nici nu-l văzuse pe Sab 
Than. 

Ar fi fost inutil să încercăm să tăiem barele şi lanțurile cu care era ţinut 
prizonier aşa că, la sugestia sa, ne întorsesem să căutăm printre cadavre, 
temnicerul care avea cheile de la celulă şi lanțuri. 

Din fericire, îl găsirăm printre primele încăperi cercetate şi în curind Kantos 
Kan se afla cu noi în sala tronului. 

Zgomote de împuşcături, amestecate cu strigăte şi țipete, răzbăteau de pe 
străzile oraşului, iar Tars Tarkas se grăbise să preia comanda luptelor de afară. 
Kantos Kan se oferi să-l însoțească drept ghid, restul războinicilor se răspândiseră 
prin palat în căutarea altor zodangani şi pentru a-l prăda, iar eu şi Dejah Thoris 
rămăsesem singuri. 

Se prăbuşise într-unul din tronurile de aur, iar când mă întorsesem spre ea, 
mă răsplăti cu un zâmbet şters. 

— Ce bărbat!, exclamă ea. Sunt convinsă că pe Barsoom nimeni n-a mai 
văzut ceva asemănător. Oare toți bărbaţii de pe Pământ îți seamănă? Singur şi 
străin, amenințat şi persecutat, ai reuşit să realizezi în numai două luni ceea ce n-a 
reuşit nimeni pe Barsoom, secole şi milenii: unirea hoardelor sălbatice de pe 
fundurile de mare şi determinarea lor să lupte ca aliați ai oamenilor roşii martieni. 

— Răspunsul e simplu, Dejah Thoris, am spus zâmbind. Nu eu am făcut 
toate acestea, ci dragostea — dragostea pentru Dejah Thoris, o forță capabilă de 
miracole mult mai mari decât cele pe care le-ai văzut. 

O mică roşeaţă îi cuprinse obrajii înainte de a-mi răspunde. 

— Acum o poţi spune, John Carter, şi eu te pot asculta pentru că sunt 
liberă. 

— i orice-aş fi avut de spus mai înainte, ar fi fost prea târziu, am 
completat. Am făcut multe lucruri ciudate în viața mea, lucruri pe care cineva mai 
înțelept n-ar fi îndrăznit să le întreprindă, dar niciodată nu mi-ar fi trecut prin 

minte că aş fi putut să câştig o Dejah Thoris pentru mine — n-aş fi crezut că în tot 
universul se află o asemenea femeie precum Prinţesa de Helium. Că eşti prințesă nu 
mă tulbură într-atât cât însuşi faptul că exişti cu adevărat şi, deşi mă consider în 
toate mințile, iată că îndrăznesc să-ți cer să fii a mea. 

— Cine cunoaşte răspunsul, pentru că a mai făcut o asemenea pledoarie, 
nu poate să fie tulburat, îmi răspunse ea ridicându-se şi aşezându-şi mâna delicată 
pe umărul meu. Atunci, am cuprins-o în braţe şi am sărutat-o îndelung. 

Astfel, în mijlocul unui oraş cuprins de un conflict sălbatic, în plin război ale 
cărui recolte se vedeau pretutindeni în jur, a promis Dejah Thoris, Prinţesă de 
Helium, adevărată fiică a lui Marte, zeul războiului, să ia de bărbat pe John Carter, 
gentleman de Virginia. 

26. DE LA CARNAGIU LA BUCURIE 


Spre prânz, se întorseseră Tars Tarkas şi Kantos Kan, cu vestea că 
zodanganii erau înfrânți complet. Forţele lor fuseseră distruse sau capturate şi nu 
se mai aşteptau la niciun fel de rezistență din partea lor. Mai multe crucişătoare 
aeriene scăpaseră, dar mii de alte vase militare şi de comerț erau de acum sub paza 
războinicilor tharkieni. 

Hoardele mai mici începuseră să prade şi să se certe între ele, aşa că 
hotărâsem să adunăm câți războinici puteam, să echipăm cât mai multe nave 
aeriene cu echipaj format din prizonieri şi să ne îndreptăm spre Helium fără a mai 
pierde timp. 

Cinci ore mai târziu decolam de pe acoperişurile hangarelor cu o flotă de 
două sute cincizeci de crucişătoare şi o sută de mii de războinici verzi, urmați de o 
flotă de transport încărcată cu thoații noştri. 

În urmă, lăsam oraşul distrus în ghiarele crude şi brutale a nu mai puţin de 
patruzeci de mii de războinici verzi din hoardele mai mici. Prădau, ucideau şi se 
certau între ele. În aproape o sută de locuri dăduseră foc şi coloane de fum dens se 
ridicau deasupra oraşului, ca şi cum ar fi vrut să acopere de ochii divinității 
priveliştea oribilă de dedesubt. 

Spre sfârşitul amiezii zărirăm turnurile roşu şi galben din Helium şi în scurt 
timp o uriaşă flotă de crucişătoare aeriene zodangane se ridicase în locurile de 
asediu şi se îndreptase în întâmpinarea noastră. 

Drapelele Heliumului fluturau de la o punte la alta a crucişătoarelor noastre, 
dar zodanganii nu avuseseră nevoie de acest semn pentru a înțelege că le eram 
ostili, războinicii verzi începuseră să tragă imediat după ce îi văzuseră decolând din 
zonele lor de asediu. Folosindu-se de o măiestrie extraordinară în manevrarea 
navelor aeriene, ne întâmpinau voleu după voleu. 

Oraşele gemene din Helium, înțelegând că noi le suntem prieteni, ne 
trimiseseră o sută de nave în ajutor şi astfel se declanşase prima bătălie aeriană la 
care îmi fusese dat să asist. 

Navele ce cărau războinicii noştri verzi dădeau încontinuu roată pe deasupra 
flotelor din Helium şi Zodanga, angajate în luptă, deoarece bateriile lor de tunuri 
erau ca şi inexistente în mâinile tharkienilor care, neavând nave aeriene, nu aveau 
nici instrucția, nici dexteritatea necesare mânuirii lor. Puştile lor, însă, se 
dovediseră mult mai eficiente şi rezultatul luptei fusese puternic influențat, dacă nu 
determinat pe de-a-ntregul, de prezenta lor. 

La început, cele două forțe se rotiseră una după alta, la aceeaşi altitudine, 
slobozind unii în alţii salve de tun, atât de la babord cât şi de la tribord. La un 
moment dat, o gaură imensă fusese perforată în carcasa unui masiv crucişător 
zodangan, acesta se clătinase de câteva ori şi se răsturnase, golindu-şi încărcătura 
de figuri schimonosite de groază spre solul care aştepta la aproape trei sute de 
metri. Apoi, cu viteza tot mai accelerată, urmase şi el echipajul şi fusese mistuit 
complet de flăcări pe argila fină a fostului fund de mare. 

Un strigăt sălbatic de exaltare se ridicase din tabăra celor din Helium, 
sporindu-le ferocitatea cu care se aruncaseră asupra zodanganilor. Printr-o 
manevră iscusită, două din navele lor, câştigaseră poziție deasupra adversarilor şi 
se porniseră să le toarne în cap un adevărat torent de bombe. 

Apoi, una câte una, navele din Helium reuşiseră să se ridice deasupra 
adversarelor zodangane şi puţin timp după aceea o armată de nave avariate se 
îndreptau răsucindu-se prin aer spre solul neprietenos. Mai multe nave încercaseră 
să fugă, dar fuseseră imediat încercuite de mii de aparate individuale de zbor în 
timp ce deasupra fiecăreia luase poziție câte un crucişător din Helium, pregătit să 
arunce desant pe punţile lor. 

La mai puţin de o oră din momentul în care mândrul escadron zodangan se 
ridicase, în întâmpinarea noastră, din locurile de asediu, bătălia era încheiată, iar 
navele cucerite erau îndreptate spre Helium cu echipaje schimbate. 

Predarea acestor uriaşe crucişătoare aeriene era însoţită de un ritual patetic 
de secole împământenit şi care cerea ca ea să fie semnalată prin aruncarea 
voluntară peste bord a comandantului navei învinse. Unul după altul bravii 
comandanți se aruncară de la bordul puternicelor lor nave spre o moarte 
îngrozitoare. 

Până când şi ultimul dintre comandanți execută saltul mortal, ceea ce 
însemna predarea navei, lupta nu încetase şi abia atunci sacrificiul inutil de vieți 
luase sfârşit. 

Odată încheiată lupta, semnalasem navei amiral din Helium să se apropie 
şi, când aceasta ajunse la o distanță convenabilă, le-am strigat că o avem pe 
Prinţesa Dejah Thoris la bord şi că doream să o transferăm pe nava amiral pentru a 
fi transportată imediat în oraş. 

După ce semnificația anunţului meu fu înțeleasă pe deplin, un strigăt 
colosal se ridică de pe punțile navei amiral şi o clipă mai târziu culorile Prințesei de 
Helium fură arborate în o sută de locuri pe puntea superioară. Iar când şi celelalte 
nave ale escadronului înțeleseseră semnificația culorilor, izbucniseră în aclamații 
sălbatice de bucurie şi desfăşurară şi ele culorile Prințesei în lumina strălucitoare a 
soarelui. 

Nava amiral se apropia încet de noi şi când ne atinse uşor lateral, o duzină 
de ofițeri săriră pe puntea noastră. Se opriseră, însă, brusc cu privirea pironită pe 
sutele de războinicii verzi care, de îndată ce se terminase bătălia, ieşiseră din 
adăposturile de luptă. Văzându-l, însă, pe Kantos Kan că le iese în întâmpinare, 
îndrăzniră să avanseze din nou şi să se îngrămădească în jurul lui. 

Dejah Thoris şi cu mine apărusem după câteva clipe şi cu toții nu mai aveau 
ochi decât pentru ea. Îi întâmpină cu graţie numindu-i pe fiecare cu numele 
complet. Ocupau cu toții funcții importante în serviciul bunicului său şi îi cunoştea 
foarte bine. 

—  Aşezaţi-vă mâinile pe umerii lui John Carter, le spusese întorcându-se 
spre mine, bărbatul căruia Helium îi datorează atât Prinţesa cât şi victoria de astăzi. 

Se dovediseră foarte curtenitori şi mă complimentaseră îndelung, dar ceea ce 
îi surprindea în cel mai înalt grad era faptul că reuşisem să câştig ajutorul fioroşilor 
tharkieni, în campania mea de a o elibera pe Dejah Thoris şi a ridica asediul 

Heliumului. 


— Mai datoraţi mulțumiri şi altcuiva decât mine, am spus, iată-l; vă fac 
cunoştinţă cu unul dintre cei mai mari soldați barsoomieni şi oameni de stat, Tars 
Tarkas, Jeddak de Thark. 

Aceeaşi politețe rafinată ce marcase atitudinea lor față de mine se extinsese 
acum şi asupra marelui Thark şi, spre marea mea surprindere, acesta nu se lăsase 
mai prejos în a le mulțumi într-un limbaj ales. Deşi nu sunt o rasă guralivă, 
tharkienii sunt extrem de formali şi acest fel de a fi îi predispune la surprinzătoare 
maniere de curtoazie. 

Dejah Thoris urcase la bordul navei amiral după ce o convinsesem cu greu 
că eu nu aveam s-o urmez pentru că, îi explicasem, bătălia era doar parțial 
câştigată, trebuia să ne gândim şi la forțele terestre zodangane care asediau 
Heliumul şi nu aveam să-l părăsesc pe Tars Tarkas până nu rezolvam şi acest 
lucru. 

Comandantul forțelor aeriene promisese că va aranja ca armata Heliumului 
să atace din oraş simultan cu atacul nostru terestru. Astfel se depărtară 
crucişătoarele aeriene cu Dejah Thoris purtată în triumf la curtea bunicului ei, 
Tardos Mors, Jeddak de Helium. 

Thoaţii ce mai rămăseseră după bătălie pluteau undeva în spatele nostru, în 
flota de transport. Fără estacade, însă, era foarte dificil de descărcat aceste animale 
în câmp deschis şi, cum nu aveam de ales, ne-am îndepărtat la aproape 
cincisprezece kilometri de oraş şi am început operaţiunile. 

A fost nevoie să se coboare animalele la sol cu ajutorul slingurilor, acest 
lucru ocupându-ne restul zilei şi jumătate din noapte. Între timp, fusesem atacați 
de două ori de cavaleria zodangană, dar avusesem puţine pierderi şi, după căderea 
nopții, aceasta se retrăsese. 

Imediat ce ultimul thoat fusese descărcat, Tars Tarkas dăduse ordinul de 
atac. Despărțiți în trei grupe mari, năvălisem asupra taberei zodangane din trei 
părți, Nord, Sud şi Est. 

La aproape un kilometru de tabăra principală, ne întâlnisem avanposturile 
şi, aşa cum ne înțelesesem, acesta a constituia semnalul propriu-zis al bătăliei. În 
strigăte sălbatice şi feroce de luptă şi însoțiți de răgetele thoaților înfuriați, ne 
aruncasem asupra zodanganilor. Nu-i surprinsesem nepregătiți, ci, dimpotrivă, 
apărațţi de o linie de luptă bine fortificată. Fusesem respinşi de mai multe ori şi spre 
prânz începusem să mă tem de soarta bătăliei. Zodanganii numărau aproape un 
milion de luptători, adunaţi de la un pol la altul, pe unde treceau canalele lor ca 
nişte panglici, iar împotriva lor nu opuneam decât o sută de mii de luptători verzi. 
Forțele din Helium nu sosiseră şi nici nu primisem nicio veste de la ei. 

Chiar la prânz am auzit rafale susținute de împuşcături pe linia dintre 
zodangani şi oraş, semnalând că mult aşteptatele întăriri sosiseră. 

Din nou. Tars Tarkas ordonase atacul şi încă o dată imenşii thoați îşi 
purtară teribilii călăreți spre liniile inamice. În aceeaşi clipă, linia zodangană de 
luptă dinspre Helium fusese şi ea luată cu asalt. Prinşi ca într-un cleşte, luptaseră 
curajos, dar în zadar. 

Câmpia dinaintea oraşului devenise un veritabil abator şi până ce nu 
începuseră să se predea, carnajul nu încetase. Prizonierii fuseseră mânațţi spre 
Helium, iar noi ne făcusem intrarea prin marile porți ale oraşului, asemeni unei 
imense procesiuni triumfale de eroi. 

De-a lungul bulevardelor largi, se aliniaseră mai ales femei şi copii, mulți 
bărbați fiind nevoiți să rămână în oraş pentru diferite necesități stringente. 
Fusesem întâmpinați cu ropote nesfârşite de aplauze şi inundați de ornamente din 
aur, platină, argint şi pietre prețioase. Întreg oraşul înnebunise de bucurie. 

Fioroşii tharkieni pricinuiseră cel mai teribil interes şi entuziasm. Niciodată 
mai înainte nu intrase pe porțile oraşului o armată de războinici verzi şi faptul că 
acum veneau ca prieteni şi aliați, umplea inimile oamenilor roşii de bucurie. 

Că umilele mele servicii pe lângă Dejah Thoris deveniseră deja cunoscute 
heliumiţilor, era evident şi din strigătele asurzitoare ale numelui meu şi din 
cantitatea de ornamente cu care nu încetaseră să mă împodobească, atât pe mine 
cât şi pe thoat şi nici chiar figura aparent fioroasă a lui Whoola nu-i împiedicase să 
se înghesuie în jurul meu. 

În timp ce ne apropiam de magnificul edificiu al palatului, fusesem 
întâmpinați de un grup de ofițeri care ne salutară cu căldură şi ne ceruseră ca Tars 
Tarkas şi jedii lui, împreună cu jeddakii şi jedii aliaților săi, precum şi cu mine, să 
descălecăm şi să-i însoțim pentru a primi din partea lui Tardos Mors expresia 
gratitudinii sale. 

La capătul impresionantelor trepte, ce duceau la intrarea principală a 
palatului, aştepta familia regală, iar când noi ajunseserăm pe primele trepte de jos, 
unul dintre ei coborâse să ne întâmpine. Era un specimen uman aproape perfect, 
înalt, drept ca o săgeată, superb acoperit de musculatură şi cu ţinuta cuiva obişnuit 
să conducă oameni. Nu mai trebuia să-mi spună nimeni că era Tardos Mors, 
Jeddak de Helium. 

Primul membru din grupul nostru pe care îl întâmpină fu Tars Tarkas şi 
primele cuvinte pecetluiseră pe vecie noua prietenie dintre cele două rase. 

— Faptul că Tardos Mors, spuse el pe un ton grav şi serios, îl poate întâlni 
pe cel mai mare războinic în viață al Barsoomului este o onoare neprețuită, dar 
faptul că-şi pune mâna pe umărul unui prieten şi aliat este o favoare cu mult mai 
mare. 

— Jeddak de Helium, răspunse Tars Tarkas, a fost nevoie de un om de pe 
altă lume pentru ca războinicii verzi ai Barsoomului să înțeleagă ce înseamnă 
prietenia; lui îi datorăm faptul că hoardele tharkienilor se pot înţelege, că pot 
aprecia şi pot întoarce sentimentele atât de frumos exprimate aici. 

Tardos Mors întâmpinase apoi fiecare jeddak şi jed verde cu vorbe potrivite 
de prietenie şi apreciere. 

Apropiindu-se de mine, lăsase amândouă mâinile pe umerii mei. 

— Bine ai venit, fiul meu, spuse el, pentru că suntem fericiți să te 
considerăm, fără nicio umbră de îndoială, cea mai prețioasă bijuterie din tot 
Heliumul si tot Barsoomul. 

Am fost apoi prezentaţi lui Mors Kajak, jed al micului Helium şi tată al lui 
Dejah Thoris. Urmase foarte aproape după Tardos Mors şi părea chiar mai afectat 
de această întâlnire decât tatăl său. 

Încercase de mai multe ori să-şi exprime gratitudinea față de mine, dar 
vocea i se gâtuise de emoție şi nu reuşise să scoată niciun cuvânt. Şi cu toate 
acestea, aflasem acest lucru mai târziu, avea reputaţia unui luptător feroce şi 
neînfricat, remarcabilă chiar şi pentru o lume războinică, cum era cea de pe 
Barsoom. Alături de întreg Heliumul, îşi adora fiica şi nu putea să nu se gândească 
profund, afectat, prin ce trecuse şi din ce pericol scăpase. 

27. DE LA BUCURIE LA MOARTE 


Zece zile fuseseră sărbătoriți şi întreținuţi hoarda tharkienilor şi aliaţii lor 
sălbatici, apoi, încărcaţi cu daruri scumpe şi escortaţi de zece mii de soldați din 
Helium, sub comanda lui Mors Kajak, porniseră pe drumul de întoarcere spre 
propriile lor ținuturi. Jedul secund de Helium, împreună cu o mică gardă, îi însoțise 
tot drumul până la Thark, pentru a cimenta şi mai mult noile legături de pace şi 
prietenie. 

Sola, de asemenea, îl însoțise pe Tars Tarkas, tatăl său, care în fața 
căpeteniilor sale, făcuse cunoscut faptul că este fiica lui. 

Trei săptămâni mai târziu, Mors Kajak şi ofițerii săi, acompaniaţi de Tars 
Tarkas şi Sola, reveniseră cu ajutorul unui crucişător aerian, ce fusese pus la 
dispoziție tharkianului, la ceremonia de unire a lui Dejah Thoris şi John Carter. 

Nouă ani am servit în consiliu şi am luptat în armatele Heliumului ca Prinț 
al Casei Tardos Mors. Oamenii nu obosiseră să mă copleşească cu onoruri şi nu 
trecea zi fără să aflu noi dovezi ale dragostei lor pentru Prințesa mea, inegalabila 
Dejah Thoris. 

Într-un incubator de aur, pe acoperişul palatului nostru, aştepta un ou alb 
ca zăpada. Timp de aproape cinci ani, zece soldați din garda Jeddak-ului aveau să 
vegheze continuu asupra lui şi nu trecuse o zi, când eram în oraş, să nu fi stat 
mână în mână cu Dejah Thoris în fața micului nostru altar, făcând planuri pentru 
viitorul când delicata carapace urma să crape. 

Îmi este încă vie în minte imaginea ultimei nopţi petrecute lângă el, 
depănând în şoaptă amintirile ciudatei iubiri ce ne unise destinele şi minunea care 
urma să se nască pentru a ne spori bucuria şi a ne împlini speranțele. 

În depărtare, zărisem lumina alb-strălucitoare a unui crucişător aerian ce se 
apropia, dar nu dădusem atenție acestei privelişti obişnuite. Gonea spre Helium 
asemenea unui fulger şi această viteză prevestea ceva neobişnuit. 

Semnalând că are un mesaj important pentru Jeddak, dădea ocol 
nerăbdător în aşteptarea navei pilot ce avea să-l dirijeze la docurile palatului. 

Zece minute după ce aterizase, un mesager mă chemase urgent în camera de 
consiliu pe care o găsisem plină de membrii săi. 

Pe platforma ridicată a tronului, păşea încolo şi-ncoace, extrem de tensionat, 
Tardos Mors. Când toată lumea îşi ocupă locul, se întoarse spre mine. 

— În dimineaţa aceasta, spuse el, mai multe guverne de pe Barsoom au 
aflat că paznicul uzinei de aer nu mai făcuse de două zile raportul prin radio, iar 
apelurile neîncetate din mai multe capitale, rămăseseră fără răspuns din partea lui. 

În această situaţie, ambasadorii celorlalte naţiuni mi-au cerut să iau 
problema în mâinile mele şi să trimit cât mai urgent asistentul la uzină. Toată ziua 
o mie de crucişătoare aeriene îl căutaseră şi abia acum unul din ele s-a întors cu el 
mort; fusese găsit într-o groapă alături de casa lui, mutilat oribil de un asasin. 

Nu trebuie să vă mai spun ce înseamnă asta pentru Barsoom. E nevoie de 
luni pentru a pătrunde prin acele ziduri inexpugnabile — de fapt lucrul a şi început 
şi n-ar fi trebuit să ne temem, dacă pompele uzinei ar fi funcționat în continuare 


130 


cum trebuie, aşa cum, de altfel, au făcut-o de sute de ani. Mă tem, însă, că răul s-a 
produs. Instrumentele arată o descreştere rapidă a presiunii aerului în toate zonele 
de pe Barsoom. Pompele s-au oprit. 

Domnilor, conchise el, mai avem cel mult trei zile de trăit. 

Pentru câteva minute se aşternuse o linişte mormântală, apoi se ridicase un 
tânăr nobil şi cu sabia scoasă şi înălțată deasupra capului se adresase lui Tardos 
Mors. 

— Poporul din Helium s-a mândrit întotdeauna cu faptul că a arătat 
întregului Barsoom cum trebuie să trăiască o comunitate de oameni roşii, acum 
avem şansa de a le arăta cum trebuie sa moară. Să ne vedem de treburile noastre 
ca şi cum ne-ar aştepta încă o mie de ani liniştiți de aici înainte. 

Camera răsună de aplauze şi cum nu era altceva mai bun de făcut decât să 
înlăturăm teama poporului prin exemplul nostru personal, ne împrăştiasem fiecare 
la treburile lui cu zâmbetul pe buze, dar cu inima grea. 

Când m-am întors la palat, am aflat că zvonul deja ajunsese la urechile lui 
Dejah Thoris, astfel că i-am povestit tot ce auzisem. 

— Am fost foarte fericiți până acum, John Carter, spuse ea, aşa că facă ce-o 
vrea soarta, dacă ne va permite sa murim împreună. 

Următoarele două zile nu aduseră schimbări sesizabile în cantitatea de aer, 
dar în dimineața celei de a treia zi, respirația devenise dificilă la înălțimea 
acoperişurilor înalte. Străzile şi piețele din Helium erau înțesate de oameni. Toate 
activităţile încetaseră. În majoritatea cazurilor, oamenii îşi priveau curajos soarta 
nemiloasă, doar ici şi colo unii mai erau cuprinşi de o furie resemnata. 

Spre mijlocul zilei, mulți din cei mai slabi începuseră să moară, iar peste o 
oră, locuitorii Barsoomului cădeau cu miile în coma ce preceda moartea prin asfixie. 

Dejah Thoris şi cu mine, împreună cu alți membri ai familiei regale, ne 
strânsesem într-o grădină subterană din curtea interioară a palatului. 

Atunci când conversam, o făceam în şoaptă, terorizați de umbra neagră a 
morții ce se aşternea peste noi. Chiar şi Woola părea să simtă această calamitate 
inevitabilă, pentru că se strânsese tot mai mult în Dejah Thoris şi în mine, scâncind 
tânguitor. Micul incubator fusese adus de pe acoperişul palatului, la cererea lui 
Dejah Thoris, şi acum îl privea melancolică, gândindu-se la micuța viață 
necunoscută pe care n-avea s-o vadă niciodată. 

De cum devenise dificil de respirat, Tardos Mors se ridicase în picioare. 

— Să ne luăm rămas bun unii de la alţii, spuse el. Zilele mărețe ale 
Barsoomului au luat sfârşit. Mâine dimineață soarele va răsări peste o lume moartă 
ce se va învârti etern în spaţiu, nelocuită nici măcar de amintiri. A venit sfârşitul. 

După aceste cuvinte, sărutase femeile din familie şi îşi aşezase mâinile pe 
umerii bărbaților. 

În timp ce mă întorceam întristat la locul meu, privirea mi se opri pe Dejah 
Thoris. Capul îi căzuse în piept şi după toate aparențele, murise. Cu un țipăt 
sălbatic, am sărit la ea şi am ridicat-o în braţe. 

Ochii i se deschiseră şi priviră adânc în ai mei. 

—  Sărută-mă, John Carter, murmură ea. Cât de mult te iubesc! Şi ce 
cruzime să ne despărțim, acum când abia începusem o viață atât de fericită. 

În timp ce-mi apăsam buzele pe ale ei, vechiul sentiment al puterii şi 
autorităţii se ridică în mine. Sângele fierbinte de Virginia începuse să-mi clocotească 
din nou în vene. 

— Asta nu se va-ntâmpla niciodată, prințesa mea, am strigat. Există, 
trebuie să existe o cale, iar John Carter, care a luptat cu o întreagă lume străină, 
din dragoste pentru tine, o va găsi. 

Şi, în timp ce rosteam aceste cuvinte, de dincolo de granița conştientului, 
îmi apărură în minte o serie de nouă sunete lungi, uitate de mult. Precum fulgerul 
în întuneric, înțelesul lor îmi lumină gândurile — formau cheia celor trei uşi uriaşe 
de la uzina de aer! 

Întorcându-mă brusc spre Tardos Mors, în timp ce-mi mai ţineau iubita pe 
moarte în brațe, am strigat. 

— Am nevoie de un scuter! Urgent! Comandă cel mai rapid scuter pe 
acoperişul palatului. încă mai pot salva Barsoomul. 

Nu pierduse timpul cu întrebări, în aceeaşi clipă un gardian alerga spre cel 
mai apropiat hangar şi, deşi aerul era rarefiat acolo pe acoperiş, reuşiră să 
pornească cel mai rapid aparat aerian pentru o singură persoană pe care iscusința 
barsoomienilor îl produsese. 

Am sărutat-o îndelung pe Dejah Thoris şi, ordonându-i lui Woola, care voia 
să mă urmeze, să rămână să o păzească, am sărit cu agilitatea şi forța de odinioară 
pe meterezele palatului şi nu după multă vreme mă îndreptam spre ţinta 
speranțţelor tuturor barsoomienilor. 

A trebuit să zbor foarte jos, pentru a avea suficient aer de respirat, aşa că 
am luat-o drept de-a lungul unui fund de mare, la aproape un metru de pământ. 

Zburam cu o viteză ameţitoare într-o cursă împotriva timpului şi a morții. 
Purtam cu mine imaginea lui Dejah Thoris, aşa cum o văzusem trecând peste 
grădina palatului, clătinându-se şi prăbuşindu-se lângă micuțul incubator. Îmi 
dădeam seama că era coma dinaintea morții, dacă atmosfera nu era împrospătată. 
Aruncasem peste bord totul, în afara motorului şi compasului, chiar şi ornamentele 
de pe mine. Întins pe burtă pe punte, ţineam cu o mână manşa, iar cu cealaltă 
apăsam acceleratorul până la refuz. Străbăteam atmosfera rarefiată a unei planete 
muribunde cu viteza unui meteorit. 

Cu o oră înainte de căderea întunericului, uriaşele ziduri ale uzinei de aer 
îmi apărură brusc în față. Ameţit, am plonjat înaintea uşilor în spatele cărora 
pâlpâia flacăra vieții pentru o întreagă lume. 

Alături de uşă, un echipaj numeros de oameni încercase să penetreze zidul, 
dar abia dacă reuşiseră să zgârie suprafața ca de cremene, iar acum majoritatea 
dintre ei căzuseră într-un somn din care nu i-ar mai fi trezit nici măcar revenirea 
aerului. 

Condiţiile păreau aici mai rele decât la Helium, pentru că respiram cu foarte 
mare dificultate. Încă mai rămăseseră câţiva oameni conştienţi şi unuia dintre 
aceştia m-am adresat cu greu. 

— Dacă reuşesc să deschid aceste porți, există printre voi cineva care ştie să 
pornească motoarele? 

— Eu, dacă deschizi repede, îmi răspunse el. Nu cred să mai rezist mai mult 
de câteva clipe. E inutil, însă, au murit amândoi şi nimeni pe întregul Barsoom nu 
cunoaşte secretul acestor încuietori înspăimântătoare. De trei zile, oamenii 
înnebuniți de frică, le-au luat cu asalt în încercarea vană de a le rezolva misterul. 

— Nu mai e timp de vorbit. Eram foarte slăbit şi cu mare dificultate 
reuşeam să-mi controlez gândurile. 

— Cu un efort final, în timp ce mă prăbuşeam în genunchi, am lansat cele 
nouă unde cerebrale spre bariera impenetrabilă din fața mea. Marţienii se 
adunaseră în spatele meu şi rămăseseră pironiți cu privirea pe uşa din fața lor, într- 
o linişte de moarte. 

Încet, masivele porți începuseră să se retragă înaintea noastră. Am încercat 
să mă ridic si să-i urmez, dar mă simțeam mult prea slăbit. 

— Duceţi-vă, am strigat după ei, şi dacă ajungeţi în camera pompelor, dați- 
le drumul la toate. E singura şansă ca Barsoomul să mai existe şi mâine! 

De unde eram, am deschis a doua uşă, apoi pe a treia şi, când am văzut 
speranța Barsoomului târându-se slab în patru labe prin ultima uşă, m-am 
prăbuşit inconştient la pământ. 

28. PEȘTERA DIN ARIZONA 


Când am deschis ochii din nou, era întuneric. Pe corp purtam veşminte 
ciudate şi rigide care plesniseră şi se scuturaseră de praf când mă ridicasem în 
capul oaselor. 

Mă simţeam eu însămi din creştet până-n tălpi şi tot din creştet până-n tălpi 
eram îmbrăcat, deşi atunci când mă prăbuşisem la uşile uzinei, fusesem complet 
gol. Înaintea mea, printr-o deschizătură neregulată, se zărea un petec de cer 
luminat de lună. 

În timp ce-mi pipăiam corpul, dădusem de buzunare, iar în unul dintre ele 
găsisem câteva chibrituri învelite în hârtie cerată. Am aprins unul şi la lumina lui 
plăpândă mi s-a părut că mă aflam într-un fel de peşteră imensă, în străfundul 
căreia descoperisem o figură ciudată şi nemişcată, lungită pe un fel de bancă. Când 
m-am apropiat, am văzut că era cadavrul mumifiat al unei bătrâne mici de statură, 
cu părul lung şi negru, iar banca pe care era întinsă se dovedi a fi o sobă cu 
cărbuni pe care mai odihnea o farfurie rotundă de aramă pe fundul căreia se 
adunase un praf verzui. 

În spatele ei, agăţate de plafon prin curele din piele netăbăcită şi întinzându- 
se de-a lungul întregii peşteri, se găsea un şir de schelete omeneşti. De aceste 
curele care-i ţineau se întindea o altă curea până în mâna bătrânei moarte şi când 
am atins-o, scheletele începuseră să se mişte cu un zgomot de frunze uscate. 

Era cel mai grotesc şi oribil tablou şi mă grăbisem afară, la aer curat, să 
scap de un loc atât de sinistru. 

Priveliştea ce mi se deschise ochilor, după ce trecusem de colțul unei stânci, 
mă umpluse de consternare. 

Un nou cer şi un nou peisaj mi se oferi privirii. Munţii argintii în depărtare, 
luna aproape împietrită pe cer, valea acoperită de cactuşi ce se întindea sub mine, 
toate acestea, cu siguranță, nu erau de pe Marte. Nu-mi venea să-mi cred ochilor, 
deşi adevărul îşi făcea treptat loc în mintea mea. Priveam peste ținutul Arizona de 
pe acelaşi promontoriu de pe care privisem planeta Marte, în urmă cu zece ani. Mi- 
am îngropat capul în mâini şi am început să cobor abătut cărarea ce venea de la 
peşteră. 

Deasupra mea strălucea ochiul roşu al planetei Marte, păstrându-şi 
îngrozitoarele secrete la aproape optzeci de milioane de kilometri depărtare. 

Ajunseseră oare marțienii în camera pompelor? Ajunsese aerul vital până la 
oamenii acelei planete îndepărtate, la timp pentru a-i salva? Trăia Dejah Thoris a 
mea sau corpul ei minunat zăcea fără viață, alături de micul incubator din aur, în 
grădinile subterane din curtea interioară a palatului lui Tardos Mors, Jeddak-ul de 
Helium? 

Zece ani am aşteptat şi m-am rugat pentru un răspuns la aceste întrebări. 
De zece ani aştept şi mă rog să fiu dus înapoi în lumea dragostei pierdute. Aş fi 
preferat să zac mort lângă ea, decât să trăiesc pe Pământ la atâtea milioane de 
kilometri. 

Vechea mină, pe care o găsisem neatinsă, mă făcuse fabulos de bogat, dar 
cui îi păsa de bogăție! 

În vreme ce stau în această noapte, în biroul meu de pe malul Hudson-ului, 
îmi dau seama că au trecut exact douăzeci de ani de când am deschis pentru prima 
oară ochii pe planeta Marte. 

O văd cum tremură pe cer, prin ferestrele biroului şi pare ca mă cheamă din 
nou, aşa cum n-a mai făcut-o de la acea noapte de mult uitată, şi cred că zăresc 
peste acest teribil abis spaţial, o minunată femeie cu părul negru, aşteptând în 
grădina unui palat, iar alături de ea un mic băiețel ce o strânge în brațe când ea îi 
arată cerul în direcția planetei Pământ, în timp ce la picioarele lor veghează o 
creatură uriaşă şi hidoasă dar cu inimă de aur. 

Cred că pe mine mă aşteaptă acolo si ceva îmi spune că voi afla curând. 


- sfârşit - 

